(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΓ΄

Τρίτη 16 Φεβρουαρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Αναφορά στην κακοκαιρία «Μήδεια» που επελαύνει στη χώρα και ιδιαίτερα στην Αττική και στη διαχείριση αυτής, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεων Διαρκών Επιτροπών:
 i. Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργού Επικρατείας «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής», σελ.
 ii. Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων», σελ.
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης: «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης», σελ.
3. Ενστάσεις αντισυνταγματικότητας επί του σχεδίου νόμου του Υφυπουργού στον Πρωθυπουργό:
 i. από το ΜέΡΑ25, επί των άρθρων 4 παράγραφος 3, 4 παράγραφος 5, 11, 17 παράγραφος 6, 20 παράγραφος 3, 31 παράγραφος 5 και 6 και 35 του σχεδίου νόμου, σελ.
 ii. από την Ελληνική Λύση, επί του άρθρου 8 του σχεδίου νόμου, σελ.
4. Συζήτηση και ψήφιση επί των ενστάσεων αντισυνταγματικότητας επί του σχεδίου νόμου, σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΑΔΑΜΟΠΟΥΛΟΥ Α. , σελ.
ΑΘΑΝΑΣΙΟΥ Χ. , σελ.
ΓΙΑΝΝΟΥΛΗΣ Χ. , σελ.
ΓΚΑΡΑ Α. , σελ.
ΓΚΙΟΚΑΣ Ι. , σελ.
ΚΑΚΛΑΜΑΝΗΣ Ν. , σελ.
ΚΑΛΑΜΑΤΙΑΝΟΣ Δ. , σελ.
ΚΑΠΠΑΤΟΣ Π. , σελ.
ΚΑΤΣΗΣ Μ. , σελ.
ΛΑΠΠΑΣ Σ. , σελ.
ΜΠΑΚΑΔΗΜΑ Φ. , σελ.
ΜΠΟΥΚΩΡΟΣ Χ. , σελ.
ΜΥΛΩΝΑΚΗΣ Α. , σελ.
ΣΑΚΟΡΑΦΑ Σ. , σελ.
ΣΚΑΝΔΑΛΙΔΗΣ Κ. , σελ.
ΧΗΤΑΣ Κ. , σελ.

Β. Επί της αναφοράς στην κακοκαιρία «Μήδεια» που επελαύνει στη χώρα και ιδιαίτερα στην Αττική και στη διαχείριση αυτής:
ΓΙΑΝΝΑΚΟΠΟΥΛΟΥ Κ. , σελ.
ΓΚΙΟΚΑΣ Ι. , σελ.
ΚΑΛΑΜΑΤΙΑΝΟΣ Δ. , σελ.
ΛΙΒΑΝΙΟΣ Θ. , σελ.
ΜΠΟΥΚΩΡΟΣ Χ. , σελ.
ΜΥΛΩΝΑΚΗΣ Α. , σελ.
ΣΚΑΝΔΑΛΙΔΗΣ Κ. , σελ.

Γ. Επί του σχεδίου νόμου του Υφυπουργού στον Πρωθυπουργό:
ΑΔΑΜΟΠΟΥΛΟΥ Α. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΑΧΜΕΤ Ι. , σελ.
ΓΙΑΝΝΑΚΟΠΟΥΛΟΥ Κ. , σελ.
ΓΚΑΡΑ Α. , σελ.
ΓΚΙΟΚΑΣ Ι. , σελ.
ΕΥΘΥΜΙΟΥ Ά. , σελ.
ΚΑΛΑΜΑΤΙΑΝΟΣ Δ. , σελ.
ΚΑΠΠΑΤΟΣ Π. , σελ.
ΚΑΤΣΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΚΟΝΣΟΛΑΣ Ε. , σελ.
ΚΩΝΣΤΑΝΤΙΝΙΔΗΣ Ε. , σελ.
ΚΩΤΣΟΣ Γ. , σελ.
ΛΑΠΠΑΣ Σ. , σελ.
ΛΙΒΑΝΙΟΣ Θ. , σελ.
ΛΙΟΥΠΗΣ Α. , σελ.
ΜΠΑΚΑΔΗΜΑ Φ. , σελ.
ΜΠΟΥΚΩΡΟΣ Χ. , σελ.
ΜΠΟΥΜΠΑΣ Κ. , σελ.
ΜΥΛΩΝΑΚΗΣ Α. , σελ.
ΠΑΠΑΔΗΜΗΤΡΙΟΥ Χ. , σελ.
ΣΙΜΟΠΟΥΛΟΣ Ε. , σελ.
ΣΚΑΝΔΑΛΙΔΗΣ Κ. , σελ.
ΣΥΝΤΥΧΑΚΗΣ Ε. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΦΑΜΕΛΛΟΣ Σ. , σελ.
ΧΑΡΑΚΟΠΟΥΛΟΣ Μ. , σελ.
ΧΗΤΑΣ Κ. , σελ.

Δ. Επί των ενστάσεων αντισυνταγματικότητας:
ΑΔΑΜΟΠΟΥΛΟΥ Α. , σελ.
ΓΚΙΟΚΑΣ Ι. , σελ.
ΚΑΠΠΑΤΟΣ Π. , σελ.
ΛΑΠΠΑΣ Σ. , σελ.
ΛΙΒΑΝΙΟΣ Θ. , σελ.
ΜΠΟΥΚΩΡΟΣ Χ. , σελ.
ΜΥΛΩΝΑΚΗΣ Α. , σελ.
ΣΚΑΝΔΑΛΙΔΗΣ Κ. , σελ.
ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΓ΄

Τρίτη 16 Φεβρουαρίου 2021

Αθήνα, σήμερα στις 16 Φεβρουαρίου 2021, ημέρα Τρίτη και ώρα 12.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω προς το Σώμα τα εξής:

Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργού Επικρατείας: «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής».

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υφυπουργού στον Πρωθυπουργό, αρμόδιου για θέματα επικοινωνίας και ενημέρωσης: «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης».

Η Διάσκεψη των Προέδρων αποφάσισε στη συνεδρίαση της 11ης Φεβρουαρίου 2021 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Ειδικότερα ως προς την οργάνωση της συζήτησης, προτείνεται, εκτός από τους εισηγητές, ειδικούς αγορητές και τους Κοινοβουλευτικούς Εκπροσώπους καθώς και τους Υπουργούς, ένας κύκλος ομιλητών που θα συμμετέχουν με φυσική παρουσία. Επίσης, θα προστεθούν και τρεις κύκλοι ομιλητών που θα συμμετέχουν στη συζήτηση αυτή με τηλεδιάσκεψη μέσω της πλατφόρμας Webex. Ειδικότερα, με φυσική παρουσία θα συμμετέχουν οι εισηγητές, ειδικοί αγορητές και οι Κοινοβουλευτικοί Εκπρόσωποι, καθώς και ένας κύκλος που θα περιλαμβάνει έναν ομιλητή από κάθε Κοινοβουλευτική Ομάδα. Σύνολο φυσικής παρουσίας στην Αίθουσα δεκαοκτώ βουλευτές. Με υπηρεσία τηλεδιάσκεψης -πλατφόρμα Webex- προτείνονται τρεις κύκλοι ομιλητών. Κάθε κύκλος θα περιλαμβάνει έως δώδεκα ομιλητές με τη γνωστή αναλογία, πέντε από τη Νέα Δημοκρατία, τρεις από τον ΣΥΡΙΖΑ και έναν συνάδελφο από κάθε ένα από τα υπόλοιπα τέσσερα κόμματα. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Σήμερα θα είναι λίγο μετ’ εμποδίων η συνεδρίαση. Καθ’ οδόν θα δούμε πώς θα πάει και θα συζητήσουμε μαζί τι ώρα ενδεχομένως θα λήξει η συνεδρίαση αργά το απόγευμα.

Σας ενημερώνω, επίσης, ότι έχει κατατεθεί μία ένσταση αντισυνταγματικότητας από το ΜέΡΑ25. Απλά θα μου επιτρέψετε, επειδή είναι πολυσέλιδη, να τη φωτοτυπήσουμε, να τη διανείμουμε στους εκπροσώπους των κομμάτων και να τη συζητήσουμε μετά τις πρωτολογίες των εισηγητών και ειδικών αγορητών, για να έχουν εικόνα οι συνάδελφοι τι περιλαμβάνει. Παρακαλώ να μοιραστεί από ένα αντίγραφο σε κάθε κόμμα.

Η ένσταση αντισυνταγματικότητας θα καταχωρισθεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα ένσταση αντισυνταγματικότητας, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 5 - 11)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Ξεκινάμε, λοιπόν, με τον εισηγητή της Νέας Δημοκρατίας, τον συνάδελφο κ. Παναγή Καππάτο.

Έχετε τον λόγο, κύριε συνάδελφε, για δεκαπέντε λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια της Βουλής των Ελλήνων ένα νομοσχέδιο το οποίο είχαμε την ευκαιρία να αναπτύξουμε εκτενώς στην αρμόδια επιτροπή, ένα νομοσχέδιο που οργανώνεται σε δύο μέρη. Το πρώτο μέρος ως το άρθρο 36 αφορά στην ενσωμάτωση στην εθνική νομοθεσία της οδηγίας 2010/13 του Ευρωπαϊκού Κοινοβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών-μελών σχετικά με την παροχή υπηρεσιών οπτικοακουστικών μέσων, μία οδηγία που έχει τροποποιηθεί με την οδηγία 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018.

Στην επιτροπή, κατά την επεξεργασία του νομοσχεδίου, σε μεγάλο βαθμό καταγράφηκε συμφωνία για την ανάγκη ενσωμάτωσης της οδηγίας στην ελληνική νομοθεσία. Η οδηγία επεκτείνει συγκεκριμένους κανόνες σε πλατφόρμες κοινής χρήσης βίντεο καθώς και σε οπτικοακουστικό περιεχόμενο που διαμοιράζεται στον ψηφιακό χώρο. Υιοθετεί ρυθμίσεις για το οπτικοακουστικό περιεχόμενο σε όλες τις μορφές προβολής και αναπαραγωγής του.

Πιο συγκεκριμένα, πρόκειται για την παραδοσιακή γραμμική τηλεόραση, τις κατά παραγγελία οπτικοακουστικές υπηρεσίες, αλλά για πρώτη φορά και τις πλατφόρμες διαμοιρασμού βίντεο ως προς το οπτικοακουστικό τους περιεχόμενο. Στις εν λόγω πλατφόρμες εισάγει υποχρεώσεις για τις διαφημίσεις, για τις οποίες είναι υπεύθυνες, αλλά και για διαφημίσεις που περιλαμβάνονται σε περιεχόμενο που ανεβάζουν οι χρήστες περιεχομένου. Ενισχύει την προστασία των ανηλίκων από επιβλαβές περιεχόμενο, τόσο στην τηλεόραση, όσο και στις υπηρεσίες βίντεο κατά παραγγελία. Οι νέοι κανόνες προβλέπουν ότι οι πλατφόρμες ανταλλαγής βίντεο πρέπει να θεσπίζουν τα κατάλληλα μέτρα για την προστασία των ανηλίκων. Προστατεύει τα παιδιά και αντιμετωπίζει αποτελεσματικότερα τη ρητορική του μίσους.

Η οδηγία, ακόμη, ενθαρρύνει την αύξηση της προσβασιμότητας σε άτομα με αναπηρία. Εισάγει δηλαδή την υποχρέωση στους παρόχους να υποβάλλουν ετήσια έκθεση για τα σχέδια που αναπτύσσουν και τις ενέργειες που υλοποιούν στην κατεύθυνση αυτή. Προωθεί την ανάδειξη ευρωπαϊκών έργων στους καταλόγους κατά παραγγελία υπηρεσιών μέσων επικοινωνίας, εισάγοντας πρόβλεψη να περιέχουν ευρωπαϊκό περιεχόμενο σε ποσοστό τουλάχιστον 30%. Η ρύθμιση στοχεύει στη στήριξη της ευρωπαϊκής οπτικοακουστικής παραγωγής, παρέχοντας σημαντικές προοπτικές εξέλιξης και ανάδειξης στους ευρωπαίους και τους Έλληνες δημιουργούς και συγγραφείς. Αυτό γίνεται σε μια περίοδο που παρατηρείται μια δυναμική, ώστε η χώρα μας να βελτιώσει τη θέση της στον τομέα της φιλοξενίας παραγωγών, κάτι που θα βοηθήσει και την αναζωογόνηση της εγχώριας παραγωγής.

Η οδηγία θεσπίζει την υποχρέωση οικονομικής συνεισφοράς στους παρόχους υπηρεσιών κατά παραγγελία. Συγκεκριμένα, ορίζει 1,5% του κύκλου εργασιών που αφορά στην Ελλάδα. Όπως εξήγησε ο κύριος Υπουργός αναλυτικά στην επιτροπή, το 1,5% προκύπτει από την τιμολόγηση των υπηρεσιών των παρόχων στη χώρα μας, καθώς η τιμολόγηση δεν είναι ενιαία σε όλες τις χώρες. Με τον τρόπο αυτό οι πάροχοι μπορούν είτε να χρηματοδοτήσουν απευθείας ταινίες ή τηλεοπτικές σειρές είτε να αγοράσουν δικαιώματα πρωτότυπων ακυκλοφόρητων ελληνικών οπτικοακουστικών έργων είτε να χρηματοδοτήσουν ένα εθνικό ταμείο για την ενίσχυση της οπτικοακουστικής παραγωγής.

Η οδηγία επιβεβαιώνει και ενισχύει τον ρόλο του ΕΣΡ στην εφαρμογή των κανόνων, με στόχο την πολυφωνία, την πολιτισμική πολυμορφία και την προστασία των καταναλωτών. Υποστηρίζει τη συνεργασία των εθνικών ρυθμιστικών αρχών στο πλαίσιο της ομάδας Ευρωπαϊκών Ρυθμιστικών Αρχών της Ευρωπαϊκής Επιτροπής. Τέλος, διασφαλίζει τη διαφάνεια μεταξύ των κρατών-μελών ως προς τη δικαιοδοσία, καθώς αποσαφηνίζεται το κράτος-μέλος του οποίου το δίκαιο εφαρμόζεται σε περιπτώσεις σύγκρουσης κανόνων δικαίου.

Το δεύτερο μέρος του νομοσχεδίου περιλαμβάνει διατάξεις σχετικά με τη ραδιοτηλεοπτική αγορά, τους παρόχους περιεχομένου, την ΕΡΤ, καθώς και τις επιχειρήσεις μέσων μαζικής ενημέρωσης. Εισάγει την υποχρέωση καταγραφής στο μητρώο του ΕΣΡ του συνόλου των εγκατεστημένων στην Ελλάδα παρόχων υπηρεσιών μέσων επικοινωνίας, γραμμικών, συνδρομητικών και κατά παραγγελία. Απλοποιεί τη διαδικασία μεταβίβασης επιχείρησης τηλεοπτικού σταθμού ελεύθερης λήψης. Προβλέπει τη δυνατότητα αλλαγής της φυσιογνωμίας των ραδιοφωνικών σταθμών και των τηλεοπτικών σταθμών περιφερειακής εμβέλειας μία φορά μέχρι και την έκδοση σχετικής προκήρυξης αδειών. Ορίζει καταληκτική ημερομηνία για τη διαδικασία αδειοδότησης των περιφερειακών και θεματικών τηλεοπτικών σταθμών. Προσφέρει δυνατότητα διατήρησης των θέσεων εργασίας στους τηλεοπτικούς σταθμούς, λαμβάνοντας υπ’ όψιν, όμως, και τις δυσκολίες της σημερινής συγκυρίας από την κάμψη της οικονομικής δραστηριότητας λόγω της πανδημίας. Για τον ίδιο λόγο δίνει κίνητρα για υλοποίηση επενδύσεων από τους τηλεοπτικούς σταθμούς ύψους αντίστοιχα με το ποσό απομείωσης της ετήσιας δόσης της άδειας για το 2020. Θεσπίζει τριετή προθεσμία παραγραφής για τις παραβάσεις που επισύρουν κυρώσεις από το Εθνικό Συμβούλιο Ραδιοτηλεόρασης. Αντιμετωπίζει ισότιμα τον χρόνο θητείας των μελών των ανεξάρτητων αρχών. Εισάγει ρυθμίσεις για την αντιμετώπιση της κρίσης στον χώρο των μέσων μαζικής ενημέρωσης και ειδικά για τα μέσα της περιφέρειας.

Κυρίες και κύριοι συνάδελφοι, το νομοσχέδιο που συζητάμε σήμερα είναι άμεσα συνδεδεμένο με δύο δυναμικές που δημιούργησε η πανδημία στην κοινωνία μας. Η πρώτη δυναμική αφορά την εκρηκτική άνοδο της χρήσης των οπτικοακουστικών μέσων και ψηφιακών υπηρεσιών από το σύνολο του πληθυσμού της χώρας μας κατά την περίοδο ισχύος των περιοριστικών μέτρων. Έχουμε ένα ειδικό ενδιαφέρον για την άνοδο της χρήσης που παρατηρείται στα παιδιά. Δεν είναι υπερβολή να πούμε ότι για αρκετούς ανηλίκους οι διάφορες πλατφόρμες διαμοιρασμού βίντεο αποτελούν τον μοναδικό τρόπο ψυχαγωγίας εδώ και μήνες. Υπάρχει δηλαδή η ανάγκη να προσαρμοστεί το θεσμικό πλαίσιο στην κυρίαρχη θέση που έχουν τα οπτικοακουστικά προϊόντα στην καθημερινότητά μας. Βασικός στόχος των αλλαγών είναι η προστασία των παιδιών είτε από το κυρίως περιεχόμενο είτε από τις διαφημίσεις.

Η δεύτερη δυναμική αφορά στις επιπτώσεις της υγειονομικής κρίσης στις επιχειρήσεις των μέσων μαζικής ενημέρωσης. Επειδή πρόκειται για ένα σημείο του νομοσχεδίου το οποίο έχει συζητηθεί αρκετά, πρέπει να ξεκαθαρίσουμε ότι, όπως στηρίχθηκαν όλοι οι κλάδοι της οικονομίας, έτσι και τα μέσα μαζικής ενημέρωσης και οι εργαζόμενοι σε αυτά χρειάζονται αντίστοιχα μέτρα στήριξης. Πρόκειται για μέτρα τα οποία θα βοηθήσουν στη διατήρηση των θέσεων εργασίας και στη βιωσιμότητα των επιχειρήσεων μέχρι η οικονομία να επανέλθει πάλι σε ομαλές συνθήκες.

Το νομοσχέδιο προβλέπει ειδικές ρυθμίσεις και για την οικονομική βιωσιμότητα των περιφερειακών σταθμών, λαμβάνοντας υπ’ όψιν και τις κατά τόπους ιδιαιτερότητες. Ήδη ο κύριος Υπουργός έχει ανακοινώσει νομοτεχνική βελτίωση σχετικά με τη συμπερίληψη των ραδιοφωνικών περιφερειακών σταθμών στις προβλέψεις του άρθρου 50.

Στο πλαίσιο της συζήτησης του νομοσχεδίου έχει κατατεθεί μια άποψη ότι το νομοσχέδιο αποσκοπεί δήθεν στη λογοκρισία και στην ποινικοποίηση της τέχνης. Πρέπει να ξεκαθαριστεί ότι μιλάμε για την ενσωμάτωση της ευρωπαϊκής οδηγίας που ενσωματώνουν στο δίκαιό τους και όλα τα κράτη-μέλη της Ευρωπαϊκής Ένωσης. Δεν μιλάμε για κάποιο ειδικό καθεστώς που ισχύει μόνο στην Ελλάδα.

Αυτό που περιγράφει η οδηγία είναι ότι οι πάροχοι περιεχομένου θα μεριμνούν, ώστε να μην αναπαράγονται μηνύματα ρατσισμού, βίαιου λόγου και προτροπής σε τρομοκρατικές ενέργειες. Επί της αρχής ποιος διαφωνεί με αυτό; Πώς αλλιώς θα μπορούσαν να προστατευτούν αποτελεσματικά οι ανήλικοι, όταν δεν υπάρχει στον νόμο κάποιο είδος περιοριστικής διατύπωσης; Θα επαφίεται στον κάθε πάροχο να ρυθμίζει μόνος του το τι θα μεταδίδει και τι όχι;

Σχετικά με το ότι στοχοποιούνται οι καλλιτέχνες και η δημιουργία, αυτό δεν ισχύει, διότι οι διοικητικές ποινές αφορούν τους παρόχους περιεχομένου που αναμεταδίδουν μηνύματα βίας ή μίσους. Πολλοί πάροχοι περιεχομένου εφαρμόζουν ήδη διάφορες πολιτικές αποκλεισμού περιεχομένου. Τα κοινωνικά δίκτυα έχουν ειδικά τμήματα με προσωπικό που ελέγχει για αναρτήσεις που τυχόν παραβιάζουν τον κανονισμό εγγραφής σε αυτά. Ο Υπουργός βρίσκεται εδώ και θα αναλύσει στην ομιλία του τις τροποποιήσεις που ανακοίνωσε σε συγκεκριμένα άρθρα, ώστε να μη γίνονται παρερμηνείες σχετικά με την ελευθερία της καλλιτεχνικής δημιουργίας με βάση διατάξεις του νομοσχεδίου.

Θα ήθελα να κάνω μια σύντομη αναφορά στο σημείο αυτό σε όσα λέγονται από την πλευρά της Αξιωματικής Αντιπολίτευσης για την ΕΡΤ. Κατά τη συζήτηση στην επιτροπή, οι συνάδελφοι της Αξιωματικής Αντιπολίτευσης επαναλάμβαναν συνεχώς μια κριτική σχετικά με την κατάσταση στην ΕΡΤ. Η συγκυρία το έφερε έτσι ώστε πριν από λίγες ημέρες σε αυτή την αίθουσα να συζητάμε τα ζητήματα της τριτοβάθμιας εκπαίδευσης. Είναι η ίδια συζήτηση στην πραγματικότητα, μια συνεχής προσπάθεια από την Αξιωματική Αντιπολίτευση να πείσει ότι η Νέα Δημοκρατία έχει κάποια κρυφή ατζέντα με στόχο την απαξίωση των δημοσίων αγαθών και υπηρεσιών προς όφελος διαφόρων συμφερόντων.

Δεν υπάρχει καλύτερο παράδειγμα από την ΕΡΤ για να καταδειχθεί η αναξιοπιστία αυτών των ισχυρισμών. Η προηγούμενη διοίκηση της ΕΡΤ έκανε συγκεκριμένες επιλογές για τη δημόσια ραδιοτηλεόραση, με αποτέλεσμα η ΕΡΤ να οδηγηθεί στην απαξίωση. Αντίθετα, από την αλλαγή διοίκησης στην ΕΡΤ το 2019, έχουμε μία συνεχή άνοδό της στη συνείδηση των πολιτών, αλλά και στην ποιότητα των παρεχόμενων υπηρεσιών, με αποτέλεσμα αυτό να αντανακλάται στις μετρήσεις και τα ποσοστά τηλεθέασης. Όμως, η τελική αξιολόγηση στο τέλος της ημέρας δεν γίνεται σε αυτή την Αίθουσα από τα κόμματα. Τελικός κριτής της ποιότητας του προϊόντος είναι ο Έλληνας πολίτης, αυτός που πληρώνει για να έχουμε δημόσια ραδιοτηλεόραση. Και η πραγματικότητα, σύμφωνα με τις μετρήσεις, είναι ότι οι Έλληνες γύρισαν την πλάτη στην ΕΡΤ επί των ημερών του ΣΥΡΙΖΑ. Αντίθετα, σήμερα η ΕΡΤ βρίσκεται ξεκάθαρα σε ανοδική πορεία. Οι πολίτες την εμπιστεύονται και αυτό αποτελεί αναβάθμιση ενός δημοσίου φορέα στην πράξη. Το γεγονός ότι η Αξιωματική Αντιπολίτευση αρνείται την ίδια την πραγματικότητα και προτιμά να προβάλλει ένα δικό της αφήγημα, πιο ευνοϊκό για τον πολιτικό της λόγο, είναι επιλογή της. Αμφιβάλλω, όμως, αν είναι μια άποψη που συμμερίζονται ακόμα και οι πολίτες που ψήφισαν ΣΥΡΙΖΑ στις προηγούμενες εκλογές.

Κυρίες και κύριοι συνάδελφοι, ζούμε σε μια ψηφιακή εποχή, κατά την οποία οι πολίτες έχουν στη διάθεσή τους πολλά διαφορετικά μέσα ενημέρωσης και ψυχαγωγίας. Οι αλλαγές που έχουν συμβεί τα τελευταία χρόνια δοκιμάζουν τις δυνατότητες των νομοθετικών σωμάτων σε όλον τον κόσμο να παρακολουθούν τις εξελίξεις και να προσαρμόζουν τη νομοθεσία αντίστοιχα. Η ενσωμάτωση της οδηγίας είναι ένα απαραίτητο βήμα για την προστασία των πολιτών στον χώρο των οπτικοακουστικών μέσων, ιδίως των ανηλίκων. Η στήριξη των μέσων ενημέρωσης και των θέσεων εργασίας είναι εξίσου απαραίτητη για την πολυφωνία και τη δημοκρατία, λόγω της υγειονομικής κρίσης. Τόσο οι ρυθμιστικές διατάξεις, όσο και τα μέτρα βιωσιμότητας, όπως για τα μέσα ενημέρωσης της ελληνικής περιφέρειας, είναι παρεμβάσεις κρίσιμες για την ενημέρωση των πολιτών σε όλη την Ελλάδα. Για τους λόγους αυτούς, σας καλώ να υπερψηφίσετε το νομοσχέδιο και δίνω τα συγχαρητήρια στον κύριο Υπουργό για το νομοσχέδιο το οποίο εισήγαγε στην Ολομέλεια της Βουλής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Τον λόγο θα πάρει τώρα η συνάδελφος κ. Αναστασία Γκαρά, εισηγήτρια από τον ΣΥΡΙΖΑ.

**ΑΝΑΣΤΑΣΙΑ ΓΚΑΡΑ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, εν μέσω πανδημίας, πολλαπλής κρίσης, υγειονομικής, οικονομικής, κοινωνικής, η Κυβέρνηση της Νέας Δημοκρατίας, αντί να στηρίξει και να ασχοληθεί ουσιαστικά με την ενίσχυση της κοινωνίας και να υπερασπιστεί τα συμφέροντα της χώρας, φέρνει συνεχώς νομοσχέδια που χαρακτηρίζονται από περιορισμό δικαιωμάτων, φτωχοποίηση και εξυπηρετήσεις. Καταστολή για τους νέους, για τους εργαζόμενους, για τους πολίτες, εξυπηρετήσεις για τους λίγους και ισχυρούς, γι’ αυτούς οι οποίοι έχουν φτιάξει ένα μιντιακό πέπλο σιωπής και συγκάλυψης και βοηθούν την Κυβέρνηση να παραμένει στην καρέκλα της εξουσίας.

Το νομοσχέδιο αυτό μπορεί να μην ιδρύει άλλη μία αστυνομία, όπως το προηγούμενο νομοσχέδιο του Υπουργείου Παιδείας που συζητούσαμε, αλλά ο κατασταλτικός του χαρακτήρας είναι διάχυτος στις περισσότερες διατάξεις του. Καταστέλλει εργασιακά δικαιώματα, φέρνει απολύσεις και επιχειρεί να επιβάλει λογοκρισία ακόμη και στην καλλιτεχνική και δημιουργική έκφραση. Λογοκρισία όμως βλέπουμε και στην ΕΡΤ, όπως πρόσφατα αποκαλύφθηκε από τα τελευταία γεγονότα.

Η Κυβέρνηση της Νέας Δημοκρατίας, λοιπόν, χαρακτηρίζεται σε όλες τις εκφάνσεις της από αυταρχισμό, καταστολή και προπαγάνδα, το τρίπτυχο της επιτυχίας, προκειμένου να συγκαλύψει ότι με την πολιτική της εντείνει τις ανισότητες και τη φτωχοποίηση, αφήνοντας την κοινωνία απροστάτευτη στην κρίση. Νομοθετώντας παράλληλα χαριστικές διατάξεις για τα συστημικά μέσα ενημέρωσης, επιδιώκει ουσιαστικά μέσα από μια συνεχή και συντηρούμενη σχέση διαπλοκής να εξαγοράσει στήριξη για να κρατηθεί στην εξουσία. Ταΐζει τα κανάλια και τα «γαλάζια» στελέχη στην ΕΡΤ και το Αθηναϊκό Πρακτορείο Ειδήσεων, προκειμένου να κρύβουν την αλαζονική συμπεριφορά του Πρωθυπουργού, την αναλγησία της Κυβέρνησης, αλλά και την τραγική κατάσταση η οποία επικρατεί έξω στην κοινωνία.

Πρόκειται για μια κατάσταση, η οποία βρίσκεται πολύ μακριά από την εικονική πραγματικότητα, την οποία έχει κατασκευάσει και η Κυβέρνηση και τα φίλια μέσα ενημέρωσης. Γι’ αυτό και οι απαράδεκτες τοιχοκολλημένες εντολές προς τους εργαζόμενους της ΕΡΤ, ώστε να μη δείξουν τον κ. Μητσοτάκη στη βεράντα του κ. Στεφανάδη, όπως χαρακτηριστικά αναφερόταν σε ένα ραβασάκι λογοκρισίας και ντροπής, θα λέγαμε εμείς.

Υποστηρίξατε από αυτό εδώ το βήμα, κύριε Υπουργέ, πως έχετε βελτιώσει την ΕΡΤ, πως έχετε φτιάξει μία νέα ΕΡΤ, πως έχει αλλάξει ο τρόπος λειτουργίας της και ότι μόνοι τους οι εργαζόμενοι και η διοίκηση φτιάχνουν το δελτίο ειδήσεων. «Δεν τους παίρνουμε εμείς τηλέφωνο» είπατε χαρακτηριστικά.

Και όμως, λίγες ώρες μετά από αυτή τη δήλωσή σας, σας διέψευσε το ραβασάκι της λογοκρισίας και της συγκάλυψης και όταν προσπαθήσατε να ψελλίσετε φθηνές δικαιολογίες και τεχνάσματα περί δήθεν προβοκάτσιας και στημένου γεγονότος από κάποιους, βγήκαν με ανακοίνωσή τους και θάρρος οι ίδιοι οι εργαζόμενοι και σας διέψευσαν γι’ άλλη μία φορά, επιβεβαιώνοντας ουσιαστικά και το γεγονός, αλλά και τις συνεχείς πρακτικές λογοκρισίας που δέχονται. Το Μαξίμου, εν τέλει, και η «γαλάζια» διοίκηση της ΕΡΤ φροντίζει για την υλοποίηση αυτών των εντολών.

Το ίδιο πράγμα επιχειρήσατε, χωρίς χαρτάκι αυτή τη φορά –μην εκτεθούμε!- με τους φοιτητές της ΔΑΠ, στους οποίους κατ’ επανάληψη έχετε δώσει στις εκπομπές χώρο και χρόνο στην ΕΡΤ, προκειμένου να υπερασπιστούν με τα δικά τους επιχειρήματα, πολιτικά επιχειρήματα, τον εκτρωματικό νόμο Κεραμέως για τα πανεπιστήμια. Τους παρουσιάσατε ως απλούς φοιτητές, χωρίς να αναφέρεται πουθενά ποια παράταξη υπηρετούν, σε ποια παράταξη και σε ποιο πολιτικό χώρο συμμετέχουν και μάλιστα σε ανώτερο επίπεδο.

Χειραγώγηση, παραπληροφόρηση, κατάφωρη παραβίαση δημοσιογραφικής δεοντολογίας. Όμως, αυτά δεν τα αναφέρατε, κύριε Υπουργέ.

Όταν καταγγέλθηκαν και αυτά τα γεγονότα, ο Γενικός Διευθυντής Ενημέρωσης της ΕΡΤ, ο άνθρωπος στην ευθύνη του οποίου ανήκουν και τα δύο απαράδεκτα περιστατικά, απέστειλε μάλιστα e-mail στους εργαζόμενους χαρακτηρίζοντας ως κακόβουλη και άδικη την κριτική, η οποία γίνεται στα συγκεκριμένα περιστατικά.

Αλήθεια, αναρωτιόμαστε, πώς θα έπρεπε να χαρακτηριστούν οι υπηρεσίες που ο ίδιος προσφέρει και οι πρακτικές που ακολουθεί;

Σας έχουμε επισημάνει, κύριε Υπουργέ, κυρίες και κύριοι συνάδελφοι, επανειλημμένως τα προβλήματα τα οποία έχουν προκύψει. Σας έχουμε προειδοποιήσει. Σας έχουμε εγκαλέσει. Σας έχουμε καλέσει να βελτιωθεί η κατάσταση. Ζητήσαμε απαντήσεις. Ζητήσαμε εξηγήσεις και από τη διοίκηση της ΕΡΤ αλλά και από την πολιτική ηγεσία που είναι υπεύθυνη. Ζητάμε πολιτικό θάρρος από εσάς.

Ωστόσο, έχετε κρυφτεί και έχετε σιωπήσει για όλα αυτά τα περιστατικά, από τη διοίκηση της ΕΡΤ μέχρι και τον ίδιο τον Πρωθυπουργό που είναι υπεύθυνος της πολιτικής ηγεσίας, μία σιωπή από την πλευρά σας, η οποία είναι όχι μόνο προκλητική, αλλά και αποκαλυπτική της ενοχής σας.

Ακόμη και μπροστά στις προτάσεις του Προέδρου του ΣΥΡΙΖΑ - Προοδευτική Συμμαχία, του κ. Αλέξη Τσίπρα, μέσα στη Βουλή, ο κ. Μητσοτάκης κρύφτηκε και αποχώρησε. Δεν είχε το θάρρος ούτε να συζητήσει τις προτάσεις αυτές που κατατέθηκαν μέσα στην Ολομέλεια ενώπιον του ελληνικού Κοινοβουλίου.

Αντ’ αυτού, φέρνετε σήμερα μία προκλητική διάταξη, με την οποία εισάγετε την απελευθέρωση των μισθών και δίνετε μπόνους στα διευθυντικά στελέχη της ΕΡΤ και του Αθηναϊκού Πρακτορείου Ειδήσεων. Επιβραβεύετε ουσιαστικά τα στελέχη γι’ αυτές τις πρακτικές, στελέχη τα οποία έχουν προσληφθεί σωρηδόν στα δημόσια μέσα, με αύξηση των μισθών, κατά προτίμηση και επιλογή μόνο του διοικητικού συμβουλίου, ενώ για τους εργαζόμενους παράλληλα το μόνο που προβλέπεται είναι το πάγωμα της κινητικότητας. Μέχρι και την αναγνώριση της προϋπηρεσίας τους την αποσύρατε, η οποία βρισκόταν στην προηγούμενη μορφή του σχεδίου που κατατέθηκε προς διαβούλευση.

Γαλάζια μπόνους στα στελέχη, επιβράβευση για τις πρακτικές λογοκρισίας, τη στιγμή που η κοινωνία, οι εργαζόμενοι, οι επαγγελματίες, οι πολίτες στενάζουν.

Κυρίες και κύριοι συνάδελφοι, η κατάσταση αυτή δεν μπορεί να συνεχιστεί και νομίζω πως πρέπει να συνομολογήσουμε όλες και όλοι σε αυτό, διότι πλήττει την ίδια τη δημοκρατία. Η ΕΡΤ, τα δημόσια μέσα δεν μπορούν να λειτουργούν ούτε με φιρμάνια ούτε με αντιδεοντολογικές, αντιδημοκρατικές πρακτικές απέναντι στο κοινωνικό και στο δημόσιο συμφέρον. Και είμαστε υπόλογοι όλοι γι’ αυτό και είμαστε υπεύθυνοι για τη βελτίωσή τους.

Γι’ αυτό και σήμερα, εμείς οι εκπρόσωποι του ΣΥΡΙΖΑ - Προοδευτική Συμμαχία καταθέτουμε με τροπολογία την πρόταση που διατύπωσε την Παρασκευή στην Ολομέλεια της Βουλής ο Πρόεδρος του ΣΥΡΙΖΑ Αλέξης Τσίπρας και αφορά στον διορισμό της διοίκησης της ΕΡΤ από την Επιτροπή Θεσμών και Διαφάνειας της Βουλής, με ενισχυμένη πλειοψηφία, με συναίνεση, διαφάνεια και λογοδοσία απευθείας στο Κοινοβούλιο, μακριά από τον κομματικό έλεγχο μακριά από το εκάστοτε κυβερνητικό συμφέρον.

Η πρωτοβουλία αυτή αποτελεί για εμάς ένα πρώτο μεγάλο βήμα για τη θεσμική ανεξαρτησία της δημόσιας ραδιοτηλεόρασης, ένα βήμα προς την αποκομματικοποίηση, την αποστασιοποίηση ουσιαστικά από την κυβερνητική εξουσία, ένα βήμα προς την ποιοτική αναβάθμιση του μιντιακού τοπίου.

Εμείς τολμάμε. Εμείς τολμάμε και σας καλούμε να τολμήσετε και εσείς και να κάνετε αποδεκτή τη συγκεκριμένη τροπολογία, ώστε να συμβάλουμε όλοι και όλες σε αυτή την ποιοτική αναβάθμιση των δημόσιων μέσων, διότι η απόρριψη της συγκεκριμένης τροπολογίας θα αποτελεί τη δημόσια παραδοχή σας ότι το μόνο που επιθυμείτε, το μόνο που επιζητάτε και για το μόνο που εργάζεστε είναι μια δημόσια ραδιοτηλεόραση υπό κομματικό έλεγχο, με χρυσοπληρωμένες διοικήσεις, προκειμένου να κρατούν δημοσιογράφους και εργαζόμενους υπό εντολές, υποταγμένους, χωρίς φωνή, με αντιδεοντολογικές πρακτικές.

Παράλληλα, επιχειρείτε βέβαια να αφήσετε χωρίς φωνή και τους καλλιτέχνες με αυτό το νομοσχέδιο. Δεν φτάνει που τους έχετε αφήσει στο έλεος της κρίσης, χωρίς καμμία στήριξη όλο αυτό το διάστημα, με τους περιορισμούς και τα lockdown. Τώρα, με τη διάταξη που φέρατε στο υποβαλλόμενο σχέδιο νόμου, επιδιώκεται η λογοκρισία στην τέχνη και την έκφραση.

Δεσμευθήκατε, κύριε Υπουργέ, ότι θα τροποποιήσετε τα επίμαχα άρθρα. Όμως, η σχετική πρόταση που έχετε παρουσιάσει στον δημόσιο λόγο, όσο την έχουμε δει, δεν λύνει ουσιαστικά το πρόβλημα. Απλά μεταφέρει την ευθύνη στους παρόχους. Ωστόσο αναμένουμε να δούμε τις κατατεθειμένες νομοτεχνικές βελτιώσεις και να επανέλθουμε στη συζήτηση του συγκεκριμένου ζητήματος.

Να συμφωνήσουμε, ωστόσο, ότι είναι αναγκαίο να διασφαλιστεί η ελευθερία στην καλλιτεχνική έκφραση, στην τέχνη, στη δημιουργία και κυρίως ο σεβασμός στα συνταγματικά μας δικαιώματα. Και εκεί δεν μπορεί να γίνει καμμία υποχώρηση!

Κυρίες και κύριοι συνάδελφοι, όπως είπα και πριν, το νομοσχέδιο αυτό φέρνει μεγάλα πλήγματα σε εργαζόμενους και επιφυλάσσει παράλληλα δωράκια σε καναλάρχες, διότι μόνο πληγές θα φέρει η κατάργηση του ελάχιστου πλαφόν των τετρακοσίων εργαζομένων σε κάθε ιδιωτικό αδειοδοτημένο κανάλι.

Αναφέρομαι στο πλαφόν που είχε προβλεφθεί με τον νόμο Παππά, που τόσο πολεμήθηκε και από το δικό σας κόμμα, αλλά και από τα μίντια στα οποία αφορά, τον νόμο Παππά τον οποίο τελικά έσπευσαν να υπερασπιστούν οι εργαζόμενοι με μαζικές απεργίες, προκειμένου να αποτρέψουν την πλήρη κατάργηση των προστατευτικών διατάξεων για τις θέσεις και τις σχέσεις εργασίας στα ιδιωτικά κανάλια.

Η μικρή υπαναχώρησή σας στη μείωση του αριθμού αποτελεί μία νίκη των εργαζομένων υπό τις πιέσεις και των μαζικών κινητοποιήσεων, αλλά και των αντιδράσεων της Αντιπολίτευσης. Ωστόσο, δεν παύει να είναι μία ρύθμιση, η οποία θα φέρει απολύσεις την επόμενη μέρα, όπως και ο ίδιος από αυτό εδώ το Βήμα έχετε παραδεχτεί.

Γι’ αυτό και ζητάμε η συγκεκριμένη διάταξη να αποσυρθεί και ζητάμε να αποσυρθεί και να παραμείνει σε ισχύ ο νόμος Παππά. Γιατί με αυτή τη διάταξη που φέρνετε, ανοίγετε μία κερκόπορτα για την απορρύθμιση στην τηλεοπτική αγορά εργασίας. Άλλωστε, οι ιδιοκτήτες των ιδιωτικών καναλιών μας είπαν στις επιτροπές, όταν συνεδριάζαμε την προηγούμενη εβδομάδα, χωρίς καμμία περιστροφή ότι έχουν στόχο να συντηρούν τηλεοπτικούς σταθμούς με διακόσιους πενήντα εργαζόμενους και όχι τετρακόσιους.

Με τη διάταξη αυτή δημιουργείτε μεταφερόμενους εργαζόμενους, οι οποίοι θα εργάζονται και στον τηλεοπτικό σταθμό και σε άλλες εταιρείες, ανάλογα με τις συγκυριακές ανάγκες και την εργοδοτική βούληση. Βάζετε ουσιαστικά την υπογραφή σας σε απολύσεις. Γι’ αυτό και ζητάμε να αποσυρθεί.

Οι ευεργετικές διατάξεις, βέβαια, για τους καναλάρχες συνεχίζονται και στο άρθρο 42. Νομοθετείτε έκπτωση αναδρομικού χαρακτήρα ύψους 98,6%. Τους απαλλάσσετε ουσιαστικά από την πληρωμή της δόσης για τη χρήση της τηλεοπτικής άδειας. Δηλαδή, αντί για 3,5 εκατομμύρια, ο κάθε ιδιοκτήτης καναλιού θα πληρώνει μόνο έως 50.000 ευρώ, αρκεί να επενδύσει σε εξοπλισμό ή πρόγραμμα, να επενδύσει ουσιαστικά στο περιεχόμενο της εργασίας του, να κάνει τη δουλειά του, τη στιγμή μάλιστα που ήδη τα μέσα έχουν δηλαδή 44 εκατομμύρια από τις λίστες Πέτσα, έχουν έκπτωση διαφημιστικής δαπάνης με προσαύξηση μέχρι και στο 100% και για το 2020 και για το 2021, ενώ οι παραγωγές τους, οι σειρές τους που παίζονται και προβάλλονται στα κανάλια γίνονται με χρηματοδότηση και συμβολή και από το ΕΚΟΜΕ.

Σε ποιον άλλο κλάδο άραγε έχετε φανεί τόσο ανοιχτοχέρηδες; Ποιοι άλλοι επιχειρηματίες απολαμβάνουν τέτοιας προνομιακής μεταχείρισης; Ποια επιχείρηση έχει έκπτωση σήμερα 98%; Γιατί το μόνο που πήραν από την Κυβέρνηση οι υπόλοιποι επαγγελματίες ήταν αναστολές πληρωμών και δάνεια, τα οποία πρέπει να επιστραφούν και δεν ξέρουμε με ποιο εισόδημα.

Κυρίες και κύριοι, η κυβέρνηση του ΣΥΡΙΖΑ με μεγάλο κόστος τόλμησε και έβαλε τάξη στο αρρύθμιστο ραδιοτηλεοπτικό τοπίο της χώρας βάζοντας ένα τέλος στη λογική του τζάμπα. Εσείς επαναφέρετε το «δεν πληρώνω» των καναλαρχών από την πίσω πόρτα. Πρόκειται για ένα πισωγύρισμα σε μία εποχή ασυδοσίας, η οποία έχει καταδικαστεί από την κοινωνία και σας καλούμε να την ξεχάσετε και εσείς και να την αφήσετε στο παρελθόν.

Πρόκειται για ένα νομοσχέδιο με κραυγαλέες εξυπηρετήσεις, ένα νομοσχέδιο αποτέλεσμα πιέσεων και ακραίων απαιτήσεων των καναλαρχών προς την Κυβέρνηση, η οποία σπεύδει να τις νομοθετήσει με αυτό το νομοθέτημα. Το αποκάλυψε, άλλωστε, στην επιτροπή και ο εκπρόσωπος των καναλιών. «Δεκαπέντε μήνες», μας είπε, «συζητούσαμε με την Κυβέρνηση». Τι συζητούσατε άραγε; Πώς θα απολυθούν οι εργαζόμενοι και πώς θα δώσετε σκανδαλώδεις εκπτώσεις ή μήπως συζητούσαμε για το πώς θα πάρουν άδεια συνδρομητικής τηλεόρασης για δεκαπέντε χρόνια χωρίς διαγωνισμό; Διότι αυτές οι απαιτήσεις περιέχονται στο νομοσχέδιο που συζητάμε.

Στο άρθρο 43, για παράδειγμα, έχουμε ακόμη ένα δωράκι. Επιχειρείται μία ξεκάθαρη νόθευση του ανταγωνισμού, μιας και παρέχετε τη δυνατότητα να δοθούν άδειες συνδρομητικής τηλεόρασης και ραδιοφώνου, χωρίς διαγωνιστική διαδικασία, για έως και δεκαπέντε έτη. Μόνη προϋπόθεση ο υποψήφιος να κατέχει άδεια εκπομπής ελεύθερης λήψης εθνικής εμβέλειας. Η διάταξη αυτή καθιστά σχεδόν αδύνατη την προσέλκυση νέων επενδυτών στον χώρο. Δημιουργείται μια κλειστή αγορά, με έντονα χαρακτηριστικά καρτέλ.

Επίσης, καταργείτε και την υποχρέωση ονομαστικοποίησης των μετοχών των ανωνύμων εταιρειών που παρέχουν στον κάτοχο της άδειας μία σειρά υπηρεσιών.

Κύριε Υπουργέ, όλα όσα ανέφερα δείχνουν μία στρεβλή και επικίνδυνη κοινοβουλευτική και νομοθετική πρακτική τόσο για τα δικαιώματα, εργασιακά και ατομικά, όσο και για την κοινωνία και για την ίδια τη δημοκρατία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Και μπορεί, κύριε Υπουργέ, να ανασκευάσατε και να υποχωρήσατε για τα άρθρα 8 και 41 υπό τις πιέσεις εργαζομένων και καλλιτεχνών, περιορίζοντας τον βαθμό λογοκρισίας –άρθρα που πρέπει άμεσα να αποσυρθούν-, όμως σε λίγο καιρό θα αναγκαστείτε σε υποχώρηση για την οπισθοδρομική, συντηρητική σας πολιτική, που προκαλεί μεγάλες πληγές και στην κοινωνία και κυρίως στη δημοκρατία.

Όμως, εμείς δεν θα αρκεστούμε σε επικοινωνιακές υποχωρήσεις. Θα παλέψουμε για την αποχώρησή σας από την κυβέρνηση. Δεν θα σας ακολουθήσουμε στον αντιδημοκρατικό κατήφορο.

Γι’ αυτό και συγκροτούμε και στηρίζουμε ένα ευρύ κοινωνικό δημοκρατικό μέτωπο που αντιστέκεται, που κριτικάρει, που ελέγχει, που διεκδικεί, που θα ανατρέψει τα σχέδιά σας για περαιτέρω φτωχοποίηση, συγκεντρωτισμό και αυταρχισμό. Και η προπαγάνδα που έχετε στήσει, δεν πείθει πια την κοινωνία, γιατί είναι ηχηρή η πραγματικότητα που βιώνουν οι πολίτες, μαζί με την κυβερνητική ανεπάρκεια βέβαια και την προκλητική αλαζονεία των στελεχών σας και του ίδιου του Πρωθυπουργού. Και αυτή την πραγματικότητα δεν μπορούν να τις σταματήσουν ούτε οι άνωθεν εντολές του αόρατου αρχισυντάκτη του Μαξίμου ούτε η λογοκρισία ούτε η προπαγάνδα ούτε τα ραβασάκια ούτε και τα μονταρισμένα πλάνα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να καθαριστεί το Βήμα, αγαπητή μου Αναστασία, να σε ενημερώσω –γιατί δεν είχε κυκλοφορήσει καν- το εξής: Παλιά, πριν τρία χρόνια, που επί πολλές συνεδριάσεις συζητάγαμε για τη συγκρότηση του ΕΣΡ –όπως ενθυμείστε, μας πήρε μήνες-, σε μία από τις συνεδριάσεις είχα κάνει αυτή την πρόταση για τη δημόσια τηλεόραση. Να μη σας πω πώς αντιμετωπίστηκε η πρότασή μου από την πλειοψηφία! Το αντιλαμβάνεστε.

**ΜΑΡΙΟΣ ΚΑΤΣΗΣ:** Τώρα δηλαδή θα συμφωνήσετε, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Όχι, τώρα επειδή άλλαξαν οι ρόλοι, την στηρίζετε. Τότε αφήστε το πώς αντιμετωπίστηκα.

(Θόρυβος από την πτέρυγα του ΣΥΡΙΖΑ)

Προχωράμε.

Ο κ. Βασίλειος Κεγκέρογλου, που είναι ειδικός αγορητής από το Κίνημα Αλλαγής, έχει τον λόγο και θα τοποθετηθεί μέσω Webex.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ενσωμάτωση της οδηγίας για τα οπτικοακουστικά μέσα διεξάγεται σε μια περίοδο αποκαλύψεων του πλάνου για τη χειραγώγηση της ενημέρωσης. Οι μεθοδεύσεις στην ΕΡΤ για το καμουφλάζ των απαράδεκτων εικόνων και των επικίνδυνων μηνυμάτων της κυβερνητικής αποστολής στην Ικαρία, με επικεφαλής τον Πρωθυπουργό, είναι μόνο ενδεικτικές για το τι συμβαίνει.

Την ίδια ώρα, οι κυβερνητικές ανεπάρκειες για την αντιμετώπιση της υγειονομικής κρίσης περισσεύουν. Σοβαρά λάθη στον σχεδιασμό και τα μέτρα προστασίας αντί να διορθώνονται, επαναλαμβάνονται. Η προτεραιότητα για παραλείψεις και κενά που αποκαλύπτονται δεν είναι να καλύπτονται με συμπληρωματικά μέτρα, αλλά να συγκαλύπτονται και να μετατίθενται οι ευθύνες συνήθως στους πολίτες και ενίοτε στους επιστήμονες.

Το πρόγραμμα των εμβολιασμών έχει σοβαρά προβλήματα. Μικρός αριθμός εμβολιαστικών κέντρων κυρίως στην περιφέρεια, χωρίς αξιοποίηση της πρωτοβάθμιας φροντίδας υγείας.

Γολγοθάς οι μετακινήσεις των ευπαθών ομάδων. Αναθέσατε στο «Βοήθεια στο Σπίτι» τη μετακίνησή τους, χωρίς όμως μέσα και τήρηση πρωτοκόλλων δημόσιας υγείας.

Εξίσου όμως μεγάλα προβλήματα παρουσιάζουν και τα μέτρα αντιμετώπισης των οικονομικών και κοινωνικών συνεπειών της κρίσης σε όλους τους πολίτες. Στη διαμαρτυρία τριακοσίων πενήντα χιλιάδων επαγγελματιών πολύ μικρών και μικρών επιχειρήσεων, αλλά και πολλών μεσαίων που έμειναν με την αίτηση στο χέρι για την «επιστρεπτέα 6» αλλά και εκατό χιλιάδες περίπου που πήραν από 1.000 ευρώ, η Κυβέρνηση τούς απαντά ότι έχουν πλουτίσει και δεν καλύπτουν τα κριτήρια.

Στην κραυγή αγωνίας των περίπου τετρακοσίων χιλιάδων ανέργων, εγγεγραμμένων στη λίστα του ΟΑΕΔ, που είναι εκτός οποιασδήποτε στήριξης, των εργαζομένων που φτωχοποιούνται διαρκώς, αλλά και των πλέον αδύναμων που δυστυχούν, η Κυβέρνηση αντιπαραθέτει συνεχώς την ευημερία των αριθμών. Επαίρεται ότι έχει διαθέσει 32 ολόκληρα δισεκατομμύρια, αλλά για κάποιο λόγο δεν έφτασε ούτε ένα ευρώ σε αυτούς που προανέφερα.

Σε αντίθεση με αυτές τις ανεπάρκειες για την αντιμετώπιση της πανδημίας, η Κυβέρνηση αποδεικνύεται επαρκέστατη σε ορισμένους τομείς. Διαθέτει σχέδιο, χρόνο και χρήμα για την επικοινωνιακή πολιτική και το πλάνο προπαγάνδας, που ομολογουμένως πάει καλά. Αν μάλιστα η Κυβέρνηση ασχολείτο με τον ίδιο ζήλο και τα προβλήματα που πλήττουν τους πολίτες, τα πράγματα θα ήταν πολύ καλύτερα για όλη την κοινωνία.

Ακολουθείτε, δυστυχώς, μια πολιτική ασφυξίας των μέσων ενημέρωσης, με εκμετάλλευση και της πανδημίας, για να υλοποιηθούν σκοπιμότητες. Είναι φανερό ότι ο κ. Μητσοτάκης το κάνει αποτελεσματικότερα απ’ ό,τι ο κ. Τσίπρας και ο κ. Παππάς, που τώρα φαίνεται να μεταμελούν.

Οι εκθέσεις του ΕΣΡ του 2018 και 2019 είναι αποκαλυπτικές για την αλήθεια. Αντί του πλουραλισμού και της πολιτικής πολυφωνίας, ισχυροποιήθηκε σε μέγιστο βαθμό η δικομματική μονοφωνία: 91% Νέα Δημοκρατία και ΣΥΡΙΖΑ μαζί, 9% οι υπόλοιποι. Γι’ αυτό και από τις αντιπαραθέσεις, τις άγονες, πολωτικές και διχαστικές, αυτό που αντιλαμβάνονται οι πολίτες είναι μια βουή μόνο: ΕΡΤ και κεντρικά κανάλια.

Βέβαια, τα στατιστικά στοιχεία του ΕΣΡ για την ΕΡΤ είναι πολύ χειρότερα και Νέα Δημοκρατία και ΣΥΡΙΖΑ αλληλοκατηγορούνται για το ποιος ήταν καλύτερος στη χειραγώγηση της ΕΡΤ!

Έχετε δίκιο και οι δύο, μην ανησυχείτε! Είναι αληθινές οι κατηγορίες του ενός για τον άλλο!

Υπάρχει, όμως και μια επιπλέον αλήθεια, την οποία αποκρύβετε και οι δύο. Το ΠΑΣΟΚ κατήργησε την ΥΕΝΕΔ με τον ν.1288/1982 και τη μετέτρεψε σε ΕΡΤ2 και με τον ν.1730/1987 δημιούργησε την ενιαία ΕΡΤ και την Αντιπροσωπευτική Συνέλευση Κοινωνικού Ελέγχου Τηλεθεατών-Ακροατών.

Τα τελευταία χρόνια ΣΥΡΙΖΑ και Νέα Δημοκρατία κάνετε οτιδήποτε για να ξαναγυρίσετε πίσω την ΕΡΤ στο καθεστώς του αναγκαστικού νόμου, του ν.383/1968.

Η Ελλάδα, όμως, οι πολίτες, η κοινωνία ολόκληρη και ιδίως οι νέοι, αλλά και η δημοκρατία μας χρειάζονται μια αναβαθμισμένη δημόσια τηλεόραση που να λειτουργεί με τους κανόνες του πλουραλισμού και της πολυφωνίας, μια ΕΡΤ που να σέβεται τον πολίτη τόσο ως χρηματοδότη της όσο και ως τηλεθεατή και ακροατή.

Γι’ αυτό πιστεύουμε ότι πρέπει να αλλάξει ριζικά και το πνεύμα και το γράμμα της διοίκησης και της λειτουργίας. Η εμπλοκή της Βουλής στην επιλογή της διοίκησης είναι το ελάχιστο, όπως ήδη προτάθηκε και συμφωνώ με όσα είπε ο κ. Κακλαμάνης, γιατί ήμουν στη συνεδρίαση και εγώ υποστήριξα την πρότασή του. Η Επιτροπή Θεσμών πρέπει να έχει τη δυνατότητα συζήτησης των πεπραγμένων της δημόσιας ΕΡΤ τρεις φορές τουλάχιστον τον χρόνο, αλλά και πολλά άλλα, για τα οποία, όμως, απαιτείται πολιτική βούληση.

Κάθε θεσμικό πλαίσιο, εξάλλου, πρέπει να αξιολογείται στην πορεία του χρόνου, να αντιμετωπίζονται τα προβλήματα, να συγχρονίζονται με τις τεχνολογικές εξελίξεις αφ’ ενός, αλλά κυρίως και αφ’ ετέρου με τις κοινωνικές ανάγκες και τις σύγχρονες αναζητήσεις. Και αυτό αφορά και τα μέσα ενημέρωσης και κυρίως τη λειτουργία τους.

Και ενώ το δεύτερο μέρος του νομοσχεδίου περιλαμβάνει ρυθμίσεις, λείπουν οι λύσεις.

Εμείς επιμένουμε ότι για την αντικειμενική ενημέρωση των πολιτών, την πολυφωνία και τον πλουραλισμό αλλά και την ποιότητα των ραδιοτηλεοπτικών προγραμμάτων, που αποτελούν κρίσιμα στοιχεία της κοινοβουλευτικής μας δημοκρατίας, υπάρχουν τρεις συν μία βασικές προϋποθέσεις.

Η εμπέδωση του αισθήματος εργασιακής ασφάλειας του δημοσιογράφου και των εργαζομένων, κατ’ αρχάς, είναι πολύ σημαντικό και ενισχύει την ανεξαρτησία τους ως λειτουργών. Η βιωσιμότητα των μέσων -των ιδιωτικών- και η νόμιμη λειτουργία τους χωρίς εκκρεμότητες και εξαρτήσεις είναι σημαντικός παράγοντας, βεβαίως, η λειτουργία της ΕΡΤ ως δημόσιου όχι ως κυβερνητικού μέσου και τέλος -τέταρτη συν μία- η αποτελεσματική λειτουργία της Ανεξάρτητης Αρχής του Εθνικού Συμβουλίου Ραδιοτηλεόρασης, που πέρα από τις κυρωτικές, έχει και ρυθμιστικές και ελεγκτικές αρμοδιότητες προς διασφάλιση του ευρύτερου δημόσιου συμφέροντος.

Προς τούτο είναι ήδη γνωστά αυτά που πρέπει να γίνουν και από το ίδιο αλλά και από την Κυβέρνηση -και αναμένουμε αποφάσεις- αλλά για την υποστήριξη του έργου και την επιτέλεση του σκοπού του προβλέπονται εκτός από το Σύνταγμα και διατάξεις αυτού του νόμου στο πρώτο μέρος -που είναι η ενσωμάτωση της οδηγίας- που μπορούν με την υλοποίησή τους να διασφαλίσουν το ευρύτερο δημόσιο συμφέρον.

Το άρθρο 11 είναι σημαντικό, αφού αναφέρεται στην ανάγκη διασφάλισης του πλουραλισμού, αλλά, δυστυχώς, το προβλεπόμενο προεδρικό διάταγμα παραπέμπεται ως συνήθως στο αόριστο μέλλον.

Επιπλέον, στο άρθρο 30 αυξάνεται ο χρόνος από τρεις σε πέντε μέρες που υποχρεούται ένα μέσο να απαντήσει και να διορθώσει την προσβολή –την ενδεχόμενη προβολή- σε πρόσωπα και θεσμούς. Και αυτό είναι πολύ σημαντικό για τη βιωσιμότητα των μέσων.

Η πανδημία, προφανώς, έχει ανατρέψει τα δεδομένα στα μέσα ενημέρωσης. Έχουν ανάγκη στήριξης, όπως άλλωστε και η μεγάλη πλειονότητα των μικρών, πολύ μικρών και μεσαίων επιχειρήσεων. Πρέπει, όμως, να διαχωριστούν τα άμεσα μέτρα στήριξης λόγω πανδημίας από τη διαδικασία επανεξέτασης του θεσμικού πλαισίου η οποία πρέπει να γίνει υπό συνθήκες κανονικότητας. Συγκεκριμένα μέτρα στήριξης των μέσων επικοινωνίας με διαφανείς διαδικασίες, αντικειμενικά και καθορισμένα κριτήρια είναι και από εμάς αποδεκτά και προτεινόμενα. Δεν πρέπει, όμως, να μετακυλούν το κόστος στους εργαζόμενους.

Έτσι, πρώτον, αντί της μείωσης του προσωπικού με το άρθρο 1, εμείς προτείνουμε ολοκληρωμένο πρόγραμμα επιδότησης της εργασίας για τα κεντρικά, αλλά και για όλα τα περιφερειακά και τοπικά μέσα, τηλεόραση, ραδιόφωνο, εφημερίδες έντυπες και ηλεκτρονικές. Η όποια επανεξέταση του κάτω πλαφόν των εργαζομένων στα κεντρικά πρέπει να γίνει μετά την πανδημία υπό συνθήκες κανονικότητας.

Και εδώ θέλω να σας πω ότι η Κυβέρνηση διατείνεται -και υπάρχει διάταξη- ότι απαγορεύονται οι απολύσεις μέσα στην πανδημία από επιχειρήσεις που στηρίζονται. Όλες οι επιχειρήσεις που είναι σε προγράμματα στήριξης απαγορεύεται να απολύσουν. Μόνο αναστολή μπορούν να κάνουν. Άρα δεν έχει νόημα και αυτή η διάταξη, αν εφαρμοστεί ο νόμος.

Δεύτερον, καθαρή λύση με το μίσθωμα, καθαρή διευκόλυνση στην καταβολή του ετήσιου μισθώματος, ακόμα και με μετακύλιση. Προτείναμε ακόμα και την επιμήκυνση του χρονικού διαστήματος των δέκα ετών σε έντεκα με κενό το 2020. Είναι μια καθαρή λύση και όχι αυτά τα νοθευμένα τα οποία προτείνονται με τις αποσβέσεις. Πρέπει να πω ότι οι υψηλές αποσβέσεις για επενδύσεις στον ψηφιακό μετασχηματισμό, η προστασία του περιβάλλοντος -να προσθέσω- αλλά και η υγεία και ασφάλεια των εργαζομένων και για τα μέσα, αλλά και για τις άλλες επιχειρήσεις πρέπει να ισχύουν με ένα γενικό πλαίσιο, για το οποίο πρέπει να φέρει μια εισήγηση το Υπουργείο Οικονομικών και να ισχύει για όλους.

Προτείνουμε ανάλογη ρύθμιση για το μίσθωμα -αναφέρθηκα προηγουμένως- για τα περιφερειακά κανάλια με καταβολή μέρους του μισθώματος στην «DIGEA», εφαρμογή –επιτέλους- του νόμου του ΠΑΣΟΚ για κατανομή του 30% της κρατικής διαφημιστικής δαπάνης στα περιφερειακά και τοπικά μέσα ενημέρωσης, ολική επαναφορά της διάταξης για την υποχρέωση του δημοσίου να δημοσιεύει τις ανακοινώσεις, διακηρύξεις και διαγωνισμούς στον τοπικό και περιφερειακό Τύπο.

Με αυτά τα μέτρα θεωρούμε ότι θα υπάρχει μια βάση στήριξης για όλα τα μέσα, χωρίς την ανάγκη ιδιαίτερων σκοτεινών και κάτω από το τραπέζι διαδικασιών.

Μετά την επιμονή σας, κύριε Υπουργέ, να μη μετατεθεί η συζήτηση ή έστω η εφαρμογή της ρύθμισης του άρθρου 45 για τις αμοιβές των υψηλόβαθμων της ΕΡΤ, θεωρούμε ότι αυτό είναι πρόκληση, όταν η συντριπτική πλειονότητα της κοινωνίας υποφέρει.

Το άρθρο 49 παρατείνει τη θητεία των μελών των ανεξάρτητων αρχών, όπως σας επεσήμανα, από τη λήξη της, αντί για έξι μήνες που προβλέπεται, μέχρι τον διορισμό νέων -αλλά αυτό δεν έχει όριο- άρα, στο διηνεκές. Δεν είναι αποδεκτό.

Θετικό το άρθρο 50. Επιτέλους, ακούστηκαν έστω και ορισμένα από τα προβλήματα των περιφερειακών μέσων, για τα οποία το Κίνημα Αλλαγής και εγώ προσωπικά έχουμε επιμείνει με έλεγχο της Κυβέρνησης, προτάσεις και λύσεις που ήδη έχουμε καταθέσει.

Σήμερα καταθέσαμε δύο τροπολογίες για τη ραδιοφωνία. Αφορούν στην κάλυψη νομοθετικών κενών.

Η πρώτη είναι για τις περιοχές με γεωμορφολογικές ιδιομορφίες που προκαλούν προβλήματα στη μετάδοση του σήματος και προτείνουμε την τεχνική λύση που απαιτείται, προκειμένου να αντιμετωπιστεί το πρόβλημα. Μάλιστα, καταθέσαμε και νέα βελτιωμένη από αυτήν που ήδη έχω παραδώσει στον κύριο Υπουργό.

Η δεύτερη τροπολογία αφορά τη δυνατότητα επαναλειτουργίας ραδιοφωνικών σταθμών.

Παρακαλούμε να γίνουν δεκτές, ή σε αντίθετη περίπτωση να αιτιολογηθεί η απόρριψή τους. Όχι βουβή απόρριψη, κύριε Υπουργέ!

Με τις διατάξεις του πρώτου μέρους του σχεδίου νόμου ενσωματώνονται στο ελληνικό δίκαιο η οδηγία 2018/1808 της Ευρωπαϊκής Ένωσης για τις υπηρεσίες οπτικοακουστικών μέσων και πρέπει να πω ότι τα περισσότερα άρθρα -όχι όλα- μας βρίσκουν απόλυτα σύμφωνους.

Το άρθρο 8 χρειάζεται ξεκάθαρη διατύπωση για να μη γίνει μπούμερανγκ λογοκρισίας.

Το άρθρο 17 πριμοδοτεί το ΕΚΟΜΕ που χρηματοδοτείται και από άλλους πόρους αντί του Ελληνικού Κέντρου Κινηματογράφου που έχει μειωμένους πόρους χωρίς αιτιολόγηση.

Υπάρχουν θετικές ρυθμίσεις, όπως είπα, πολλές από τις οποίες ήδη είχαν ενσωματωθεί στο ελληνικό εθνικό δίκαιο με το π.δ.109/2010, που είχε ενσωματώσει την οδηγία που τροποποιείται με τη συζητούμενη.

Ενισχύεται η προστασία της σωματικής, της ψυχικής, της ηθικής ανάπτυξης των ανηλίκων από ακατάλληλο περιεχόμενο, διευκολύνεται η προσβασιμότητα των ατόμων με αναπηρία στις υπηρεσίες οπτικοακουστικών μέσων.

Υπενθυμίζω και τις επιπλέον προτάσεις της ΕΣΑΜΕΑ και αναφέρω ενδεικτικά δύο: Πρώτη, για τον υποτιτλισμό σε πραγματικό χρόνο για ζωντανές εκπομπές για τη διασφάλιση της προσβασιμότητας των κωφών, βαρηκόων ατόμων και δεύτερη –και σημαντικότατη πρόταση- η σύσταση υπό του ΕΣΡ, υπό του Εθνικού Συμβουλίου Ραδιοτηλεόρασης, επιτροπής με τη συμμετοχή της ΕΣΑΜΕΑ για την παρακολούθηση εφαρμογής των μέτρων που προβλέπονται από αυτόν τον νόμο για τα άτομα με αναπηρία και την πρόσβασή τους στα οπτικοακουστικά μέσα.

Αναμένουμε, κύριε Υπουργέ, την ανταπόκρισή σας στις προτάσεις μας και στις τροπολογίες μας, γιατί για εμάς έχει σημασία να δίνονται λύσεις, να βρίσκονται βιώσιμες λύσεις και να προχωρούν τα ζητήματα που αντιμετωπίζουν τα προβλήματα της κοινωνίας και των πολιτών.

Στη δύσκολη περίοδο που βρισκόμαστε αποδεχόμαστε οτιδήποτε ελαφρύνει τη θέση των πολιτών και βέβαια, ασκούμε έλεγχο, κατακρίνουμε και αντιπαλεύουμε οτιδήποτε επιβαρύνει τους πολίτες, αναιρεί το δημόσιο συμφέρον και βλάπτει την κοινωνία συνολικά.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε, παρακαλώ, το Βήμα, γιατί ο κ. Συντυχάκης είναι στην Αίθουσα.

Να ενημερώσω ότι κατατέθηκε και δεύτερη ένσταση αντισυνταγματικότητας από την Ελληνική Λύση, έχει ήδη διανεμηθεί, είναι ολιγόλογη αυτή. Θα συζητηθούν και οι δύο μαζί πακέτο, μόλις τελειώσουν και οι ειδικοί αγορητές.

(Στο σημείο αυτό καταχωρίζεται στα Πρακτικά η προαναφερθείσα αίτηση αντισυνταγματικότητας η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 44)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, αυτό που ζούμε αυτές τις μέρες με τον χιονιά είναι το θέατρο του παραλόγου. Η χιονόπτωση ακραίο φαινόμενο, οι βροχοπτώσεις ακραίο φαινόμενο, οι πυρκαγιές αποτέλεσμα του έντονου αέρα. Αν πνιγείς, αν καείς, αν αποκλειστείς από το χιόνι, είναι δική σου υπόθεση. Το κράτος και οι μηχανισμοί του μόνο οδηγίες προς ναυτιλομένους δίνουν! Το κράτος απαλλάσσεται λόγω κλιματικής αλλαγής, λόγω απρόβλεπτων και αστάθμητων παραγόντων, όπως και για τον COVID πότε φταίνε οι νέοι που δεν υπακούν, πότε φταίει ο λαός μας που δεν πειθαρχεί.

Και όλα αυτά για ποιον λόγο; Μόνο και μόνο για να κρυφτούν οι τεράστιες ελλείψεις στον τομέα της Πολιτικής Προστασίας και της υγείας, του σχεδιασμού και των υποδομών για τις λαϊκές ανάγκες.

Το κράτος, η Κυβέρνηση καμμία απολύτως ευθύνη δεν έχει για τον συνωστισμό στα μέσα μεταφοράς, για τις ελλείψεις στο σύστημα υγείας, για την ανυπαρξία μέτρων προστασίας στους χώρους δουλειάς.

Στην πραγματικότητα, λοιπόν, η Κυβέρνηση επιδιώκει να κρύψει κάτω από το χαλί τη γύμνια του σημερινού κρατικού μηχανισμού, μόνο και μόνο γιατί αυτό που θέλει είναι να θυσιάσει τις λαϊκές ανάγκες χάριν ενός χορού δισεκατομμυρίων ευρώ για το ΝΑΤΟ, τους καναλάρχες, τους κλινικάρχες, για τους εφοπλιστές.

Είναι ένας επιπλέον λόγος αυτός οι εργαζόμενοι να βγάλουν τα συμπεράσματά τους και να απορρίψουν αυτή την πολιτική που τους καταδικάζει.

Και έρχομαι στο νομοσχέδιο. Το Κομμουνιστικό Κόμμα Ελλάδας καταψηφίζει την ευρωπαϊκή οδηγία 13/2020, όπως τροποποιήθηκε το 2018, σχετικά με την παροχή υπηρεσιών οπτικοακουστικών μέσων και κατά συνέπεια την ενσωμάτωσή της στην ελληνική νομοθεσία. Δηλώνουμε την αντίθεσή μας με την κύρια κατεύθυνση της οδηγίας, που είναι η ολοσχερής εμπορευματοποίηση των οπτικοακουστικών μέσων, για να ενισχυθεί η κερδοφορία και η ανταγωνιστικότητα των Ευρωπαίων παρόχων έναντι των ανταγωνιστών τους και να διατηρηθεί η θέση τους ως παγκόσμιου ηγέτη στην ψηφιακή οικονομία, ενώ θα βοηθήσει τις ευρωπαϊκές επιχειρήσεις να αναπτύξουν τις δραστηριότητές τους σε παγκόσμιο επίπεδο. Με λίγα λόγια, στρώνει το χαλί στα ευρωπαϊκά μονοπώλια για να δράσουν.

Πρόκειται για απίστευτη υποκρισία και λογοκρισία ταυτόχρονα. Είναι οι λέξεις που χαρακτηρίζουν την οδηγία. Φτιάχνετε κώδικες δεοντολογίας για προστασία των καταναλωτών, εξομοιώνοντας ουσιαστικά το αγαθό της ενημέρωσης με ένα εμπόρευμα που καταναλώνεται. Αυτή είναι η υποκρισία. Αυτή, άλλωστε, είναι η λογική της Ευρωπαϊκής Ένωσης και η δική σας που ενσωματώνετε αυτή την οδηγία.

Και ποιοι θα φτιάξουν αυτούς τους κώδικες δεοντολογίας; Μα, τη δεοντολογία τη διαμορφώνουν και την εφαρμόζουν τα αφεντικά, οι ιδιοκτήτες των μέσων, οι πάροχοι αυτών των υπηρεσιών, δηλαδή «Γιάννης κερνά, Γιάννης πίνει».

Αρκεί μια απλή και γρήγορη ματιά για να διαπιστώσει κανείς την πλήρη καταστρατήγηση της αρχής της αναλογικής εκπροσώπησης των κομμάτων, που προβλέπει ότι πρέπει κάθε κόμμα να δικαιούται χρόνο προβολής στα δελτία ειδήσεων και τις πολιτικές εκπομπές τουλάχιστον ίσο με το εκλογικό του ποσοστό και το ΚΚΕ, το μόνο κόμμα που τόσο το έτος 2018, δηλαδή με κυβέρνηση τον ΣΥΡΙΖΑ, όσο και το 2019 με κυβέρνηση τη Νέα Δημοκρατία, έχει σταθερή εκπροσώπηση στα μέσα μαζικής ενημέρωσης κάτω από το εκλογικό του ποσοστό.

Και πού είναι το ΕΣΡ; Τίποτα, για τον φόνο δεν ξέρει, δεν είδε, δεν άκουσε απολύτως τίποτα. Καθαρά διακοσμητικός ο ρόλος του. Μα, είναι φανερό ότι λειτουργεί ως αρχή νομιμοποίησης της ασυδοσίας των καναλαρχών και φυσικά, η όποια όψιμη κριτική ορισμένων κομμάτων για το ΕΣΡ είναι και αυτή υποκριτική.

Το νομοσχέδιο δεν είναι κομμένο και ραμμένο μόνο στις απαιτήσεις και τα συμφέροντα των μεγαλοϊδιοκτητών, καναλαρχών, επιχειρηματιών στα μέσα μαζικής ενημέρωσης, είναι και βαθύτατα αντιδραστικό. Στο όνομα της υποκίνησης σε βία ή μίσους και πρόκλησης σε τρομοκρατικό έγκλημα έρχεται η συγκεκριμένη οδηγία να απαγορεύσει στο διαδίκτυο κάθε έργο με προοδευτικό, ριζοσπαστικό περιεχόμενο, επισείοντας βαριές ποινές φυλάκισης για τους καλλιτέχνες-δημιουργούς του, ακόμα και για τους χρήστες που το αναρτούν, όπως ήδη συμβαίνει σε άλλες χώρες.

Με το πρόσχημα ότι μπαίνουν κανόνες στην πραγματικότητα μπαίνουν στο στόχαστρο οι λαϊκές ελευθερίες με τη φίμωση κάθε ριζοσπαστικού και προοδευτικού έργου, εξισώνοντάς τα με εκείνα που έχουν ρατσιστικό, σεξιστικό, ή εθνικιστικό περιεχόμενο.

Με την οδηγία αυτή συγκεκριμενοποιείται και εμπλουτίζεται η εφαρμογή του «τρομονόμου» στον πολιτισμό. Αυξάνει, μάλιστα, την προβλεπόμενη ποινή από τα τρία στα πέντε έτη για το αδίκημα της δημόσιας απειλής μέσω διαδικτύου που εντάχθηκε στους ποινικούς κώδικες από την κυβέρνηση του ΣΥΡΙΖΑ.

Να θυμίσουμε, βέβαια, ότι η κυβέρνηση του ΣΥΡΙΖΑ είχε στηρίξει τη συγκεκριμένη οδηγία στην Ευρωπαϊκή Ένωση. Η βία και η τρομοκρατία, όμως, προέρχονται από την Ευρωπαϊκή Ένωση και τις κυβερνήσεις, που συναποφασίζουν τη βαθιά αντιδραστική πολιτική της και όχι από τους προοδευτικούς καλλιτέχνες, το εργατικό λαϊκό κίνημα γενικότερα, το οποίο με τους αγώνες του καλείται να τις αποκρούσει.

Είναι γνωστές, άλλωστε, οι απόψεις ευρωπαϊκών θεσμών για τη ριζοσπαστικοποίηση.

Σε αυτές τις διατάξεις παραπέμπει τόσο το άρθρο 8 όσο και η παράγραφος 1γ του άρθρου 33 που αφορά και στους χρήστες οι οποίοι αναρτούν οπτικοακουστικό υλικό σε πλατφόρμες διαμοιρασμού.

Το ΚΚΕ είναι το μόνο κόμμα που έχει δηλώσει ότι καταψηφίζει και ζητάει την απόσυρση αυτών των αντιδραστικών διατάξεων.

Η προσπάθεια που επικαλείται η Κυβέρνηση της Νέας Δημοκρατίας, ο ΣΥΡΙΖΑ, τα άλλα αστικά κόμματα ότι κάνει η οδηγία να βάλει τάχατες κάποιους κανόνες δεν αφορούν την προστασία του αγαθού της ενημέρωσης, αλλά την προστασία του ανταγωνισμού σε αυτή τη ζούγκλα των μέσων ενημέρωσης και των μέσων κοινωνικής δικτύωσης. Πρόκειται για κανόνες που στην πραγματικότητα θα αξιοποιηθούν για να υπάρχει ακόμα πιο γενικευμένη λογοκρισία, όπου λέγονται ή ακούγονται αλήθειες και γεγονότα και δεν είναι αρεστά στο σύστημα εξουσίας.

Όσα ζούμε αυτές τις μέρες στην ΕΡΤ είναι ακόμα ένα δείγμα αυτής της κατάστασης που λέμε με τις κυβερνητικές εντολές και τα ραβασάκια.

Όλες οι κυβερνήσεις χρησιμοποίησαν την ΕΡΤ ως κυβερνητικό φερέφωνο. Το έκανε ο ΣΥΡΙΖΑ πρωτύτερα, το κάνει σήμερα η Νέα Δημοκρατία, όπως το έκανε και παλαιότερα. Όμως, ας μην πάμε και πάρα πολύ μακριά. Θυμηθείτε τη φωτογραφία που είδε το φως της δημοσιότητας -και επιβεβαιώνεται από τους ίδιους τους εργαζόμενους της ΕΡΤ- για το πώς θα πρέπει να παρουσιαστεί η επίσκεψη του Πρωθυπουργού στην Ικαρία καθώς και η παραίτηση Λιγνάδη. Πρόκειται για άθλια προσπάθεια λογοκρισίας.

Δικαιολογημένα, λοιπόν, όλα αυτά βρίσκουν την αντίδραση των εργαζομένων στο «Θέαμα-Ακρόαμα» διαδηλώνοντας από την προηγούμενη εβδομάδα και καταδικάζοντας τη νέα αυταρχική επίθεση της Κυβέρνησης με σύνθημα «Καταστολή, φακέλωμα και τρομοκρατία, αυτή είναι της Ευρώπης η δημοκρατία» και «Μας τρομοκρατούν για να υποταχθούμε, με οργάνωση και αγώνα να αντισταθούμε».

Η Κυβέρνηση θορυβημένη από τις λαϊκές αντιδράσεις αναγκάστηκε να ελιχθεί με αναδιατύπωση των συγκεκριμένων άρθρων, που όμως δεν αλλάζει την ουσία των ρυθμίσεων. Συγκεκριμένα, το επίμαχο άρθρο 8 τροποποιείται, ώστε να μη παραπέμπει απευθείας στις διατάξεις του ευρωπαϊκού «τρομονόμου» και αφαιρείται από αυτό η δεύτερη παράγραφος. Ταυτόχρονα, όμως, διατηρείται η ουσία της λογοκρισίας καλλιτεχνικών και γενικότερα προβαλλόμενων οπτικοακουστικών έργων, διατηρώντας την πρώτη παράγραφο στο άρθρο 8 και αφαιρώντας μόνο κάποιες λεξούλες.

Με βάση το τροποποιημένο άρθρο, απαγορεύεται το οπτικοακουστικό υλικό να εμπεριέχει υποκίνηση σε βία ή μίσος εναντίον ομάδων ανθρώπων ή μέλους ομάδας, ιδίως λόγω φύλου, φυλής, χρώματος, εθνοτικής καταγωγής, ιθαγένειας ή κοινωνικής προέλευσης, γενετικών χαρακτηριστικών, γλώσσας, θρησκείας ή πεποιθήσεων, ιδιότητας μέλους εθνικής μειονότητας, γένους, αναπηρίας, ηλικίας ή σεξουαλικού προσανατολισμού. Πρόκειται για διατύπωση που παραπέμπει απευθείας στη λογοκρισία, διότι ομάδα ανθρώπων μπορεί να είναι και μία φασιστική οργάνωση. Μέλος ομάδας μπορεί να είναι και ένας φασίστας σε μια φασιστική οργάνωση, μπορεί να είναι μια κυβέρνηση, μπορεί να είναι η εργοδοσία, μπορεί να οι δυνάμεις καταστολής. Οπότε, δεν αλλάζει η ουσία ότι προοδευτικά έργα μπορεί να διώκονται και ότι μέσα και από την επαναδιατυπωμένη διάταξη φιμώνεται το περιεχόμενο του καλλιτεχνικού έργου. Τέτοια παραδείγματα, λοιπόν, φίμωσης και διώξεων έχουμε στην Ισπανία και τη Γερμανία.

Οι διατυπώσεις της πρώτης παραγράφου είναι αντιγραφή των όρων λειτουργίας που επιβάλλουν οι ίδιες οι πλατφόρμες. Άλλωστε, με τέτοιους περιορισμούς οι πάροχοι έχουν κατεβάσει δημιουργίες με πολιτικό στίχο και αντιφασιστικό περιεχόμενο, μετά από αναφορές άλλων χρηστών που συνήθως ήταν μέλη φασιστικών ομάδων. Δηλαδή οι χρυσαυγίτες που μπορεί να μπήκαν στη φυλακή για τα εγκλήματά τους, αλλά στο διαδίκτυο εμφανίζονται -που εμφανίζονται- και έχουν και το κύρος του πελάτη, η γνώμη τους είναι πάντα σεβαστή ως «πελάτες». Ας μην ξεχνάμε το τραγούδι «Του Αδόλφου τα εγγόνια» τις μέρες της δίκης της Χρυσής Αυγής που απαγορεύτηκε στο Youtube.

Το ΚΚΕ συντάσσεται με τη θέση των φορέων «Θεάματος-Ακροάματος» που λένε ότι ο συγκεκριμένος νόμος δεν θωρακίζει, αλλά πνίγει την ελευθερία έκφρασης και ότι η τέχνη δεν είναι δημόσια απειλή. Το ΚΚΕ καλεί τους καλλιτέχνες, καλεί όλους τους εργαζόμενους που θα πάψουν να έχουν πρόσβαση ακόμα και στα αριστουργήματα της προοδευτικής παγκόσμιας τέχνης να καταδικάσουν τη νέα αυτή αυταρχική και τρομοκρατική επίθεση της Κυβέρνησης και απαιτεί την ολοσχερή απόσυρση των συγκεκριμένων άρθρων.

Βέβαια, η αντιδραστικότητα του νομοσχεδίου δεν περιορίζεται μόνο στα συγκεκριμένα άρθρα. Μετά από ένα «παζάρι» που προηγήθηκε τους προηγούμενους μήνες με τους καναλάρχες και με βάση το αρχικό σχέδιο νόμου που δόθηκε στη δημοσιότητα, η Κυβέρνηση κατέληξε στα νέα «δωράκια» προς αυτούς. Ποια είναι αυτά; Από τη μία τους χαρίζει την ετήσια δόση που πρέπει να καταβάλλουν για την απόκτηση άδειας και από την άλλη επιδεινώνει ακόμη περισσότερο τη θέση των εργαζομένων στα μέσα μαζικής ενημέρωσης. Νομιμοποιεί, δηλαδή, με αυτόν τον τρόπο την εργοδοτική αυθαιρεσία.

Είναι πράγματι προκλητικό το γεγονός ότι η Κυβέρνηση χαρίζει 3.450.000 ευρώ από τα 3.500.000 ευρώ, με το πρόσχημα ότι αν κάνουν επενδύσεις για τη λειτουργική αναβάθμιση και τον εξοπλισμό των καναλιών, τότε χαλάλι τους! Τους χαρίζει, δηλαδή, το 98,57% των υποχρεώσεών τους και τους υποχρεώνει να πληρώσουν μόνο 50.000 ευρώ. Καλά, απορώ, δεν ντρέπεστε; Στην κυριολεξία, δεν ντρέπεστε; Τους χαρίζετε 3.450.000 ευρώ και τους λέτε να πληρώσουν 50.000 ευρώ! Ας μας πείτε πόσους εργαζόμενους έχετε απαλλάξει από το 97,57% των χρεών τους! Πείτε μου έναν!

Σε συνθήκες υγειονομικής τραγωδίας με πάνω από έξι χιλιάδες νεκρούς στη χώρα μας και με το δημόσιο σύστημα υγείας να στενάζει από τις τεράστιες ελλείψεις, το ίδιο και τα σχολεία και τα μέσα μαζικής μεταφοράς, εσείς την ίδια στιγμή χαρίζετε εκατομμύρια ευρώ στους καναλάρχες, δηλαδή στους ιδιοκτήτες τους που είναι μεγαλοεπιχειρηματίες, εφοπλιστές, βιομήχανοι. Τους χαρίζετε χρήματα που θα μπορούσαν να αξιοποιηθούν για την ικανοποίηση ενός μέρους των τεράστιων λαϊκών αναγκών. Και φυσικά, αυτό δεν γίνεται για πρώτη φορά. Τους πριμοδοτείτε ξανά, αφού ήδη τους έχετε δώσει ένα σωρό χρήματα για τις διάφορες λίστες, για την προβολή μηνυμάτων για την πανδημία.

Η Κοινοβουλευτική Ομάδα του κόμματός μας στο παρόν σχέδιο νόμου καταθέτει και πάλι την τροπολογία την οποία είχε καταθέσει άλλες δύο φορές και απορρίφθηκε και από την Κυβέρνηση και από τα άλλα κόμματα. Η τροπολογία προβλέπει ότι τα μηνύματα που σχετίζονται με την προστασία της δημόσιας υγείας, ειδικά με την αντιμετώπιση μιας πανδημίας, θα πρέπει να μεταδίδονται και να καταχωρούνται σε όλα τα μέσα μαζικής ενημέρωσης, ραδιοτηλεοπτικά, ηλεκτρονικά και έντυπα, εντελώς δωρεάν και όχι με όρους διαφημιστικής καμπάνιας. Ορίστε, λοιπόν, «ιδού η Ρόδος» για όλους σας, για όλους εσάς που κόπτεστε για τη διαφάνεια στον δημόσιο βίο. Ψηφίστε την!

Επανέρχομαι και θυμίζω, όχι βέβαια σε εσάς, εσείς το γνωρίζετε, αλλά στον κόσμο που μας παρακολουθεί ότι το αρχικό σχέδιο ήταν τα χρήματα για την άδεια των καναλιών να καταβληθούν σε τρία χρόνια. Ο ΣΥΡΙΖΑ το πήγε στα δέκα χρόνια, ενώ τους μείωσε επιπλέον και τον φόρο επί των διαφημίσεων. Από τη μία, δηλαδή, τους τα έπαιρνε και από την άλλη τους τα έδινε. Όμως, αυτή είναι η μία πλευρά. Η άλλη πλευρά είναι η επίθεση στα δικαιώματα των εργαζομένων στα μέσα μαζικής ενημέρωσης. Με το άρθρο 41 διαλύει εργασιακά δικαιώματα στους τηλεοπτικούς σταθμούς εθνικής και περιφερειακής εμβέλειας. Καταργεί την υποχρέωση των τετρακοσίων θέσεων εργασίας σε κάθε τηλεοπτικό σταθμό εθνικής εμβέλειας δίνοντας τη δυνατότητα να προσμετρώνται σε αυτούς όσοι εργάζονται σε συνεργαζόμενες εταιρείες παραγωγής και δεν ανήκουν στο μόνιμο προσωπικό του καναλιού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το 15%, δηλαδή οι εξήντα στους τετρακόσιους, μπορεί να εργάζονται σε άλλες επιχειρήσεις που συνδέονται με τον τηλεοπτικό σταθμό ή σε ανεξάρτητες εταιρείες παραγωγής με συγκεκριμένο έργο για τον σταθμό ή και τα δύο. Στην πράξη, σημαίνει μείωση προσωπικού τηλεοπτικών σταθμών, ιδιαίτερα των τεχνικών, ενώ η περίπτωση των εργαζομένων των ανεξάρτητων εταιρειών ανοίγει τον δρόμο στους εργολαβικούς εργαζόμενους. Προσδιορίζει, επίσης, ως πλήρη απασχόληση των εργαζομένων τις είκοσι ημέρες ανά μήνα και όχι τις είκοσι πέντε, όπως πραγματικά πρέπει να είναι η πλήρης απασχόληση. Κάνοντας αυτό για τους εργαζόμενους στους τηλεοπτικούς σταθμούς, ανοίγει ο δρόμος για μείωση των εργαζομένων κατά εξήντα.

Με μαθηματική ακρίβεια, λοιπόν, ανοίγει ο δρόμος για την αντεργατική διευθέτηση του εργάσιμου χρόνου, για την εντατικοποίηση της δουλειάς, για την αύξηση του απλήρωτου εργάσιμου χρόνου και για την εκ περιτροπής εργασίας, βάζοντας δηλαδή από το παράθυρο την ελαστικοποίηση των εργασιακών σχέσεων, όπως κάνετε άλλωστε και τώρα εν μέσω πανδημίας.

Τέλος, με τα μέτρα για τους εργαζόμενους στα μέσα μαζικής ενημέρωσης εξαιρεί με το άρθρο 50 τους παρόχους περιεχομένου περιφερειακής εμβέλειας, επίγειας ψηφιακής τηλεόρασης από την υποχρέωση να διαθέτουν αυτό το ποσοστό για την παραγωγή κινηματογραφικών έργων. Το ίδιο κάνει και με το άρθρο 17, με το οποίο αυξάνει ανεξέλεγκτα τους μισθούς του προέδρου, του διευθύνοντος συμβούλου και των άλλων διευθυντικών στελεχών στην ΕΡΤ, όπως και στο ΑΠΕ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, θα πρέπει να ολοκληρώσετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Σε σχέση με τον Ενιαίο Δημοσιογραφικό Οργανισμό Επικουρικής Ασφάλισης και Περίθαλψης, στο άρθρο 50 επιβεβαιώνει την ενίσχυση με κρατικό χρήμα των επιχειρήσεων έκδοσης εφημερίδων. Σε αυτό, λοιπόν, αναφέρεται πολύ συγκεκριμένα η χρηματοδότηση με κρατικό χρήμα, με χρήμα δηλαδή του λαού, των ασφαλιστικών εισφορών όσων τηλεοπτικών σταθμών χρωστούν στον ΕΔΟΕΑΠ, όταν οι καναλάρχες έχουν ήδη παρακρατήσει και δεν έχουν αποδώσει τις εισφορές των εργαζομένων, άρα κερδίζουν διπλά τις εισφορές των εργαζομένων και βεβαίως τις εργοδοτικές εισφορές. Επίσης, χαρίζει τα πρόστιμα και τις προσαυξήσεις για χρέη για τέσσερα ολόκληρα χρόνια.

Με βάση, λοιπόν, όλα τα παραπάνω, κύριε Πρόεδρε, καταψηφίζουμε επί της αρχής και όσον αφορά επί των άρθρων, θα φανεί και κατά τη διάρκεια της ψηφοφορίας.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο ειδικός αγορητής της Ελληνικής Λύσης κ. Κωνσταντίνος Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κλειδώσατε τη χώρα, άδεια η Βουλή, αλλά φέρατε σήμερα αυτό το νομοσχέδιο. Δηλαδή αν συζητιόταν αύριο το νομοσχέδιο, τι θα γινόταν; Τι πρεμούρα και τι καημός είναι αυτός να το περάσουμε γρήγορα και να κάνουμε τα «δωράκια» στους ολιγάρχες μας; Τι τρέλα είναι αυτή; Πραγματικά δεν μπορώ να καταλάβω! Έπρεπε, δηλαδή, να κάνετε σήμερα αυτό το μεγάλο χάρισμα που θέλετε να κάνετε στους ολιγάρχες; Δεν έπρεπε να είναι οι Βουλευτές εδώ μέσα για να συζητήσουν αυτό το τεράστιο θέμα; Κατά τα άλλα, κλείσαμε τη χώρα!

Ακούστε λίγο, κύριε Υπουργέ, γιατί τα πράγματα σήμερα είναι πολύ σοβαρά. Δεν ξέρω, κύριε Λιβανέ, αν το Κοινοβούλιο και οι Βουλευτές της Νέας Δημοκρατίας και της Αντιπολίτευσης έχουν αντιληφθεί πόσο αντεθνικό, ανθελληνικό, αντιχριστιανικό είναι αυτό το νομοσχέδιο που φέρνετε σήμερα! Γι’ αυτόν τον λόγο και η Ελληνική Λύση έχει καταθέσει και έχει μοιράσει σε όλα τα κόμματα ένσταση αντισυνταγματικότητας γι’ αυτά που περιλαμβάνετε εδώ μέσα.

Κύριε Λιβανέ, έχετε διαβάσει το άρθρο 8;

**ΠΡΟΕΔΡΕΥΩΝ (Νικήτας Κακλαμάνης):** Κύριε Χήτα, διευκρινίζω για τα Πρακτικά ότι τον κύριο Υπουργό τον λένε Λιβάνιο. Ο κ. Λιβανός είναι Υπουργός Αγροτικής Ανάπτυξης και Τροφίμων.

**ΚΩΝΣΤΑΝΤΙΝΟΣ ΧΗΤΑΣ:** Με συγχωρείτε, κύριε Πρόεδρε!

Κύριε Λιβάνιε, έχετε διαβάσει τι λέτε εδώ μέσα, τι απαγορεύετε να κάνουν τα μέσα; Λέτε μέσα «…φύλου, φυλής, εθνικότητας…να εμπεριέχουν…υποκίνηση βίας ή μίσους κ.λπ….ιδιότητας μέλους εθνικής μειονότητας». Τι θα πει «εθνική μειονότητα», κύριε Λιβάνιε; Έχει η Ελλάδα εθνική μειονότητα;

Έχουμε στην Ελλάδα, κύριε Κοινοβουλευτικέ Εκπρόσωπε που γελάτε, εθνική μειονότητα; Να βγείτε και να πείτε στους ψηφοφόρους της Νέας Δημοκρατίας ότι η Νέα Δημοκρατία σήμερα νομοθετεί για εθνική μειονότητα. Να το πείτε! Έχει η Ελλάδα εθνική μειονότητα;

(Θόρυβος από την πτέρυγα της Νέας Δημοκρατίας)

**ΧΡΗΣΤΟΣ ΜΠΟΥΚΩΡΟΣ:** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, μη διακόπτετε.

**ΚΩΝΣΤΑΝΤΙΝΟΣ ΧΗΤΑΣ:** Θρησκευτική μειονότητα μπορεί να υπάρχει! Από πότε υπάρχει στην Ελλάδα εθνική μειονότητα και πάτε σήμερα να περάσετε επίσημα αυτό εδώ το τερατούργημα! Να μας πείτε από πότε η πατρίδα μας έχει εθνική μειονότητα! Να μας το πείτε να το ξέρουμε! Να πείτε στον κόσμο ότι εσείς, η Νέα Δημοκρατία, αυτό το πατριωτικό κόμμα νομοθετεί για εθνικές μειονότητες. Να μας το πείτε!

**ΧΡΗΣΤΟΣ ΜΠΟΥΚΩΡΟΣ:** Ενσωμάτωση οδηγίας είναι!

**ΚΩΝΣΤΑΝΤΙΝΟΣ ΧΗΤΑΣ:** Ενσωμάτωση; Είναι η πρώτη φορά από το 1821, κύριε Υπουργέ, που σε ελληνική νομοθεσία υπάρχει μέσα η λέξη «εθνική μειονότητα». Δεν έχει ξαναγίνει ποτέ! Άμα πρόκειται για ενσωμάτωση, να μην το ενσωματώσετε! Η Ελλάδα δεν έχει εθνικές μειονότητες. Με το νομοσχέδιό σας διαπράττεται ένα εθνικό έγκλημα! Ανοίγει ο ασκός του Αιόλου!. Μιλάτε για εθνικές μειονότητες. Είναι ντροπή, πάρτε το πίσω! Προσβάλλει το Σύνταγμά μας. Το Σύνταγμά μας δεν ορίζει εθνικές μειονότητες, κύριε Λιβάνιε! Προσβάλλει το Σύνταγμά μας! Μιλάτε για εθνικές μειονότητες. Τι είναι τώρα αυτό;

(Χειροκροτήματα από την πτέρυγα της Ελληνικής Λύσης)

Η κ. Αγγελοπούλου σας το είπε; Το εντάσσετε στους εορτασμούς των διακοσίων ετών της Παλιγγενεσίας; Τι είναι αυτό εδώ σήμερα; Δωράκι; Μιλάτε για εθνική μειονότητα. Να το πάρετε πίσω! Είναι απίστευτο! Απορούμε πώς η Νέα Δημοκρατία φέρνει τέτοιο νομοσχέδιο! Από αλλού τα περιμέναμε, από αλλού μας έρχονται! Μπράβο! Πραγματικά μπράβο! Εξοργιστικό!

Είναι ένας αντεθνικός, ανθελληνικός, αντιχριστιανικός νόμος! Γι’ αυτό η Ελληνική Λύση ζητάει τέσσερα χρόνια! Εμείς αυτόν τον νόμο θα τον καταργήσουμε, όταν έρθει η σειρά μας!

(Χειροκροτήματα από την πτέρυγα της Ελληνικής Λύσης)

Διότι θα καταργηθεί αυτό το έκτρωμα, κύριε Λιβάνιε! Διότι ο διάβολος κρύβεται στα ψιλά γράμματα, κύριε της ενσωμάτωσης και εδώ μιλάτε για εθνική μειονότητα. Πραγματικά ντροπή! Όλα τα υπόλοιπα πραγματικά περισσεύουν. Τι να πει και τι να μην πει κανείς γι’ αυτό το νομοσχέδιο; Διαπράττεται ένα εθνικό έγκλημα σήμερα.

Πάμε τώρα στα υπόλοιπα του νομοσχεδίου. Σκεφτείτε, παρακαλώ πολύ, τι θα πείτε σε πολύ λίγη ώρα από τώρα που θα συζητηθεί η ένσταση αντισυνταγματικότητας. Θα λογοδοτήσετε στον ελληνικό λαό! Νομοθετείτε για εθνική μειονότητα! Δίνετε μια σοβαρή υπόσταση στον όρο «εθνική μειονότητα». Η Ελλάδα έχει θρησκευτική μειονότητα, δεν έχει εθνική μειονότητα. Θα έρθει ο κάθε Σομαλός, Κογκολέζος, Βιετναμέζος και θα διεκδικεί εθνική μειονότητα με αυτά που κάνετε! Δεν βλέπετε πώς έρχεται μπροστά το έργο ή κάνετε πως δεν το βλέπετε!

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Μας το λέτε εσείς!

**ΚΩΝΣΤΑΝΤΙΝΟΣ ΧΗΤΑΣ:** Αυτό λέμε εμείς, εσείς να βγείτε να πείτε τι εννοείτε με τον όρο «εθνική μειονότητα», τι εννοείτε στο άρθρο 8 με τον όρο «εθνική μειονότητα».

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ευτυχώς που εσείς είστε Έλληνες! Εμείς δεν είμαστε!

**ΚΩΝΣΤΑΝΤΙΝΟΣ ΧΗΤΑΣ:** Όχι, κύριε Υπουργέ, εγώ δεν είπα ότι δεν είστε Έλληνες! Λέω ότι ή σας ξέφυγε ή ότι δεν πρέπει να μπει αυτό το κομμάτι στην ενσωμάτωση της οδηγίας. Εγώ δεν είπα ότι δεν είστε Έλληνες. Μάλλον δεν ακούτε! Εγώ είμαι υπεύθυνος γι’ αυτά που λέω και όχι γι’ αυτά που καταλαβαίνετε εδώ μέσα. Ο όρος «εθνική μειονότητα» πρέπει να βγει, κύριε Υπουργέ! Βγάλτε τον με μία νομοτεχνική βελτίωση. Αποσύρετε τη φράση «εθνική μειονότητα» και αφήστε τα υπόλοιπα όπως έχουν.

Πάτε καλεσμένος, σας προσκαλούν σε ένα κανάλι, κύριε Λιβάνιε! Άλλωστε, τα στελέχη και οι Υπουργοί της Νέας Δημοκρατίας έχετε τη χαρά να σας προσκαλούν. Εμείς δεν έχουμε τη χαρά αυτή, αλλά θα τη νιώσουμε αργότερα. Θα έρθει κάποια στιγμή και η σειρά μας να πάμε. Ας πούμε λοιπόν, απλά και λαϊκά, ότι σας πιάνει μια παράκρουση και ξεφεύγετε. Άνθρωπος είστε! Ξέρετε ότι το ΕΣΡ θα καλέσει σε απολογία το κανάλι και όχι εσάς; Ξέρετε ότι το ΕΣΡ θα κατηγορήσει και θα επιβάλει πρόστιμο στο κανάλι και όχι στον καλεσμένο; Ας πούμε, κύριε Σκανδαλίδη, ότι πηγαίνετε κάπου και σας ξεφεύγει κάτι, λέτε κάτι. Το κανάλι θα την πληρώσει και όχι εσείς! Από πού κι ως πού; Πώς προστατεύεται, λοιπόν, ένας τηλεοπτικός σταθμός από τον κάθε έναν που μπορεί να πει το οτιδήποτε; Πώς προστατεύεται; Πείτε μας πώς προστατεύεται!

Σας είπαμε για πρόστιμα. Λέτε ότι θα φέρετε νομοσχέδιο. Δεν μπορεί τα μεγάλα κανάλια να πληρώνουν τα ίδια πρόστιμα με τα μικρά κανάλια της επαρχίας. Αυτό που σας έχουμε πει είναι να βάλετε την αρχή της αναλογικότητας. Ανάλογα με τον τζίρο του κάθε καναλιού να επιβάλλεται πρόστιμο 1,5% επί του τζίρου, κύριε Σκανδαλίδη! Δεν μπορεί το «TV-PATRA» να πληρώνει τα ίδια χρήματα σε ένα πρόστιμο με αυτά που πληρώνει, για παράδειγμα, το «MEGA». Δεν γίνεται αυτό το πράγμα! Ή το «TV-ΡΟΔΟΠΗ» που έχει τζίρο 20.000 ευρώ τον χρόνο και δουλεύουν δύο άνθρωποι, δύο δημοσιογράφοι. Δεν γίνεται να πληρώσει 300.000 ευρώ πρόστιμο! Πώς θα τα πληρώσει αυτά τα λεφτά;

Πάμε τώρα στο ΕΣΡ. Και εδώ ανάποδα τα κάνουμε πάλι. Το ΕΣΡ, δηλαδή, αυτή τη στιγμή λειτουργεί τρόπον τινά παράτυπα. Ερώτηση: Γιατί; Απάντηση: Διότι δεν έχει συσταθεί σε σώμα. Ναι ή όχι; Ναι. Λείπουν δύο μέλη, βρε παιδιά, έχει δύο μέλη λιγότερα. Και αντί να ξεκινήσουμε από εκεί, εμείς του δίνουμε κι άλλες αρμοδιότητες. Δηλαδή, όπως σωστά είχαμε μία κουβέντα το πρωί με τον Πρόεδρό μας -και θα το πω-, βάζετε το άλογο πίσω από το κάρο. Το άλογο μπαίνει μπροστά από το κάρο. Εσείς ανάποδα ξεκινάτε πάλι με το ΕΣΡ.

Και επειδή μιλάμε για τις αρμοδιότητές του ΕΣΡ, να πούμε ότι του δίνετε κι άλλες αρμοδιότητες κι άλλες εξουσίες. Συγγνώμη, αλλά θα σας πω τι έλεγε στις 7 Μαΐου του 2020 στην Επιτροπή Θεσμών και Διαφάνειας ο Πρόεδρος του ΕΣΡ κ. Κουτρομάνος. Και αυτά είναι τα πρακτικά του ελληνικού Κοινοβουλίου, όχι της Ελληνικής Λύσης. Ο Πρόεδρος, λοιπόν, του ΕΣΡ έλεγε τα εξής για τη λειτουργία του ΕΣΡ στις 7 του Μάη σε αυτόν εδώ τον χώρο, στην Επιτροπή Θεσμών και Διαφάνειας: «Η αίσθηση που έχω είναι ότι με την κατάσταση πραγμάτων που υπάρχει είναι σαν να με έχει εφοδιάσει κάποιος, σαν να μου έχει δώσει, δηλαδή, κάποιος νερό και αλεύρι και να φιλοδοξεί να του φτιάξω παντεσπάνι. Δεν γίνεται. Αν δεν μπορεί να γίνει καταγραφή του τεράστιου όγκου που υπάρχει στα τηλεοπτικά δρώμενα, πώς θα παρέμβει το ΕΣΡ για να δώσει επί της ουσίας απάντηση…κ.λπ.;». Άρα ο άνθρωπος δεν έχει μέσα, δεν έχει και προσωπικό και εμείς του δίνουμε κι άλλες αρμοδιότητες. Πώς λέγεται αυτό; Στη δική μας λογική δεν κολλάνε αυτά τα πράγματα. Πραγματικά δεν κολλάνε!

Ας μη μιλήσω για τα κανάλια τώρα! Μιλάμε, δηλαδή, για το νομοσχέδιο για τους τηλεοπτικούς σταθμούς, έχουμε μιλήσει τέσσερις φορές σε επιτροπές, φτάσαμε σήμερα στην Ολομέλεια, έχουμε δαπανήσει δεκάδες ώρες ο καθένας για να συμβάλουμε με τον τρόπο μας στο καλύτερο «αύριο» για τα μίντια της χώρας και το θέμα είναι ότι τα ίδια τα κανάλια δεν έπαιξαν ούτε δύο λεπτά ρεπορτάζ γι’ αυτή τη διαδικασία. Σε ποια άλλη χώρα τα κανάλια θα έμεναν παγερά αδιάφορα απέναντι σε μια νομοθέτηση που αφορά στα ίδια τα κανάλια; Δεν έπαιξαν τίποτα!

Γιατί δεν έπαιξαν τίποτα; Διότι είναι σίγουροι ότι θα πάρουν αυτό που θέλουν στο τέλος. Δεν τους ενδιαφέρει. Θα πάρουν λεφτά, διότι δυστυχώς νομοθετείτε υπέρ των ιδιοκτητών καναλιών και όχι των εργαζομένων. Αυτή είναι η πραγματικότητα.

Κύριε Υπουργέ, στην επιτροπή σάς παρουσίασα μία έκθεση για το χάλι μας το μαύρο στην Ελλάδα. Τρεις δεκαετίες έχω υπηρετήσει σε αυτόν τον χώρο. Είκοσι οκτώ χρόνια ένσημα έχω ως δημοσιογράφος και ξέρω πώς λειτουργεί το σύστημα. Τα ελληνικά μέσα ενημέρωσης είναι τα πιο αναξιότητα του κόσμου. Έρευνα και στοιχεία του 2018 από την «Pew Research Center»που έγινε ανάμεσα σε τριάντα οκτώ χώρες σε ολόκληρο τον πλανήτη, έδειξαν ότι η χώρα μας βρίσκεται στην τελευταία θέση που αφορά στην εμπιστοσύνη των πολιτών απέναντι στα μέσα μαζικής ενημέρωσης. Τελευταίοι! Ουραγοί!

Μα, είναι λογικό! Δεν βλέπετε τι γίνεται στα κανάλια κάθε μέρα; Λυπάμαι, θλίβομαι που το λέω, γιατί είναι ο χώρος μου, εκεί που γαλουχήθηκα και δούλεψα τίμια στη ζωή μου! Λυπάμαι για την κατάντια αυτή! Μόλις το 18% θεωρεί ότι τα πολιτικά ζητήματα παρουσιάζονται αντικειμενικά. Το 25% πιστεύει τις ειδήσεις που αφορούν την Κυβέρνηση και τους αξιωματούχους. Μόνο το 25%! Το 22% θεωρεί πως οι ειδήσεις μεταδίδονται στη σωστή τους διάσταση. Μόνο το 22%! Το άλλο 78%, το αντίθετο! Το 42% -δηλαδή, ούτε οι μισοί Έλληνες- πιστεύουν πως τα νέα που παρακολουθούν στα δελτία ειδήσεων είναι όντως τα πιο σημαντικά της ημέρας. Όλοι οι υπόλοιποι θεωρούν ότι δεν είναι τα πιο σημαντικά.

Είστε ένας νέος άνθρωπος, σας εκτιμούμε πάρα πολύ και σας το έχουμε δείξει και σας το έχουμε πει. Ήρθε η ώρα να κάνετε τη διαφορά εσείς! Πρεσβεύετε μία άλλη γενιά ανθρώπων. Φέρτε έναν νέο άνεμο, αν μπορείτε και αν σας επιτρέπουν, στο σύστημα, στα μέσα μαζικής ενημέρωσης. Κάντε τη διαφορά εσείς! Δεν μπορώ να ακούω τώρα «Η ΕΡΤ του ΣΥΡΙΖΑ» ή «Η ΕΡΤ της Νέας Δημοκρατίας»! Είναι η ΕΡΤ της κάθε κυβέρνησης! Λυπάμαι που το λέω, αλλά είναι το φερέφωνο της κάθε κυβέρνησης! Τι να λέμε τώρα δηλαδή; Επί ΠΑΣΟΚ, ήταν του ΠΑΣΟΚ. Επί συγκυβέρνησης, ήταν της συγκυβέρνησης. Επί Νέας Δημοκρατίας, επί ΣΥΡΙΖΑ, κ.λπ.. Όποιος και να πάρει την εξουσία θέλει να διευθύνει και να ελέγξει την ΕΡΤ για δικό του προπαγανδιστικό λόγο.

Βέβαια, εσείς έχετε την πολυτέλεια, εκτός από την ΕΡΤ, να έχετε κι όλους τους υπόλοιπους τώρα. Αυτό είναι ένα άλλο θέμα. Εδώ δεν παίρνουμε αναπνοή. Όπου και να γυρίσεις, βλέπεις Νέα Δημοκρατία. Υπάρχει πλύση εγκεφάλου! Αυτό είναι φοβερό! Τι παρουσιάζουν τα άλλα κανάλια; Ό,τι θέλουν αυτοί ή ό,τι τους λένε να παρουσιάσουν. Μάσκες! Οι μάσκες του παραλόγου! Στην αρχή, θυμάμαι πριν από οκτώ, δέκα μήνες, έλεγαν «Μη βάζετε μάσκες. Απαγορεύεται. Οι μάσκες κάνουν κακό. Δεν κάνουν οι μάσκες». Μετά άρχισαν να κάνουν οι μάσκες. Μετά έκαναν οι υφασμάτινες μάσκες. Μετά δεν έκαναν οι υφασμάτινες μάσκες. Θυμάμαι τα σποτάκια στην τηλεόραση που έλεγαν: «Θα κόψεις με το ψαλιδάκι, θα πάρεις το υφασματάκι, θα το διπλώσεις στα δύο, θα το βάλεις από εδώ, θα το φορέσεις εδώ». Μετά «Απαγορεύονται οι μάσκες αυτές. Δεν κάνουν δουλειά. Κάνουν οι άλλες οι ιατρικές»! Μετά λένε για δύο μάσκες! Τέσσερις μάσκες, πέντε μάσκες, ό,τι πουν κάθε μέρα! Τρομοκρατία στον κόσμο! Μάσκες, μάσκες, μάσκες!

Αυτά γίνονται κάθε μέρα την ώρα που οι άλλοι είναι κλεισμένοι μέσα στο σπίτι τους! Δεν μπορούν να δουν τους συγγενείς τους, αλλά στα τηλεοπτικά κανάλια κάθε Σάββατο βράδυ έχει τριάντα άτομα να χοροπηδάνε! Και αγκαλιάζονται και φιλιούνται και πίνουνε! Πώς γίνεται αυτό, βρε παιδιά; Δηλαδή, θα τρελαθούν στο τέλος οι Έλληνες! Δεν το καταλαβαίνετε; Βλέπουν την ίδια ώρα τον Αρχηγό τον δικό σας, τον Πρωθυπουργό μας –διότι είναι της Ελλάδας- να κάνει βόλτες στην Πάρνηθα ανέμελος και χωρίς μάσκες ή να κάνει βαρκάδες στην Κρήτη, να κάνει τσιμπούσια στην Ικαρία! Όμως, ο άλλος είναι μέσα! «Μην κουνηθείς, μην αναπνεύσεις, φόρα μάσκα και άσε με εμένα να κάνω βόλτες»! Ακούν κάθε μέρα από τα κανάλια για τον οικονομικό Αρμαγεδδώνα που θα έρθει -γιατί αυτό θα έρθει- αλλά δεν ακούν, όμως, πώς θα ξεπληρώσουν τα κόμματα τα δάνειά τους, τα 320 εκατομμύρια ευρώ! Δεν ακούν! Ακούνε μόνο πώς αυτοί θα πληρώσουν!

Ξέρετε κάτι, κύριε Υπουργέ; Θέλω να με συγχωρήσετε σήμερα, γιατί πραγματικά είναι ο τομέας μου και τον πονάω και στεναχωριέμαι! Θέλω να με συγχωρήσετε, αν έχω ανεβάσει λίγο τους τόνους.

Εμείς στην Ελληνική Λύση δίνουμε πολύ μεγάλη σημασία στην ηθική. Θεωρώ ότι είναι ένα σημείο στο οποίο διαφέρουμε, γιατί εντελώς ανήθικα μετατρέψατε τα μέσα μαζικής ενημέρωσης σε φερέφωνα της πολιτικής σας και σε όργανα της προπαγάνδας σας. Έτσι πιστεύω. Και την ίδια ώρα, ο λαός υποφέρει! Δεν το καταλαβαίνετε ότι του πυροβολείτε κάθε μέρα τον εγκέφαλο, την ίδια ώρα που υποφέρει, που βιώνει τη μοναξιά του και την κατάθλιψή του κλεισμένος στο σπίτι; Την ίδια ώρα που είναι άνεργος! Την ίδια ώρα που είναι σε αναστολή εργασίας! Την ίδια ώρα που τον έχετε εξαναγκάσει να βάλει λουκέτο στο μαγαζί του, που περιμένει χρόνια να πάρει τη ριμάδα τη σύνταξή του που δούλεψε σαράντα χρόνια τίμια! Την ίδια ώρα που έχουν φύγει τα παιδιά του στο εξωτερικό να βρουν μια άλλη τύχη!

Γι’ αυτό είναι τόσο σημαντικό η πολιτική να έχει γνώμονα την ηθική και όχι να χαρίζετε την ίδια ώρα που σας περιέγραψα αυτά εκατομμύρια στα κανάλια! Διότι αυτό κάνετε! Σήμερα έπρεπε να πληρώσουν 3,5 εκατομμύρια ευρώ οι καναλάρχες και θα πληρώσουν 50.000 ευρώ σε ενενήντα έξι άτοκες δόσεις! Ενενήντα έξι άτοκες δόσεις! Κάντε δόσεις και στα τέλη κυκλοφορίας! Κάντε δόσεις και στην εφορία που χρωστά ο κόσμος! Γιατί δεν κάνετε κι εκεί δόσεις; Μόνο στα δάνεια των κομμάτων σας κάνετε δόσεις και στα κανάλια; Ο κοσμάκης θα πεθάνει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τι θα κάνει ο κόσμος, δηλαδή, την ώρα που είναι έτσι κλεισμένος μέσα να βλέπει ότι τους χαρίζετε 3,5 εκατομμύρια ευρώ; Εδώ νομίζω ότι ξεχειλίζουμε από υποκρισία!

Και τρέχω να προλάβω. Υποστηρίζετε, λέτε, το κοινωνικό κράτος και το κράτος δικαίου. Με ποιον τρόπο; Εγώ θα σας πω τι θα γίνει στα κανάλια, το ξέρω το έργο επί είκοσι επτά χρόνια. Υπήρχε όριο ότι έπρεπε να έχει τετρακόσια άτομα και πλέον θα πάρει εξωτερικούς συνεργάτες! Έφυγαν οι εξήντα, οι εβδομήντα, οι ογδόντα! Σε κάθε κανάλι! Αν τα κάνετε αυτά πολλαπλασιασμό με 1.500, 2.000 ευρώ τον μήνα ο καθένας, σε κάθε κανάλι τα εβδομήντα άτομα, πας στα 150.000 ευρώ χιλιάρικα και τον χρόνο είναι 2 εκατομμύρια ευρώ δωράκι! Δωράκι και αυτό! Μειώνεται το κόστος!

Επίσης, αναφορικά με τις αυξήσεις στον πρόεδρο της ΕΡΤ και τις αυξήσεις στον πρόεδρο του ΑΠΕ, μπορεί να φτάσουν οι απολαβές τους, λέει, όσες είναι αυτές του Προέδρου Αρείου Πάγου!

Μιλάμε για πολυφωνία στο νομοσχέδιο αυτό. Εδώ γελάνε και οι πέτρες! Με συγχωρείτε πάρα πολύ, αλλά ποια πολυφωνία; Για ποια δεοντολογία, για ποια πολυφωνία, για ποια εγκυρότητα μιλάμε; Νομίζετε ότι ο κόσμος δεν βλέπει τι γίνεται στα κανάλια; Δεν βλέπει τα ρεπορτάζ που προωθούν το μπόλιασμα κάθε μέρα της χώρας μας με τους λαθρομετανάστες; Δεν βλέπει τα ρεπορτάζ που ετοιμάζουν το έδαφος για το νέο εθνικό έγκλημα της Χάγης; Κάθε μέρα υπάρχει ρεπορτάζ «Η Χάγη είναι η μόνη λύση». Σιωπάτε που είναι η μόνη λύση! Δεν μας τα είπατε αυτά που είναι η Χάγη η μόνη λύση! Το φθάνετε στο «μη παραπέρα» και μετά «Ή πόλεμο ή Χάγη». Και φυσικά, Χάγη! Ποιος θέλει πόλεμο; Αυτά κάνετε κάθε μέρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να μιλήσουμε για τα ρεπορτάζ που το πάνε από εδώ και από εκεί κάθε μέρα τεχνηέντως για την υποχρεωτικότητα του εμβολίου;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε σιγά-σιγά, κύριε Χήτα, σας παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω σε ενάμισι λεπτό, κύριε Πρόεδρε.

Και αυτό το κάνετε. Λέτε ότι «δεν θα μπορείς να ταξιδέψεις», «δεν θα πας κινηματογράφους», «πιστοποιητικό εμβολιασμού». Σιγά-σιγά το περνάτε!

Κάντε νόμο, κύριε Λιβάνιε, με υποχρέωση στα κανάλια να καλούν εκπροσώπους όλων των κομμάτων. Νόμο! Δεν μπορεί το Κίνημα Αλλαγής –άσε την Ελληνική Λύση- να μην εκπροσωπείται, σύμφωνα τουλάχιστον με τα ποσοστά του, τους Βουλευτές του και τη δύναμή του! Το ίδιο και για τον ΣΥΡΙΖΑ, το ίδιο και για το ΜέΡΑ25, το ίδιο για το Κομμουνιστικό Κόμμα ή για την Ελληνική Λύση!

Κύριε Λιβάνιε, το ξέρετε ότι δεν έχουμε πάει σε κανάλι;

Κύριε Μπουκώρο, δεν έχω πάει σε τηλεοπτικό σταθμό ενάμιση χρόνο Βουλευτής! Τριάντα χρόνια δημοσιογράφος και δεν με έχει καλέσει ένας, που τους ξέρω όλους! Μου λένε «Κώστα, τι να κάνουμε; Δεν μπορούμε να σε καλέσουμε. Καλό παιδί είσαι, σε ξέρουμε, αλλά δεν μπορούμε να σε καλέσουμε. Τι να κάνουμε;».

Και πάμε στο σκάνδαλο της ΕΡΤ, κύριε Πρόεδρε. Θέλω να ακουστεί αυτό, γιατί ξέρω ότι είστε ιδιαίτερα ευαισθητοποιημένος. Το σκάνδαλο αυτό αφορά το ανταποδοτικό τέλος που ορίζει τι θα κάνει η ΕΡΤ, αν δεν πληρωθεί το ανταποδοτικό τέλος της ΕΡΤ. Μας έρχεται ο λογαριασμός της ΔΕΗ που λέει «ΕΡΤ: 35 ευρώ». Αν δεν το πληρώσετε, Έλληνες, αυτό το πράγμα, θα γίνονται κατασχέσεις και πλειστηριασμοί. Η ΔΕΗ και οι εταιρείες που θα προμηθεύουν το ηλεκτρικό ρεύμα, θα στέλνουν τις λίστες στην ΕΡΤ με αυτούς που δεν πλήρωσαν το τέλος, για να μπορέσουν να προχωρήσουν σε κατασχέσεις!

Το καταλαβαίνετε τι πάτε να κάνετε; Σε αυτούς που δεν πληρώνουν το ανταποδοτικό τέλος της ΕΡΤ θα τους κόψετε το ρεύμα και θα τους κάνετε πλειστηριασμούς; Δεν γίνονται αυτά τα πράγματα!

Νομίζω –και κλείνω με αυτό- ότι δεν είμαστε στον σωστό δρόμο.

Κύριε Λιβάνιε, γνωρίζετε –και το λέω έντιμα- ότι σας θεωρώ έντιμο άνθρωπο και έντιμο πολιτικό. Βγάλτε από μέσα από το νομοσχέδιο αυτό τη λέξη «εθνική μειονότητα».

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Νικήτας Κακλαμάνης):** Για τι πράγμα ζητάτε τον λόγο τώρα;

**ΧΡΗΣΤΟΣ ΜΠΟΥΚΩΡΟΣ:** Για ορισμένες διευκρινίσεις για θέματα που αγγίζουν τις πλέον ευαίσθητες χορδές του ελληνικού λαού, κύριε Πρόεδρε. Πρέπει να διευκρινίσουμε…

**ΠΡΟΕΔΡΕΥΩΝ (Νικήτας Κακλαμάνης):** Αγαπητέ Χρήστο, επειδή θα μιλήσεις επί της αντισυνταγματικότητας και η αντισυνταγματικότητα από την Ελληνική Λύση βασίζεται ακριβώς πάνω στο άρθρο 8, σε παρακαλώ τότε –θα σου δώσω λίγο χρόνο παραπάνω- να αναπτύξεις και αυτό το πράγμα. Να μη διακόψουμε τη ροή τώρα. Έχει μείνει η κ. Μπακαδήμα μόνο.

**ΧΡΗΣΤΟΣ ΜΠΟΥΚΩΡΟΣ:** Δεν είχα σκοπό, ούτως ή άλλως, να αναφερθώ ούτε σε πρόσωπα ούτε σε κόμματα. Για τους ΟΤΑ είναι. Όμως, νομίζω ότι ορισμένα πράγματα τα οποία ακούστηκαν…

**ΠΡΟΕΔΡΕΥΩΝ (Νικήτας Κακλαμάνης):** Θα τα πείτε στην ομιλία σας επί της αντισυνταγματικότητας. Επ’ αυτού του άρθρου είναι η ένσταση αντισυνταγματικότητας.

**ΧΡΗΣΤΟΣ ΜΠΟΥΚΩΡΟΣ:** Το γνωρίζω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μη διακόψουμε τώρα τη ροή, σας παρακαλώ, για να μπορέσουμε να τελειώσουμε νωρίς απόψε.

**ΧΡΗΣΤΟΣ ΜΠΟΥΚΩΡΟΣ:** Εντάξει, κύριε Πρόεδρε, αλλά αυτά πρέπει να απαντώνται άμεσα.

**ΠΡΟΕΔΡΕΥΩΝ (Νικήτας Κακλαμάνης):** Εγώ συμφωνώ μαζί σας, γιατί το διάβασα το άρθρο αυτό. Δεν αναγνωρίζεται καμμία εθνική μειονότητα. Άλλο πράγμα λέει.

Τον λόγο έχει τώρα η κ. Μπακαδήμα.

Ορίστε, κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω κι εγώ από το άρθρο 8 για έναν άλλο λόγο. Θα ξεκινήσω από το άρθρο 8 και το σημείο που προκάλεσε θύελλα αντιδράσεων από ανθρώπους της τέχνης, με αποτέλεσμα να έχουμε δηλώσεις του κυρίου Υπουργού ότι θα αφαιρεθεί κάθε στοιχείο που θα μπορούσε να αφήσει την υπόνοια ότι νομοθετούμε ενός είδους λογοκρισία σήμερα.

Φαίνεται, λοιπόν –αν και περιμένουμε να δούμε ακριβώς τις νομοτεχνικές για να τοποθετηθούμε εκ νέου με μεγαλύτερη λεπτομέρεια- ότι προς ώρας η κερκόπορτα που είχατε ανοίξει, κλείνει, γιατί –ας είμαστε ξεκάθαροι- όλες αυτές οι αντιδράσεις που ξεκίνησαν, ούτε ξεκίνησαν από μία ανυπόστατη φήμη ούτε από ενός είδους μικροπολιτική καταγγελία.

Τόσο η «Support Art Workers», όσο και άλλα σωματεία, κατήγγειλαν όλες τις προηγούμενες ημέρες την προσπάθεια φίμωσης της τέχνης, καθώς στην πρότερη μορφή του το άρθρο 8 του σχεδίου νόμου συνδεόταν ευθέως –και θα πρέπει να μπορούμε να πούμε τα πράγματα έτσι ακριβώς όπως είναι- με τον «τρομονόμο», παραχωρώντας τη δυνατότητα για αυθαίρετες διώξεις και καταδίκες καλλιτεχνών από εκείνους που θα μπορούσαν να αποφασίσουν κατά την κρίση τους τι σημαίνει «υποκίνηση σε τρομοκρατία».

Θεωρούμε πως είναι θετικό ως πρώτο βήμα η τροποποίηση. Θα επαναλάβω ότι αναμένουμε να δούμε το τελικό κείμενο.

Όμως, κυρίες και κύριοι της Συμπολίτευσης, με την αλλαγή, με την όποια τροποποίηση και αν γίνει, ακόμη και αν αφαιρεθεί το άρθρο 8 εξ ολοκλήρου από το υπό συζήτηση νομοθέτημα, δεν ακυρώνεται η αρχική πολιτική σας πρόθεση, αφού με αυτή σας την κίνηση επιβεβαιώνεται πλέον περίτρανα η ενδόμυχη πολιτική επιθυμία της Νέας Δημοκρατίας να επιβάλει περιορισμούς και να μειώσει την καλλιτεχνική ελευθερία, συρρικνώνοντας την αυτονομία των καλλιτεχνών και τη δυνατότητα έκφρασης των ανθρώπων της τέχνης.

Και, φυσικά, καθώς μιλάμε για ενσωμάτωση οδηγίας, δεν μπορούμε να μη σχολιάσουμε και τη μικρή, αλλά ειδοποιό διαφορά, μεταξύ του αρχικού κειμένου της οδηγίας και της δικής σας μεταφοράς, όπως αυτή γίνεται στο παρόν νομοσχέδιο με την προσθήκη της λέξεως «ιδίως». Μιλάμε για μία λέξη που μπήκε από εσάς –δεν υπήρχε στο αρχικό κείμενο- και μία λέξη που διευρύνει την περιπτωσιακή βεντάλια για να οδηγηθούμε πράγματι σε αποκλεισμούς και φίμωση της ελευθερίας της τέχνης.

Ας περάσουμε τώρα στα υπόλοιπα άρθρα του νομοσχεδίου που συνολικά αποτελείται από πενήντα τέσσερα άρθρα, τα οποία χωρίζονται σε δύο μέρη. Το πρώτο αφορά την ενσωμάτωση της κοινοτικής οδηγίας και το δεύτερο τις λοιπές διατάξεις.

Η οδηγία αποτελείται από έντεκα κεφάλαια και τριάντα έξι άρθρα. Σκοπός της είναι η εναρμόνιση της εθνικής νομοθεσίας για τις υπηρεσίες οπτικοακουστικών μέσων, τον συντονισμό ορισμένων νομοθετικών, κανονιστικών και διοικητικών διατάξεων των κρατών-μελών της Ένωσης σχετικά με την παροχή υπηρεσιών αυτού του είδους.

Ας περάσουμε, λοιπόν, να δούμε ορισμένα επιμέρους άρθρα που παραμένουν κομμάτι της οδηγίας από λίγο πιο κοντά.

Γίνεται μεγάλος λόγος για την προστασία των ανηλίκων, η οποία συμφωνούμε όλοι πως θα πρέπει να ενισχυθεί. Όμως, δεν βλέπουμε να διασφαλίζεται επαρκώς, καθώς μένουν αρκετά γκρίζα σημεία στο κείμενο που έχουμε στα χέρια μας, όπως για παράδειγμα στο άρθρο 9. Οι υπηρεσίες οπτικοακουστικών μέσων που ενδέχεται να είναι επιβλαβείς για τη σωματική, ψυχική ή ηθική ανάπτυξη των ανηλίκων παρέχονται κατά τρόπο που να διασφαλίζει ότι υπό κανονικές συνθήκες οι ανήλικοι δεν θα τις ακούν ούτε θα τις βλέπουν.

Αλήθεια, πώς ορίζονται οι κανονικές συνθήκες; Πώς μπορεί να διασφαλιστεί, δηλαδή, ότι αυτή η διάταξη θα εφαρμοστεί και τελικά θα προστατεύονται οι ανήλικοι και τα μικρά παιδιά από όλα αυτά που μπορούν να δουν στην ελληνική τηλεόραση και που, δυστυχώς, δεν μπορούμε να πούμε ότι χαίρουν ποιότητας;

Πάμε λίγο παρακάτω. Στο ίδιο άρθρο αναφέρεται ότι απαγορεύεται η παρουσίαση ανήλικου δράστη αξιόποινων πράξεων. Κατ’ εξαίρεση επιτρέπεται η παρουσίαση ανηλίκων που εμπίπτουν στις περιπτώσεις του προηγούμενου εδαφίου, εφόσον αυτή είναι αναγκαία για την ενημέρωση του κοινού και δεν προκαλεί βλάβη στην προσωπικότητα του ανήλικου.

Δεν βρίσκετε ότι υπάρχει μία αντίφαση; Από τη μία έχουμε την απαγόρευση παρουσίασης ανηλίκου δράστη και στο ίδιο άρθρο λίγο παρακάτω έχουμε κατ’ εξαίρεση να επιτρέπεται η παρουσίαση.

Πάμε λίγο παρακάτω, στις διατάξεις που αφορούν την προσβασιμότητα. Το είπα και στην Επιτροπή, το λέω και στην Ολομέλεια. Με το να κάνουμε επίκληση στη βούληση και στην καλή προαίρεση των παρόχων υπηρεσιών μέσων επικοινωνίας που λέμε ότι οφείλουν να αυξάνουν συνεχώς και προοδευτικά την προσβασιμότητα και να αναπτύσσουν σχέδια αύξησης αυτής, κάτι τέτοιο δεν βοηθάει, δεν διαφυλάσσει και δεν έρχεται να ορίσει και να διευκολύνει την προσβασιμότητα των συμπολιτών μας με αναπηρία, που θεωρώ ότι για όλους μας είναι αδιαπραγμάτευτη και θα πρέπει να καταστεί υποχρεωτική.

Προχωράμε στο άρθρο 17 που θα νομοθετήσει φόρο 1,5% στο Netflix. Θα σας θυμίσω, όπως έκανα και στην επιτροπή –και θα επαναφέρουμε τροπολογία που έχουμε καταθέσει και σε προηγούμενες συνεδριάσεις- την τροπολογία του ΜέΡΑ25 για τη φορολόγηση των μεγάλων πολυεθνικών κολοσσών που πλουτίζουν από υπηρεσίες που προσφέρουν εντός της χώρας μας αυτού του είδους, χωρίς να πληρώνουν ούτε ένα ευρώ σε φόρους.

Εμείς, λοιπόν, με αυτή την τροπολογία, αυτό που λέμε εξαρχής είναι ότι θα πρέπει να νομοθετηθεί οριζόντια φορολόγηση των FANGS –Facebook, Amazon, Netflix, Google και Spotify- με 4%. Είναι ένα βήμα που έχει ήδη γίνει σε αρκετές χώρες, στο Ηνωμένο Βασίλειο, στη Γαλλία και όχι μόνο. Το ποσό που θα συγκεντρωθεί από αυτή την οριζόντια φορολόγηση προτείνουμε να δοθεί στον τομέα του πολιτισμού, έναν τομέα που έχει κτυπηθεί ανελέητα από την πανδημία που ακόμη περνάμε.

Παρακαλώ και τον Υπουργό να κάνει δεκτή την τροπολογία, αλλά και τους συναδέλφους να τη στηρίξουν, γιατί δεν μιλάμε για ένα μόνο δημοσιονομικό μέτρο, αλλά για ένα βήμα ισότητας, ισονομίας, δικαιοσύνης και δημοκρατίας.

Προχωρώντας στο δεύτερο μέρος του νομοσχεδίου, μπορούμε χωρίς καμμία αμφιβολία να δούμε πως είναι ένα σύνολο ρυθμίσεων -αν εξαιρέσουμε ορισμένες διορθωτικές αλλαγές που έγιναν λόγω κυρίως αντιδράσεων- ένα μπουμπούκι που δημιουργεί ένα δώρο της Κυβέρνησης προς τα μέσα μαζικής ενημέρωσης, που όχι μόνο τη στηρίζουν άκριτα όλο αυτό το διάστημα, αλλά το κάνουν καλύπτοντας τη σκανδαλώδη διαχείριση της πανδημίας εκ μέρους της, τόσο στο επίπεδο της δημόσιας υγείας, όσο και στο επίπεδο της οικονομίας.

Επιπλέον, το δεύτερο μέρος του νομοσχεδίου έρχεται να κάνει επίσης δώρο μέσω μιας σειράς ρουσφετολογικών διευθετήσεων στο ΕΣΡ, στην ΕΤ και στο ΑΠΕ.

Πάμε στο άρθρο 41. Μπορεί η Κυβέρνηση να μην προχώρησε στην κατάργηση της υποχρέωσης για απασχόληση τετρακοσίων εργαζομένων ανά κανάλι, αλλά σύμφωνα με τη νέα διάταξη, στους τετρακόσιους θα περιλαμβάνεται και προσωπικό που εργάζεται σε συνδεδεμένες επιχειρήσεις, όπως για παράδειγμα οι εταιρείες παραγωγής, έστω και αν δεν μπορεί αυτό να υπερβαίνει το 15% του συνόλου του προσωπικού. Με άλλα λόγια –το είπαν κι άλλοι συνάδελφοι πριν- μιλάμε για μείον εξήντα άτομα για κάθε μέσο. Επομένως μετά πάμε σε έναν πραγματικό αριθμό τριακοσίων σαράντα εργαζομένων ανά κανάλι και όχι τετρακοσίων.

Άρα μπορούμε μόνο να φανταστούμε, μόλις θα αρχίσει να ισχύει αυτό το νομοσχέδιο μετά τη δημοσίευσή του σε ΦΕΚ, πόσοι εργαζόμενοι θα βρεθούν στον δρόμο και πόσες οικογένειες θα βρεθούν σε εξαιρετικά δύσκολη κατάσταση, ειδικά με δεδομένο ότι περνάμε και μία πανδημία που έχει κτυπήσει και έχει προκαλέσει εξαιρετικά δυσχερείς οικονομικές επιπτώσεις για όλους τους πολίτες.

Στο άρθρο 42, υπάρχει έκπτωση που αγγίζει το 100% -για την ακρίβεια, είναι 98,6%- στα χρήματα που οφείλουν να καταβάλουν για το 2020 τα κανάλια ως αντίτιμο για τις άδειες εθνικής εμβέλειας.

Ειδικότερα, η Κυβέρνηση έρχεται να μειώσει τη δόση που οφείλει να καταβάλει κάθε κανάλι για το 2020 από τα 3,5 εκατομμύρια ευρώ μόλις στις 50 χιλιάδες ευρώ, ενώ παρέχεται επιπλέον διευκόλυνση στα κανάλια τα οποία θα μπορούν πλέον να καταβάλλουν σε περισσότερες δόσεις το αντίτιμο για τη δόση του 2021. Πρόκειται για ένα ξεκάθαρο δώρο στους ολιγάρχες και στους ιδιοκτήτες των συστημικών μέσων.

Σίγουρα τα κανάλια κτυπήθηκαν στην περίοδο της πανδημίας και κυρίως τα περιφερειακά φυσικά. Σίγουρο είναι όμως ότι τα στηρίξατε αφειδώς και άκριτα με τις λίστες Πέτσα. Τα κανάλια και γενικότερα και άλλα μέσα μαζικής ενημέρωσης έλαβαν χρήματα για να προβάλλουν μηνύματα που αφορούν τη δημόσια υγεία, κάτι που θα έπρεπε να το κάνουν αφιλοκερδώς και όχι να συζητάμε για τεράστια ποσά που θα μπορούσαν να έχουν διοχετευθεί και να έχουν δοθεί στους ανθρώπους που εργάζονται σε κλάδους που έχουν κτυπηθεί. Δεν είναι δυνατόν να χαρίζουμε από τη μία στους ιδιοκτήτες καναλιών στο 100% σχεδόν το ποσό της ετήσιας δόσης και άνθρωποι που εργάζονται στο λιανεμπόριο, στην εστίαση, στον τουρισμό να πρέπει να περάσουν με 3 έως 4 ευρώ την ημέρα, στην καλύτερη περίπτωση που αυτοί οι άνθρωποι μπορούν να πάρουν το 534 ευρώ της ενίσχυσης και δεν έχουν δουλέψει με συμβάσεις μίας ημέρας, δύο ημερών ή με αδήλωτη εργασία και άρα δεν έχουν λάβει ούτε αυτά τα 534. Εσείς, αντί να βοηθήσετε και να στηρίξετε αυτούς, επιλέγετε να κάνετε δώρο το ποσό της φετινής άδειας στα κανάλια.

Το άρθρο 43 έρχεται και αυτό να περάσει μία ευνοϊκή διάκριση υπέρ των έξι μεγάλων τηλεοπτικών σταθμών αναφορικά με μελλοντική άδεια παροχής συνδρομητικών υπηρεσιών μέσω επίγειου σήματος.

Το άρθρο 45; Ένα ακόμη δώρο στα γαλάζια στελέχη σας. Πλήρης απελευθέρωση των αποδοχών των επικεφαλής της ΕΡΤ και του ΑΠΕ, καθώς και αυξημένα μισθολόγια για στελέχη της ΕΡΤ, καθώς πλέον οι αποδοχές θα ορίζονται με ΚΥΑ. Επίσης, ορίζεται ότι το ΕΣΡ με δική του απόφαση έχει τη δυνατότητα να ορίσει το ύψος των πρόσθετων αμοιβών των πάσης φύσεως επιτροπών και ομάδων εργασίας που θα συγκροτεί. Δίνεται, δηλαδή, η δυνατότητα για υψηλές επιπλέον αμοιβές σε γαλάζια στελέχη που εξυπηρετούν και συνδράμουν την Κυβέρνηση στο έργο της παραπλάνησης του ελληνικού κοινού, των Ελλήνων πολιτών, τη στιγμή που οι συνάνθρωποί μας -το είπα και πριν- αγωνιούν και πραγματικά προσπαθούν να περάσουν μέρα με τη μέρα, να στηρίξουν την οικογένειά τους.

Τελικά φαίνεται πως λεφτά υπάρχουν, κυρίες και κύριοι της Συμπολίτευσης, αλλά υπάρχουν μόνο για τα δικά σας παιδιά. Οι υπόλοιποι άνθρωποι θα ζουν προσπαθώντας να ξεπεράσουν την πανδημία με τη δική σας φιλανθρωπία και με όποια στήριξη θέλετε να τους δώσετε.

Η ιδεολογία της Νέας Δημοκρατίας, ο ιδεολογικός προσανατολισμός της πραγματικά διαπνέει το υπό συζήτηση νομοθέτημα και κανείς δεν μπορεί να πει το αντίθετο. Άρθρο έρχεται να κτίσει και να προσθέσει στο οικοδόμημα που ξεκίνησε ο κ. Πέτσας με τις λίστες του. Πρόθεση για περιστολή της καλλιτεχνικής ελευθερίας, δώρα σε ολιγάρχες και γαλάζια στελέχη, που εφαρμόζουν με τον καλύτερο τρόπο τις επιταγές της Κυβέρνησης και της Νέας Δημοκρατίας είτε αυτός είναι ο στραγγαλισμός της πολυφωνίας, με τη Νέα Δημοκρατία να λαμβάνει τη μερίδα του λέοντος σε χρόνο προβολής και το ΕΣΡ να το θεωρεί φυσιολογικό, ένα ΕΣΡ, που, ας είμαστε ειλικρινείς, έχει πάψει να επιτελεί τον συνταγματικά θεσμοθετημένο ρόλο του από καιρό, αλλά εκτελεί με περισσό ζήλο τις οδηγίες της Κυβέρνησης. Βέβαια από την άλλη δεν μπορούμε να μην αναφερθούμε στη χειραγώγηση της ΕΡΤ με ανυπόγραφες οδηγίες για τη μη προβολή πλάνων επικαιρότητας, όπως το ταξίδι του Πρωθυπουργού στην Ικαρία ή τα πλάνα που έδειχναν τον κ. Λιγνάδη δίπλα στο πρωθυπουργικό ζεύγος, κινήσεις που δείχνουν ξεκάθαρα ένα και μόνο πράγμα: την αγωνιώδη και αγόγγυστη προσπάθειά σας όχι μόνο να ελέγξετε τις ειδήσεις, αλλά και να χειραγωγήσετε τη συλλογική μνήμη των πολιτών.

Κύριε Υπουργέ, όπως σας είπα -και κλείνω με αυτό- από την πρώτη συνεδρίαση της επιτροπής, σας αξίζουν συγχαρητήρια και θα πρέπει να σας τα δώσει η Νέα Δημοκρατία όχι μόνο γιατί ακολουθείτε πιστά τα βήματα του προκατόχου σας, αλλά κυρίως γιατί καταφέρνετε να πετάτε με τόσο εύστοχο τρόπο την μπάλα στην εξέδρα αποπροσανατολίζοντας τη συζήτηση από τα πραγματικά γεγονότα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Για μισό λεπτό, την ανοχή σας, κύριε Πρόεδρε.

Καταφέρατε να περιορίσετε τη δημόσια συζήτηση σε μόνο ορισμένα σημεία του νομοσχεδίου, τα οποία είναι εξόχως σημαντικά από τη μία, αλλά από την άλλη αύριο το πρωί, με δεδομένη και την πολύ μικρή σημασία που έδωσαν τα μέσα στο συγκεκριμένο νομοσχέδιο, ελάχιστοι θα έχουν ενημερωθεί και θα ξέρουν τα δώρα που έχετε κάνει, τις εκπτώσεις και τις επιπλέον αμοιβές.

Εμείς ως ΜέΡΑ25 θα είμαστε πάντα εδώ για να μιλάμε για όλα εκείνα που εσείς θέλετε να μην ακουστούν, για να φωνάζουμε για την ανάγκη πολυφωνίας, που δεν σας συμφέρει, αλλά ούτε και την επιθυμείτε, για να αναδεικνύουμε τις γαλάζιες προσπάθειες νομοθέτησης αντιδημοκρατικών και αντισυνταγματικών πρακτικών, που έχουν θύματα τους πολίτες, αλλά και την ίδια τη δημοκρατία. Και σε αυτές τις προσπάθειες να είστε σίγουρος, κύριε Υπουργέ, και να είστε σίγουροι, κυρίες και κύριοι της Συμπολίτευσης, ότι θα μας βρίσκετε πάντα απέναντί σας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κυρίες και κύριοι συνάδελφοι, όπως σας είχα πει, μπαίνουμε τώρα στη συζήτηση των δύο ενστάσεων αντισυνταγματικότητας. Η Βουλή θα αποφανθεί και θα εφαρμόσουμε την παράγραφο 2 του άρθρου 100 του Κανονισμού της Βουλής. Όπως ξέρετε, έχουν δικαίωμα να μιλήσουν ο λέγων, ο αντιλέγων και οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και βέβαια ο αρμόδιος Υπουργός, για πέντε λεπτά ο καθένας.

Θα ξεκινήσουμε με την κ. Αδαμόπουλου από το ΜέΡΑ25, μετά θα πάμε στον κ. Μυλωνάκη από την Ελληνική Λύση ως λέγοντες και θα συνεχίσουμε με το Κομμουνιστικό Κόμμα, το Κίνημα Αλλαγής, τον ΣΥΡΙΖΑ, τη Νέα Δημοκρατία και τον Υπουργό.

Κυρία Αδαμοπούλου έχετε τον λόγο, για πέντε λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ, κύριε Πρόεδρε.

Όπως βλέπουν οι συνάδελφοι στο έγγραφο που τους έχει διανεμηθεί, έχουμε καταθέσει ένσταση αντισυνταγματικότητας επί των άρθρων 4 παράγραφος 3, 4 παράγραφος 5, 11, 17 παράγραφος 6, 20 παράγραφος 3, 31 παράγραφος 5 και 6 και 35 του νομοσχεδίου. Θεωρούμε ότι αυτά τα άρθρα αντίκεινται, έρχονται σε ευθεία αντίθεση με το άρθρο 101Α του Συντάγματος σχετικά με την προσωπική αλλά και λειτουργική ανεξαρτησία που διέπει το ΕΣΡ ως ανεξάρτητη αρχή. Κι αυτό διότι βλέπουμε ότι αφαιρούνται από το ΕΣΡ βασικές αρμοδιότητες ελέγχου και εποπτείας των παρόχων υπηρεσιών οπτικοακουστικών μέσων. Αυτές οι αρμοδιότητες οφείλουν να ανήκουν -και ανήκουν βάσει του Συντάγματος- στο ΕΣΡ το οποίο υπόκειται σε κοινοβουλευτικό έλεγχο και αναφέρεται βάσει του Κανονισμού της Βουλής στην αρμόδια Επιτροπή Θεσμών και Διαφάνειας. Βλέπουμε τώρα αυτές οι αρμοδιότητες να αφαιρούνται και να εκχωρούνται στη Γενική Γραμματεία Επικοινωνίας και Ενημέρωσης, η οποία συντονίζεται και λογοδοτεί στον αρμόδιο Υπουργό. Δηλαδή βλέπουμε ότι αυτές οι αρμοδιότητες εκχωρούνται στην εκτελεστική εξουσία και με αυτόν τον τρόπο για πολλά ζητήματα θα πρέπει πλέον το ΕΣΡ να αναφέρεται όχι στην αρμόδια Βουλή αλλά στον αρμόδιο Υπουργό.

Παραβιάζεται, λοιπόν, ο ρόλος του ΕΣΡ, ο οποίος θα έπρεπε να είναι ο ρόλος διασφάλισης της διαφάνειας και της πολυφωνίας. Αυτό βεβαίως -θα κάνω μία πολύ σύντομη παρένθεση και τελειώνω- το βλέπουμε πρακτικά να μην εφαρμόζεται διότι έχουμε έναν απαράδεκτο και αντιδημοκρατικό εναγκαλισμό του ΕΣΡ με την εκτελεστική εξουσία, δεδομένου ότι δεν ασκεί τον ρόλο του να εποπτεύει, να ελέγχει και να επιβάλλει κυρώσεις στα μέσα τα οποία έχουν αποκλείσει την Αντιπολίτευση -κυρίως τα κόμματα της Ελάσσονος Αντιπολίτευσης- από την τηλεοπτική εκπροσώπηση και έτσι δημιουργούνται πολλά ζητήματα δημοκρατικά.

Καλούμε, λοιπόν, την Αντιπολίτευση να υπερψηφίσει την ένστασή μας και ζητάμε από τον Υπουργό να αποσύρει τις επίμαχες διατάξεις.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ, κυρία Αδαμοπούλου, και για τη συντομία σας.

Προχωράμε τώρα στον δεύτερο λέγοντα που είναι εκ μέρους της Ελληνικής Λύσης ο κ. Αντώνιος Μυλωνάκης.

Κύριε Μυλωνάκη, έχετε τον λόγο για πέντε λεπτά.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Η Ελληνική Λύση, κύριε Υπουργέ, κατέθεσε μία αίτηση αντισυνταγματικότητας για το άρθρο 8 του παρόντος νομοσχεδίου: Απαγόρευση υποκίνησης σε βία ή μίσος και δημόσιας πρόκλησης σε τρομοκρατικό έγκλημα. Λέει ότι οι υπηρεσίες οπτικοακουστικών μέσων δεν πρέπει να εμπεριέχουν υποκίνηση σε βία ή μίσος εναντίον ομάδας κ.λπ.. Μέσα σε αυτά αναφέρεται σε ιδιότητα μέλους εθνικής μειονότητας.

Το ελληνικό Σύνταγμα, κύριε Υπουργέ, κυρίες και κύριοι συνάδελφοι, δεν μιλάει για εθνικές μειονότητες στην Ελλάδα. Όμως επειδή ακούστηκε και από την πλευρά της κυβερνητικής πλειοψηφίας ότι είναι ενσωμάτωση της οδηγίας, θέλω να θυμίσω ότι άλλες χώρες της Ευρωπαϊκής Ένωσης έχουν εθνικές μειονότητες. Η Ελλάδα δεν έχει εθνική μειονότητα. Στην Ελλάδα, στην πατρίδα μας αναγνωρίζεται μία μόνο μειονότητα και αυτή είναι η ελληνική μουσουλμανική μειονότητα. Άρα μόνο μια θρησκευτική μειονότητα. Γιατί ανοίγουμε, λοιπόν, τον ασκό του Αιόλου;

Θέλω να πω επίσης ότι για εθνοτικό αυτοπροσδιορισμό μιλάει και ο ΣΥΡΙΖΑ. Δηλαδή η Νέα Δημοκρατία έρχεται να συμφωνήσει με την Αξιωματική Αντιπολίτευση σε εθνοτικό αυτοπροσδιορισμό -και γνωρίζουμε όλοι πού το πάει το θέμα- και μιλάει τώρα πλέον καθαρά για εθνική μειονότητα. Αυτό τι είναι; Είναι βούτυρο στο ψωμί των φανατικών μουσουλμάνων της Θράκης, οι οποίοι μιλούν για τουρκική μειονότητα. Να μην παίζουμε με τις λέξεις. Άρα συμφωνεί η Νέα Δημοκρατία, η Κυβέρνηση με τον Ερντογάν;

Γι’ αυτό, λοιπόν, εμείς καλούμε, κύριε Υπουργέ, και νομίζω ότι είναι πάρα πολύ απλό και λογικό και σοβαρό αυτό που λέμε, πάρα πολύ σοβαρό, είναι εθνικό θέμα, άμεσα να αποσύρετε από το άρθρο 8 αυτή τη φράση. Τίποτα άλλο. Τη φράση, δηλαδή, «ιδιότητας μέλους εθνικής μειονότητας». Δεν έχουμε λόγο κανέναν να βάζουμε μέσα στην πατρίδα μας προβλήματα τα οποία δεν υπήρχαν μέχρι χθες, προσπαθούν να υπάρξουν σήμερα και αύριο θα γίνουν χειρότερα. Και καλούμε όλη την Εθνική Αντιπροσωπεία να υπερψηφίσει αυτή την αίτηση αντισυνταγματικότητας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε τώρα κατ’ αντίστροφη φορά.

Τον λόγο έχει ο κ. Ιωάννης Γκιόκας από το Κομμουνιστικό Κόμμα Ελλάδας.

**ΙΩΑΝΝΗΣ ΓΚΙΟΚΑΣ:** Κύριε Πρόεδρε, συμφωνούμε με την ένσταση αντισυνταγματικότητας που κατατέθηκε από την Κοινοβουλευτική Ομάδα του ΜέΡΑ25, με την έννοια ότι με τις υπάρχουσες διατάξεις του νομοσχεδίου επιδεινώνεται ακόμη περισσότερο η κατάσταση που υπάρχει όσον αφορά τον έλεγχο του ραδιοτηλεοπτικού τοπίου και συγκεντρώνονται ακόμη περισσότερες αρμοδιότητες στην εκάστοτε κυβέρνηση και τον αρμόδιο Υπουργό.

Αυτό που δεν υιοθετούμε ως αιτιολογία, είναι ότι σήμερα με το υπάρχον καθεστώς υπάρχει η οποιαδήποτε ανεξαρτησία του Εθνικού Συμβουλίου Ραδιοτηλεόρασης είτε λειτουργική είτε προσωπική. Δεν υπάρχει καμμία απολύτως ανεξαρτησία. Καμμία. Αυτή τη στιγμή το Εθνικό Συμβούλιο Ραδιοτηλεόρασης λειτουργεί, όπως σωστά είπε και ο Μανώλης Συντυχάκης, ως αρχή νομιμοποίησης της ασυδοσίας και της αυθαιρεσίας των καναλαρχών, με βάση και το θεσμικό πλαίσιο που υπάρχει.

Πριν λίγο καιρό ήρθε στην Επιτροπή Θεσμών και Διαφάνειας της Βουλής ο πρόεδρος του ΕΣΡ και παρέθεσε στοιχεία, έκθεση του ΕΣΡ και για τα έτη 2018 και 2019. Ήταν εμφανές σε αυτές τις εκθέσεις ποια είναι η κατανομή όσον αφορά τα πολιτικά κόμματα. Τη μερίδα του λέοντος -και παραπάνω- το εκάστοτε κυβερνητικό κόμμα και ο δικομματισμός και όλοι οι υπόλοιποι πολύ κάτω, ακόμη και από αυτά τα ποσοστά που έχουν με βάση το εκλογικό τους ποσοστό και ιδιαίτερα το ΚΚΕ.

Τι κάνει το ΕΣΡ, κύριε Υπουργέ; Να σας το πούμε και αυτό. Οχυρώνεται πίσω από μια απαράδεκτη απόφαση του Συμβουλίου της Επικρατείας -είναι η απόφαση 27/2020- η οποία εκδόθηκε για να ακυρωθούν πρόστιμα που είχαν επιβληθεί σε κανάλια για την αποσιώπηση και τη μη ορθή κατανομή του τηλεοπτικού χρόνου όσον αφορά το ΚΚΕ.

(Στο σημείο αυτό την Προεδρική Έδρα καταλαμβάνει την Προεδρική Έδρα ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Η απόφαση αυτή του Συμβουλίου της Επικρατείας ήρθε τότε να ακυρώσει τα πρόστιμα και διαμόρφωσε μία νομολογία σύμφωνα με την οποία η κατανομή στα πολιτικά κόμματα δεν θα πρέπει να γίνεται με βάση το ποσοστό τους, αλλά με βάση τι θεωρείται από τη δημοσιογραφική δεοντολογία ως γεγονότα άξια μετάδοσης. Ο ορισμός του υποκειμενισμού και της αυθαιρεσίας αποτυπωμένη στη νομολογία του Συμβουλίου της Επικρατείας. Και τι κάνει το ΕΣΡ; Οχυρώνεται πίσω από αυτή την απόφαση για να μην κάνει απολύτως τίποτα. Ακόμη και αυτή η απόφαση απλά επέβαλε να είναι διαφοροποιημένη η αιτιολογία και το ΕΣΡ αυτή τη στιγμή δεν κάνει απολύτως τίποτα. Λειτουργεί στην κυριολεξία ως αρχή νομιμοποίησης της ασυδοσίας των καναλαρχών. Αυτά για τη λειτουργική ανεξαρτησία.

Πάμε τώρα για την προσωπική ανεξαρτησία. Πώς διαμορφώθηκε η σημερινή σύνθεση του Εθνικού Συμβουλίου Ραδιοτηλεόρασης; Με συμφωνία τριών κομμάτων: ΣΥΡΙΖΑ, Νέα Δημοκρατία, ΚΙΝΑΛ. Με μία συμφωνία και ένα παζάρι. Έτσι διαμορφώθηκαν τα τέσσερα πέμπτα. Μετά ο ΣΥΡΙΖΑ απέσυρε, λέει, την εμπιστοσύνη του. Και τι συμφώνησαν πάλι αυτά κόμματα κατά τη διάρκεια της συνταγματικής Αναθεώρησης; Το ΕΣΡ να μην εκλέγεται με βάση τα τέσσερα πέμπτα, αλλά με βάση τα τρία πέμπτα. Ακόμη δηλαδή μεγαλύτερη εξάρτηση του ΕΣΡ από την εκάστοτε κυβέρνηση και ενδεχομένως από ένα κόμμα - «τσόντα» κάθε φορά.

Εμείς, λοιπόν, στηρίζουμε την ένσταση αντισυνταγματικότητας. Δεν συμφωνούμε σε καμμία περίπτωση ότι σήμερα το ΕΣΡ έχει κάποια ανεξαρτησία και μάλιστα επειδή μιλάμε και για ενσωμάτωση οδηγίας της Ευρωπαϊκής Ένωσης παίρνουμε υπ’ όψιν μας ότι αυτές οι οδηγίες υπερτερούν ακόμη και του ελληνικού Συντάγματος. Έτσι είναι. Το Ευρωενωσιακό Δίκαιο έχετε όλοι συναποφασίσει να υπερτερεί ακόμη και του ελληνικού Συντάγματος.

Σε σχέση με την ένσταση της Ελληνικής Λύσης, εμείς ζητάμε την πλήρη απόσυρση του άρθρου 8 και του άρθρου 32 που είναι συναφές. Είναι επί και της ουσίας η εφαρμογή του «τρομονόμου» στον χώρο του διαδικτύου, του πολιτισμού και της τέχνης και η υιοθέτηση διατάξεων, που μπορούν να οδηγήσουν στην ποινικοποίηση. Προέρχονται από τον λεγόμενο «αντιρατσιστικό νόμο» επί υπουργίας Αθανασίου, ο οποίος προεδρεύει αυτή τη στιγμή. Είναι ευρωενωσιακή οδηγία που ενσωματώνεται και δίνει τη δυνατότητα, για παράδειγμα, μία ανάρτηση ή ένα καλλιτεχνικό έργο που να λέει ότι οι κεφαλαιοκράτες είναι παράσιτα αυτό να ποινικοποιείται. Επομένως εμείς θεωρούμε ότι πρέπει να αποσυρθεί πλήρως το άρθρο 8.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Γκιόκα.

Πριν δώσω τον λόγο στον κ. Σκανδαλίδη, ως τοπικός Βουλευτής της Λέσβου θα ήθελα να ανακοινώσω στο Σώμα μία απώλεια, που αφορά το Κομμουνιστικό Κόμμα Ελλάδας. Έφυγε από τη ζωή ο Σταύρος Σκοπελίτης, Βουλευτής του Κομμουνιστικού Κόμματος Ελλάδας. Ήταν ένας άνθρωπος μετριοπαθής και σεμνός. Τον διέκρινε κυρίως η ευγένεια και ενδιαφερόταν σε όλη τη θητεία του -για δεκατρία συναπτά χρόνια ήταν Βουλευτής Λέσβου- αλλά και μετά ενδιαφερόταν για τα προβλήματα της Λέσβου. Ήταν ένας άνθρωπος που λόγω της ευγένειας, της σεμνότητας και της πίστης στις ιδέες του ήταν πάρα πολύ αγαπητός στη Λέσβο. Τα συλλυπητήρια στην οικογένειά του και στο Κομμουνιστικό Κόμμα.

Τον λόγο έχει τώρα ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, επικροτώ απολύτως αυτά που είπατε για τον συγκεκριμένο Βουλευτή. Πρέπει η Βουλή να αποδίδει τιμές σε ανθρώπους που έχουν δώσει τη ζωή τους για ιδανικά και αγώνες, ανεξάρτητα από τις πολιτικές ή άλλες διαφωνίες που μπορεί να έχει μαζί τους, γιατί αυτοί οι άνθρωποι κοσμούν την ελληνική πολιτική ζωή.

Σε ό,τι αφορά τις συγκεκριμένες ενστάσεις, εγώ έχω μια γενική αντίθεση στο να τίθεται με πολύ εύκολο τρόπο ένσταση συνταγματικότητας.

Πολύ σωστά είπαν προηγούμενα οι συνάδελφοι ότι το Εθνικό Συμβούλιο Ραδιοτηλεόρασης δεν επιτελεί τον ρόλο του και αυτός ο νόμος απλώς τον αποδυναμώνει ακόμα περισσότερο. Αυτό δεν είναι ένα συνταγματικό ζήτημα, γι’ αυτό και η συγκεκριμένη, αν θέλετε, τεκμηρίωση της ένστασης αντισυνταγματικότητας έχει ζητήματα σαφήνειας ως νομικό και θεσμικό κείμενο του να στηρίξει μια τέτοια βαριά ένσταση αντισυνταγματικότητας.

Εκ των πραγμάτων, λοιπόν, εμείς δεν μπορούμε να την ψηφίσουμε. Απλώς επισημαίνουμε -και θα το πούμε στην τοποθέτησή μας στη συνέχεια, γιατί δεν είναι τώρα η ώρα της τοποθέτησης- ότι η λειτουργία του Εθνικού Συμβουλίου Ραδιοτηλεόρασης κάθε άλλο παρά λειτουργία Ανεξάρτητης Αρχής είναι. Επιδεινώνεται με έναν κάποιο τρόπο μέσα από τα άρθρα αυτού του νομοσχεδίου, όχι μονάχα από ένα άρθρο, αλλά δεν μπορούμε να στηρίξουμε μια ένσταση αντισυνταγματικότητας.

Ως προς το θέμα του άρθρου 8, η ένσταση της Ελληνικής Λύσης είναι αμιγώς πολιτική και όχι νομική ή θεσμική. Δεν επικαλείται καμμιά διάταξη του Συντάγματος που παραβιάζεται. Γι’ αυτό δεν μπορεί να γίνει δεκτή επί της αρχής.

Προσέξτε, όμως: Επί της ουσίας, ωστόσο, υπάρχει ένα ζήτημα που μπορεί να εξεταστεί, κύριε Υπουργέ. Απευθύνομαι σε εσάς, για να μπορείτε να το λύσετε. Θα μπορούσε, πράγματι, να υποστηριχθεί ότι η επίμαχη διατύπωση του άρθρου αποτελεί πλεονασμό, δεδομένου ότι καλύπτεται ο στόχος από τον όρο «εθνοτική καταγωγή», που υφίσταται σε προηγούμενο εδάφιο. Υπό την έννοια αυτή, θα μπορούσε, πράγματι, για πολιτικούς όμως και όχι συνταγματικούς λόγους να απαλειφθεί ο όρος «ιδιότητα μέλους εθνικής μειονότητας».

Επομένως υπάρχει περιθώριο διόρθωσης προς αποφυγή παρερμηνειών στο επίπεδο της εξωτερικής πολιτικής, όχι της παραβίασης του Συντάγματος. Είναι ένα θέσφατο για την πορεία όλων των τελευταίων δεκαετιών της εξωτερικής μας πολιτικής.

Θα ακούσω, λοιπόν, είτε μια διατύπωση που να απαγορεύει τις εθνικές, θρησκευτικές ή άλλες διακρίσεις και αν πάλι για λόγους ενσωμάτωσης της οδηγίας πρέπει να μείνει ο όρος «μειονότητα», να διευκρινιστεί ότι αυτός αφορά σε θρησκευτική μειονότητα. Αν κάνετε αυτή τη διόρθωση, δεν υπάρχει κανένας λόγο να συζητάμε για αντισυνταγματικότητες και τέτοια. Δεν κάνουμε δεκτή την αίτηση αντισυνταγματικότητας, αλλά καλούμε την Κυβέρνηση για λόγους εξωτερικής πολιτικής και αν θέλετε, ορολογίας που χρησιμοποιεί η Ελλάδα στις διεθνείς της σχέσεις, να μην υπάρχει αυτός ο όρος.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Σκανδαλίδη.

Εκ μέρους του ΣΥΡΙΖΑ θα μιλήσει ο κ. Σπύρος Λάππας.

Κύριε Λάππα, έχετε τον λόγο για πέντε λεπτά.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, ευχαριστώ πολύ.

Ως προς τις ενστάσεις, ξεκινώ με αυτή την παρατήρηση που έκανε ο κ. Σκανδαλίδης. Είναι γεγονός ότι οι ενστάσεις αντισυνταγματικότητας συζητούνται και περιορίζονται μέσα στα interna corporis της Βουλής, δηλαδή μέσα στο Σώμα του Κοινοβουλίου και δεν μπορούν να αποτελέσουν αντικείμενο δικαστικού ελέγχου. Όμως, αυτό δεν απομειώνει τη νομική, πολιτική και συνταγματική σημασία που έχουν οι σχετικές ενστάσεις.

Η ένσταση του ΜέΡΑ25, κύριε Πρόεδρε, είναι προδήλως νόμιμη και βάσιμη, διότι το Σύνταγμα έχει φροντίσει τον άμεσο έλεγχο του κράτους υπό τον οποίο τίθεται η ραδιοφωνία και η τηλεόραση, ως κατ’ εξαίρεση μονάδων των ΜΜΕ -δεν είναι ο έντυπος Τύπος, μόνο για τη ραδιοφωνία και την τηλεόραση υφίσταται αυτός ο άμεσος έλεγχος του κράτους- που είναι κάτι παραπάνω από την κρατική εποπτεία. Μάλιστα, αυτή η κρατική εποπτεία περιλαμβάνει ουσιαστικά την πλουραλιστική ενημέρωση και την αντικειμενική μετάδοση των πληροφοριών και όπως προσθέτει το Σύνταγμα, καθώς και προϊόντων λόγου και τέχνης. Αυτό το λέω και το τονίζω «λόγου και τέχνης», για να σας πω μετά για το άρθρο 8.

Ποιος, όμως, θα ασκήσει αυτόν τον άμεσο έλεγχο του κράτους, όπως λέει το άρθρο 15 παράγραφος 2 του Συντάγματος; Πάλι το φροντίζει το Σύνταγμα στη διάταξη 2 του άρθρου 15 και είναι το ΕΣΡ. Το αναλύει οπωσδήποτε.

Και ενώ το νομοσχέδιο στο άρθρο 33 επαναλαμβάνει και διευρύνει τις αρμοδιότητες του ΕΣΡ, στην κατακλείδα του ιδίου άρθρου λέει ότι μπορεί να μεταβιβάζονται αρμοδιότητες στη Γενική Γραμματεία Ενημέρωσης, που τελεί υπό τον έλεγχο, την εποπτεία και τη λογοδοσία του αρμόδιου Υπουργού.

Δεν υπάρχει καμμία αμφιβολία, κύριε Πρόεδρε, κυρίες και κύριοι συνάδελφοι, ότι έχουμε μεταφορά αρμοδιοτήτων από όργανο που προβλέπεται από το Σύνταγμα σε ένα όργανο της εκτελεστικής εξουσίας.

Ακούστε, γιατί έχει πολλή σημασία -και αναφέρομαι στον κύριο Υπουργό- το εξής: Κύριε Λιβάνιε, η αρμοδιότητα του ΕΣΡ δεν μπορεί να είναι συντρέχουσα με κανέναν άλλο φορέα, οργανισμό, μέλος, ομάδα κ.λπ. οποιασδήποτε άλλης εξουσίας. Η αρμοδιότητα του ΕΣΡ είναι αποκλειστική. Μόνο αυτό θα ασκεί τον άμεσο έλεγχο του κράτους σχετικά με το αν τηρείται ο συνταγματικός όρος της πλουραλιστικής ενημέρωσης και αντικειμενικής πληροφόρησης.

Εάν ήθελε το κράτος, η εκτελεστική εξουσία να επέμβει και να βελτιώσει τα πράγματα, θα έπρεπε να το κάνει σε επίπεδο ΕΣΡ. Δεν μπορεί να ρυθμίζει με νόμο ότι μαζί με το ΕΣΡ έχει συντρέχουσα αρμοδιότητα και ένα άλλο όργανο -η Γενική Γραμματεία Ενημέρωσης, εν προκειμένω- η οποία λογοδοτεί και ελέγχεται από τον αρμόδιο Υπουργό. Είναι κάτι που προσβάλλει ευθέως το Σύνταγμα. Δεν υπάρχει καμμία αμφιβολία. Άρα η ένσταση είναι νόμιμη και βάσιμη.

Μάλιστα, σχετικά με το θέμα αυτό, κύριε Πρόεδρε, έχουν εκδοθεί και πάρα πολλές αποφάσεις από το 2007 μέχρι το 2014 από το Συμβούλιο Επικρατείας, οι οποίες αποδίδουν περίπου αυτό που σας είπα αυτή τη στιγμή και από εκεί αρύομαι τις πληροφορίες για να σας το πω. Αυτό είναι το ένα.

Δεύτερον, σχετικά με το άρθρο 8, εξαρχής, κύριε Πρόεδρε, είχαμε την πεποίθηση ότι πρόκειται για ένα κακοδιατυπωμένο και από νομοτεχνικής άποψης άστοχο άρθρο.

Δημιούργησε πάρα πολλά προβλήματα, ιδίως η παράγραφος 2, για την οποία, κύριε Πρόεδρε, απευθύνομαι και στον Υπουργό κ. Λιβάνιο.

Κύριε Λιβάνιε, ξέρετε ότι, όταν προσβάλλεται ένα ατομικό δικαίωμα και μάλιστα, θεμελιώδες, όπως είναι το δικαίωμα της έκφρασης, λόγου, τέχνης κ.λπ., που στηρίζεται στο άρθρο 14 του Συντάγματος, σύμφωνα με το οποίο απαγορεύεται η λογοκρισία, για να υπάρχει οποιαδήποτε διατύπωση που συγκρούεται έστω και ελάχιστα με τη διάταξη αυτή, πρέπει να προβλέπεται από το δικό μας το Σύνταγμα ως περιοριστικός όρος. Δεν μπορεί να έρθει από ένα άλλο, μια άλλη πηγή δικαίου, όπως είναι το Κοινοτικό Δίκαιο ή το Διεθνές Δίκαιο, διότι…

(Στο σημείο αυτό έγινε διακοπή σύνδεσης).

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λάππα, μήπως έχετε κλείσει το μικρόφωνό σας κατά λάθος; Δείτε το μικρόφωνο και επαναλάβετε την τελευταία σκέψη σας.

**ΣΠΥΡΙΔΩΝΑΣ ΛΑΠΠΑΣ:** Μάλιστα.

Έλεγα, κύριε Πρόεδρε, ότι, χωρίς να το επιδιώκει ο Υπουργός, με την προηγούμενη παράγραφο 2, όπως ήταν διατυπωμένη στο άρθρο 8, έθετε ένα τεράστιο ζήτημα που συζητείται επί δεκαετίες στη χώρα μας σχετικά με την ιεράρχηση των κανόνων δικαίου. Δηλαδή, ποιο έχει πρώτο ρόλο, ποιο είναι πρωτεύον δίκαιο, ίσταται στην κορυφή της πυραμίδας των κανόνων δικαίου, το Σύνταγμα, το Κοινοτικό Δίκαιο, το Διεθνές Δίκαιο;

Απαντώ, λοιπόν. Σε ό,τι αφορά τα θεμελιώδη ατομικά δικαιώματα, πρωτεύοντα ρόλο έχει το Σύνταγμα και οι ρυθμίσεις του. Καμμία άλλη πηγή δικαίου, είτε είναι Ενωσιακό είτε είναι Διεθνές Δίκαιο, δεν μπορεί να προσβάλλει τα θεμελιώδη δικαιώματα.

Άρα, λοιπόν, ήταν υποχρεωμένος ο κύριος Υπουργός να κάνει μια επαναδιατύπωση τέτοια που να είναι αντίστοιχη με το άρθρο 14 του Συντάγματος, που να μην υπάρχει καμμία σκιά. Δεν μπορεί να υπάρχει λογοκρισία και δεν μπορεί να ελέγχεται η ελευθερία της έκφρασης και των προϊόντων λόγου και τέχνης.

Θα σας έλεγα, κύριε Πρόεδρε, το εξής. Αυτή η πυραμιδοειδής ιεράρχηση των κανόνων δικαίου ετέθη για πρώτη φορά στο διάστημα του Μεσοπολέμου από την τεράστια νομική προσωπικότητα του Χανς Κέλσεν, ο οποίος συγκρουόταν πάρα πολύ με τον Σμιτ, του οποίου οι ιδέες αποτέλεσαν το υπόστρωμα ανάπτυξης της ιδεολογίας του Γ΄ Ράιχ. Άρα, λοιπόν, σε αυτά να μην είμαστε απόλυτοι.

Όταν έρθει η ώρα να μιλήσω, θα αναπτύξω περαιτέρω αυτό το ζήτημα, κύριε Πρόεδρε. Πάντως, σημασία έχει ότι η ένσταση του ΜέΡΑ25 είναι προδήλως, επαναλαμβάνω, νόμιμη και βάσιμη. Δεν επιτρέπεται σε καμμία περίπτωση με νομοθετική πρωτοβουλία να καταστεί η αρμοδιότητα του ΕΣΡ συντρέχουσα αρμοδιότητα για οποιοδήποτε θέμα με οποιαδήποτε άλλη υπηρεσία. Το Σύνταγμα ορίζει ρητά ότι η αρμοδιότητά του και η ευθύνη του είναι αποκλειστική και αυτό έχει περιληφθεί και σε πολλές διατάξεις και σε πολλές αποφάσεις του Συμβουλίου της Επικρατείας και άλλων δικαστηρίων.

Εν κατακλείδι -και κλείνω- ο ΣΥΡΙΖΑ υποστηρίζει την ένσταση αυτή, διότι είναι και βάσιμη και νόμιμη, ανεξαρτήτως του γεγονότος των όσων είπε ο κ. Καστανίδης ότι οι ενστάσεις αντισυνταγματικότητας στο Κοινοβούλιο παραμένουν στα interna corporis της Βουλής και δεν μπορούν να υποστούν τον δικαστικό έλεγχο.

Εγώ νομίζω ότι με κάποιον τρόπο οποιοσδήποτε προσφύγει κατά της διάταξης αυτής κατά της οποίας απευθύνεται η ένσταση στο αρμόδιο δικαστικό όργανο, θα ευδοκιμήσει, γιατί είναι και νόμιμη και βάσιμη. Άρα, λοιπόν, εμείς την υποστηρίζουμε και μένουμε σε αυτό.

Όσον αφορά στην ένσταση της Ελληνικής Λύσης, έχει δίκιο ο κ. Καστανίδης.

Ο όρος «εθνικής μειονότητας» είναι πλεονάζων όρος, κύριε Πρόεδρε, διότι ήδη καλύπτεται από τη φράση «εθνοτικής καταγωγής». Είναι μια κακοδιατυπωμένη, εν πάση περιπτώσει, διάταξη και δεν πρέπει να συμβαίνει. Όταν μεταφέρουμε μια οδηγία, δεν μεταφέρουμε άρθρα. Σημασία έχει το πνεύμα του και το περιεχόμενό του, έτσι που να δικαιολογείται και από τις διατάξεις του Συντάγματός μας. Πώς θα γίνει, δηλαδή;

Άρα, λοιπόν, αν απαλειφθεί ο όρος αυτός, νομίζω ότι η διάταξη δεν έχει κανένα άλλο πρόβλημα ούτε θα έχουμε άλλα ζητήματα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει τώρα για την αντισυνταγματικότητα ο κ. Καππάτος.

**ΠΑΝΑΓΗΣ ΚΑΠΠΑΤΟΣ:** Κυρίες και κύριοι Βουλευτές, ως προς την ένσταση αντισυνταγματικότητας του ΜέΡΑ25, όπως γνωρίζετε, η αρμοδιότητα του Εθνικού Συμβουλίου Ραδιοτηλεόρασης ως ανεξάρτητης αρχής, σύμφωνα με το άρθρο 15 παράγραφος 2 του Συντάγματος, αναφέρεται κατά τη ρητή διατύπωση της διάταξης στον έλεγχο και την επιβολή διοικητικών κυρώσεων επί της ραδιοφωνίας και της τηλεόρασης, ο οποίος έλεγχος λαμβάνει και τη μορφή καθεστώτος προηγούμενης άδειας.

Οι προβλέψεις του συζητούμενου σήμερα νομοσχεδίου σέβονται απολύτως αυτή την αρμοδιότητα, συμπεριλαμβανομένων και αυτών που περιλαμβάνονται στην ένσταση αντισυνταγματικότητας και αυτό, γιατί εμπίπτουν σε δύο κατηγορίες. Πρώτον, είτε αφορούν, πράγματι, ζητήματα ελέγχου, οπότε η σχετική αρμοδιότητα ανατίθεται με το παρόν νομοσχέδιο απολύτως και αποκλειστικώς στο ΕΣΡ, η οποία δεν θίγεται από την αρμοδιότητα της Γενικής Γραμματείας Επικοινωνίας και Ενημέρωσης για την παρακολούθηση και μόνο για την παρακολούθηση της λειτουργίας των οπτικοακουστικών μέσων. Παραδείγματος χάριν, τα άρθρα 4 παράγραφος 3 και 5 ως προς την απλή κοινοποίηση στον αρμόδιο Υπουργό των αποφάσεων του ΕΣΡ και 31 παράγραφος 5 και 6 ως προς την απλή κοινοποίηση από το ΕΣΡ στον αρμόδιο Υπουργό και την Ευρωπαϊκή Επιτροπή του καταλόγου των παρόχων πλατφόρμας διαμοιρασμού βίντεο.

Δεύτερον, είτε δεν αφορούν σε ζητήματα ελέγχου, αλλά σε γενικότερα ζητήματα τα οποία υπό καμμία εκδοχή δεν εμπίπτουν στη συνταγματική αρμοδιότητα του ΕΣΡ. Παραδείγματος χάριν, το άρθρο 35 ως προς τη λήψη πρωτοβουλιών για την προώθηση της παιδεία για τα μέσα, το άρθρο 11 ως προς τη λήψη μέτρων για τη διασφάλιση της πολυφωνίας, της ελευθερίας του λόγου και της πολιτισμικής πολυμορφίας, το άρθρο 17 παράγραφος 6 και 20 παράγραφος 3 ως προς την υποβολή στην Ευρωπαϊκή Επιτροπή στοιχείων και άλλων εκθέσεων για την εφαρμογή της ευρωπαϊκής νομοθεσίας.

Κυρίες και κύριοι συνάδελφοι, για πρώτη φορά το παρόν νομοσχέδιο ως προς το ΕΣΡ επιβεβαιώνει και ενισχύει τον ρόλο του στην εφαρμογή των κανόνων, με στόχο την πολυφωνία, την πολιτισμική πολυμορφία, την προστασία των καταναλωτών, την ίση μεταχείριση, την προσβασιμότητα από άτομα με αναπηρία και την εύρυθμη λειτουργία της αγοράς.

Θεωρώ, λοιπόν, ότι η ένσταση αυτή είναι απορριπτέα, δεν πρέπει να ψηφιστεί, γιατί είναι απαράδεκτη και αβάσιμη.

Ως προς τη δεύτερη ένσταση της Ελληνικής λύσης, κύριοι συνάδελφοι, εάν διαβάσετε την ευρωπαϊκή οδηγία, θα δείτε ότι στην πρόβλεψη του άρθρου 8 του νομοσχεδίου περί απαγόρευσης υποκίνησης βίας ή μίσους σημειώνεται ότι υιοθετείται ακριβώς η διατύπωση του άρθρου 21 του Χάρτη Θεμελιωδών Δικαιωμάτων της Ευρωπαϊκής Ένωσης, όπως ισχύει ήδη στη χώρα μας, με την ίδια ισχύ με το πρωτογενές δίκαιο.

Από εκεί και πέρα, σε όσα αναφέρθηκαν από το ΚΙΝΑΛ, φαντάζομαι ότι θα έχει την ανάλογη απάντηση ο κύριος Υπουργός, οπότε εκ μέρους μας, θεωρούμε ότι και οι δύο ενστάσεις είναι αβάσιμες και πρέπει να απορριφθούν. Ψηφίζουμε εναντίον.

**ΠΡΟΕΔΡΕΥΩΝ (Χαράλαμπος Αθανασίου):** Μόλις τώρα ενημερώθηκα από τις υπηρεσίες.

Κύριε Καππάτο, μιλήσατε ως αντιλέγων ή ως…

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ο κ. Καππάτος μίλησε ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Κύριε Μπουκώρο, έχετε τον λόγο. Ο Υπουργός μιλάει πάντα τελευταίος. Όμως, κανονικά θα έπρεπε να προηγηθεί ο αντιλέγων, αλλά δεν έχει σημασία τώρα. Εντάξει, εφόσον δεν μίλησε…

**ΧΡΗΣΤΟΣ ΜΠΟΥΚΩΡΟΣ:** Θα μιλήσω τελευταίος εκ των Κοινοβουλευτικών.

**ΠΡΟΕΔΡΕΥΩΝ (Χαράλαμπος Αθανασίου):** Μπορείτε να μιλήσετε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Έχουν κλείσει όλοι, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Οι Κοινοβουλευτικοί δεν μιλήσατε;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Όχι.

**ΧΡΗΣΤΟΣ ΜΠΟΥΚΩΡΟΣ:** Μίλησαν ως αντιλέγοντες, κύριε Πρόεδρε, οι Κοινοβουλευτικοί των άλλων κομμάτων.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Μιλήσαμε ως αντιλέγοντες.

**ΠΡΟΕΔΡΕΥΩΝ (Χαράλαμπος Αθανασίου):** Για να καταλάβω, ο κ. Γκιόκας ως τι μίλησε; Οι λέγοντες είναι αυτοί οι οποίοι κάνουν τις ενστάσεις και αντιλέγοντες είναι αυτοί οι οποίοι είναι κατά των ενστάσεων. Δηλαδή, οι Κοινοβουλευτικοί Εκπρόσωποι δεν μιλήσατε;

Εσείς, κύριε Σκανδαλίδη, ως τι μιλήσατε; Ως Κοινοβουλευτικός Εκπρόσωπος. Άρα είμαστε στο στάδιο των Κοινοβουλευτικών Εκπροσώπων.

Εσείς, κύριε Μυλωνάκη, θέλετε κάτι;

**ΑΝΤΩΝΙΟΣ ΜΥΛΩΝΑΚΗΣ:** Θέλω να πω ότι ή ως αντιλέγοντες ή ως Κοινοβουλευτικοί Εκπρόσωποι. Δεν είπε και οι αντιλέγοντες και οι Κοινοβουλευτικοί Εκπρόσωποι. Άμα θέλουν να μιλήσουν όλοι από τη Νέα Δημοκρατία, τι θα κάνουμε; Να μιλήσει και ο κ. Χήτας, λοιπόν!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, διαβάστε το άρθρο 100 του Κανονισμού. Είναι άλλο οι Κοινοβουλευτικοί Εκπρόσωποι. Είναι στη θέση των Αρχηγών.

**ΧΡΗΣΤΟΣ ΜΠΟΥΚΩΡΟΣ:** ...(Δεν ακούστηκε).

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Μπουκώρο. Αν δεν τα λέω καλά, πείτε επί της διαδικασίας ότι δεν τα λέω καλά.

Λοιπόν, το άρθρο 100 είναι σαφέστατο. Μιλούν, αφού τελειώσουν οι λέγοντες και οι αντιλέγοντες, οι Προέδροι των Κοινοβουλευτικών Ομάδων και αν δεν είναι εδώ, οι Κοινοβουλευτικοί Εκπρόσωποι. Αυτό είναι. Εφόσον μίλησε ο κ. Σκανδαλίδης, μίλησε και ο κ. Λάππας κ.λπ., μίλησε και ο κ. Γκιόκας, θα μιλήσετε εσείς και μετά ο Υπουργός.

**ΑΓΓΕΛΙΚΗ ΑΔΑΜΟΠΟΥΛΟΥ:** Κύριε Πρόεδρε, δεν έχω απαντήσει στην ένσταση της Ελληνικής Λύσης. Μόνο για τη δική μας μίλησα.

**ΠΡΟΕΔΡΕΥΩΝ (Χαράλαμπος Αθανασίου):** Ως Κοινοβουλευτικός Εκπρόσωπος ποιος θα μιλήσει; Δεν μιλήσατε ως Κοινοβουλευτικός; Θα τα βάλουμε σε σειρά.

Ορίστε, έχετε τον λόγο και μετά ακολουθεί ο κ. Μπουκώρος.

**ΑΓΓΕΛΙΚΗ ΑΔΑΜΟΠΟΥΛΟΥ:** Ευχαριστώ πολύ.

Κατ’ αρχάς, θα συμφωνήσω και εγώ ότι το άρθρο 8 είναι άκρως προβληματικό. Ακόμη και η υπαναχώρηση που έκανε ο Υπουργός την τελευταία στιγμή θεωρούμε ότι είναι μια αναποτελεσματική και προσχηματική υπαναχώρηση, διότι αυτό το άρθρο ανοίγει την κερκόπορτα για προληπτική και κατασταλτική λογοδοσία ακόμη και σε έργα τέχνης, χωρίς εχέγγυα χωρίς δικαιοκρατικές εγγυήσεις, ακόμη και όταν πρόκειται να αναδειχθεί μια ιστορική αλήθεια. Θα αναφέρω παράδειγμα στην ομιλία μου.

Σε σχέση με την ένσταση, θεωρούμε ότι η ένσταση αυτή είναι μια μικροκομματική επικοινωνιακή κορώνα εκ μέρους της Ελληνικής Λύσης. Είναι μια ξεκάθαρη πατριδοκαπηλία και αυτό, διότι, αφ’ ενός, αναφέρουν ότι προσκρούει στο Σύνταγμα, από την άλλη, δεν υπάρχει διάταξη που να αναφέρεται συγκεκριμένα επί του ζητήματος. Άρα το ερώτημα είναι: Κατ’ αρχάς, σε ποιο άρθρο του Συντάγματος προσκρούει αυτή η διάταξη;

Να μην αναφέρουμε ότι υπάρχουν υπερνομοθετικής ισχύος κανόνες, σύμφωνα με το άρθρο 28 του Συντάγματος, οι οποίοι υπερέχουν του Συντάγματος και τους οποίους υπερνομοθετικής ισχύος τους κανόνες η Ελλάδα έχει υπογράψει. Αναφέρομαι σε πολλές διεθνείς συνθήκες, όπως είναι η Διεθνής Συνθήκη της Λωζάνης, όπως είναι η Συνθήκη των Σεβρών, όπως είναι η Διεθνής Σύμβαση των Δικαιωμάτων του Παιδιού, όπως είναι το Διεθνές Σύμφωνο για τα Ατομικά Πολιτικά Δικαιώματα, τα Οικονομικά και Πολιτιστικά, που αναφέρονται σε σχετικά ζητήματα και όπως είναι και βεβαίως και το άρθρο 5 του Συντάγματος, που γενικά αναφέρεται ρητά, εισάγει οποιαδήποτε απαγόρευση διακρίσεων.

Θεωρούμε, λοιπόν, ότι είναι μια σπέκουλα εκ μέρους της Ελληνικής Λύσης η ένσταση αυτή. Δεν θα μπούμε σε αυτό το παιγνίδι. Σε κάθε περίπτωση, απορρίπτουμε την ένσταση ως μη έγκυρη.

Σε σχέση με την απάντηση του Κοινοβουλευτικού Εκπροσώπου της Νέας Δημοκρατίας επί της ενστάσεώς μας, ουσιαστικά αυτό που είπατε είναι ότι υπάρχει μια συμπλοκή αρμοδιοτήτων μεταξύ Εθνικού Συμβουλίου Ραδιοτηλεόρασης και Γενικής Γραμματείας Επικοινωνίας και Ενημέρωσης, διότι μιλήσατε για παρακολούθηση και λειτουργία των οπτικοακουστικών μέσων. Αυτό είναι αμιγώς αρμοδιότητα του ΕΣΡ. Το λέει το Σύνταγμα ξεκάθαρα. Η παρακολούθηση και η λειτουργία εντάσσεται στον εποπτικό και ελεγκτικό ρόλο που πρέπει να παίζει το ΕΣΡ και το οποίο επί του πρακτέου δεν επιτελεί αυτόν τον ρόλο του.

Όσο για την απάντηση του κοινοβουλευτικού εκπροσώπου του Κινήματος Αλλαγής, ενώ επί της ουσίας συνομολόγησε και δέχτηκε ότι υπάρχουν προβλήματα αυθαιρεσίας και μη επιτέλεσης των καθηκόντων από το Εθνικό Συμβούλιο Ραδιοτηλεόρασης, από την άλλη αναφέρθηκε στα «interna corporis» ως προς τις ενστάσεις. Με αυτή τη λογική να καταργήσουμε τη διαδικασία των ενστάσεων αντισυνταγματικότητας εν όψει νομοσχεδίων.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κύριε Μυλωνάκη, για να καταλάβω. Από την Ελληνική Λύση μίλησε μόνο ο λέγων; Δεν μίλησε ο Κοινοβουλευτικός Εκπρόσωπος;

**ΚΩΝΣΤΑΝΤΙΝΟΣ ΧΗΤΑΣ:** Εγώ δεν μίλησα.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Δεν είναι ο κ. Βιλιάρδος. Είστε εσείς, κύριε Μυλωνάκη; Ωραία, έχετε και εσείς το δικαίωμα.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, νομίζω ότι ορισμένοι συνάδελφοι υπερβαίνουν τα εσκαμμένα ορισμένες φορές και διαστρεβλώνουν αυτά τα οποία λέμε.

Είπε η Κοινοβουλευτική Εκπρόσωπος -την οποία σέβομαι- του ΜέΡΑ25 για όλα τα άλλα που περιέχει το άρθρο 8, εκτός από αυτό το οποίο ακριβώς έθιξε η Ελληνική Λύση. Και επειδή είπε ότι δεν αναφέρεται σε κανένα άρθρο του Συντάγματος, εγώ θα απαντήσω με μια ερώτηση: Πού αναφέρετε εθνική μειονότητα στο Σύνταγμα; Θα μου πείτε ένα άρθρο; Άρα κανένα άρθρο του Συντάγματος δεν αναφέρεται σε εθνική μειονότητα. Και όπως πολύ σωστά είπε και ο κ. Λάππας, αλλά ο κ. Σκανδαλίδης, εδώ δεν είναι μόνο θέμα αντισυνταγματικό. Είναι θέμα εξωτερικής πολιτικής. Είναι θέμα βαθιά πολιτικό.

Εμείς δεν είμαστε ούτε πατριδοκάπηλοι ούτε ψηφοθηρικοί ούτε τίποτα. Δεν μιλάμε για αυτά τα θέματα και δεν μας ενδιαφέρει, διότι τις απόψεις μας τις γνωρίζει όλος ο κόσμος. Εμείς θέλουμε μέσα σε αυτό το νομοσχέδιο να απαλειφθεί ο όρος «εθνικής μειονότητας». Δεν υπάρχει εθνική μειονότητα στην Ελλάδα. Νομίζω ότι η Κυβέρνηση θα το καταλάβει και θα το αποσύρει. Είναι απλό το θέμα. Σε άλλες χώρες της Ευρωπαϊκής Ένωσης μπορεί να υπάρχουν εθνικές μειονότητες, όχι στην πατρίδα μας. Αν το πήρατε, το αντιγράψατε και όλα καλά και ωραία χωρίς να το καταλάβετε, σας δίνουμε ένα μικρό άλλοθι. Αλλιώς σημαίνει ότι εσείς παραδέχεστε και δέχεστε, κύριοι της Κυβέρνησης, της Νέας Δημοκρατίας -και ολόκληρη η Νέα Δημοκρατία σύμφωνα με τον λέγοντα- ότι υπάρχει εθνική μειονότητα στην Ελλάδα και πρέπει να μας πείτε ποια είναι αυτή.

**ΜΑΡΙΟΣ ΚΑΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κάτση, γιατί θέλετε τον λόγο;

**ΜΑΡΙΟΣ ΚΑΤΣΗΣ:** Εφόσον πήγατε τη διαδικασία έτσι, εκτός από τους αντιλέγοντες να μιλήσουν και οι Κοινοβουλευτικοί Εκπρόσωποι, ζητάω τον λόγο ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Αφήστε με να σας εξηγήσω.

Εδώ εφαρμόζουμε το άρθρο 100. Τι λέει το άρθρο 100; Μιλάνε πρώτα οι αντιλέγοντες, τα δύο κόμματα που έκαναν την ένσταση, το ΜέΡΑ25 και η Ελληνική Λύση. Αντιλέγων είναι η Κυβέρνηση -μίλησαν- και μετά οι Κοινοβουλευτικοί Εκπρόσωποι. Από εσάς μίλησε ο κ. Λάππας. Τελειώσατε.

**ΜΑΡΙΟΣ ΚΑΤΣΗΣ:** Ως αντιλέγων, όχι ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Χαράλαμπος Αθανασίου):** Είναι Κοινοβουλευτικός Εκπρόσωπος.

**ΜΑΡΙΟΣ ΚΑΤΣΗΣ:** Και εγώ το ίδιο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Για εσάς μίλησε ο κ. Λάππας. Ήρθαν εδώ και μας ενημέρωσαν ότι εκ μέρους του ΣΥΡΙΖΑ θα μιλήσει ο κ. Λάππας. Τελείωσε. Έγινε μια αρρυθμία εν όψει της αλλαγής του Προεδρείου, γι’ αυτό ενδεχομένως έγινε αυτό το μπέρδεμα. Αλλά η σειρά είναι αυτή.

Ακούστε για να τελειώσουμε πώς έχει η σειρά: Οι λέγοντας εκ μέρους της Κυβέρνησης, ο αντιλέγων, οι Κοινοβουλευτικοί Εκπρόσωποι και ο Υπουργός.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, αυτά που λέτε εξηγήθηκαν από τον προηγούμενο Προεδρεύοντα επακριβώς, τον κ. Κακλαμάνη, ποιοι είναι οι λέγοντες, ποιοι οι αντιλέγοντες, πώς μιλούν οι Πρόεδροι των Κοινοβουλευτικών Ομάδων και πως μιλούν οι Κοινοβουλευτικοί Εκπρόσωποι. Νομίζω ότι τηρήθηκε μία διαδικασία. Δεν καταλαβαίνω γιατί υπάρχει αυτή η ασάφεια και αυτή η οχλαγωγία, που δημιουργεί λαθεμένες εντυπώσεις, αν θέλετε.

Τα ζητήματα που ετέθησαν περί αντισυνταγματικότητας απαντήθηκαν επαρκώς από τον αντιλέγοντα της Νέας Δημοκρατίας. Εγώ εκείνο που θα ήθελα να σημειώσω σχετικά με την ένσταση αντισυνταγματικότητας του ΜέΡΑ25 και τις αρμοδιότητες του Συμβουλίου της Επικρατείας, είναι ότι αυτές ορίζονται από την παράγραφο 2 του άρθρου 15 του Συντάγματος. Είναι η κορυφαία διάταξη που ρυθμίζει την παραχώρηση που έχει κάνει το κράτος σε αυτό το όργανο που λέγεται «Εθνικό Ραδιοτηλεοπτικό Συμβούλιο». Αυτό πρέπει να συζητηθεί, γιατί βάσει αυτής της συνταγματικής πρόβλεψης κατατέθηκε η αίτηση αντισυνταγματικότητας από το ΜέΡΑ25. Εκεί, λοιπόν, είναι σαφέστατες οι αρμοδιότητες. Μιλάει για έλεγχο και επιβολή διοικητικών κυρώσεων από το Εθνικό Συμβούλιο Ραδιοτηλεόρασης. Τι λέει ο νόμος;

Ο νόμος κατ΄ αρχάς σε ό,τι αφορά ζητήματα ελέγχου, που είναι πράγματι αρμοδιότητας του Εθνικού Συμβουλίου Ραδιοτηλεόρασης, αναθέτει αυτές τις αρμοδιότητες απολύτως και αποκλειστικώς στο Εθνικό Συμβούλιο Ραδιοτηλεόρασης, γι’ αυτό και λέμε ότι ενισχύεται ο ρόλος του. Δεν θίγεται ασφαλώς από την αρμοδιότητα της Γενικής Γραμματείας Επικοινωνίας και Ενημέρωσης για την παρακολούθηση της λειτουργίας των οπτικοακουστικών μέσων. Δεν είδαμε επί των ημερών της προηγούμενης κυβέρνησης τέτοιες ευαισθησίες να διατυπώνονται, όταν δημιουργήθηκαν μητρώα, όταν ξεκίνησαν οι διαδικασίες αδειοδότησης, όταν αναλήφθηκαν, δηλαδή, νομοθετικές πρωτοβουλίες. Η ευαισθησία κατά περίσταση και σε εξάρτηση από τη θέση και την πτέρυγα που καθόμαστε στο Κοινοβούλιο δεν είναι μια πειστική ευαισθησία.

Επιπλέον, οι υπόλοιπες προβλέψεις στον νόμο αφορούν σε ζητήματα γενικότερα, τα οποία υπό καμμία εκδοχή δεν εμπίπτουν στη συνταγματική αρμοδιότητα του Εθνικού Συμβουλίου Ραδιοτηλεόρασης. Τα ανέπτυξε με τα συγκεκριμένα παραδείγματα των άρθρων 35, 11 και 17, ο αντιλέγων της Νέας Δημοκρατίας.

Σε ό,τι αφορά το άρθρο 8, έγινε μια προσπάθεια να τεκμηριωθεί ένας λόγος περί λογοκρισίας και όλα τα ζητήματα αυτά τα οποία απασχολούν όχι μόνο την ελληνική κοινωνία, αλλά και την παγκόσμια κοινότητα τον τελευταίο καιρό. Θυμάστε πόσες συζητήσεις προκλήθηκαν από την απόφαση του Twitter να κόψει τον εν ενεργεία αμερικανό Πρόεδρο. Εκεί υπήρξαν απόψεις και θετικές και αρνητικές. Είναι, δηλαδή, ένα αντικείμενο σύγχρονου προβληματισμού και διαλόγου το περιεχόμενο αυτών των μέσων, που κυριαρχούν πλέον στη ζωή μας και αν θέλετε την επηρεάζουν σε πάρα-πάρα πολύ μεγάλο βαθμό.

Τι έρχεται να πει σήμερα η Κυβέρνηση εδώ; Να διατυπώσει -και αυτό θα γίνει, κυρίες και κύριοι της Ελληνικής Λύσης- τα όσα συμπεριλαμβάνονται στο άρθρο 21 του Χάρτη των Θεμελιωδών Ανθρωπίνων Δικαιωμάτων της Ευρωπαϊκής Ένωσης που ισχύει στην Ελλάδα και μάλιστα έχει την ισχύ πρωτογενούς δικαίου. Τώρα, αν χρειάζεται να γίνει κάποια περαιτέρω νομοτεχνική βελτίωση ή κάποια απάλειψη ενός όρου, δεν πρέπει με φανατισμό -αν θέλετε- να διατυπώνουμε ορισμένες θέσεις στο Κοινοβούλιο και να ανοίγουμε ζητήματα, γιατί πράγματι εθνική μειονότητα στην Ελλάδα δεν υπάρχει.

(Θόρυβος από την πτέρυγα της Ελληνικής Λύσης)

Πράγματι εθνική μειονότητα δεν υπάρχει στην Ελλάδα, αλλά αυτό δεν αρκεί να το λέτε εσείς, αγαπητοί κύριοι. Δεν αρκεί να το λέτε εσείς. Υπάρχει μία μειονότητα στην Ελλάδα, θρησκευτική και ορίζεται από τη Συνθήκη της Λωζάνης. Το τι είναι εθνική μειονότητα και πού υπάρχει είναι αποτέλεσμα του Διεθνούς Δικαίου και των διεθνών συνθηκών.

Να ξέρετε, λοιπόν, κυρίες και κύριοι, ότι στην επικράτεια της χώρας μπορεί να μην υπάρχει εθνική μειονότητα, αλλά ελληνική εθνική μειονότητα σε γειτονικό κράτος, αναγνωρισμένη και η ευρωπαϊκή νομοθεσία κινείται σε αυτή την κατεύθυνση της προστασίας. Η Ελλάδα, λοιπόν, εκτός της επικράτειάς της, έχει ελληνική εθνική μειονότητα που την αναγνωρίζει και το Σύνταγμα της γείτονος χώρας.

Κύριε Πρόεδρε, δεν θα γίνεται πολιτικό παζάρι στο Κοινοβούλιο για ό,τι προβλέπει το Σύνταγμά μας. Αυτά που προβλέπει το Σύνταγμα πρέπει να διατυπώνονται όταν κατατίθεται αίτηση αντισυνταγματικότητας και να μην είναι αόριστη. Όταν θέλεις να κάνεις μια πολιτική τοποθέτηση για ένα ζήτημα έχεις τον λόγο ως εισηγητής, έχεις τον λόγο ως Κοινοβουλευτικός Εκπρόσωπος ή ως απλός Βουλευτής να τοποθετηθείς πολιτικά, να εκφράσεις την άρνησή σου και την αντίθεσή σου. Όταν καταθέτεις μια αίτηση αντισυνταγματικότητας, κύριε Πρόεδρε, πρέπει να αναφέρεσαι ρητά, κατηγορηματικά και σαφώς ποια διάταξη του Συντάγματος παραβιάζεται.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Έχουμε ολοκληρώσει.

Τον λόγο έχει ο κύριος Υπουργός.

**ΜΑΡΙΟΣ ΚΑΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κάτση, σας το είπα, δεν μπορείτε να μιλήσετε. Για ποιο θέμα θέλετε τον λόγο;

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Ζητάω τον λόγο εξαιτίας του γεγονότος ότι το άρθρο 100 προβλέπει ότι σε αυτή τη διαδικασία μιλάνε οι λέγοντες, οι αντιλέγοντες και οι Κοινοβουλευτικοί Εκπρόσωποι. Από εμάς, από τον ΣΥΡΙΖΑ ως αντιλέγων ήταν ο Σπύρος Λάππας. Ως Κοινοβουλευτικός Εκπρόσωπος ζητάω τον λόγο εγώ.

**ΠΡΟΕΔΡΕΥΩΝ (Χαράλαμπος Αθανασίου):** Σας εξήγησα τι λέει το άρθρο 100 και θα το δείτε.

Κύριε Υπουργέ έχετε τον λόγο. Τελειώσαμε.

**ΜΑΡΙΟΣ ΚΑΤΣΗΣ:** Κύριε Πρόεδρε…

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Κάτση. Δεν θα γίνεται αυτό το πράγμα κάθε φορά. Είναι σαφέστατες οι διατάξεις. Αλίμονο αν μιλάει οποιοσδήποτε θέλει. Ήρθαν εδώ εκπρόσωποι του κόμματός σας και ζήτησαν να μιλήσει ως Κοινοβουλευτικός Εκπρόσωπος ο κ. Λάππας -προφανώς είχατε ενημερωθεί- και του δώσαμε τον λόγο. Τελείωσε. Με ποια ιδιότητα θα μιλούσε ο κ. Λάππας;

Κύριε Υπουργέ, έχετε τον λόγο για την αντισυνταγματικότητα.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Το είπε ο κ. Καππάτος ως αντιλέγων, το είπε και ο κ. Μπουκώρος ως Κοινοβουλευτικός Εκπρόσωπος, το άρθρο 15, παράγραφος 2 του Συντάγματος έχει τον συγκεκριμένο ρόλο του Εθνικού Συμβουλίου Ραδιοτηλεόρασης και είναι αρμόδιο για τον έλεγχο και την επιβολή διοικητικών κυρώσεων. Καμμία από τις διατάξεις που έχει γίνει ένσταση επί της συνταγματικότητας δεν υπάρχει είτε σε έλεγχο είτε σε υποβολή κυρώσεων. Το κανονιστικό πλαίσιο το ασκεί η Κυβέρνηση, γι’ αυτό σήμερα στο νομοσχέδιο δεν είναι εδώ ο Πρόεδρος του Εθνικού Συμβουλίου Ραδιοτηλεόρασης αλλά το εισηγείται η Κυβέρνηση. Το Εθνικό Συμβούλιο Ραδιοτηλεόρασης, σύμφωνα με τον νόμο και το Σύνταγμα, ασκεί τις αρμοδιότητες που του έχουν απονεμηθεί.

Υπενθυμίζω -και έχει γίνει πολλές φορές κουβέντα- πως η πρώτη εκδοχή του νόμου Παππά βγήκε ως αντισυνταγματική, για τους λόγους που επικαλείται -εγώ να το δεχτώ καλοπροαίρετα- και ο ΣΥΡΙΖΑ. Δεν είχαμε σύνθεση Εθνικού Συμβουλίου Ραδιοτηλεόρασης. Εν πάση περιπτώσει, το Συμβούλιο της Επικρατείας το έχει απορρίψει ως αντισυνταγματικό. Αν είναι δυνατόν να συζητάμε για διαβίβαση καταστάσεων, για διαβίβαση στοιχείων, δεδομένων ως αποτέλεσμα ή οποιαδήποτε εκφορά του ρόλου ως ελεγκτικού μηχανισμού και ως μηχανισμού επιβολής κυρώσεων του Εθνικού Συμβουλίου Ραδιοτηλεόρασης.

Ότι υπάρχει ζήτημα -και το είπαμε και στην επιτροπή- λειτουργίας του Εθνικού Συμβουλίου Ραδιοτηλεόρασης, υπάρχει. Γι’ αυτό το ξαναλέω για τρίτη φορά ότι είμαστε αποφασισμένοι να ενισχύσουμε το Εθνικό Συμβούλιο Ραδιοτηλεόρασης σε όσο προσωπικό ζητήσει και σε όποιον υλικοτεχνικό εξοπλισμό απαιτήσει για να κάνει τη δουλειά μου.

Στο δεύτερο κομμάτι, αγαπητέ κύριε Χήτα, δεν θα θεσπίσουμε καμμία εθνική μειονότητα. Μην ανησυχείτε. Μπορείτε να είστε ήσυχος. Αυτά τα θέματα έχουν λυθεί εδώ και ενενήντα οκτώ χρόνια. Η Ελλάδα έχει μια θρησκευτική μειονότητα, είναι Έλληνες πολίτες. Δεν πρέπει να το ξεχνάμε αυτό και δεν πρέπει να του συμπεριφερόμαστε διαφορετικά. Είναι Έλληνες πολίτες μουσουλμανικού θρησκεύματος. Νομοτεχνικά, λοιπόν, θα δούμε πώς μπορεί να γίνει. Υπάρχουν διάφορες εκδοχές. Θα επανέλθουμε σε λίγη ώρα, μαζί με τη νομοτεχνική του άρθρου 8 που έχουμε εξαγγείλει.

Δύο παρατηρήσεις για το άρθρο 8, με όλον τον σεβασμό και προς το Κομμουνιστικό Κόμμα Ελλάδας, αλλά και προς την πλευρά της Αξιωματικής Αντιπολίτευσης: Πρώτον, δεν ήρθε ξαφνικά. Ήταν στη διαβούλευση. Κάπου διάβασα ότι Βουλευτής του ΣΥΡΙΖΑ είπε ότι ήρθε νύχτα, ξαφνικά, από τον ουρανό. Δεν συμβαίνει κάτι τέτοιο.

Δεύτερον, αφορά το άρθρο 6 της οδηγίας του 1808/2018 του Ευρωπαϊκού Συμβούλιου. Στο Ευρωπαϊκό Συμβούλιο ποιος μετείχε τότε; Ποιος ήταν κυβέρνηση το 2018; Ποιος εκπροσώπησε την Ελλάδα στο Ευρωπαϊκό Συμβούλιο; Κάποιο κόμμα ήταν. Τι λέει το άρθρο 6; «Με την επιφύλαξη υποχρέωση κρατών-μελών να προστατεύουν την αξιοπρέπεια οι υπηρεσίες οπτικοακουστικών μέσων δεν πρέπει να περιέχουν περιεχόμενο όπως, υποκίνηση σε βία, δημόσια πρόκληση σε τέλεση τρομοκρατικού εγκλήματος, όπως ορίζεται στο άρθρο 5 της οδηγίας (ΕΕ) 2017/541 κ.λπ.. Πουθενά το άρθρο 8 δεν μιλάει για καλλιτέχνες. Πουθενά! Πουθενά το άρθρο 8 δεν μιλά για φυλακίσεις. Τι λέει το άρθρο 8 ως ποινή; Διότι από τα λίγα νομικά που ξέρω -και είμαι σίγουρος ότι θα με διακόψει ο κ. Λάππας-, αν δεν υπάρχει ποινή, δεν υπάρχει έγκλημα. Άρα τι επιβάλλει, λοιπόν, εκεί που λέμε στις κυρώσεις; Διοικητικό πρόστιμο για το άρθρο 8. Ούτε φυλάκιση υπάρχει ούτε τίποτα δεν υπάρχει.

Άρα, λοιπόν, ξαφνικά ένα θέμα που αφορά τους παρόχους περιεχομένου μπήκε στη σφαίρα των καλλιτεχνών, παρ’ όλο που το Σύνταγμα μιλάει για προστασία της τέχνης, παρ’ όλο που το Σύνταγμα μιλάει για ελεύθερη ανάπτυξη καλλιτεχνικής δημιουργίας. Ξαφνικά, λοιπόν, αυτό έγινε ένα θέμα λογοκρισίας.

Ξέρετε, καλό είναι το αφήγημα «αστυνομοκρατία», «λογοκρισία». Τώρα τελευταία έχετε αρχίσει και λέτε «το ΕΡΕ». Κάποιος πρέπει να σας πει ότι είμαστε στο 2021. Κάποιος πρέπει να σας πει ότι έχουν ξεπεραστεί αυτά τα πράγματα. Όπως έχω ξαναπεί, γι’ αυτές τις εποχές όλοι πρέπει να κάνουμε την αυτοκριτική μας.

Το Κομμουνιστικό Κόμμα Ελλάδας έχει μια συγκεκριμένη, αντιευρωπαϊκή στάση. Αλλά να ακούω από την Αξιωματική Αντιπολίτευση για οδηγία που ψηφίστηκε επί των ημερών της, έθεσε βέτο η Ελλάδα, αλήθεια; Λογοκρίνουμε; Νομίζω ότι δεν υπάρχει λόγος να τσακωνόμαστε τουλάχιστον γι’ αυτό.

**ΜΑΡΙΟΣ ΚΑΤΣΗΣ:** Το δελτίου Τύπου σας διαβάσατε τι λέει;

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Βεβαίως.

**ΜΑΡΙΟΣ ΚΑΤΣΗΣ:** Αποδέχεστε ότι υπάρχει πρόβλημα ή όχι, λοιπόν;

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, σας παρακαλώ.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Για να τελειώσω, λοιπόν, η Κυβέρνηση και εγώ προσωπικά -επιτρέψτε μου- δεν δέχομαι να υπάρχει καμμία αμφιβολία περί δημοκρατικών δικαιωμάτων. Θα κάνουμε τη νομοτεχνική. Πρόβλημα επί της ουσίας -το λέει και το δελτίο Τύπου- δεν υπάρχει για τους καλλιτέχνες.

Εν πάση περιπτώσει, έχουμε πολλά να συζητήσουμε το επόμενο διάστημα για θέματα που υπάρχουν. Θα τα πούμε και αναλυτικά. Νομίζω ότι είναι μια ευκαιρία να διορθώσουμε και πολλά λάθη που έχουν γίνει στο παρελθόν.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100, παράγραφος 2 του Συντάγματος για τις αντιρρήσεις για την αντισυνταγματικότητα. Τώρα βέβαια δεν μπορούμε να ακολουθήσουμε την κανονική οδό που προβλέπει ο Κανονισμός και το Σύνταγμα. Όπως έχει αποφασιστεί και έγινε κατ’ επανάληψη στο παρελθόν θα ψηφίσουν οι εισηγητές με την αρχή της δεδηλωμένης. Εν όψει τού ότι οι δύο ενστάσεις είναι διαφορετικές, δεν θα τις πάμε στο σύνολό του, γιατί είδα και διαφοροποιήσεις από τα κόμματα, αλλά με τη σειρά.

Ξεκινάμε με την ένσταση αντισυνταγματικότητας που κατέθεσαν οι συνάδελφοι της Ελληνικής Λύσης. Αυτή ψηφίζουμε. Τον λόγο έχει η κ. Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Καταψηφίζουμε την πρόταση της Ελληνικής Λύσης, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ψηφίζουμε υπέρ. Καταψηφίζεται η πρόταση της Ελληνικής Λύσης, ενώ διορθώνεται αυτό για το οποίο υποβάλαμε την ένσταση. Είναι οξύμωρο, αλλά κρατάμε την ουσία.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Καταψηφίζουμε, γιατί έχουμε ζητήσει την πλήρη απόσυρση του άρθρου.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Καταψηφίζουμε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Γκαρά;

**ΑΝΑΣΤΑΣΙΑ ΓΚΑΡΑ:** Καταψηφίζουμε, κύριε Πρόεδρε, και αναμένουμε τις τροποποιήσεις του Υπουργού.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καππάτος;

**ΠΑΝΑΓΗΣ ΚΑΠΠΑΤΟΣ:** Καταψηφίζουμε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η ένταση αντισυνταγματικότητας της Ελληνικής Λύσης δεν γίνεται δεκτή και απορρίπτεται.

Πάμε στη δεύτερη ένσταση που κατέθεσαν οι συνάδελφοι του ΜέΡΑ25.

Η κ. Μπακαδήμα;

**ΦΩΤΕΙΝΗ ΜΠΑΚΑΔΗΜΑ:** Ψηφίζουμε υπέρ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Χήτας;

**ΚΩΝΣΤΑΝΤΙΝΟΣ ΧΗΤΑΣ:** Καταψηφίζουμε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Γκιόκας;

**ΙΩΑΝΝΗΣ ΓΚΙΟΚΑΣ:** Ψηφίζουμε υπέρ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Σκανδαλίδης;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Καταψηφίζουμε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Η κ. Γκαρά;

**ΑΝΑΣΤΑΣΙΑ ΓΚΑΡΑ:** Ψηφίζουμε υπέρ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καππάτος;

**ΠΑΝΑΓΗΣ ΚΑΠΠΑΤΟΣ:** Καταψηφίζουμε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς και η ένσταση αντισυνταγματικότητας του ΜέΡΑ25 δεν γίνεται δεκτή και απορρίπτεται.

Κύριε Υπουργέ, θα σας δώσω τον λόγο για να καταθέσετε νομοτεχνικές βελτιώσεις, αλλά και για να απαντήσετε στο εξής: Έχουν κατατεθεί οκτώ βουλευτικές τροπολογίες. Πρέπει να μας πείτε -αν τις έχετε μελετήσει, αλλιώς επιφυλαχθείτε- αν θα κάνετε κάποια δεκτή, για να μπορούν και οι ομιλητές να ξέρουν αν θα παίρνουν τον λόγο για αυτές, αλλά και για να καταγράφουν, ενδεχομένως, οι εισηγητές και οι Κοινοβουλευτικοί Εκπρόσωποι τι θα πουν στη δευτερολογία τους. Θέλουμε, λοιπόν, να ξέρουμε ποιες θα κάνετε δεκτές. Αν δεν είστε έτοιμος, να μας το πείτε κάποια στιγμή.

Ορίστε, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Κύριε Πρόεδρε, θα επιφυλαχθώ για τις τροπολογίες. Θα τις μελετήσω σε λίγο και θα επανέλθουμε. Θα καταθέσω τις νομοτεχνικές βελτιώσεις, όπου περιλαμβάνεται και η νομοτεχνική βελτίωση του άρθρου 8. Πιστεύω ότι αυτή είναι η πιο ουσιαστική. Νομίζω ότι είναι στη γραμμή που συζητήσαμε και προηγουμένως. Τις καταθέτω για τα Πρακτικά, για να διανεμηθούν και στους εκπροσώπους των κομμάτων.

(Στο σημείο αυτό ο Υφυπουργός στον Πρωθυπουργό κ. Θεόδωρος Λιβάνιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 122 -123)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Να φωτοτυπηθούν, παρακαλώ, και να διανεμηθούν στους εισηγητές.

Για τις βουλευτικές τροπολογίες επιφυλάσσεστε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε στον κατάλογο των ομιλητών.

Πρώτη ομιλήτρια από τη Νέα Δημοκρατία είναι η κ. Άννα Μάνη -Παπαδημητρίου.

Ορίστε, κυρία Μάνη - Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Πρόεδρε, πριν ξεκινήσω την τοποθέτησή μου, θα ήθελα να αναφερθώ στην χθεσινή μέρα, στην Παγκόσμια Ημέρα κατά του Παιδικού Καρκίνου και να χαιρετίσω και εγώ την ανακοίνωση του Πρωθυπουργού, του Κυριάκου Μητσοτάκη, η οποία έγινε σε συνάντηση που είχε με τα παιδιά που νίκησαν τον καρκίνο, ότι ξεκινά η λειτουργία του Εθνικού Μητρώου Νεοπλασιών για ασθενείς της παιδικής και εφηβικής ηλικίας. Είναι μια πολύ σημαντική πρωτοβουλία αυτή. Είναι μια δέσμευση που είχε αναλάβει ο ίδιος ο Πρωθυπουργός και έγινε πράξη.

Επί του νομοσχεδίου τώρα.

Είναι γεγονός, κυρίες και κύριοι συνάδελφοι, ότι τα τελευταία χρόνια η ψηφιακή τεχνολογία έχει επεκταθεί ραγδαία σε όλους τους τομείς της ψυχαγωγίας και της ενημέρωσης. Και αυτή η επανάσταση, ακριβώς, έχει δημιουργήσει και την ανάγκη για μια ενιαία ρύθμιση τομέων οπτικοακουστικών υπηρεσιών.

Ο σκοπός αυτός επιτυγχάνεται, στο πρώτο μέρος του νομοσχεδίου, με την ενσωμάτωση κοινοτικής οδηγίας, η οποία εισάγει σημαντικές καινοτομίες. Μία από αυτές είναι η αυστηροποίηση του πλαισίου για την προστασία των ανηλίκων από περιεχόμενο επιβλαβές για τη σωματική, ψυχική και ηθική τους ανάπτυξη, προστασία η οποία θα ισχύει όχι μόνο στην τηλεόραση και στις on demand υπηρεσίες, αλλά και στις πλατφόρμες ανταλλαγής βίντεο. Ενδεδειγμένα μέτρα αποτελούν ιδίως η σήμανση των προγραμμάτων, η επιλογή της ώρας μετάδοσης, αλλά και η προστασία δεδομένων προσωπικού χαρακτήρα των ανηλίκων.

Επίσης, ξεχωριστή σημασία έχει το άρθρο 10, σύμφωνα με το οποίο οι πάροχοι οφείλουν να φροντίζουν για την ολοένα αυξανόμενη προσβασιμότητα των υπηρεσιών τους σε άτομα με αναπηρία, προσβασιμότητα η οποία μπορεί να επιτευχθεί, ενδεικτικά, με τον υποτιτλισμό των προγραμμάτων, τη χρήση νοηματικής γλώσσας, την ακουστική περιγραφή, τον προφορικό υποτιτλισμό, καθώς και με άλλα μέσα, μία, πραγματικά, πολύ σημαντική ρύθμιση για τους συνανθρώπους μας με αναπηρία.

Και σε αυτό το σημείο, κύριε Υπουργέ, επειδή ζήτησαν οι άνθρωποι που εκπροσωπούν τους φορείς της ΕΣΑΜΕΑ, αλλά και των ατόμων με αναπηρία, την επιμήκυνση, τη συνεχή πρόοδο του προφορικού υποτιτλισμού, αλλά και των δελτίων στη νοηματική γλώσσα, ελπίζω και εύχομαι κάποια στιγμή να προοδεύουμε και να αυξάνεται συνεχώς αυτός ο χρόνος προς διευκόλυνση και αυτών των συνανθρώπων μας.

Στο δεύτερο μέρος του νομοσχεδίου περιλαμβάνονται διατάξεις για την εγχώρια ραδιοτηλεοπτική αγορά, καθώς και για τη στήριξη των μέσων μαζικής ενημέρωσης που επλήγησαν από τις οικονομικές συνέπειες της πανδημίας.

Από αυτές, πολύ σημαντική για την πολυφωνία και την ενημέρωση του κοινού, είναι η ρύθμιση του άρθρου 40, με την οποία εξασφαλίζεται η συνέχιση της λειτουργίας των ραδιοφωνικών σταθμών που περιλαμβάνονται στο μητρώο του Εθνικού Συμβουλίου Ραδιοτηλεόρασης μέχρι να ολοκληρωθεί η διαδικασία έκδοσης των ραδιοφωνικών αδειών. Και είναι εξίσου κρίσιμο, ότι τίθεται, πλέον, καταληκτική ημερομηνία τόσο για την ολοκλήρωση της αδειοδότησης των ραδιοφωνικών αδειών, η οποία, σύμφωνα με τη νομοτεχνική βελτίωση που κατέθεσε ο Υπουργός, είναι η 30η Ιουνίου 2023, όσο και για την αδειοδότηση των περιφερειακών και θεματικών τηλεοπτικών σταθμών που είναι αντίστοιχα η 31η Δεκεμβρίου του 2022. Κατ’ αυτόν τον τρόπο και τακτοποιούνται οι δύο αυτές εκκρεμότητες, αλλά δίνεται και στους αιτούντες ο επαρκής χρόνος για να προετοιμαστούν.

Επίσης, πολύ κουβέντα έγινε -κυρίως από την Αξιωματική Αντιπολίτευση- για τις διατάξεις του νομοσχεδίου που αφορούν την ΕΡΤ. Οι συνάδελφοι μάλλον εθελοτυφλούν ή δεν θέλουν να αποδεχτούν το τεράστιο ψηφιακό άλμα και την ποιοτική αναβάθμιση που έχει σημειώσει η δημόσια ραδιοφωνία και τηλεόραση το τελευταίο έτος, αναβάθμιση η οποία προκύπτει από τη νέα δωρεάν ψηφιακή πλατφόρμα Εrtflix, η οποία έχει ήδη αγκαλιαστεί ευρέως από το τηλεοπτικό κοινό, από τις νέες και ποιοτικές τηλεοπτικές παραγωγές, αλλά και από το συνολικά ανταγωνιστικό τηλεοπτικό πρόγραμμα της ΕΡΤ, η οποία αποτυπώνεται και στους δείκτες τηλεθέασης.

Η ΕΡΤ είναι πλέον, κυρίες και κύριοι συνάδελφοι της Αξιωματικής Αντιπολίτευσης, ένα σύγχρονο, ανταγωνιστικό κανάλι στα πρότυπα των ευρωπαϊκών δημόσιων καναλιών και όχι ένα κομματικό φερέφωνο όπως ήταν επί των ημερών σας.

Και επειδή ασκήθηκε κριτική και για την πραγματοποίηση των μετρήσεων, οφείλουμε να επισημάνουμε ότι οποιοσδήποτε φορέας λειτουργεί με δημόσιο χρήμα, με το χρήμα του Έλληνα φορολογούμενου, πρέπει να αξιολογείται το παραγόμενο έργο του, να ελέγχεται και να λογοδοτούμε στον ελληνικό λαό γι’ αυτό.

Και στο σημείο αυτό, ως Βουλευτής της ελληνικής περιφέρειας θα ήθελα να σας συγχαρώ, κύριε Υπουργέ, για τα μέτρα που λαμβάνετε για τη στήριξη των περιφερειακών μέσων και συγκεκριμένα τη δυνατότητα δοσοποίησης των οφειλών τους προς τον Οργανισμό Επικουρικής Ασφάλισης, καθώς και την απαλλαγή τους από την καταβολή του 1,5% των διαφημιστικών εσόδων και του ειδικού φόρου διαφήμισης.

Ωστόσο, θα ήθελα να επισημάνω την ανάγκη να υπάρξει ένας ευρύτερος σχεδιασμός με πρόσθετα, στοχευμένα μέτρα για την περαιτέρω ενίσχυση των περιφερειακών τηλεοπτικών και ραδιοφωνικών σταθμών και τη στήριξη του περιφερειακού Τύπου. Τα τοπικά μέσα μαζικής ενημέρωσης είναι αυτά μέσω των οποίων οι συμπολίτες μας ενημερώνονται για τις ειδήσεις και τα προβλήματα του τόπου τους, ειδήσεις οι οποίες είναι δύσκολο να προβληθούν σε κανάλια εθνικής εμβέλειας, αλλά είναι και αυτά που, δυστυχώς, έχουν υποστεί πολύ μεγάλη ζημία από την αναστολή λειτουργίας των τοπικών επιχειρήσεων και τη μείωση της διαφημιστικής ύλης, που αποτελεί και το μόνο έσοδο τους.

Οφείλουμε, λοιπόν, να στηρίξουμε με κάθε τρόπο τα περιφερειακά μέσα, γιατί οφείλουμε εν γένει να στηρίξουμε την ελληνική περιφέρεια.

Κυρίες και κύριοι συνάδελφοι, η Κυβέρνηση της Νέας Δημοκρατίας με το παρόν νομοσχέδιο επιχειρεί να αμβλύνει τις οικονομικές επιπτώσεις που έχουν υποστεί τα μέσα μαζικής ενημέρωσης από την πανδημία, όπως, άλλωστε, προσπαθεί να κάνει και με κάθε ελληνική επιχείρηση. Η Νέα Δημοκρατία πιστεύει στην ελευθερία, την πολυφωνία και την ανεξαρτησία του Τύπου, γιατί αυτά είναι τα βασικά στοιχεία του συνταγματικά κατοχυρωμένου δικαιώματος της ελευθερίας της έκφρασης και της πληροφόρησης, αναγκαίες προϋποθέσεις για τη λειτουργία της δημοκρατίας. Αυτή η Κυβέρνηση δεν πρόκειται ποτέ να χειραγωγήσει τα μέσα μαζικής ενημέρωσης, όπως έκανε η κυβέρνηση ΣΥΡΙΖΑ με τον νόμο Παππά, ο οποίος επιχείρησε να ελέγξει τα πάντα στο τηλεοπτικό πεδίο, να συγκεντρώσει υπεραρμοδιότητες σε έναν υπερ-Υπουργό, αφαιρώντας τες από τη συνταγματικά κατοχυρωμένη Αρχή του Εθνικού Συμβουλίου Ραδιοτηλεόρασης με συνέπεια -το γνωστό αποτέλεσμα- να καταπέσει στο Ανώτατο Ακυρωτικό Δικαστήριο το Συμβούλιο Επικρατείας, το οποίο έκρινε αντισυνταγματική τη διάταξη του άρθρου 2 του ν.4319/2015 ως αντιβαίνουσα στη συνταγματική διάταξη του άρθρου 15.

Και παρ’ όλο που λύθηκε το ζήτημα των ενστάσεων αντισυνταγματικότητας που τέθηκαν, επιτρέψτε μου, κύριε Πρόεδρε, δύο κουβέντες.

Επειδή έγινε λόγος για το αν αφαιρούνται αρμοδιότητες, κατ’ αρχάς θα πρέπει να ξεκαθαρίσουμε ότι δεν υπάρχει ζήτημα συντρέχουσας αρμοδιότητας στο νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Σε κανένα σημείο των διατάξεων του νομοσχεδίου δεν τίθεται ζήτημα συντρέχουσας αρμοδιότητας. Όπως, επίσης, το κρίσιμο στο Διοικητικό Δίκαιο είναι ποιο είναι το αποφασίζων όργανο,ποιο είναι το όργανο δηλαδή το οποίο εκδίδει εκτελεστή διοικητική πράξη, αυτή που μπορεί να προσβληθεί στα διοικητικά δικαστήρια ή στο Ανώτατο Ακυρωτικό Δικαστήριο.

Εν προκειμένω, δεν προκύπτει, κυρίες και κύριοι συνάδελφοι και του ΜέΡΑ25, αλλά και των άλλων κομμάτων που στηρίξατε την ένσταση αντισυνταγματικότητας, ότι είναι αποφασίζων όργανο η Γενική Γραμματεία της Επικοινωνίας. Αποφασίζων όργανο είναι μόνο το Εθνικό Συμβούλιο Ραδιοτηλεόρασης, το οποίο έχει την αποφασίζουσα αρμοδιότητα, την εκτελεστή διοικητική πράξη, δηλαδή, για να επιβάλλει διοικητικές κυρώσεις, να άρει τις άδειες και οτιδήποτε άλλο προβλέπεται από το Σύνταγμα.

Επίσης, θα ήθελα να κάνω και μια αναφορά, ότι δεν υπάρχει καμμία σχετική παρατήρηση στην έκθεση της Επιστημονικής Υπηρεσίας της Βουλής. Ουδέν σχόλιο αντισυνταγματικότητας επί των διατάξεων.

Κλείνοντας, αγαπητοί συνάδελφοι, με τη Νέα Δημοκρατία Κυβέρνηση και τον Κυριάκο Μητσοτάκη στο τιμόνι της χώρας ένα είναι βέβαιο: ότι η ελευθερία του λόγου και η πολυφωνία στην Ελλάδα δεν πρόκειται ποτέ να φιμωθούν και αυτό θα πρέπει να γίνει αντιληπτό από όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Τον λόγο έχει τώρα η κ. Αθανασία Αναγνωστοπούλου εκ μέρους του ΣΥΡΙΖΑ, η οποία θα μιλήσει με το σύστημα Webex.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, μέσα και στην πανδημία, αλλά και με τέτοιες καιρικές συνθήκες -και, μάλιστα, με καιρικές συνθήκες για τις οποίες δεν υπήρχε καμμία πρόβλεψη, η χώρα είναι χωρισμένη στα δύο- όπου στην Αθήνα δεν μπορούμε να κυκλοφορήσουμε από τη μία γειτονιά στην άλλη χωρίς αλυσίδες και πάλι νομοθετούμε. Και νομοθετούμε όχι κάτι υπερεπείγον, που θα μπορούσε να αντιμετωπίσει την πανδημία και τις οικονομικές της συνέπειες, αλλά ένα νομοθέτημα, έναν νόμο ο οποίος έρχεται πάλι να λειτουργήσει, σε μεγάλο βαθμό, χαριστικά και να ενισχύσει, σε έναν άλλο βαθμό, την καταστολή.

Και λέω νομοθετούμε έτσι, κανονική νομοθέτηση, ενώ τα γραφεία της Βουλής έπρεπε να είναι κλειστά και οι Βουλευτές να μην έχουν πρόσβαση. Άκουσα ότι η Κυβέρνηση του Κυριάκου Μητσοτάκη ποτέ δεν κάνει καταστολή, ποτέ δεν κάνει προπαγάνδα. Εγώ από αυτό το Βήμα της Βουλής -έστω και ψηφιακό- έχω να πω ότι την Παρασκευή δεν μπόρεσα να μπω στο γραφείο μου στα γραφεία της Βουλής εμποδιζόμενη από έναν αστυνομικό. Προφανώς, είχε εντολές ο άνθρωπος. Δεν είναι θέμα του αστυνομικού, αλλά της φυσικής του ηγεσίας. Αν, λοιπόν, την ώρα που νομοθετεί η Βουλή, ο Βουλευτής δεν μπορεί να μπει στο γραφείο του στη Βουλή και εμποδίζεται από τον αστυνομικό, ενώ δουλεύει πάρα πολύς κόσμος και κυκλοφορεί με τα μέσα μαζικής μεταφοράς, αναρωτιέμαι εγώ τι θα γίνει στα πανεπιστήμια με την αστυνομία.

Δεύτερο ζήτημα, ΕΡΤ. Επειδή άκουσα πάρα πολλά, φαίνεται ότι θέλουμε να επιβάλουμε γενική αμνησία στην κοινωνία. Όταν ανέλαβε η κυβέρνηση ΣΥΡΙΖΑ, η ΕΡΤ ήταν κλειστή με ευθύνη της κυβέρνησης Νέας Δημοκρατίας και ΠΑΣΟΚ εκείνη την εποχή. Ήταν κλειστή, οι εργαζόμενοι ήταν στον δρόμο και έπρεπε να ανασυγκροτηθεί η ΕΡΤ, η δημόσια τηλεόραση, δηλαδή το δικαίωμα των Ελλήνων πολιτών να έχουν δημόσια τηλεόραση.

Εάν, λοιπόν, τα πράγματα δεν γίνανε τόσο καλά όσο θα θέλατε -είπε και ο κ. Κακλαμάνης, ο Πρόεδρος, και έχω κάθε λόγο να τον σέβομαι- τότε η τροπολογία που έχει κατατεθεί σήμερα από τον ΣΥΡΙΖΑ, πρέπει να γίνει αποδεκτή από όλα τα κόμματα. Τα 4/5 των Βουλευτών της Βουλής να αποφασίζουν -όχι να γνωμοδοτούν, να αποφασίζουν- για τη διοίκηση της ΕΡΤ είναι το μεγάλο βήμα που μπορούμε να κάνουμε από εδώ και πέρα. Διαφορετικά, όλες οι άλλες συζητήσεις πέφτουν στο κενό.

Άκουσα, επίσης, ότι δεν έχουμε προπαγάνδα και στέρηση του λόγου, της ενημέρωσης κ.λπ. από τη Νέα Δημοκρατία. Τώρα εδώ καγχάζει το πανελλήνιο, όπως ξέρετε. Καγχάζει το πανελλήνιο με τα ραβασάκια «Μη δείξετε τον Πρωθυπουργό στην Ικαρία», «Μη δείξετε τον κ. Λιγνάδη με τους φίλους του, δείξτε τον μόνο του». Και αυτό σε μία στιγμή που συμβαίνουν όλα αυτά στο ελληνικό θέατρο. Κι εγώ θέλω να χαιρετίσω από εδώ τη θαρραλέα στάση όλων, κατ’ εξοχήν, των γυναικών και μετά, βεβαίως, και των ανδρών, οι οποίοι έχουν δημιουργήσει κίνημα για κάθαρση όχι μόνο στον χώρο του θεάτρου, αλλά όλης της κοινωνίας.

Αντί, λοιπόν, να το επικροτήσουμε αυτό, κάποιοι φροντίζουν να δημιουργήσουν συγκάλυψη. Για μένα -και θα το πω με τον πιο επίσημο τρόπο- η κ. Μενδώνη πρέπει να παραιτηθεί ή να την παραιτήσει ο Πρωθυπουργός, γιατί αποτελεί πια σκάνδαλο. Ένα κίνημα που δημιουργείται, προσπαθεί να το καλύψει, να το πατήσει από πάνω.

Δεν θα πω για τις σκανδαλώδεις ρυθμίσεις για τα κανάλια. Τα είπε η εισηγήτρια μας πάρα πολύ καλά. Και εδώ, όμως, να υπενθυμίσω -γιατί χάνουμε τη μνήμη μας σιγά-σιγά- ότι η κυβέρνηση ΣΥΡΙΖΑ ήταν αυτή που διά νόμου επέβαλε στα κανάλια να πληρώνουν, επιτέλους, για αυτό που σε όλο τον πολιτισμένο κόσμο είναι προφανές, δηλαδή για αδειοδότηση. Και τώρα ερχόσαστε με χαριστικές διατάξεις να δώσετε σε αυτά τα κανάλια, τα οποία χρησιμοποιούν την προπαγάνδα, αφού έχουν πληρωθεί, βεβαίως, σε αίσχιστο βαθμό.

Θα έρθω -γιατί δεν έχω πολύ χρόνο- στις δύο διατάξεις, στις οποίες πρέπει να μείνουμε.

Άρθρο 8. Είπε ο κ. Λιβάνιος ότι νομοθέτησε με τον καλύτερο δυνατό τρόπο. Όχι, κύριε Υπουργέ, δεν νομοθετήσατε με τον καλύτερο δυνατό τρόπο. Και μην προσπαθείτε να τα ρίξετε στον ΣΥΡΙΖΑ. Δεν έχω χρόνο να εξηγήσω παραπάνω, όμως είναι άλλο αποδέχομαι μία οδηγία και άλλο την ενσωματώνω στο Εθνικό Δίκαιο, όπου πρέπει, πραγματικά, να δω τις ανάγκες της κοινωνίας της δικιάς μου, του Εθνικού Δικαίου κ.λπ.. Είπατε ότι νομοθετήσατε σωστά. Αν νομοθετούσατε σωστά και με διαφάνεια και με διαβούλευση κ.λπ., γιατί υποχρεωθήκατε με το υπέροχο κίνημα που έκαναν οι μουσικοί, ο κόσμος του πολιτισμού, να πάρετε πίσω αμέσως τη διάταξη και να πείτε ότι θα γίνουν τροποποιήσεις; Υπήρχε προληπτική λογοκρισία και αυτό δεν μπορεί να περάσει. Έχουμε καταστολή, έχουμε προπαγάνδα από το πρωί ως το βράδυ και επιχειρήθηκε προληπτική λογοκρισία ακόμα και στις καλλιτεχνικές δημιουργίες.

Εδώ, όμως, δεν αφορά μόνο τους μουσικούς, δεν αφορά μόνο τους δημιουργούς . Αφορά όλη την κοινωνία αν και εκεί έχουμε λογοκρισία.

Είπατε ότι θα φέρετε νομοτεχνικές βελτιώσεις. Τις είπατε. Εγώ δεν έχω δει τίποτα γραπτώς, για να δω αν συμφωνώ ή όχι. Μέχρι τώρα ξέρω ότι έχει μετατεθεί η ευθύνη στους παρόχους. Αυτό, όμως, δεν είναι σωστή νομοθέτηση, γιατί το να μετατίθεται η ευθύνη στους παρόχους, σημαίνει ότι και εκεί θα έχουμε λογοκρισία και δεν θα μπορούν τα έργα να ανεβαίνουν. Σε ποιον τομέα κιόλας; Στον τομέα του πολιτισμού, ο οποίος έχει πληγεί βάναυσα σε όλο το διάστημα της πανδημίας.

Θα πω μία τελευταία λέξη για μία διάταξη επίσης πάρα πολύ σημαντική. Αφορά την απόδοση του ποσοστού 1,5% από τις πλατφόρμες των οπτικοακουστικών μέσων των αλλοδαπών παρόχων προς το ΕΚΟΜΕ ή στο Ελληνικό Κέντρο Κινηματογράφου.

Εδώ και πάλι έχουμε κακή νομοθέτηση. Με τον προηγούμενο Υπουργό είχε προβλεφθεί ότι το 1,5%, ακόμα και από τα τηλεοπτικά μέσα, θα αποδιδόταν στο ΕΚΟΜΕ και όχι στο Ελληνικό Κέντρο Κινηματογράφου.

Ήρθε ο κ. Γεραπετρίτης και με μία μεσοβέζικη λύση δίνει το 1,5% στο ΕΚΟΜΕ από τους ξένους παρόχους και το 1,5% από τα τηλεοπτικά μέσα στο Ελληνικό Κέντρο Κινηματογράφου. Πάλι καμμία εθνική στρατηγική γι’ αυτό που λέγεται «ελληνικός κινηματογράφος».

Το να φεύγει το 1,5% από το Ελληνικό Κέντρο Κινηματογράφου σημαίνει ότι παύει πια να έχει ορατότητα η κινηματογραφική παραγωγή της Ελλάδας στο ευρωπαϊκό και το παγκόσμιο πλαίσιο. Και αυτό φαίνεται, όχι μόνο από τις αντιδράσεις των Ελλήνων σκηνοθετών, κινηματογραφιστών και λοιπών. Φαίνεται και από την αντίδραση της ομοσπονδίας των Ευρωπαίων σκηνοθετών- κινηματογραφιστών, οι οποίοι έστειλαν επιστολή -είκοσι χιλιάδες μέλη αριθμεί- η οποία λέει ότι αυτή η αφαίρεση του 1,5% κάτω από το Ελληνικό Κέντρο Κινηματογράφου δημιουργεί τεράστιο πρόβλημα στην ελληνική κινηματογραφική παραγωγή.

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, παρακαλώ ολοκληρώστε. Έχετε πάει στα εννέα λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ολοκληρώνω, κύριε Πρόεδρε.

Θεωρώ, λοιπόν, ότι πρέπει να αλλάξει οπωσδήποτε αυτή η διάταξη και να αρχίσουμε να έχουμε μια εθνική στρατηγική για το Ελληνικό Κέντρο Κινηματογράφου, για την κινηματογραφική παραγωγή εν γένει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Παρακαλώ να τηρούμε τον χρόνο. Αν τηρήσουμε τον χρόνο, μπορεί να τελειώσουμε σήμερα.

Τον λόγο τώρα έχει ο κ. Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παγκόσμιο τοπίο των μέσων ενημέρωσης έχει αλλάξει τα τελευταία χρόνια με δραματικό τρόπο λόγω των αλλεπάλληλων τεχνολογικών επιτευγμάτων.

Στην Ελλάδα από τις ημέρες ραδιοφωνίας και αργότερα των δύο κρατικών καναλιών της νεότητάς μας φτάσαμε στην έκρηξη του διαδικτύου, με το Youtube, το Netflix, το Facebook, το Instagram, το TikTok και όλες αυτές τις πλατφόρμες που έχουν γίνει μέρος της καθημερινότητάς μας.

Η πανδημία, η καραντίνα, η κοινωνική αποστασιοποίηση επιτάχυνε ακόμη περισσότερο τη μετάβαση στη νέα εποχή. Αυτή η πραγματικότητα απαιτεί νομοθετική διευθέτηση των πολλαπλών και σύνθετων εκκρεμοτήτων που προκάλεσε, τόσο όσον αφορά την επιχειρηματική-οικονομική πλευρά των σχετικών δραστηριοτήτων όσο και τις διάφορες παρενέργειες και αρνητικές παρεκκλίσεις που εντοπίζονται.

Ορθά, λοιπόν, η Ευρωπαϊκή Ένωση εκδίδει την παρούσα οδηγία, που καλούμαστε να την εντάξουμε στο Εθνικό Δίκαιο, και προεκτείνει τους ισχύοντες κανόνες σε όλες αυτές τις νέες πλατφόρμες.

Επειδή όμως ουδέν καλόν αμιγές κακού, η οπτικοακουστική επανάσταση έχει και σοβαρές παρενέργειες. Μία από αυτές είναι η πρόσβαση των παιδιών σε υλικό το οποίο μπορεί να πλήξει και να τραυματίσει τον ψυχισμό τους. Και δυστυχώς αυτό το οπτικοακουστικό υλικό είναι άφθονο στα μέσα και δύσκολα ελέγξιμο από τους γονείς.

Οι συνέπειες για τον ψυχισμό των παιδιών από την επαφή με καταστάσεις που δεν μπορούν να διαχειριστούν μπορούν να είναι μόνιμες. Για τον λόγο αυτό, το δίχτυ προστασίας που προωθείται με την οδηγία είναι μια άκρως επιβαλλόμενη συνθήκη.

Το ίδιο ισχύει και για το πλαίσιο προστασίας που θεσμοθετείται για όσους χρησιμοποιούν τα μέσα και τις πλατφόρμες για να περάσουν μηνύματα μίσους και φανατισμού, που συνήθως συνοδεύονται από τη μάστιγα της εποχής μας, τα fake news.

Το πόσο επικίνδυνα είναι αυτά τα φαινόμενα, κύριε Πρόεδρε, το είδαμε και πρόσφατα στις ΗΠΑ με την εισβολή στο Κογκρέσο.

Πολύ σημαντική είναι βεβαίως και η ώθηση που μέσω της οδηγίας δίδεται στην ευρωπαϊκή οπτικοακουστική παραγωγή. Χρόνια τώρα η βασική προέλευση των περισσότερων παραγωγών ταινιών ή σειρών βρίσκεται πέραν του Ατλαντικού.

Η Ευρώπη έχει μείνει πολύ πίσω. Ακόμη και για χώρες που άλλοτε μεγαλουργούσαν, όπως η Ιταλία, το μερίδιό τους έχει συρρικνωθεί δραματικά στη σχετική αγορά. Όσο για την Ελλάδα, τα πράγματα είναι ακόμη χειρότερα.

Γι’ αυτό πιστεύω ότι η ενίσχυση των ευρωπαϊκών παραγωγών δεν είναι μόνο οικονομικό ζήτημα, αλλά πρωτίστως πολιτισμικό, ζήτημα ταυτότητας και κουλτούρας. Η Ευρώπη πρέπει να ξαναβρεί το πολιτισμικό της στίγμα μέσα από την πολυμορφία της.

Κυρίες και κύριοι συνάδελφοι, έρχομαι τώρα στην εσωτερική ραδιοτηλεοπτική αγορά. Η Αξιωματική Αντιπολίτευση προσπάθησε να δημιουργήσει «θόρυβο» με επίκεντρο την ΕΡΤ, κατηγορώντας την Κυβέρνηση για χειραγώγηση της ενημέρωσης.

Ο κ. Τσίπρας, μάλιστα, έφτασε στο σημείο να μιλήσει για οργουλιανές τακτικές, αγνοώντας μάλλον ότι τα έργα του Όργουελ και πρωτίστως του 1984 αναφέρονται ευθέως στον έλεγχο της σκέψης που προσπάθησαν να ασκήσουν καθεστώτα που ο ίδιος και η παράταξή του συνεχίζουν να επαινούν, ξεχνώντας με μεγάλη ευκολία τα έργα και τις ημέρες της ΕΡΤ επί ΣΥΡΙΖΑ όταν προπαγάνδιζε σκανδαλωδώς την τότε κυβέρνηση, με μπροστάρηδες γνωστούς και μη εξαίρετους δημοσιογράφους, που είχαν χαρακτηρίσει τον Κυριάκο Μητσοτάκη «φασίστα».

Η ΕΡΤ στα χρόνια της διακυβέρνησης ΣΥΡΙΖΑ - ΑΝΕΛ είχε βυθιστεί στην ανυποληψία, με νούμερα τηλεθέασης στα τάρταρα.

Μιλά, επίσης, η Αντιπολίτευση για έλεγχο της κρατικής τηλεόρασης, την ώρα που μια σειρά πρώην διευθυντικών στελεχών της ΕΡΤ είναι σήμερα σε καίρια πόστα στο «ΚΟΚΚΙΝΟ», την «ΑΥΓΗ», τον ΣΥΡΙΖΑ.

Μας κουνά το «δάχτυλο» για έλεγχο των πληροφοριών στα μέσα μαζικής ενημέρωσης, λες και πάθαμε όλοι ομαδική αμνησία και ξεχάσαμε τη «γάτα των Ιμαλαΐων», την απόπειρα ελέγχου των μέσων μαζικής ενημέρωσης μέσω της αδειοδότησης των καναλιών με τα βοσκοτόπια.

Αντιλαμβάνομαι, κύριε Πρόεδρε, ότι οι δημοσκοπήσεις δημιουργούν μια αγωνία στο επιτελείο του Αρχηγού της Αξιωματικής Αντιπολίτευσης. Από το αδιέξοδο, όμως, αυτό δεν θα ξεφύγει με επικοινωνιακές μπαλωθιές.

Πέρασε η εποχή της στείρας και φωνασκούσας αντιπολίτευσης. Οι πολίτες εκτιμούν και επιβραβεύουν σοβαρές πολιτικές προτάσεις. Και σε αυτό το πεδίο δυστυχώς η Αξιωματική Αντιπολίτευση δεν προσφέρει τίποτα το ουσιαστικό.

Κυρίες και κύριοι συνάδελφοι, αναμφίβολα οι δυνατότητες της ΕΡΤ είναι μεγάλες. Ήδη, η ανάκαμψη που παρουσιάζει το τελευταίο διάστημα δείχνει ότι η δημόσια τηλεόραση μπορεί να καταλάβει τη θέση που της αρμόζει στις αντίστοιχες ευρωπαϊκές ραδιοτηλεοράσεις. Η ΕΡΤ μπορεί να επιβάλλει διαφορετικούς αξιακούς κανόνες στο ραδιοτηλεοπτικό περιβάλλον, απαλλαγμένη εν μέρει από την επιδίωξη του κέρδους.

Μπορεί και πρέπει να στοχεύει στην άνοδο του μορφωτικού επιπέδου της κοινωνίας, στην προβολή της ιστορίας και της παράδοσής μας, ιδιαίτερα φέτος που συμπληρώνονται διακόσια χρόνια από την Παλιγγενεσία, και στην ανάδειξη βεβαίως της ελληνικής περιφέρειας, στην ενίσχυση της ελληνικής γλώσσας, στη διασύνδεση της ομογένειας με την πατρίδα, στην ανάδειξη του πλούτου της ελληνικής λογοτεχνίας.

Όλοι θυμόμαστε τις υπέροχες σειρές με τις οποίες μεγαλώσαμε, όπως «οι Πανθέοι», «ο Χριστός ξανασταυρώνεται», η «Λωξάντρα» και τόσες άλλες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, κύριε Πρόεδρε, θα ήθελα να επαναλάβω και εγώ ότι πρέπει να στηριχθεί ο περιφερειακός τύπος, που βιώνει μεγάλη κρίση. Η επιβίωσή του είναι αναγκαία για την ποιότητα της ενημέρωσης, αλλά και της δημοκρατίας ως το κατ’ εξοχήν μέσο δημοκρατικού ελέγχου της τοπικής εξουσίας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ, κύριε Χαρακόπουλε, ειδικά για την τήρηση του χρόνου.

Για να οργανώσουμε τη συζήτηση, μετά από τρεις ομιλητές, αν ζητάει τον λόγο κάποιος Κοινοβουλευτικός Εκπρόσωπος, θα παίρνει τον λόγο.

Θα δώσω τώρα τον λόγο στην Κοινοβουλευτική Εκπρόσωπο του ΜέΡΑ25, την κ. Αγγελική Αδαμοπούλου, για δώδεκα λεπτά.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Η Κυβέρνηση, συνεχίζοντας στο ίδιο «βιολί» της νομοθέτησης, κατεβάζει ένα νομοσχέδιο για ζητήματα δεύτερης και τρίτης προτεραιότητας, όπως θεωρούμε, κύριε Υπουργέ, σε σχέση με τη βαθύτατη κρίση, υγειονομική και οικονομική, που περνά αυτή τη στιγμή η χώρα μας, χωρίς βεβαίως να παραγνωρίζουμε σημαντικά ζητήματα δημοκρατίας που εγείρονται από το νομοσχέδιο αυτό.

Προφανώς, είναι τόσα τα «γραμμάτια» τα οποία θεωρεί η Κυβέρνηση ότι πρέπει να εξοφλήσει απέναντι στα εξαγορασμένα μέσα μαζικής ενημέρωσης ως ένα είδος ευχαριστίας για την αμέριστη στήριξη που παρέχουν τα μέσα μαζικής ενημέρωσης όλο τον καιρό της διακυβέρνησης, αλλά και προεκλογικά.

Ως ΜέΡΑ25 δεν θα ξεχάσουμε τον ρόλο της προπαγάνδας που έπαιξαν τα μέσα αυτά το 2015, υπενθυμίζοντας τα μηνύματα τα οποία εξέπεμπαν προς το κοινό ότι όλες οι κοινωνικές ομάδες υποστηρίζουν το «ναι» στο δημοψήφισμα.

Επίσης, δεν θα ξεχάσουμε και την απόπειρα πολιτικής δολοφονίας του Γενικού Γραμματέα του ΜέΡΑ25, του κ. Γιάνη Βαρουφάκη, και την ανήθικη στοχοποίησή του με πραγματικά αστήρικτες και αμέτρητες ανακρίβειες.

Το ερώτημα, λοιπόν, το οποίο θέτουμε είναι: Πού είναι αφ’ ενός η Αντιπολίτευση, αλλά πάνω απ’ όλα, πού είναι τα μέσα μαζικής ενημέρωσης, όταν εμείς έχουμε καταθέσει επίσημο αίτημα, ώστε να διερευνηθούν οι παραλείψεις, οι αστοχίες και τα λάθη τα οποία έγιναν όλη αυτή την περίοδο της χρεοδουλοπαροικίας, της φυλακής του χρέους στην οποία έχει καταδικαστεί η χώρα μας από τις μνημονιακές κυβερνήσεις;

Διερωτόμαστε ως ρητορικό ερώτημα αν η αποστολή της δημοσιογραφίας είναι πάνω απ’ όλα να διερευνά και να αναδεικνύει την αλήθεια, να παρέχει αμερόληπτη ενημέρωση και αν η πληροφόρηση του κοινού δεν είναι τόσο σημαντικό ζήτημα, το οποίο αφορά ευρύτερα το δημόσιο συμφέρον.

Φαίνεται, όμως, ότι τελικά αυτό που ενδιαφέρει περισσότερο την Κυβέρνηση και η μεγάλη πρεμούρα της είναι να γίνει «βασιλικότερη του βασιλέως». Και το λέμε αυτό, διότι δεν φτάνει που τα κανάλια εξυμνούν καθημερινά και ολημερίς την Κυβέρνηση για τις πολιτικές επιλογές της και παρουσιάζουν ωραιοποιημένη την εικόνα των πολιτικών επιλογών της, αλλά επιπλέον φιμώνουν οποιαδήποτε φωνή διαμαρτυρίας, οποιαδήποτε αντιπολιτευτική φωνή, με τρόπο πραγματικά κατάπτυστο, με τρόπο πραγματικά αντιδεοντολογικό, που παραβιάζει την δημοσιογραφική δεοντολογία, με τρόπο ανάρμοστο. Κάθε φορά που θα βγει μία φωνή της Αντιπολίτευσης τότε επιστρατεύονται τα μέσα ως αυτόκλητοι συνήγοροι της Κυβέρνησης.

Να υπενθυμίσουμε το «μαύρο» που έριξε στην ΕΡΤ και τους πανηγυρισμούς της Κυβέρνησης για το γεγονός ότι δήθεν απάλλαξε το δημόσιο από τους υψηλόμισθους κρατικοδίαιτους «κηφήνες».

Τώρα φτάσατε στο σημείο να εναγκαλιστείτε τόσο σφιχτά με την εθνική ραδιοτηλεόραση που την αναθέσατε απευθείας στον Πρωθυπουργό. Την κάνατε τόσο δική σας που νομοθετήσατε ακόμη και τη μισθολογική απελευθέρωση του Προεδρεύοντος και του Διευθύνοντος Συμβούλου της ΕΡΤ, καθώς επίσης και του Προεδρεύοντος του Αθηναϊκού Πρακτορείου Ειδήσεων και αυτό κατόπιν εισήγησης των διοικητικών συμβουλίων τους.

Ανεβάσατε τους μισθούς τους ακόμη πιο πάνω και από τις αποδοχές του γενικού γραμματέα. Να θυμίσουμε ότι οι μηνιαίες αποδοχές του γενικού γραμματέα Υπουργείου είναι 3.231 ευρώ ο βασικός μισθός συν 1.400 ευρώ επίδομα θέσης ευθύνης, συνολικά 4.631 ευρώ.

Εσείς, χωρίς κανένα κριτήριο, χωρίς καμμία διαδικασία αιτιολόγησης και χωρίς λογοδοσία, μόνο και μόνο επειδή το εισηγήθηκαν τα διοικητικά τους συμβούλια, ανεβάσατε κατά πολύ τον βασικό μισθό τους, τη στιγμή που απαιτείτε από τον απλό πολίτη εν μέσω κορονωϊού, εν μέσω της βαθιάς ύφεσης -10% ύφεση- να ζήσει με 534 ευρώ τον μήνα και τη στιγμή που παρέχετε μάλιστα στους συνταξιούχους, όπως έγινε πρόσφατα, μία προκαταβολή σύνταξης, ούτε καν μία προσωρινή σύνταξη. Παρέχετε μία προκαταβολή φτώχειας, η οποία ανέρχεται στο ύψος των 384 ευρώ.

Αυτό θεωρούμε, κύριοι της Κυβέρνησης, ότι είναι μία αδιανόητη ασυδοσία, ότι είναι μια κατάπτυστη απληστία. Είναι ντροπή να φέρνετε διατάξεις την ώρα που ο λαός αντιμετωπίζει μόνιμο πρόβλημα επιβίωσης, φτωχοποιείται, ζει σε συνθήκες επισφάλειας και δεν ξέρει τι του ξημερώνει, ζει κάτω από μια μόνιμη απαισιοδοξία.

Τι κάνετε; Παράλληλα, ενεργοποιείτε μια στρατιά από golden boys. Και λέω «golden boys», όχι μόνο γιατί κάνετε μισθολογικά χατίρια και δημιουργούνται έτσι δύο ταχυτήτων εργαζόμενοι, αλλά και από την άλλη γιατί παρέχετε ιδιαίτερα ευνοϊκό καθεστώς και στα μέλη του ΕΣΡ, του Εθνικού Συμβουλίου Ραδιοτηλεόρασης, αλλά και σε άλλα στελέχη γενικότερα της δημόσιας ραδιοτηλεόρασης.

Σύμφωνα, μάλιστα, με υπολογισμούς, ο αριθμός των ωφελούμενων στελεχών που ξαφνικά θα εξαιρεθούν απ’ αυτό το ενιαίο μισθολόγιο και των οποίων οι μισθοί, όπως προβλέπει η διάταξη, θα καθορίζονται από μία κοινή υπουργική απόφαση του Υπουργού Οικονομικών και του αρμόδιου για τα μέσα μαζικής ενημέρωσης θα φθάσει τα διακόσια άτομα.

Αν τελικά αυτά τα στελέχη πάρουν τον μήνα περίπου 200 ευρώ αύξηση, τότε η δαπάνη η οποία θα δημιουργηθεί και θα επιβαρύνει τον κρατικό προϋπολογισμό μπορεί να φθάσει μέχρι και τα 500.000 ευρώ τον χρόνο.

Τι είναι αυτά τα λεφτά; Είναι λεφτά με τα οποία η Κυβέρνηση θα μπορούσε να έχει αγοράσει εκατό χιλιάδες rapid test, αν θεωρήσουμε ότι η τιμή του ενός τεμαχίου είναι πέντε ευρώ. Γιατί στην τιμή αυτή ακριβώς τα αγόρασε το Ινστιτούτο Φαρμακευτικής και Τεχνολογικής Έρευνας του ΕΟΦ από γνωστή αμερικανική εταιρεία παγκόσμιας αγοράς. Θα μπορούσε, λοιπόν, να έχει ενισχυθεί η μαζική ιχνηλάτιση, για την οποία σας καλούμε τόσο καιρό.

Μέσα, λοιπόν, στο πιο σκληρό lockdown εσείς, αντί να αγοράσετε αυτά τα rapid test και να ενισχύσετε το Εθνικό Σύστημα Υγείας, τι κάνετε; Απλά ευνοείτε τις τσέπες των λίγων και εκλεκτών.

Πάμε τώρα στο ζήτημα της απαλλαγής από την πληρωμή των τελών του 2020 για τις τηλεοπτικές άδειες. Και λέω απαλλαγή, διότι όταν κάνετε έκπτωση 98%, αυτό δεν μπορεί να θεωρηθεί έκπτωση, είναι απλή απαλλαγή.

Τι κάνετε λοιπόν; Από τα 3,5 εκατομμύρια ευρώ που αποτιμάται η κάθε άδεια ο κάθε καναλάρχης τελικά θα πληρώσει 50.000 ευρώ, με τον όρο ότι την προηγούμενη χρονιά είχε προβεί σε αντίστοιχη έκπτωση σε δαπάνες που έκανε για την αγορά και την παραγωγή τηλεοπτικού προγράμματος, για υλικοτεχνικό εξοπλισμό και για βελτίωση υποδομών. Δηλαδή, στην ουσία αυτό που κάνετε για το 2020 είναι να επιχορηγείτε και να επιδοτείτε τις τηλεοπτικές παραγωγές και την αγορά εξοπλισμού.

Τους λέτε, δηλαδή, ότι «αν μέσα στο 2020 ξόδεψες για να λειτουργήσει το προϊόν σου και να βελτιωθεί 3,5 εκατομμύρια ευρώ, τώρα δεν θα πληρώσεις ισόποσο για την τηλεοπτική άδεια, θα πληρώσεις προκλητικά μικρότερο ποσό».

Επιπλέον, «για την τηλεοπτική άδεια του 2021 δεν θα πληρώσετε καν εφάπαξ το ποσό, θα πληρωθεί σε δόσεις». Μέχρι και εκεί φτάνουν τα χατίρια που κάνετε!

Για τον ΕΔΟΕΑΠ, πάλι με χρήμα του Έλληνα φορολογούμενου πολίτη χρηματοδοτείτε τις ασφαλιστικές εισφορές, τις εισφορές που έχουν παρακρατήσει και που δεν έχουν αποδώσει οι καναλάρχες όλο αυτό το διάστημα. Τις επιδοτείτε.

Τους κάνετε διπλό δώρο, γιατί χρηματοδοτείτε και τις εργοδοτικές εισφορές, αλλά και τις εισφορές των εργαζομένων, τους χαρίζετε ακόμη και πρόστιμα για διάφορα χρωστούμενα για οφειλές. Τους χαρίζετε πρόστιμα και προσαυξήσεις για τέσσερα ολόκληρα χρόνια.

Επιπλέον, οι ιδιοκτήτες των πανελλαδικών τηλεοπτικών σταθμών που σήμερα εκπέμπουν θα μπορούν ακόμη και να λάβουν στο μέλλον άδεια παροχής συνδρομητικών υπηρεσιών, όχι με κάποια διαγωνιστική διαδικασία, αλλά μέσω ενός επίγειου σήματος.

Κύριε Υπουργέ, αυτό το νομοσχέδιο το βλέπουν οι εργαζόμενοι, το βλέπουν οι επιστήμονες, το βλέπουν οι ελεύθεροι επαγγελματίες, οι έμποροι και φρίττουν κυριολεκτικά, διότι για ποια αναλογικότητα, για ποια ισότητα, για ποια προσφορότητα και αναγκαιότητα να μιλήσουμε όταν έχει γίνει τόση κατασπατάληση και διασπάθιση του δημοσίου χρήματος; Αναφέρομαι στα 20 εκατομμύρια ευρώ της λίστας Πέτσα, την οποία όλη η Αντιπολίτευση καλούσε την Κυβέρνηση να δημοσιεύσει και τελικά τη μαγείρευε όταν δόθηκαν άλλα 2 εκατομμύρια ευρώ, πάλι με βάση τη λίστα Πέτσα, για κανάλια εθνικής εμβέλειας και για τα 18,5 εκατομμύρια ευρώ του Υπουργού Υγείας κ. Κικίλια για καμπάνιες εμβολιασμού.

Έχετε ξεπεράσει, λοιπόν, τη διασπάθιση σε ποσό άνω των 40 εκατομμυρίων ευρώ για να ενισχύσετε έναν κλάδο ο οποίος στο τέλος-τέλος δεν επλήγη καθόλου και για να παραλείψετε να στηρίξετε με γενναία μέτρα χρηματοδότησης και στήριξης τους κλάδους που έχουν πληγεί όσο κανείς άλλος, όπως είναι ο τουρισμός, όπως είναι η εστίαση, όπως είναι οι επιστήμονες, όπως είναι οι ελεύθεροι επαγγελματίες, όπως είναι οι αυτοαπασχολούμενοι.

Ξέρετε, με αυτά τα λεφτά θα μπορούσατε να είχατε αγοράσει, επίσης, εν μέσω κορωνοϊού, συρμούς και λεωφορεία για να μη συνωστίζεται ο κόσμος, θα μπορούσατε να είχατε ενισχύσει το Εθνικό Σύστημα Υγείας και την παιδεία για να καλύψετε τα τεράστια κενά από τα οποία πάσχει, για να προσλάβετε μόνιμο ιατρικό προσωπικό.

Αυτό που κάνετε, λοιπόν, είναι να δίνετε λεφτά μόνο στους ιδιοκτήτες των καναλιών. Μας έχουν πάρει χαμπάρι μέχρι και τα διεθνή ειδησεογραφικά μέσα, τα οποία δεν είναι αριστερά, και τα οποία τι λένε; Καταγγέλλουν αυτόν τον εναγκαλισμό Κυβέρνησης και καναλιών, την προνομιακή μεταχείριση των καναλιών από την Κυβέρνηση. Καταγγέλλουν ότι στους επίσημους δείκτες της ελευθεροτυπίας η χώρα μας έχει κατρακυλήσει κυριολεκτικά και ταυτίζουν την Κυβέρνηση με τις πιο ελαττωματικές δημοκρατίες.

Για τον απαιτούμενο αριθμό εργαζομένων στους τηλεοπτικούς σταθμούς, ενώ με τον νόμο Πέτσα δεν είχατε λάβει καμμία πρόνοια, τώρα φέρατε, υπό την πίεση εργαζομένων όλων των ειδικοτήτων, διάταξη για τον όρο απασχόλησης τετρακοσίων ατόμων. Παρ’ όλα αυτά να επισημάνω ότι 15% αυτών, δηλαδή εξήντα ,δεν απασχολούνται με σύμβαση εργασίας εξαρτημένου χρόνου, εξαρτημένης εργασίας πλήρους απασχόλησης, αφού θα μπορούν να είναι εργαζόμενοι δανειζόμενοι, δηλαδή εργολαβικοί από άλλες επιχειρήσεις οι οποίες ανήκουν στον ίδιο όμιλο, στον ίδιο τηλεοπτικό σταθμό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, σε ένα λεπτό ολοκληρώνω.

Αυτό σημαίνει μείωση του προσωπικού, σημαίνει, επίσης, ότι δημιουργείτε και εργαζομένους δυο ταχυτήτων, από τη μια, είναι οι χαμηλόμισθοι εργαζόμενοι, οι εργολαβικοί, οι οποίοι θα απασχολούνται με συμβάσεις ατομικές, και από την άλλη, έχουμε τα golden boys, τους υψηλόμισθους, οι οποίοι απασχολούνται με συλλογική σύμβαση. Προβλέπεται μάλιστα ότι απασχόληση θα ισούται με είκοσι και όχι με είκοσι πέντε μέρες, δηλαδή θα δουλεύουν σε ετήσια βάση και με λιγότερους εργαζόμενους και με εκ περιτροπής εργασία και με απλήρωτες υπερωρίες, ελαστικοποίηση πλήρης των εργασιακών συνθηκών. Αυτό, λοιπόν, είναι το δήθεν ενδιαφέρον σας για τους εργαζομένους.

Στη δευτερολογία μου θα αναπτύξω το άρθρο 8 και άλλα προβληματικά σημεία του νομοσχεδίου.

Ευχαριστώ πολύ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ.

Τώρα θα δώσω τον λόγο στον κ. Αλέξανδρο Τριανταφυλλίδη από τον ΣΥΡΙΖΑ.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ, κύριε Πρόεδρε.

Κύριε Λιβάνιε, είπατε με περίσσιο θράσος -και συγκρατώ με δυσκολία την οργή μου- την ανιστόρητη και προκλητική αναφορά σας για την ΕΡΤ. Έχετε επιλεκτική μνήμη. Είναι μακρινό το 1960 της ΕΡΕ και δεν το θυμάστε, αλλά ξεχάσατε το κοντινό 2013 του Σαμαρά - Βενιζέλου.

Είπατε στην επιτροπή ότι η δημόσια τηλεόραση «από απαξιωμένο όργανο προπαγάνδας, που την είχε καταντήσει ο ΣΥΡΙΖΑ, σήμερα με αξιοπιστία κλπ..» «…αυτή είναι ο κριτής γι’ αυτό και τα ποσοστά κ.λπ…». Το καλύτερο, λοιπόν, που έχει να κάνει ο ΣΥΡΙΖΑ είναι να σιωπά, δηλαδή να σιωπούμε ώστε να ξεχαστούν τα έργα και οι ημέρες του στη δημόσια τηλεόραση. O tempora o mores!

Να σας θυμίσω τι έπραξε το κοντινό 2013 με πράξη νομοθετικού περιεχομένου, η οποία δεν πέρασε ποτέ από την Βουλή των Ελλήνων για επικύρωση όσων ορίζει το Σύνταγμα, η κυβέρνηση Σαμαρά - Βενιζέλου στις 11 Ιουνίου 2013; Το πολλαπλό έγκλημα του «μαύρου» της ΕΡΤ του 2013 που θα σας ακολουθεί για πάντα, παγκόσμια, πανευρωπαϊκή αποκλειστικότητα της Νέας Δημοκρατίας που έριξε κατά σαράντα θέσεις στην παγκόσμια κατάταξη της ελευθερίας του Τύπου και των μέσων ενημέρωσης την Ελλάδα και κατέστησαν την Ελλάδα κατηγορούμενη και καταγέλαστη σε όλα τα φόρα, Συμβούλιο της Ευρώπης, παντού. Πέρασαν οκτώ ολόκληρα χρόνια και επενδύετε στη λήθη, τολμάτε να ασχημονείτε. Ζητήστε μια μεγάλη συγγνώμη από τον ελληνικό λαό γιατί είστε οι δράστες του χαμένου σήματος της δημοκρατίας, γιατί εσείς κλείσατε ρίχνοντας «μαύρο» στην ελληνική τηλεόραση, απολύοντας τρεις χιλιάδες εργαζόμενους, δημοσιογράφους, τεχνικούς, διοικητικούς με τον ξαφνικό θάνατο.

Εμείς, ως ΣΥΡΙΖΑ, ανοίξαμε την ΕΡΤ και επαναπροσλάβαμε όλους –τονίζω όλους!- τους εργαζόμενους με μοναδικό κριτήριο την ύπαρξη σύμβασης αορίστου χρόνου το βράδυ του «μαύρου».

Ζητήστε συγγνώμη για τα εκτρώματα της ΔΤ και της ΝΕΡΙΤ που κόστισαν δεκάδες εκατομμύρια, όπως ομολόγησε εκεί στην ιερή Αίθουσα της Βουλής ο κ. Κικίλιας το καλοκαίρι του 2014, λέγοντας την φράση «στην περίπτωση της ΕΡΤ, κύριοι, χάσαμε».

Ζητήστε συγγνώμη, κύριε Υπουργέ της Νέας Δημοκρατίας, γιατί κλείνοντας την ΕΡΤ, τον μοναδικό εν δυνάμει ανταγωνιστή στην νέα ψηφιακή εποχή που ανοιγόταν τότε, εσείς, οι θιασώτες του ελεύθερου ανταγωνισμού, καταστήσατε τη «DIGEA» μονοπώλιο. Δηλαδή, ποια είναι η «DIGEA»; «MEGA», «ANTENNA», «ΣΚΑΙ», «STAR». Πού πουλάει και σε ποιους εικόνα, πρόγραμμα και διανομή δικτύου; «MEGA», «ANTENNA», «ΣΚΑΙ», «STAR», δηλαδή Γιάννης κερνάει, Γιάννης πίνει, που τότε λειτουργούσαν χωρίς άδεια. Δηλαδή, κλείσατε την ΕΡΤ που είχε άδεια και αφήσατε τα ιδιωτικά κανάλια που δεν είχαν άδεια να λειτουργούν. Δεν μας το συγχωρούν. Ποιο; Ότι βάλαμε τέλος στην ανομία του τσάμπα, στα τριάντα χρόνια του τσάμπα σινεμά, της λεηλασίας του εθνικού πλούτου, των εθνικών συχνοτήτων, που ανήκαν και ανήκουν στον ελληνικό λαό, ιδιοκτήτης είναι ο ελληνικός λαός και ενοικιαστές των συχνοτήτων είναι τα ιδιωτικά κανάλια.

Και τώρα τι κάνετε; Μπίζνες as usual, ντελίβερι εξυπηρετήσεις. Χαρίζετε εκατομμύρια στους καναλάρχες, αναστέλλετε πληρωμή ετήσιων δόσεων στους καναλάρχες, μοιράζετε πακέτα, δωράκια εκατομμυρίων μέσα από τις λίστες Πέτσα και Κικίλια, την ίδια ώρα που καταδικάζετε τους ανθρώπους της εστίασης, τους πωλητές των λαϊκών αγορών στην πείνα, τους εργαζόμενους στον τουρισμό, τους ελεύθερους επαγγελματίες, τη μεσαία τάξη στην πείνα. Για τους καναλάρχες έχουμε χρήματα, για τον κόσμο που πεινάει, που είναι στην ανεργία, που λιμοκτονεί δεν υπάρχουν. Εδώ στη Θεσσαλονίκη έχουν στηθεί ουρές συσσιτίων. Με αυτό το πρόσωπο ταυτίζεστε, κύριε Λιβάνιε, την ώρα των χαριστικών ρυθμίσεων στα κανάλια, κόβετε το ηλεκτρικό από τις μικρές και μεσαίες επιχειρήσεις. Λίγη ντροπή, λίγη τσίπα!

Τώρα τι κάνετε; Ξαναστήνετε τη διαπλοκή. Χαρίζεις εκατομμύρια, αγοράζεις τηλεοπτικό χρόνο, ό, τι κάνατε πάντα. Αυτό κάνετε, κύριε Λιβάνιε, εξυπηρετήσεις. Είστε ο βελούδινος πολιτικός ντελιβεράς των εξυπηρετήσεων, κύριε Λιβάνιε. Αυτόν τον ρόλο σάς ανέθεσε ο κ. Μητσοτάκης. Άξιοι συνεχιστές της κυβέρνησης Σαμαρά - Βενιζέλου, ο Μητσοτάκης και οι συν αυτώ, εκτεταμένος μακαρθισμός, ποδηγέτηση και χειραγώγηση των μέσων ενημέρωσης, απολύσεις δημοσιογράφων στον ιδιωτικό τομέα που δεν συμμορφώνονται προς τας υποδείξεις.

Αλήθεια, πού είναι οι δημοσιογράφοι που ρωτούσαν στη ΔΕΘ τον Αλέξη Τσίπρα γιατί απολύει, όταν θεσπίζαμε το όριο των τετρακοσίων εργαζομένων σε κάθε μέσο πανελλαδικής εμβέλειας, ακριβώς για να προστατέψουμε τις θέσεις εργασίας των εργαζομένων; Βιώσαμε την πρόσφατη απεργία των ενώσεων των δημοσιογράφων για να υπερασπιστούν το όριο των τετρακοσίων εργαζομένων του νόμου Παππά που υποτίθεται ότι θα τους απέλυε.

Επανασυγκροτείτε τη διαρραγείσα αλυσίδα της διαπλοκής, τράπεζες, κόμματα, κανάλια. Οι τράπεζες χρηματοδοτούν τα κόμματα και κάνουν τα στραβά μάτια για τα δανεικά σας και τα αγύριστά σας, τα κανάλια χρηματοδοτούνται από τις τράπεζες -αν και χρωστούν άνω του ενός δισεκατομμυρίου-, τα παραδοσιακά κόμματα φροντίζουν να απαλλάσσουν μέσω τροπολογιών τους τραπεζίτες για την ευθύνη τους για τα θαλασσοδάνεια με αέρα κομμάτων και καναλιών. Τα κανάλια με τη σειρά τους στηρίζουν τα παραδοσιακά κόμματα, που στηρίζουν τις τράπεζες, που τους χρηματοδοτούν.

Έτσι γίνονταν οι δουλειές, μέχρι να έρθουν αυτοί οι περίεργοι του ΣΥΡΙΖΑ. Και όλοι αυτοί -το αθηναϊκό, πολιτικό, οικονομικό και μιντιακό πριγκιπάτο- θα φροντίσουν, όπως και με αυτό το νομοσχέδιο, ελληνικέ λαέ, να μην ξαναέρθουν οι περίεργοι του ΣΥΡΙΖΑ. Στο τέλος της ημέρας, όμως, εσύ αποφασίζεις, ο κυρίαρχος λαός.

Ζητήστε συγγνώμη, κύριε Λιβάνιε, για τις ζωές που χάθηκαν στην ΕΡΤ, στην προκρούστρια ……(δεν ακούστηκε λόγω κακής σύνδεσης). Ζητήστε συγγνώμη για την ανήκουστη εισβολή των διμοιριών των ΜΑΤ και της αστυνομίας στο Ραδιομέγαρο της ΕΡΤ….(δεν ακούστηκε λόγω κακής σύνδεσης), με εντολή του Υπουργού σας τότε, του Νίκου Δένδια, εκεί όπου στους τοίχους της ΕΡΤ οι μορφές της Μελίνας, του Χατζηδάκη, του Κάρολου Κουν να απορούν βλέποντας παντού γκλομπς και ασπίδες, αντί για ιδέες, επιχειρήματα, όνειρα, σενάρια και μουσικές.

Ζητήστε συγγνώμη από τους Έλληνες απόδημους, τους Έλληνες της ξενιτιάς, που τους αγαπήσατε ξαφνικά για τα ψηφουλάκια τους, εσείς οι πατριοταράδες που τότε ρίξατε «μαύρο» στο «ΕΡΤ WORLD και τη «ΝΕΤ SAT», εσείς που γκρεμίσατε τη μεγάλη κεραία της φωνής της Ελλάδος στα βραχέα, για να την κάνετε παλιοσίδερα, τη μεγάλη κεραία, για να ακούν σε κάθε γωνιά του πλανήτη την ελληνική γλώσσα, να ακούγεται στα πέρατα του κόσμου η ελληνική φωνή, να ακούνε οι Έλληνες ναυτικοί, οι μεταφορείς, παντού. Και ήταν η ΠΟΣΠΕΡΤ και οι απολυμένοι εργαζόμενοι τεχνικοί, δημοσιογράφοι και διοικητικοί, οι όρθιοι της ελεύθερης ΕΡΤ που τη διέσωσαν και την ξαναέστησαν στη θέση της. Ο ΣΥΡΙΖΑ και ο Αλέξης Τσίπρας, τον Ιούνιο του 2015, μαζί με τον λαό, μαζί με τις συλλογικότητες, μαζί με τη δρώσα και τη ζώσα κοινωνία, που πάλεψε για να μείνει ζωντανή η ΕΡΤ, άνοιξε την ΕΡΤ μετά το «μαύρο», με όλο το προσωπικό της, απέναντι στην εμπάθεια, την εκδικητικότητα και το μίσος που είχε και, δυστυχώς, έχει και τρέφει ακόμη για την ΕΡΤ -ολοκληρώνω, κύριε Πρόεδρε- ένα μεγάλο τμήμα της παράταξής σας.

Εσείς κλείσατε την ΕΡΤ και τους απολύσατε όλους. Εμείς την ανοίξαμε και τους επαναπροσλάβαμε όλους, δεν είμαστε ίδιοι. Είστε η παράταξη του «κλείνω και σβήνω», αλλά με στυλ επιτελικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, και σας ευχαριστώ για την ανοχή σας.

Η πρόταση του Προέδρου μας, του Αλέξη Τσίπρα, που καταθέσαμε με την μορφή τροπολογίας, προς αυτή την κατεύθυνση κατατείνει, με την ευρύτατη ασφαλιστική δικλίδα της πλειοψηφίας των τεσσάρων πέμπτων, υπό την αιγίδα της Επιτροπής Θεσμών και Διαφάνειας να ορίζεται το Διοικητικό Συμβούλιο της ΕΡΤ, εγγυητική, δημοκρατική αρχή και πλαίσιο, για να μην αισθάνεται κανείς, ούτε η εκάστοτε κυβέρνηση, εντολοδότης, «είμαι κυβέρνηση και κάνω ό, τι θέλω», ούτε κανείς από τους εργαζόμενους της ΕΡΤ να αισθάνεται και να λειτουργεί ως εντολοδόχος υπό την απειλή μειωτικών παρεμβάσεων στην δουλειά του. Το πιστεύουμε; Ιδού η πράξη, ιδού η προοπτική με τα τέσσερα πέμπτα, με την ευρύτατη πλειοψηφία να δώσουμε στη χώρα παρουσία και προοπτική στην ΕΡΤ, το κοινό σπίτι όλων των Ελλήνων ...(δεν ακούστηκε λόγω κακής σύνδεσης)

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Τριανταφυλλίδη.

Τον λόγο έχει ο κ. Αθανάσιος Λιούπης, από τη Νέα Δημοκρατία.

Ορίστε, κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η εποχή που η τηλεόραση ήταν το πιο άμεσο και ισχυρό μέσο ενημέρωσης έχει παρέλθει προ καιρού. Σήμερα τα πράγματα είναι πολύ διαφορετικά. Φαινόμενο των ημερών είναι η επιλογή των μέσων κοινωνικής δικτύωσης, να «κατεβάσω» λογαριασμούς διασήμων ή μη χρηστών, εξαιτίας του περιεχομένου τους, το οποίο θεωρήθηκε παράνομο ή αναληθές.

Βάσει του φαινομένου αυτού συνειδητοποιούμε ότι έχουμε αφήσει τις πλατφόρμες αυτές να αυτορυθμίζονται για πολύ μεγάλο χρονικό διάστημα. Η ευρωπαϊκή οδηγία που ενσωματώνεται με το σημερινό σχέδιο νόμου επικεντρώνεται σε υπηρεσίες μέσων επικοινωνίας που διατηρούν οπτικοακουστικό υλικό με κάθε τρόπο, μέσω της κλασικής ή συνδρομητικής τηλεόρασης, σε πλατφόρμες διαμοιρασμού βίντεο, παραδείγματος χάριν το Youtube, και στα μέσα κοινωνικής δικτύωσης. Το ΕΣΡ είναι η ανεξάρτητη αρχή που αναλαμβάνει την παρακολούθηση της εφαρμογής των διατάξεων, αλλά και την επιβολή κυρώσεων. Είναι αρμόδιο για τη σύνταξη καταλόγου με όλους τους παρόχους, τον οποίο κοινοποιεί στην Ευρωπαϊκή Επιτροπή.

Είναι σημαντική και απολύτως αναγκαία η θέσπιση κανονιστικού πλαισίου για τις διαφημίσεις, που προβάλλονται από πλατφόρμες διαμοιρασμού βίντεο είτε πρόκειται για διαφημίσεις της ίδιας της πλατφόρμας είτε του δημιουργού του βίντεο. Εξασφαλίζουμε, έτσι, τη διαφάνεια αφού οι πάροχοι υπηρεσιών μέσων επικοινωνίας οφείλουν να δημοσιοποιούν τα στοιχεία τους.

Ρητά απαγορεύεται να γίνεται στα οπτικοακουστικά μέσα, οποιαδήποτε αναφορά σε υποκίνηση βίας ή μίσους, κατά ομάδες ανθρώπων καθώς και να παρακινείται το κοινό σε τέλεση τρομοκρατικού εγκλήματος.

Ειδικά για τους ανήλικους, που είναι η πλέον ευάλωτη ομάδα χρηστών, η οδηγία περιέχει πλέγμα προστατευτικών διατάξεων. Ενδεικτικά, με την παρούσα οδηγία, προτείνεται, μεταξύ άλλων, η σύμβαση των προγραμμάτων, η χρήση κωδικών PIN και γενικώς συστήματα γονικού ελέγχου, που δεν επιτρέπουν στους ανήλικους να έχουν πρόσβαση σε εικόνες πιθανόν επιζήμιες, τόσο για τη σωματική, ψυχική όσο και για την ηθική ανάπτυξή τους. Απαγορεύεται η προβολή ανήλικου δράστη ή μάρτυρα ανάλογων πράξεων.

Ειδική μέριμνα λαμβάνεται για την προσβασιμότητα των ατόμων με αναπηρία στα οπτικοακουστικά μέσα και εισάγεται υποχρέωση για τους παρόχους να βελτιώνουν τις υπηρεσίες τους με τη χρήση υποτιτλισμού, τη νοηματική γλώσσα, την ακουστική περιγραφή αλλά και τον προφορικό υποτιτλισμό.

Διασφαλίζεται η πολυφωνία και η πολιτισμική πολυμορφία, ενώ, ταυτόχρονα, δεν επιτρέπεται η περικοπή προγράμματος για εμπορικούς σκοπούς χωρίς τη συναίνεση του παρόχου, ώστε να εξασφαλιστεί η αρτιότητα του αποτελέσματος.

Ορίζεται με σαφήνεια το πλαίσιο για την υπηρεσία τοποθέτησης προϊόντων και εξαιρούνται ρητά από την υπηρεσία αυτή τα προγράμματα ειδήσεων, τα προγράμματα καταναλωτών, θρησκευτικού περιεχομένου και τα παιδικά.

Σπουδαία είναι και η ενίσχυση της ευρωπαϊκής αγοράς οπτικοακουστικών έργων μέσω της οδηγίας. Ορίζεται ότι οι πάροχοι κατά παραγγελία υπηρεσιών επικοινωνίας οφείλουν να διαθέτουν σε ποσοστό τουλάχιστον 30% ευρωπαϊκά έργα σε προβεβλημένη θέση.

Εφόσον απευθύνονται στο ελληνικό …(δεν ακούγεται λόγω κακής σύνδεσης)…κοινό θα πρέπει ετησίως να ενισχύουν τα ελληνικά οπτικοακουστικά έργα σε ποσοστό 1,5% επί του κύκλου εργασιών τους στη χώρα μας. Αντίστοιχα, οι τηλεοπτικοί οργανισμοί, οφείλουν ετησίως να προβάλλουν ευρωπαϊκά έργα σε ποσοστό άνω του 50% του συνολικού χρόνου.

Ένα ολόκληρο κεφάλαιο του νομοσχεδίου αφορά στη ρύθμιση θεμάτων που αφορούν στην τηλεοπτική διαφήμιση και τις τηλεπωλήσεις. Τίθενται συγκεκριμένα χρονικά πλαίσια για τη διαφήμιση, απαγορεύεται η τηλεπώληση φαρμάκων και ορίζονται οι προϋποθέσεις για κάθε τηλεοπτική διαφήμιση και πώληση αλκοολούχων ποτών.

Στο δεύτερο μέρος του νομοσχεδίου περιλαμβάνονται επικαιροποιημένες ρυθμίσεις για την ραδιοτηλεοπτική αγορά. Στο μητρώο επιχειρήσεων του ΕΣΡ, εγγράφονται όλοι -και οι μη γραμμικοί- πάροχοι μέσων επικοινωνίας που είναι εγκατεστημένοι στην Ελλάδα, υποβάλλοντας τα στοιχεία τους και τον κατάλογο των προγραμμάτων τους.

Επιτρέπεται πλέον η σύμβαση δανείου μεταξύ εταίρων, μετόχων ή μελών διοικητικού συμβουλίου εταιρείας προς την ίδια την εταιρεία όταν πρόκειται για τηλεοπτικό σταθμό.

Δίνεται η δυνατότητα στους περιφερειακούς τηλεοπτικούς και ραδιοφωνικούς σταθμούς, που εκκρεμεί η διαδικασία αδειοδότησής τους, για μία και μοναδική φορά να αλλάξουν τη φυσιογνωμία του προγράμματός τους.

Λόγω της ιδιαίτερης οικονομικής συγκυρίας, οι τηλεοπτικές επιχειρήσεις προσμετρούν στο προσωπικό, που οφείλουν να απασχολούν, και τους εργαζόμενους με εξαρτημένη σχέση εργασίας σε συνδεδεμένες επιχειρήσεις ή εταιρείες παραγωγής σε ποσοστό έως 15%.

Προκρίνονται οι επενδύσεις και για αυτό από την οφειλόμενη δόση του 2020 για το κόστος τηλεοπτικής άδειας αφαιρούνται τα ποσά που δαπανώνται για το πρόγραμμα, τεχνολογικό εξοπλισμό και υποδομές.

Υπό τις παρούσες οικονομικές συνθήκες, παρέχεται έμπρακτη στήριξη στα μέσα μαζικής ενημέρωσης. Οι περιφερειακοί τηλεοπτικοί σταθμοί –και αυτό είναι το σοβαρό, κύριε Υπουργέ- απαλλάσσονται από 1,5% των διαφημιστικών εσόδων για την παραγωγή και έχουν τη δυνατότητα ρύθμισης των οφειλών-εργοδοτικών εισφορών προς τον ΕΔΟΕΑΠ σε εβδομήντα δύο δόσεις.

Τέλος, κατά γενική ομολογία, η ΕΡΤ έχει κάνει ένα τεράστιο άλμα το τελευταίο διάστημα. Παραμένει πιστή στην παροχή ενός ποιοτικού προγράμματος για το τηλεοπτικό κοινό, αλλά ταυτόχρονα έκανε σημαντικά και ποιοτικά βήματα προς τις σύγχρονες ανάγκες του κοινού, με υπηρεσίες πολύ δημοφιλείς, όπως ξέρουμε όλοι, όπως το Ertflix.

Σαφής επιδίωξη ήταν να εξελιχθεί η ΕΡΤ σε έναν ανταγωνιστικό πόλο έναντι των ιδιωτικών καναλιών. Για να επιτευχθεί αυτό κρίνεται αναγκαία η απόκτηση έμπειρου ανώτατου διοικητικού προσωπικού. Οι αποδοχές του διευθύνοντος συμβούλου και του προέδρου ορίζονται με ΚΥΑ και με απόλυτη διαφάνεια.

Κλείνοντας να πω ότι η ραγδαία εξάπλωση των ψηφιακών μέσων δημιουργεί ένα διαρκώς μεταβαλλόμενο πεδίο και οι εξελίξεις τρέχουν ταχύτατα.

Είναι μεγάλη η πρόκληση που αντιμετωπίζουμε: να πετύχουμε την ισορροπία ανάμεσα στην ελευθερία που προσφέρει ο κόσμος της τεχνολογίας και στα προβλήματα λογοκρισίας και εγκληματικών συμπεριφορών που μπορεί να ανακύψουν. Το διαδίκτυο κινείται με ταχύτατους ρυθμούς και το κράτος οφείλει να προσαρμόζεται διαρκώς για την προστασία όλων και κυρίως των παιδιών από τους αναρίθμητους κινδύνους που παραμονεύουν.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Λιούπη και για την τήρηση του χρόνου.

Τον λόγο έχει ο κ. Ιλχάν Αχμέτ από το Κίνημα Αλλαγής.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που αφορά την παροχή υπηρεσιών οπτικοακουστικών μέσων και βλέπετε πως μοιραία η συζήτηση οδηγείται στην επιρροή των μέσων μαζικής ενημέρωσης στη διαμόρφωση της κοινής γνώμης, αλλά και την ποιότητα της δημοκρατίας. Είναι φυσικό αυτό, γιατί αν η Κυβέρνηση παραμένει ελάχιστα ειλικρινής με τον εαυτό της είμαι σίγουρος πως αφουγκράζεται την έντονη πλέον δυσαρέσκεια των πολιτών σχετικά με την ελευθερία του Τύπου και της ενημέρωσης στη χώρα μας. Το παραδέχονται ακόμη και οι ψηφοφόροι σας στα social media, αναπαράγοντας την κυνική φράση σας «σιγά, τα ίδια έκανε και ο ΣΥΡΙΖΑ», λες και αυτό αποτελεί δικαιολογία για τον έλεγχο της πληροφορίας και των μέσων μαζικής ενημέρωσης.

Τα αναπάντητα ερωτήματα για τη λίστα του κ. Πέτσα, κύριε Υπουργέ, που συνοδεύονται από μια αίσθηση κατασπατάλησης χρημάτων με αποδέκτες καναλάρχες και εκδότες, τα ραβασάκια στη ΕΡΤ για το ποια φωτογραφία θα καλύψει το θέμα της πρωθυπουργικής επίσκεψης στην Ικαρία ή το θέμα της παραίτησης του διευθυντή του Εθνικού Θεάτρου είναι μερικά χαρακτηριστικά παραδείγματα.

Νομίζω πως δεν αντιλαμβάνεστε πως στην εποχή του διαδικτύου όσο προσεκτικές ή έξυπνες κι αν είναι οι κινήσεις που κάνετε προκειμένου να βάλετε και τις ειδήσεις σε καραντίνα οι πολίτες το αντιλαμβάνονται και αντιδρούν. Η δημοκρατία στηρίζεται στον διάλογο, αλλά εσείς έχετε επιβάλει στην ενημέρωση έναν κυβερνητικό μονότονο μονόλογο, βάζοντας στον ρόλο του τελευταίου κομπάρσου όλα τα κόμματα της Αντιπολίτευσης.

Η δημοκρατία στηρίζεται στον διάλογο, αλλά εσείς έχετε επιβάλει στην ενημέρωση έναν κυβερνητικό μονόλογο, όπως είπα. Το πόσο ελεγχόμενα είναι τα συστημικά ΜΜΕ στην Ελλάδα καταγράφεται σε όλες τις αξιολογήσεις των ελληνικών μίντια, κύριε Υπουργέ. Το ότι δεν περνάει ως είδηση οποιαδήποτε αντιπολιτευτική πρόταση για τη διαχείριση της πανδημίας είναι ένα άλλο χαρακτηριστικό παράδειγμα. Έχετε σχεδόν ποινικοποιήσει την πολιτική αντιπαράθεση, τον πολιτικό διάλογο. Όταν η Αντιπολίτευση έχει διαφορετική ή εναλλακτική πρόταση από τη δική σας είτε απομονώνετε είτε γελοιοποιείτε. Κι αυτό γίνεται κατ’ εξακολούθηση, με μια αλαζονεία που είναι αντιληπτή από όλους. Όπως είναι επίσης αντιληπτή η απουσία του ΕΣΡ, που έχει περιοριστεί στον ρόλο του παρατηρητή των γεγονότων, χωρίς καμμία ουσιαστική σύγκρουση.

Κυρίες και κύριοι συνάδελφοι, εμείς αναγνωρίζουμε πως το συζητούμενο νομοσχέδιο, όντως, έχει κάποιες θετικές ρυθμίσεις. Αναφέρομαι συγκεκριμένα στις διατάξεις που εισάγονται μέσω της οδηγίας και αφορούν την προσβασιμότητα των ατόμων με αναπηρία στις υπηρεσίες οπτικοακουστικών μέσων μέσω διαφόρων εργαλείων, καθώς και στη θέσπιση διαδικασίας λογοδοσίας και παροχών.

Θετική είναι επίσης και η ενίσχυση της προστασίας της σωματικής, της ψυχικής και της ηθικής ανάπτυξης των ανηλίκων από ακατάλληλο περιεχόμενο. Βέβαια όλα αυτά δεν αρκεί να προβλέπονται, αλλά πρέπει να εφαρμόζονται και στην πράξη.

Επίσης, θα ήθελα να σταθώ και στο άρθρο 8 που επιβάλλει στους παρόχους περιεχομένου την υποχρέωση να αποκλείουν το περιεχόμενο εκείνο που υποκινεί τη βία ή το μίσος. Προφανώς και είμαστε θετικοί σε αυτό το άρθρο. Είδαμε τις προηγούμενες ημέρες για το εν λόγω άρθρο να ξεσηκώνονται οι καλλιτέχνες και είναι εντυπωσιακό πως με την τροποποίησή του μαζεύτηκαν σε πολύ λίγο χρόνο επτά χιλιάδες υπογραφές. Χαιρόμαστε που τους ακούσατε και καλωσορίζουμε την τροποποίηση που έχετε ανακοινώσει. Κι αυτό γιατί η ελευθερία της τέχνης επιβάλλεται να προστατευθεί με κάθε τρόπο.

Νομίζω, όμως, πως με την ίδια ευαισθησία πρέπει να δείτε και τις ανησυχίες των ανθρώπων του κινηματογράφου σχετικά με το άρθρο 17. Η ενίσχυση της χρηματοδότησης του Ελληνικού Κέντρου Κινηματογράφου, του κατ’ εξοχήν θεσμού στήριξης και χρηματοδότησης του εγχώριου κινηματογράφου, μέσω και άλλων πηγών πλην αυτής του κωδικού του Υπουργείου Πολιτισμού είναι αναγκαία και νομίζω πως η χρηματοδότησή του από τους αλλοδαπούς παρόχους κατά παραγγελία είναι απολύτως εναρμονισμένη με το γενικότερο πνεύμα της οδηγίας που ενσωματώνουμε σήμερα. Εξάλλου και σε όλες τις ευρωπαϊκές χώρες μετά τις διεργασίες ενσωμάτωσής της οριοθετήθηκε η σχετική ποσόστωση της χρηματοδότησης προς τα εθνικά κέντρα κινηματογράφου τους, τα οποία λειτουργούν με ποιοτικά κριτήρια επιλογής, όπως και το Ελληνικό Κέντρο Κινηματογράφου και όχι με αυτόματα κριτήρια προγραμμάτων επενδυτικών κινήτρων όπως το ΕΚΟΜΕ.

Σε ό,τι αφορά το δεύτερο μέρος του νομοσχεδίου τώρα εδώ φέρνετε κάποιες ρυθμίσεις που μοιάζει να θέλετε να εκμεταλλευθείτε την τραγική συγκυρία της πανδημίας, δημιουργώντας μία μόνιμη κατάσταση. Αναφέρομαι προφανώς, κύριε Υπουργέ, στη διάταξη που αφορά τα ζητήματα που έχουν να κάνουν με το ποσοστό των εργαζομένων στα κανάλια. Με την εν λόγω διάταξη δεν έχουμε τη δυνατότητα αναστολής αυτή την περίοδο ενός αριθμού εργαζομένων όπως γίνεται στον υπόλοιπο οικονομικό τομέα. Αντιθέτως έχουμε την ακύρωση μιας υποχρέωσης που θα ισχύει μόνιμα, δυστυχώς.

Πάμε τώρα στο άρθρο 45 που προβλέπει για τις αποδοχές προσωπικού, διευθυντικών στελεχών της ΕΡΤ κ.λπ.. Νομίζω πως για την περίοδο που διανύουμε η εν λόγω διάταξη είναι προκλητική. Προφανώς ένας δημόσιος οργανισμός πρέπει να έχει καλοπληρωμένα στελέχη, αλλά εν μέσω της πανδημίας που χιλιάδες εργαζόμενοι υποφέρουν κι η ανεργία καλπάζει νομίζω πως νομοθετείτε εκτός τόπου και χρόνου.

Κλείνω με μία αναφορά στα περιφερειακά κανάλια που είναι γνωστό πως έχουν να αντιμετωπίσουν μεγαλύτερες δυσκολίες από τα κεντρικά. Οι αλλαγές που εισάγετε κινούνται προς τη θετική κατεύθυνση. Παρ’ όλα αυτά όμως θα περιμέναμε μια πιο ολοκληρωμένη πρόταση. Εμείς πιστεύουμε πως τόσο τα περιφερειακά κανάλια όσο και ο τοπικός Τύπος παίζουν έναν σημαντικό ρόλο στην ενημέρωση των πολιτών, γι’ αυτό σας έχουμε κάνει συγκεκριμένες προτάσεις ως Κίνημα Αλλαγής για τη στήριξή τους, που πιστεύουμε πως είναι απαραίτητη για να εξασφαλιστεί η ομαλή λειτουργία και η ανάπτυξή τους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):**  Κι εγώ σας ευχαριστώ και για την τήρηση του χρόνου.

Τον λόγο έχει τώρα ο κ. Κόνσολας από τη Νέα Δημοκρατία, μετά από μία εσωτερική αλλαγή μεταξύ των ομιλητών.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Ακούσαμε σήμερα στην συζήτηση του πολύ σημαντικού νομοσχεδίου για θέματα επικοινωνίας και ενημέρωσης επισημάνσεις και τοποθετήσεις από την Αξιωματική Αντιπολίτευση με άξονα τα ζητήματα των μέσων μαζικής ενημέρωσης, αλλά δεν μπορεί η όποια τοποθέτηση, κύριε Πρόεδρε, να οδηγεί σε μηδενιστικές τοποθετήσεις και αναφορές για το περιεχόμενο του νομοσχεδίου.

Έχουμε ακούσει από τον κύριο Υπουργό και από τον εισηγητή μας να τοποθετούνται, όπως και ο Κοινοβουλευτικός μας Εκπρόσωπος σε πολύ σημαντικές παραμέτρους για τα θέματα του νομοσχεδίου και νομίζω ότι δεν υπάρχει κανείς στην Αίθουσα, αλλά και από όσους είναι διαδικτυακά που να μην έχουν ένα πρόσημο θετικό στο αποτύπωμα αυτής της συζήτησης, γιατί αυτό το νομοσχέδιο αντιμετωπίζει υπαρκτά προβλήματα, διαμορφώνει ένα νέο θεσμικό πλαίσιο για τους παρόχους οπτικοακουστικού περιεχομένου, προσανατολισμένο στην σύγχρονη εποχή και προσαρμοσμένο στις ανάγκες της σύγχρονης εποχής.

Τα μέσα μαζικής ενημέρωσης δεν είναι μόνο οι ιδιοκτήτες τους, είναι και οι εργαζόμενοι κι αυτό θέλω να το επισημάνω. Τα μέτρα στήριξης των μέσων ενημέρωσης, που και αυτά πλήττονται από την υφεσιακή κατάσταση που βιώνουμε λόγω της πανδημίας στοχεύουν στη διατήρηση των θέσεων εργασίας. Και επιτρέψτε μου, κύριε Πρόεδρε, να το τονίσω αυτό. Στοχεύουν στη διατήρηση των θέσεων εργασίας. Η εμμονή για το μέλλον των μέσων μαζικής ενημέρωσης εκφράστηκε την προηγούμενη περίοδο και είδαμε ότι οδήγησε σε επικίνδυνες ατραπούς. Αυτή η εμμονή πρέπει να εγκαταλειφθεί. Το πρόβλημα της Αξιωματικής Αντιπολίτευσης όχι στο σύνολό της αλλά από συγκεκριμένους πολιτικούς παράγοντες της Αξιωματικής Αντιπολίτευσης δεν είναι τα μέσα μαζικής ενημέρωσης, είναι η αδυναμία να πείσουν και να εμπνεύσουν, είναι τα πεπραγμένα ως κυβέρνηση που είχαν απωθήσει τους πολίτες εξαιτίας της συγκεκριμένης ιδεοληπτικής στάσης τους.

Κυρίες και κύριοι Βουλευτές, το νομοσχέδιο ενσωματώνει στην εθνική νομοθεσία την οδηγία 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου του 2018, οδηγία 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου του 2010. Και το λέω αυτό γιατί αυτό διαμορφώνει ένα σύγχρονο θεσμικό πλαίσιο στον τομέα των παρόχων υπηρεσιών οπτικοακουστικού περιεχομένου, έναν τομέα που έχει υποστεί σημαντικές αλλαγές ως συνέπεια της τεχνολογικής εξέλιξης. Περάσαμε από την εποχή των σημαντικών αναλογικών τηλεοπτικών καναλιών στην εποχή που λειτουργούν πλατφόρμες παροχής υπηρεσιών οπτικοακουστικού περιεχομένου μέσω του διαδικτύου.

Με το περιεχόμενο του νομοσχεδίου αναμορφώνεται το πλαίσιο λειτουργίας των παρόχων υπηρεσιών μέσων επικοινωνίας σε ό,τι αφορά στο κανονιστικό πλαίσιο. Τα νέα στοιχεία που εισάγονται επιτρέψτε μου να επισημάνω ότι στοχοθετούν τη θέσπιση κανόνων για την προστασία των ανηλίκων από τη μετάδοση ακατάλληλου περιεχομένου, αλλά και ενός ρυθμιστικού πλαισίου για τις διαφημίσεις που απευθύνονται σε ανήλικους αλλά και σε ενήλικες.

Δεύτερον, έχουμε την αυστηροποίηση του πλαισίου για την παροχή και μετάδοση οπτικοακουστικού περιεχομένου που έχει ως στόχο την υποκίνηση σε πράξεις βίας, φυλετικού μίσους ή ρατσιστικού διαχωρισμού.

Επίσης στοχεύει στην επιβολή υποχρέωσης οικονομικής συνεισφοράς που αντιστοιχεί στο 1,5% του κύκλου εργασιών που αφορά στην Ελλάδα για τους παρόχους κατά παραγγελία υπηρεσιών μέσων επικοινωνίας, εγκατεστημένοι σε άλλο κράτος εφόσον απευθύνονται ειδικά σε κοινό εντός της πατρίδας μας. Αυτό σημαίνει σε πρακτικό επίπεδο τη χρηματοδότηση ταινιών ή τηλεοπτικών σειρών είτε την αγορά δικαιωμάτων νέων ελληνικών οπτικοακουστικών έργων.

Η υποχρέωση εγγραφής των εγκατεστημένων στην Ελλάδα παρόχων υπηρεσιών μέσων επικοινωνίας, συνδρομητών ή ελεύθερης λήψης στο μητρώο επιχειρήσεων που τηρείται στο τμήμα ελέγχου διαφάνειας του Εθνικού Ραδιοτηλεοπτικού Συμβουλίου επίσης συμπεριλαμβάνεται στις προβλέψεις του νομοσχεδίου. Και τέλος, η ενίσχυση των αρμοδιοτήτων του Εθνικού Ραδιοτηλεοπτικού Συμβουλίου ως προς την εφαρμογή των διατάξεων της οδηγίας 2010/13 σχετικά με την παροχή υπηρεσιών οπτικοακουστικών μέσων.

Το νομοσχέδιο έχει θετικές ρυθμίσεις που αφορούν στο τοπίο των μέσων μαζικής ενημέρωσης. Θα αναφερθώ στη ρύθμιση που προβλέπει τη συνέχιση εκπομπής των ραδιοφωνικών σταθμών που λειτουργούν σήμερα, οι οποίοι περιλαμβάνονται στο μητρώο του Εθνικού Συμβουλίου Ραδιοτηλεόρασης μέχρι να ολοκληρωθεί η διαδικασία χορήγησης ραδιοφωνικών αδειών, μαζί βεβαίως με τη δέσμευση ότι η εκκρεμότητα αυτή θα τερματιστεί άμεσα.

Το ίδιο ισχύει και για την πρόβλεψη με την οποία η διαδικασία αδειοδότησης των περιφερειακών και θεματικών τηλεοπτικών σταθμών θα έχει ολοκληρωθεί μέχρι τις 31 Δεκεμβρίου του 2022.

Ουσιαστικό μέτρο στήριξης αποτελεί και η ρύθμιση με την οποία οι περιφερειακοί τηλεοπτικοί σταθμοί απαλλάσσονται από την καταβολή του 1,5% και του ειδικού φόρου διαφήμισης 5% ως τις 31 Δεκεμβρίου του 2022.

Προς τη θετική κατεύθυνση είναι και η παροχή της δυνατότητας ρύθμισης των οφειλών σε εβδομήντα δύο δόσεις που έχουν οι περιφερειακοί τηλεοπτικοί σταθμοί προς έναν ενιαίο δημοσιογραφικό οργανισμό επικουρικής ασφάλισης και περίθαλψης και στο πλαίσιο αυτής της αναφοράς μου, επιτρέψτε μου κύριε Πρόεδρε, να τονίσω ότι είναι πολύ σημαντική αυτή η κατεύθυνση γιατί δίνει προοπτική και ανάσα στην περιφέρεια και ειδικά στην μεθόριο. Και αναφέρομαι συγκεκριμένα και για τα Δωδεκάνησα αλλά και για το ανατολικό Αιγαίο, που είναι πολύ σημαντικό να στηριχθούν αυτοί οι άνθρωποι της περιφερειακής εκεί τηλεόρασης.

Κλείνοντας, κύριε Υπουργέ, θα θέσω το ζήτημα της στήριξης των περιφερειακών ηλεκτρονικών και έντυπων μέσων μαζικής ενημέρωσης. Είναι ένα ζήτημα που συνδέεται με την ποιότητα της δημοκρατίας μας. Τα περιφερειακά μέσα ενημέρωσης αποτελούν δίαυλο επικοινωνίας αλλά και δημόσιου διαλόγου σε τοπικό και περιφερειακό επίπεδο. Αναδεικνύουν τοπικά προβλήματα. Κανείς από εμάς δεν μένει αδιάφορος στην ανάδειξη ζητημάτων που αναδεικνύονται μέσα από τα μέσα αυτά. Μπορούν να υπάρξουν, κύριε Υπουργέ, μέτρα στήριξης όπως απόλυτη εφαρμογή της ποσόστωσης για την χαμηλή διαφήμιση, μείωση του φόρου προστιθέμενης αξίας στον έντυπο Τύπο, μείωση του τέλους της «DIGEA» για τα περιφερειακά τηλεοπτικά κανάλια, πρόγραμμα χρηματοδότησης μέσω του ΕΣΠΑ για τον ψηφιακό μετασχηματισμό και την ανανέωση τεχνολογικού εξοπλισμού των περιφερειακών μέσων ενημέρωσης.

Κύριε Πρόεδρε, κύριε Υπουργέ, πιστεύω ότι η Κυβέρνηση κλείνοντας μια σειρά εκκρεμοτήτων θα πρέπει να παρουσιάσει κι ένα ολιστικό σχέδιο για την ενίσχυση του περιφερειακού Τύπου. Γνωρίζοντάς σας είμαι βέβαιος ότι θα το πράξετε άμεσα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, νομίζω ότι οφείλουμε ξεκινώντας να ευχαριστήσουμε τον κ. Λιβάνιο και τον κ. Μητσοτάκη γιατί μέσα σε ένα μικρού εύρους νομοσχέδιο μάς δίνουν μια πολύ παραστατική εικόνα για το τι είναι η Νέα Δημοκρατία και τι επιδιώκει. Ας προσπαθήσουμε να δώσουμε μια απλή εικόνα σχετικά με το τι έχει το νομοσχέδιο.

Πρώτο ζήτημα: χαρίζουνε τη δόση της τηλεοπτικής άδειας του 2020 στους καναλάρχες. Τελικά από ό,τι φαίνεται το τζάμπα δεν πέθανε! Η έκπτωση είναι πάρα πολύ μεγάλη, είναι 98,6%, δηλαδή από τριάμισι εκατομμύρια θα πληρώσουν μόνο 50 χιλιάρικα. Οφείλω να ομολογήσω, κύριε Λιβάνιε, ότι είστε ανοιχτοχέρηδες. Μόνο που κάνετε με ξένα κόλλυβα μνημόσυνο γιατί αυτά είναι λεφτά των πολιτών, δεν είναι ούτε δικά σας ούτε του κυρίου Μητσοτάκη για να τα κάνετε δωράκια στους κολλητούς σας. Είναι λεφτά της χώρας, λεφτά των πολιτών και τα έχει ανάγκη η χώρα.

Ταυτόχρονα καταργείτε την τιμή απόκτησης σε ένα δημόσιο αγαθό, δηλαδή σε ένα αγαθό που η κοινωνία σάς έθεσε θεματοφύλακες εσείς καταργείτε την τιμή για αυτό το αγαθό. Είναι σαν να λέμε δηλαδή ότι επιλέξαμε να βάλουμε το λύκο να φυλάει τα πρόβατα, τα δημόσια αγαθά. Και γυρνάτε πολύ εύκολα σε αυτή την εποχή του χρυσού τριγώνου της εξουσίας, του τριγώνου δηλαδή κανάλια – χρήμα, οι τράπεζες- κυβέρνηση και πολιτικοί. Ξέρετε συζητώντας με έναν φίλο μου το Σάββατο στη Θέρμη που ήμουνα για το τι ακριβώς κάνει το νομοσχέδιό σας το παρομοίασα ως εξής: ας πούμε ότι ένα τυπογραφείο έχει οφειλές ΦΠΑ. Εσείς λοιπόν του λέτε: Αν αγοράζεις χαρτί για να κάνεις τη δουλειά σου μπορείς να μην πληρώνεις τον ΦΠΑ. Κάτι τέτοιο κάνετε, γιατί αυτά τα οποία κάνουν τα κανάλια με τα οποία τους χαρίζετε τη δόση είναι υποχρεωτικές λειτουργίες και υποχρεωτικά έξοδα. Όμως στα χατίρια βάζετε και ένα δώρο, μια συνδρομητική άδεια. Δηλαδή ενώ έχουν κάνει έναν διαγωνισμό πριν τρία χρόνια δεν πληρώνουν το τίμημα το 2020 και τους δίνετε δώρο για άλλα δεκαπέντε χρόνια και ένα συνδρομητικό κανάλι. Ας πούμε είναι σαν να πήρε ένας επιχειρηματίας από το δημόσιο ένα «ΞΕΝΙΑ», ένα ξενοδοχείο, και μετά από τρία χρόνια τού λέτε: πάρε ακόμα ένα χωρίς να καταβάλεις τίποτα.

Όμως πίσω από αυτά και μαζί με αυτά τι κάνετε; Μειώνετε τις απαιτήσεις της στελέχωσης. Αντί για τετρακόσιους εργαζόμενους, δημοσιογράφους και τεχνικούς του νόμου Παππά που τώρα όλοι παρακαλούν να μείνει όρθιος και να κρατήσει την προστασία της εργασίας αλλά και τις άδειες - γιατί δεν βλέπω να καταργείτε τις άδειες στα κανάλια- κατεβαίνετε στους τριακόσιους σαράντα εργαζόμενους. Και βέβαια οι υπόλοιποι εξήντα λέτε ότι μπορεί να πάνε σε άλλες εταιρείες παραγωγής, όμως υπήρχαν έτσι κι αλλιώς δίπλα στα κανάλια και πολλές φορές στους ιδιοκτήτες τους. Όμως, πραγματικά κύριε Λιβάνιε, αυτό που κάνετε είναι να είστε ένας Υπουργός που σήμερα θα ψηφίσετε ένα νομοσχέδιο για απολύσεις δημοσιογράφων και τεχνικών. Αυτοί είστε! Και βέβαια όχι για όλους τους εργαζόμενους, γιατί για τα δικά σας παιδιά, τα «γαλάζια» παιδιά της ΕΡΤ και του Αθηναϊκού Πρακτορείου με το ίδιο νομοσχέδιο δίνετε αμοιβές που φτάνουν μέχρι και σε επίπεδο γενικού γραμματέα.

Και αναρωτιέμαι, κύριε Λιβάνιε, θα μας πείτε για πόσα στελέχη προβλέπεται αύξηση των αμοιβών; Γιατί η αγορά λέει ότι είναι πάνω από εκατό τα στελέχη τα οποία θα πάρουν αμοιβές τέτοιου ύψους. Και αναρωτιέμαι, θα έχετε τόσα πολλά επιτελικά στελέχη εκεί στη Νέα Δημοκρατία, για να μπορέσουν, αν θέλετε, να συνεχίσουν το επιτελικό μπάχαλο που δημιουργείται σε όλη την Ελλάδα;

Ελπίζω τουλάχιστον να δουλεύουν, γιατί σε άλλες περιπτώσεις δημόσιων φορέων έχετε και μη εργαζόμενους που παίρνουν υψηλούς μισθούς. Ή ένα παράδειγμα το οποίο ζούμε τώρα, τον ΔΕΔΔΗΕ, στον οποίο σήμερα που η χώρα κινδυνεύει και έχει ανάγκη γρήγορων συνδέσεων του ηλεκτρικού ρεύματος δεν έχετε πάρει τεχνικούς, αλλά πήρατε «γαλάζια παιδιά», στελέχη και γενικούς διευθυντές σε τμήματα που έχουν δέκα άτομα και βάλατε γενικό διευθυντή με αμοιβές που φτάνουν τα 150 χιλιάρικα ευρώ τον χρόνο. Αυτοί είστε.

Βλέπουμε τα σοβαρά λοιπόν ελλείμματα. Από τη μια μεριά, μόνο τακτοποίηση και ρουσφέτια, αλλά δεν βλέπουμε πουθενά, κύριε Λιβάνιε, πρόληψη, επιχειρησιακή ικανότητα, στελέχωση, δημόσιες λειτουργίες. Βλέπουμε πόσο υποφέρουμε σήμερα σε ένα έκτακτο, πράγματι, και ακραίο καιρικό φαινόμενο και υποφέρουν και οι εργαζόμενοι μαζί με αυτό. Γιατί εσείς, μαζί με τις ιδεοληψίες και τα συμφέροντα που εξυπηρετείτε, βλέπετε την πολιτική μόνο επιφανειακά, αντιεπιστημονικά, μόνο για το εκλογικό όφελος, για την γρήγορη αρπαχτή και στην πολιτική. Γι’ αυτό, όμως, αδυνατίζετε την Ελλάδα και την απομακρύνετε από την Ευρώπη.

Κυρίες και κύριοι Βουλευτές, το σύστημα εξουσίας που είναι μέσα και γύρω από το Μαξίμου, ένα σύστημα εξουσίας που οφείλω να ομολογήσω ότι είναι υπεροπτικό, κυνικό, αλαζονικό και προκλητικό, με αυτό το νομοσχέδιο εξαγοράζει τη στήριξη των καναλαρχών και παράλληλα ταΐζει τα «δικά του παιδιά», που δεν μπήκαν προφανώς με ΑΣΕΠ. Εξαγοράζει τη σιωπή η Κυβέρνηση Μητσοτάκη, τη φίμωση. Και φαντάζομαι ότι, αν έχετε φτάσει σε σημείο να κάνετε εξαγορά της στήριξης καναλαρχών, εργολάβων και λοιπών κολλητών, είναι πολύ αδύναμη η πολιτική σας για να χρειάζεται να πληρώνετε για να μπορούν να σας στηρίζουν.

Είναι μια άδικη πολιτική, κύριε Λιβάνιε, που στηρίζεται μόνο σε φόβο και σε ψέματα και παραβιάζει τους δημοκρατικούς κανόνες, παραβιάζει όμως και την ευρωπαϊκή κανονικότητα. Και εσείς ήρθατε σήμερα εδώ για να επιβεβαιώσετε ότι έχετε ένα νομοσχέδιο που στοχεύει στην εξυπηρέτηση μιας μικρής κάστας επιχειρηματιών, μιντιαρχών, σε απολύσεις και υποβάθμιση της εργασίας στα κανάλια, στη διαπλοκή της Κυβέρνησης Μητσοτάκη με συμφέροντα, κάτι που επηρεάζει αρνητικά όμως το αγαθό της πληροφόρησης, επηρεάζει το αγαθό των δημόσιων τηλεοπτικών συχνοτήτων, του πλουραλισμού, φιμώνει την πληροφόρηση και κάνετε την ΕΡΤ έναν μηχανισμό προπαγάνδας με ανακρίβειες, παραπληροφόρηση, διαστρέβλωση και παραβιάζετε και την αξιοκρατία και την αριστεία, γιατί βλέπουμε τα «γαλάζια παιδιά» μόνο να πηγαίνουν μπροστά. Όμως, τις απαιτήσεις των καναλαρχών τις εξυπηρετείτε άμεσα, είναι γεγονός, όπως και άλλες απαιτήσεις. Βλέπουμε τώρα πρόσφατα την «ΕΛΛΗΝΙΚΟΣ ΧΡΥΣΟΣ» ή τις απαιτήσεις εκεί στο Ελληνικό, που μπουλντόζες ακούμε και μπουλντόζες δεν βλέπουμε.

Δεν κάνετε όμως το ίδιο, κύριε Λιβάνιε, με τις ανάγκες των εμπόρων, των επαγγελματιών, των βιοτεχνών, των επιστημόνων, των εργαζομένων, που μέσα στην πανδημία εκπέμπουν φωνή αγωνίας. Και κρύβετε κι αυτή την αλήθεια και από την ΕΡΤ και από τα κανάλια. Και επεκτείνετε τη λογοκρισία, όπως είδαμε ότι κάνατε πρόσφατα με το τραπέζωμα στην Ικαρία, που δεν έπαιξε ποτέ, με την εντολή που δώσατε και απαγορεύσατε σε παραγωγούς και δημοσιογράφους να αναπαραγάγουν οπτικοακουστικό υλικό από το ικαριώτικο «κορωνογλέντι» με συμμέτοχο και συμμετέχοντα τον ίδιο τον πρωθυπουργό ή τις φωτογραφίες του κ. Λιγνάδη με τον κ. Μητσοτάκη, που κι αυτές τις απαγορεύσατε, παρ’ ότι ήταν προσωπική του επιλογή για το Εθνικό Θέατρο. Δυστυχώς τη δημόσια τηλεόραση την κάνατε έναν μηχανισμό διαστρέβλωσης και αισχρής προπαγάνδας. Όπως είδαμε και με τα στελέχη της ΔΑΠ-ΝΔΦΚ, που όχι μόνο μία φορά, πολλές φορές τα φέρατε στην ΕΡΤ λέγοντας ότι τάχατες είναι ακομμάτιστοι φοιτητές για να παρουσιάσετε ότι το νομοσχέδιο δημοσίας τάξεως και αυταρχισμού για τα πανεπιστήμια είναι ένα θετικό νομοσχέδιο.

Και φυσικά καταλαβαίνουμε ότι, όταν εξαγοράζετε σιωπή και φίμωση, είναι προφανές ότι στο ίδιο νομοσχέδιο θα φτάσετε μέχρι και στη λογοκρισία σε όλες τις μορφές διανόησης και τέχνης. Και το περιέχει αυτό το νομοσχέδιο αυτό και περιμένω να δω την ακρίβεια των νομοτεχνικών. Φτάνετε με πολλή ευκολία στον αυταρχισμό απέναντι και στην τέχνη. Γιατί θέλετε να τιμωρήσετε όμως και τους καλλιτέχνες και τους διανοούμενους; Κάνετε χατίρια στους καναλάρχες, το καταλαβαίνουμε. Το κάνατε εδώ και πάρα πολλά χρόνια. Το τρίγωνο της διαπλοκής που εξέτασε η εξεταστική επιτροπή για τα δάνεια κομμάτων και μέσων ενημέρωσης το απέδειξε. Θυμάστε τα δάνεια με «αέρα»;

Εγώ όμως έχω ένα ερώτημα, κύριε Λιβάνιε. Μπορείτε να μου πείτε, σας παρακαλώ, πότε όλα αυτά τα δάνεια με «αέρα» θα πάνε επιτέλους στο ακροατήριο; Πότε θα καλέσει ο εισαγγελέας τους ταμίες των κομμάτων και τους καναλάρχες για τα δάνεια με «αέρα»; Όπως επίσης, πού έχουν φτάσει τα δάνεια της Νέας Δημοκρατίας; Γιατί θυμάμαι ότι ο τελευταίος απολογισμός ήταν 310 εκατομμύρια και μάλλον φέτος πάτε για 330 ή 340.

Δεν είναι μόνο αυτή η χατιρική ρύθμιση που κάνετε για τα κανάλια. Τα 25 εκατομμύρια της λίστας Πέτσα, τα 18 εκατομμύρια για τον εμβολιασμό, η έκπτωση διαφημιστικής δαπάνης, όλα είναι χατίρια προς τους μιντιάρχες που βέβαια μάλλον θα σας έχουν βγει και φτηνά όσο βλέπω να συνεχίζεται η στρεβλή παρουσίαση της επιτελικής ανικανότητας από τα κανάλια. Ακόμα και σήμερα φαντάζομαι τι θα γινόταν, αν ήταν η κυβέρνηση του ΣΥΡΙΖΑ σήμερα. Θα είχαμε πολλούς Αρμαγεδδώνες μαζεμένους!

Όμως οφείλω να πω κάτι, κύριε Λιβάνιε. Έστω και σε αυτή την κατάντια της πολιτικής θα πρέπει να αποδεχθείτε την πρόταση που έχει κάνει ο Αλέξης Τσίπρας και ο ΣΥΡΙΖΑ για να πάρουμε όλοι μια πρωτοβουλία πολιτικής υπέρβασης, έτσι ώστε με αυξημένη πλειοψηφία της Επιτροπής Θεσμών και Διαφάνειας να επιλέγεται η διοίκηση της ΕΡΤ. Το οφείλουμε όλοι ως πολιτική παρακαταθήκη και με αυτό θα μετρηθείτε.

Οφείλω να σας πω βέβαια, κλείνοντας, ότι δεν είμαστε αισιόδοξοι, γιατί εσείς μας τα κάνετε όλα ξεκάθαρα: Στους καναλάρχες και στα «γαλάζια» ρουσφέτια της ΕΡΤ κάνετε όλα τα χατίρια και οδηγείτε την Ελλάδα σε ένα δυστοπικό μέλλον, ένα μέλλον όπου οι οικονομικώς ισχυροί χρησιμοποιούν εργαλεία για να επιβάλλουν την ισχύ τους και η Κυβέρνηση επανέρχεται πλέον στον έλεγχο των προνομιούχων ελίτ. Ελέγχεται και η Κυβέρνηση από αυτές τις ελίτ, όπως γινόταν στην προ-δημοκρατική εποχή, αυτό που πολλοί επιστήμονες και πολιτικοί αναλυτές, όπως και ο Κόλιν Κράουτς, περιγράφουν ως μετα-δημοκρατικό καθεστώς.

Μετά την περίοδο Μητσοτάκη, κύριε Λιβάνιε, με εσάς συμμέτοχο, η Ελλάδα θα είναι μια χώρα με υποβαθμισμένες πολλές λειτουργίες της δημοκρατίας, με παραβιασμένο το κράτος δικαίου και με καταργημένες ελευθερίες και δικαιώματα. Θα το αντέξετε αυτό, κύριοι και κυρίες της Συμπολίτευσης; Η κοινωνία μας δεν το αντέχει και θα το ανατρέψει με μια προοδευτική κυβέρνηση, όπως και όλες αυτές τις κατάπτυστες ρυθμίσεις που φέρατε σήμερα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Τον λόγο έχει ο κ. Ευστράτιος Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κατ’ αρχάς, εκείνο το οποίο έχω να πω στους συναδέλφους μου κυρίως και στον Υπουργό είναι ότι απολύτως λογικά οι Βουλευτές του ΣΥΡΙΖΑ σηκώνουν τους τόνους. Σηκώνουν τους τόνους, γιατί δεν απευθύνονται πια σε όλο τον ελληνικό λαό. Ανταγωνίζονται μεταξύ τους ποιος θα μπορέσει πολιτικά να αξιοποιήσει το μικρό εναπομείναν τμήμα. Πάντα έτσι γίνεται. Όταν τα κόμματα συρρικνώνονται, αναγκάζονται σε έναν εσωτερικό ανταγωνισμό τα στελέχη να αντιπαρατίθενται μεταξύ τους.

Εμείς δεν θα ακολουθήσουμε αυτόν τον δρόμο, ούτε βέβαια θα τους παρακολουθήσουμε σε μια προσπάθεια την οποία κάνουν να μην προχωρεί η Βουλή στις εργασίες της, να μην έρχονται στη Βουλή νομοσχέδια. Το ίδιο έκαναν, εκμεταλλευόμενοι την πανδημία, για το πολύ σημαντικό νομοσχέδιο του Υπουργείου Παιδείας. Τα ίδια κάνουν και τώρα για ένα επίσης σημαντικό νομοσχέδιο που αφορά τα μέσα μαζικής ενημέρωσης.

Σηκώνουν τους τόνους βέβαια σε μια ενσωμάτωση κοινοτικής οδηγίας και τους τονίζω ότι δεν μπορεί να είναι η συμμετοχή μας στην Ευρωπαϊκή Ένωση αλά καρτ. Έχουμε και υποχρεώσεις και αυτές τις υποχρεώσεις οφείλουμε να τις τιμούμε. Αυτό βέβαια δεν σημαίνει ότι η ενσωμάτωση των οδηγιών είναι μονόδρομος. Ο τρόπος της εφαρμογής της επαφίεται βέβαια και στον τρόπο με τον οποίο νομοθετεί και η εκάστοτε κυβέρνηση. Ήδη ο Υπουργός, αποδεχόμενος ορισμένες ενστάσεις, οι οποίες βέβαια δεν είχαν ουσιαστικό περιεχόμενο, έχει τονίσει σε χαμηλούς τόνους ότι θα φέρει κάποιες νομοτεχνικές βελτιώσεις, ώστε κάποια θέματα τα οποία η Αντιπολίτευση και τα δύο μικρότερα κόμματα θεωρούν μείζονα, χωρίς να είναι, θα ληφθούν υπ’ όψιν.

Η οδηγία περιλαμβάνει πολύ σημαντικές ρυθμίσεις οι οποίες αφορούν στην προστασία των ανηλίκων, την ευκολότερη πρόσβαση των ΑΜΕΑ στο διαδίκτυο ή στα οπτικοακουστικά μέσα και γενικά στον έλεγχο των διαφόρων πλατφορμών, οι οποίες έχουν έδρα στο εξωτερικό, στην Ελλάδα. Θεωρώ ότι στον τομέα, που είναι και η ουσία του νομοσχεδίου, γίνονται πολύ σημαντικά βήματα όσον αφορά την ελληνική νομοθεσία. Για τις ανεξάρτητες αρχές είναι σαφές ότι ο ρόλος της Εθνικής Επιτροπής Ραδιοτηλεόρασης παραμένει ως έχει και σε καμμία περίπτωση δεν συρρικνώνεται.

Όσον αφορά την ΕΡΤ, τι να πω; Έρχονται στο σπίτι του κρεμασμένου να μιλήσουν για σκοινί. Οι άνθρωποι για τους οποίους έχουν ανακαλυφθεί οι όροι «βοσκοτόπια», «γάτα των Ιμαλαΐων» και …(δεν ακούγεται λόγω κακής σύνδεσης) έρχονται τώρα να κάνουν μαθήματα δημοκρατίας σε μια κυβέρνηση η οποία στην ουσία έχει αποδείξει με όλες της τις δυνάμεις ότι σέβεται απόλυτα τη δημοκρατία, δεν ανεβάζει τους τόνους, απλώς οδηγείται σε αναγκαίες μεταρρυθμίσεις οι οποίες επαναφέρουν μια κανονικότητα στη μέση ελληνική οικογένεια, μια κανονικότητα η οποία δεν υπήρχε όλα αυτά τα χρόνια.

Για την ΕΡΤ τι να πούμε; Είναι αδιαμφισβήτητα τα νούμερα της τηλεθέασης και θεωρώ ότι είναι εξαιρετικά σημαντικά. Επίσης, το να αποδεσμευθούν οι αποδοχές κάποιων στελεχών από το δημόσιο λογιστικό με βρίσκει σε γενικές γραμμές σύμφωνο. Είναι κάτι που το θέλω για όλες τις δημόσιες επιχειρήσεις. Μόνο έτσι μπορούμε να προσελκύσουμε ικανούς ανθρώπους από τον ιδιωτικό τομέα. Και χωρίς ικανούς ανθρώπους από τον ιδιωτικό τομέα, βλέποντας μόνο αυτούς που είναι τριγύρω μας στα κομματικά μας γραφεία, δεν μπορούμε σε καμμία περίπτωση να πάμε μπροστά. Θυμίζω επίσης, χωρίς να έχω καμμία διάθεση να κάνω στον ΣΥΡΙΖΑ αντιπολίτευση, ότι τα κύρια στελέχη που διευθυντικές θέσεις επί κυβερνήσεως του στην ΕΡΤ σήμερα είναι εξέχοντα κομματικά στελέχη σε αντίστοιχες θέσεις προφανώς στο κόμμα.

Όσον αφορά τα μικρότερα κόμματα, θα θυμίσω ότι εχθρός της δημοκρατίας δεν είναι μόνο ο ελιτισμός, είναι και ο λαϊκισμός και έχουν κι αυτοί ευθύνη απέναντι στον ελληνικό λαό, άσχετα αν τα ποσοστά τους είναι πολύ μικρά. Πρέπει αυτή την ευθύνη να αναλάβουν στο ακέραιο. Δεν πρέπει να ομιλούν αερολογώντας, δεν πρέπει να μιλούν -κατά τη γνώμη μου πάντα, μια άποψη καταθέτω- με έναν τρόπο που ουσιαστικά ξύνει πληγές ή μόνο του σκοπό έχει να περιχαρακώσει ένα μικρό κομματικό ακροατήριο.

Τέλος, όσον αφορά τα πρόστιμα, συμφωνώ με την άποψη που λέει ότι πρέπει να υπάρχει μια αναλογικότητα. Δεν μπορεί ένα πολύ μικρό κανάλι στην επαρχία για ένα παράπτωμα που θα κάνει και το οποίο θα είναι παρόμοιο με ένα παράπτωμα που θα κάνει ένα μεγάλο κανάλι να έχει τις ίδιες ποινές. Είναι άδικο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Σιμόπουλε και για την τήρηση του χρόνου.

Τον λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, θα ήθελα κατ’ αρχάς να επισημάνω ότι, ακούγοντας κανείς τους συναδέλφους του ΣΥΡΙΖΑ, θα πίστευε πως δεν πέρασαν ποτέ από κυβέρνηση ή όταν κυβέρνησαν, όλα ήταν αγγελικά πλασμένα. Όμως είναι πολύ νωπές οι μνήμες, αγαπητές και αγαπητοί συνάδελφοι του ΣΥΡΙΖΑ, των καταγγελιών του επιχειρηματία των βοσκοτοπιών αναφορικά με την παρέμβαση Υπουργού προκειμένου να πάρει δάνεια από κινεζική εταιρεία για να παρέμβει στο τηλεοπτικό τοπίο. Βλέπετε, η πολιτική σας πρακτική σάς ακολουθεί ακόμη και σήμερα και προφανώς έχετε χάσει το δικαίωμα να λέτε ό,τι νομίζετε ότι ακούγεται ωραίο ή εύπεπτο στα αυτιά των συμπολιτών μας, διότι οι συμπολίτες μας γνώρισαν την πολιτική σας πρακτική, γνώρισαν την πολιτική σας στο πεδίο και φυσικά σας κατέταξαν στα έδρανα της Αντιπολίτευσης, προφανώς διότι αξιολόγησαν ως ανεπαρκή την κυβερνητική θητεία.

Για να έρθω τώρα στο νομοσχέδιο, είναι αλήθεια ότι σήμερα γίνεται περισσότερο αντιληπτή από κάθε άλλη φορά η ταχύτητα με την οποία οι ψηφιακές υπηρεσίες έγιναν μέρος του νέου τρόπου ζωής, της νέας καθημερινότητας που επέφερε στην κοινωνία μας η πανδημία του κορωνοϊού. Είναι αλήθεια ότι αυτή η νέα πραγματικότητα έχει προκαλέσει στις ζωές μας κοινωνική αποστασιοποίηση και έχει απομακρύνει την επαφή μεταξύ των ανθρώπων. Ζούμε, λοιπόν, σε μια νέα εποχή, στην εποχή των «έξυπνων» κινητών, της οθόνης, της τηλεόρασης on demand.

Επειδή, αγαπητοί συνάδελφοι, μεγάλο μέρος της συζήτησης αναλώθηκε στην ελληνική ραδιοφωνία και τηλεόραση, στην ΕΡΤ, πάμε να δούμε λοιπόν πώς λειτουργεί η δημόσια τηλεόραση τους τελευταίους δεκαοκτώ μήνες. Είναι αλήθεια ότι η κρατική τηλεόραση μπήκε πρωτοπόρος σε ένα κομμάτι στο οποίο δεν είχε και δεν έχει πρόσβαση κανένα από τα ιδιωτικά κανάλια, αλλά ούτε και έχει δημιουργήσει κάτι παρόμοιο, υλοποιώντας μια δωρεάν για όλους online πλατφόρμα, το Ertflix, το οποίο προσελκύει αρκετές χιλιάδες ανθρώπων, συμπολιτών μας οι οποίοι έχουν πρόσβαση και βλέπουν σειρές και ταινίες μέσα από αυτή την πλατφόρμα.

Εδώ θέλω να σας διαβεβαιώσω πως αποτελούσε και εξακολουθεί να αποτελεί πρωταρχικό στόχο της Κυβέρνησής μας και του Κυριάκου Μητσοτάκη η δημόσια τηλεόραση να αναπτύξει νέες στρατηγικές που να προσαρμόζονται στις ανάγκες του σήμερα, αλλά και να αναπτύξει νέα τηλεοπτικά προϊόντα, τα οποία θα είναι ενδιαφέροντα και θα έχουν απήχηση στο ελληνικό κοινό.

Κυρίες και κύριοι συνάδελφοι, μια ματιά στα νούμερα της τηλεθέασης καταδεικνύει και την άνοδο της δημόσιας τηλεόρασης στις προτιμήσεις του τηλεοπτικού κοινού. Θα έλεγα, λοιπόν, ότι στο πλαίσιο αυτό και μέσα στη λογική του έντονα ανταγωνιστικού περιβάλλοντος πρέπει να υπάρχει μια ευελιξία και για τις αμοιβές, αλλά και για τον τρόπο πρόσληψης ιδιαίτερα των υψηλόβαθμων στελεχών της κρατικής τηλεόρασης. Επειδή, λοιπόν, όλοι μας φαντάζομαι ότι θέλουμε μία ΕΡΤ η οποία να πρωτοπορεί, μία ΕΡΤ η οποία να έχει θεαματικότητα, μία ΕΡΤ που να είναι εφάμιλλη ή και καλύτερη, θα έλεγα εγώ, των ιδιωτικών καναλιών, οφείλουμε να επιλέγονται τα καλύτερα στελέχη από την ελεύθερη αγορά, προκειμένου να προσδώσουν προστιθέμενη αξία και ειδικό βάρος στη δημόσια τηλεόραση.

Η στροφή όλων στις ψηφιακές υπηρεσίες ήταν αναπόφευκτη, ιδιαίτερα για τα παιδιά μας που βρέθηκαν ξαφνικά σε ένα νέο περιβάλλον εκτός του σχολείου, εκτός δραστηριοτήτων, με μόνη επαφή τις ηλεκτρονικές τους συσκευές. Άραγε δεν θα έπρεπε εμείς να προχωρήσουμε στις απαιτούμενες εκείνες ρυθμίσεις, ώστε να προστατεύσουμε τη νέα γενιά; Δεν θα πρέπει τα παιδιά μας να είναι προστατευμένα απέναντι στο υλικό που παράγει βία, που παράγει μισαλλοδοξία ή προάγει τον ρατσισμό; Δεν είναι, επομένως, απαραίτητη η υιοθέτηση νέων επιχειρηματικών προτύπων;

Αυτό ακριβώς έρχεται να κάνει και το παρόν νομοσχέδιο. Ενσωματώνουμε την ευρωπαϊκή οδηγία, προκειμένου να αμβλύνουμε στην αγορά τις επιπτώσεις από τον κορωνοϊό. Ρυθμίζεται το οπτικοακουστικό περιεχόμενο ακόμη και σε μέσα κοινωνικής δικτύωσης, όπως το Youtube, τα οποία χρησιμοποιούν κατά κόρον οι νέοι μας. Εκεί εισάγονται νέες ρυθμίσεις, νέες υποχρεώσεις, νέες διαδικασίες κυρίως για τις διαφημίσεις που προβάλλονται. Θεσπίζονται νέοι κανόνες στις πλατφόρμες που οι νέοι ανταλλάσσουν βίντεο και χρησιμοποιούν. Δίνεται μεγαλύτερη προσβασιμότητα στα άτομα με αναπηρία στις νέες υπηρεσίες με την ενίσχυση της νοηματικής.

Η Κυβέρνησή μας έχει θέσει εθνικό πλάνο στήριξης των ατόμων με αναπηρία, δίνοντάς τους δικαιώματα για ισότιμη πρόσβαση σε όλους τους τομείς, πόσω μάλλον στον τομέα της ενημέρωσης. Ενθαρρύνονται διαφημίσεις που προστατεύουν τα παιδιά από ανθυγιεινές τροφές και κυρίως δεν περιέχουν καπνικά προϊόντα. Εδώ να σημειώσω την ενίσχυση του ρόλου του ΕΣΡ, με στόχο την πολυφωνία, την πολιτισμική πολυμορφία και την προστασία των καταναλωτών.

Υποχρέωση καταγραφής στο μητρώο του ΕΣΡ του συνόλου των εγκατεστημένων στην Ελλάδα παρόχων υπηρεσιών μέσων επικοινωνίας. Εδώ, συνάδελφοι, θέλουμε να αλλάξουμε τη φυσιογνωμία των ραδιοφωνικών και τηλεοπτικών σταθμών περιφερειακής εμβέλειας. Με την ολοκλήρωση της νέας διαδικασίας χορήγησης αδειών είναι αναγκαία η αλλαγή της φυσιογνωμίας τους, για να υπάρξει πλήρης και αντικειμενική ενημέρωση του κοινού, αλλά και να μην πλήττεται η επιχειρηματική ελευθερία των εμπλεκόμενων φορέων.

Ο περιφερειακός Τύπος χρειάζεται στήριξη, διότι πολλοί συμπολίτες μας και κυρίως οι άνθρωποι της περιφέρειας τον παρακολουθούν και ενημερώνονται από αυτόν. Και εδώ θα ήθελα να σημειώσω πως ο περιφερειακός Τύπος, η περιφερειακή τηλεόραση προάγουν τον δημόσιο διάλογο και κυρίως την τοπική δημοκρατία.

Και μιας και μιλάμε για τον περιφερειακό Τύπο, να θυμίσω στους συναδέλφους του ΣΥΡΙΖΑ ότι η ενίσχυση του περιφερειακού Τύπου επί ΣΥΡΙΖΑ έγινε μόλις δυόμιση εβδομάδες πριν τις εκλογές. Προφανώς, ο ΣΥΡΙΖΑ ως κυβέρνηση δεν είχε τον χρόνο να το πράξει νωρίτερα ή κάτι άλλο ήθελε να πετύχει. Επίσης, ο φόρος διαφήμισης από 20% έγινε 5% μόλις δύο εβδομάδες πριν τις εκλογές.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Όλα αυτά καταδεικνύουν τον τρόπο που σκεφτόσασταν, τον τρόπο που λειτουργούσατε και τον τρόπο που δρούσατε, όταν ήσασταν κυβέρνηση.

Για την Κυβέρνησή μας είναι αυτονόητο ότι στηρίζουμε τον κλάδο των μέσων μαζικής ενημέρωσης, αλλά και τις θέσεις εργασίας που περιέχονται εκεί, όπως άλλωστε κάνουμε το τελευταίο διάστημα με τη στήριξη των επιχειρήσεων, των ιδιωτών και της τοπικής αυτοδιοίκησης.

Κυρίες και κύριοι συνάδελφοι, ο τομέας των μέσων μαζικής επικοινωνίας είναι ένας από τους πλέον σημαντικούς πυλώνες της δημοκρατίας μας και γι’ αυτό νομοθετούμε, ώστε να καταστεί διαφανής, ορθός και να συμβάλει στη σωστή έγκαιρη και έγκυρη ενημέρωση των πολιτών μας.

Γι’ άλλη μία φορά νομοθετούμε, για να κάνουμε το άλμα στο μέλλον, αντιλαμβανόμενοι την κρισιμότητα των στιγμών, γιατί όταν με το καλό περάσουμε στην μετά COVID εποχή, θα πρέπει η ραδιοτηλεοπτική αγορά να είναι προσαρμοσμένη στις νέες συνθήκες, στο νέο ψηφιακό περιβάλλον και έτοιμη κυρίως να αδράξει τις νέες ευκαιρίες και τις δυνατότητες που θα παρουσιαστούν μπροστά της.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα η κ. Κανέλλη από το Κομμουνιστικό Κόμμα Ελλάδας μέσω Webex.

Μας ακούτε, κυρία Κανέλλη;

Η κ. Κανέλλη είναι δύσκολο να συνδεθεί αυτή τη στιγμή.

Θα ρωτήσω αν η κ. Ελευθεριάδου από τον ΣΥΡΙΖΑ μπορεί να πάρει τον λόγο μέσω Webex.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρία Πρόεδρε, είμαι εγώ στη θέση της κ. Ελευθεριάδου.

**ΠΡΟΕΔΡΕΥΟΥΣΑ (Σοφία Σακοράφα):** Με συγχωρείτε, κύριε Καλαματιανέ, είχα άλλο κατάλογο. Σας ζητώ συγνώμη.

Έχετε τον λόγο για επτά λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας ευχαριστώ.

Κυρία Πρόεδρε, συζητάμε σήμερα ένα νομοσχέδιο που αφορά τα μέσα μαζικής ενημέρωσης και ξεκινώ με τη νέα κυβερνητική αποτυχία.

Όλη την προηγούμενη βδομάδα ακούγαμε τους μετεωρολόγους να προειδοποιούν ότι έρχεται κακοκαιρία και έντονη χιονόπτωση. Ακούγαμε από τα μέσα μαζικής ενημέρωσης ότι η Κυβέρνηση και ο κρατικός μηχανισμός προετοιμάζονται με ένταση, με φροντίδα και με σπουδή, ώστε να αντιμετωπίσουν την κακοκαιρία. Ακούγαμε ότι η Πολιτική Προστασία είναι σε άμεση ετοιμότητα να επέμβει.

Ποιο ήταν το αποτέλεσμα; Με την πρώτη χιονόπτωση η χώρα κόπηκε στα δύο. Με το πρώτο χιόνι ο Υπουργός Προστασίας του Πολίτη ο κ. Χρυσοχοΐδης αποφάσισε χθες ξαφνικά να απαγορεύσει την κυκλοφορία στην εθνική οδό ταλαιπωρώντας εκατοντάδες οδηγούς. Δεν υπήρξε καμμία ενημέρωση από το νούμερο έκτακτης ανάγκης το «112», δεν τέθηκαν σε λειτουργία τα μηχανήματα, που δήθεν ήταν πανέτοιμα, για να καθαρίσουν τους δρόμους, όπως έλεγαν.

Η Περιφέρεια Αττικής απούσα. Στις εταιρείες διαχείρισης των διοδίων, που –σύμφωνα με τον νόμο και τις συμβάσεις- έχουν την υποχρέωση να συντηρούν και να κρατούν τους δρόμους ανοικτούς όχι μόνο δεν θα ζητηθούν ευθύνες, αλλά μπορεί και να αποζημιωθούν κιόλας, εφόσον ο δρόμος έκλεισε με κυβερνητική εντολή. Μέσα στους δεκαεννέα μήνες της διακυβέρνησής σας για δεύτερη φορά κλείνει η εθνική οδός λόγω χιονόπτωσης. Τόσο έτοιμη είναι η Κυβέρνησή σας και τόσο αποτελεσματικό το επιτελικό σας κράτος!

Μετά λύπης μας από δημοσιεύματα πληροφορούμαστε ότι είχαμε και ανθρώπινες απώλειες στην Εύβοια και στο Λασίθι. Πολλές περιοχές βρέθηκαν χωρίς ρεύμα. Πολλά από τα μέσα μαζικής μεταφοράς στην Αθήνα δεν λειτουργούν

Αν είχαν συμβεί όλα αυτά με κυβέρνηση ΣΥΡΙΖΑ, ξέρουμε όλοι την πολύ αυστηρή κριτική που θα ακούγαμε από τα μέσα μαζικής ενημέρωσης για τους Υπουργούς, για την Περιφερειάρχη, για την Κυβέρνηση και τον Πρωθυπουργό. Τώρα στα τηλεοπτικά κανάλια γίνονται απλές περιγραφές της χιονόπτωσης και των προβλημάτων.

Η προστασία που απολαμβάνει η Κυβέρνησή σας από τη συντριπτική πλειοψηφία των τηλεοπτικών καναλιών, ιδιωτικών και κρατικών, είναι πρωτοφανής. Η διαμόρφωση της επικαιρότητας, η σιωπή και η απόκρυψη είναι σε ημερήσια διάταξη.

Είναι χαρακτηριστική η περίπτωση της ΕΡΤ με το σημείωμα, το πρόσφατο σημείωμα, συμμόρφωσης προς τους εργαζομένους, για να μη δείξουν το τραπέζωμα του Πρωθυπουργού και των Υπουργών στην Ικαρία με είκοσι και πλέον άτομα, χωρίς βεβαίως να τηρούν κανένα υγειονομικό πρωτόκολλο, που η ίδια Κυβέρνηση έχει θεσπίσει.

Να θυμίσουμε ότι η συγκυβέρνηση Σαμαρά -Βενιζέλου είχε κλείσει την ΕΡΤ, διότι οι εργαζόμενοι δεν υπάκουαν απόλυτα στις εντολές της.

Να επισημάνουμε βεβαίως ότι τέτοια σημειώματα δεν χρειάζονται στην πλειοψηφία των ιδιωτικών καναλιών. Εκεί οι εργαζόμενοι γνωρίζουν εκ των προτέρων τι είναι αρεστό και τι όχι, τι πρέπει να παίξουν και τι όχι.

Όλα αυτά δεν τα επισημαίνουμε βέβαια μόνο εμείς. Οι πρακτικές αυτές έχουν γίνει αντιληπτές από φορείς, δημοσιογράφους και μέσα μαζικής ενημέρωσης του εξωτερικού, που δεν συνδέονται με την Κυβέρνησή σας και δεν βρίσκονται στις λίστες Πέτσα, για να αποκρύπτουν την αλήθεια.

Γνωρίζετε ότι η Ελλάδα για το έτος 2020 κατατάσσεται στις τελευταίες θέσεις της λίστας για την ελευθερία του Τύπου στην Ευρώπη, που εξέδωσε το Ευρωπαϊκό Κοινοβούλιο σε συνεργασία με τους δημοσιογράφους χωρίς σύνορα. Γνωρίζετε ότι η Ελλάδα για το 2020 βρέθηκε στην τριακοστή έβδομη θέση παγκοσμίως για το επίπεδο της δημοκρατίας της, σύμφωνα με τον οικουμενικό χάρτη των δημοκρατικών ελευθεριών που εκπόνησε το «Economist Intelligence Unity». Έλαβε μία θέση πολύ χαμηλή για χώρα της Ευρωπαϊκής Ένωσης.

Και ερωτώ, κυρίες και κύριοι συνάδελφοι: Αυτά μας τιμούν ως χώρα; Πιστεύετε ότι μας αξίζουν;

Ο Πρόεδρος του ΣΥΡΙΖΑ, ο Αλέξης Τσίπρας, πρότεινε τον ορισμό νέας διοίκησης στην ΕΡΤ με διακομματική συναίνεση. Προς τιμήν του ο Αντιπρόεδρος της Βουλής, ο. Κακλαμάνης, δήλωσε ότι τον βρίσκει σύμφωνο η πρόταση αυτή και ανέφερε ότι το είχε προτείνει και ο ίδιος παλαιότερα.

Δεν θα το κάνετε, όμως. Δεν θα κάνετε δεκτή αυτή την πρόταση γιατί είστε εντελώς αντίθετοι με τη λογική της δίκαιης ρύθμισης του ραδιοτηλεοπτικού τοπίου. Δεν σας ενδιαφέρει καθόλου η αντικειμενική και ελεύθερη ενημέρωση.

Με το νομοσχέδιο που θα ψηφίσετε, εισάγετε διατάξεις-δώρα, προκειμένου να διατηρήσετε τη βολική για εσάς προστασία από τα μέσα μαζικής ενημέρωσης, την παραπληροφόρηση ή την αφωνία τους. Σφραγίδα της νεοφιλελεύθερης ιδιοσυγκρασίας σας είναι η απορρύθμιση των εργασιακών σχέσεων προς όφελος των εργοδοτών-ιδιοκτητών.

Ο ν.4339/2015, ο γνωστός νόμος Παππά, προβλέπει τετρακόσιους εργαζόμενους ως ελάχιστο αριθμό σε κάθε κανάλι πανελλαδικής εμβέλειας. Διασφαλίζει με τον τρόπο αυτό τις θέσεις εργασίας πλήρους απασχόλησης και την εύρυθμη λειτουργία των καναλιών.

Τώρα εσείς εισάγετε έναν νέο τρόπο υπολογισμού του ετήσιου μέσου όρου προσωπικού των τηλεοπτικών σταθμών. Αυτός δεν θα απαρτίζεται μόνο από εργαζόμενους πλήρους απασχόλησης του κάθε καναλιού. Ο ιδιοκτήτης του τηλεοπτικού καναλιού θα έχει τη δυνατότητα να παρακάμψει το ελάχιστο αυτό πλαφόν. Θα μπορεί να προσμετρά στον αριθμό των τετρακοσίων και εργαζόμενους που θα προέρχονται σε ποσοστό έως 15% από συνδεδεμένες εταιρείες.

Συνεπώς θα πρόκειται για μεταφερόμενους εργαζόμενους που θα ακολουθούν τις συγκυριακές ανάγκες του καναλιού και την εργοδοτική βούληση. Και βέβαια δεν υπάρχει καμμία πρόβλεψη, ώστε να αποφευχθούν καταχρηστικές πρακτικές και να μην καταλήξουν οι μεταφερόμενοι εργαζόμενοι να απασχολούνται και στις δύο επιχειρήσεις ταυτόχρονα. Ούτε υπάρχει κανένας έλεγχος για πόσο, πότε και σε ποιο αντικείμενο τελικά θα απασχοληθούν μετά τη μεταφορά τους. Έτσι οι εργαζόμενοι θα οδηγούνται σε ένα καθεστώς ανασφάλειας, εξάρτησης και υποταγής.

Όμως, πέρα από τις «τακτοποιήσεις» στα εργασιακά, δεν αφήνετε και τα δώρα σε άμεσο χρήμα.

Με το άρθρο 42 του νομοσχεδίου δίνετε τη δυνατότητα σε ιδιοκτήτες των καναλιών να λάβουν έκπτωση έως και 98,6% στο ποσό της οφειλόμενης δόσης για το 2020. Τους δίνετε αυτή τη δυνατότητα, ακόμα και αν ο τηλεοπτικός σταθμός είχε κέρδη. Χαρίζετε πολύ μεγάλα ποσά στους ιδιοκτήτες των καναλιών, με πρόφαση τις επενδύσεις της επιχείρησης σε πρόγραμμα, τεχνολογικό εξοπλισμό και υποδομές.

Και το ερώτημα είναι: Γιατί συνδέετε την ιδιωτική επένδυση και ανάπτυξη μιας ιδιωτικής εταιρείας με την αφαίρεση της υποχρέωσης να καταβάλει τίμημα για την παροχή ενός δημόσιου αγαθού, όπως είναι η ραδιοτηλεοπτική συχνότητα; Γιατί αφαιρείτε την υποχρέωση πληρωμής του δημοσίου από μία ιδιωτική εταιρεία, που χρησιμοποιεί τη δημόσια περιουσία επειδή θα κάνει επενδύσεις στην επιχείρησή της; Αυτό είναι πρωτάκουστο! Δεν το κάνετε για καμμία άλλη επιχείρηση. Το κάνετε για τα κανάλια. Τα ερωτήματα αυτά, δυστυχώς, τα αφήνετε αναπάντητα.

Επιπλέον, για να ολοκληρώσετε το δώρο, παρέχετε τη δυνατότητα στους κατόχους των ραδιοτηλεοπτικών συχνοτήτων να αποπληρώσουν ό,τι ποσό απομένει σε ογδόντα τέσσερις ή ενενήντα έξι δόσεις.

Προκύπτει λοιπόν ότι είστε ανοιχτοχέρηδες, όταν πρόκειται για δώρα στους ιδιοκτήτες καναλιών, αλλά το κάνετε και στα δικά σας παιδιά.

Με το άρθρο 45 του υπό συζήτηση νομοσχεδίου αυξάνετε τις πρόσθετες αμοιβές στα μέλη του ΕΣΡ. Απελευθερώνετε τις αμοιβές της διοίκησης της ΕΡΤ, των ειδικών συμβούλων, των διευθυντών, των προϊσταμένων αλλά και σε επιλεγμένους εργαζομένους της. Το ίδιο κάνετε και με το Αθηναϊκό Πρακτορείο. Το κάνετε αυτό, ενώ τις θέσεις αυτές τις έχετε καλύψει και βρισκόμαστε μέσα σε πανδημία και οικονομική ύφεση. Προσπαθείτε με κάθε τρόπο να ελέγξετε τα πράγματα, να κρατάτε την κοινή γνώμη σε λήθαργο, να παρουσιάζετε μια ιδεατή κατάσταση της πραγματικότητας.

Πώς θα το πετύχετε αυτό; Με τα μέσα μαζικής ενημέρωσης σε πλήρη συνεργασία μαζί σας ή σε υποταγή. Χαρίζετε δημόσιο χρήμα ή δεν το εισπράττετε με χαριστικές διατάξεις. Αυτό όμως δεν είναι δημοκρατία που στηρίζεται στην ελεύθερη ενημέρωση και το κράτος δικαίου.

Προσεγγίζετε όλο και περισσότερο σε καθεστώτα τύπου Ουγγαρίας. Όμως, να ξέρετε ότι όσο και να προσπαθείτε να αλλάξετε την πραγματικότητα με τον έλεγχο της πληροφόρησης, η αλήθεια θα βρει χαραμάδα για να αποκαλυφθεί.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Κωνσταντίνος Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κυρία Πρόεδρε.

Μιλάμε για ένα δίκοπο μαχαίρι σήμερα, διότι πρέπει να ξεχωρίσουμε ότι έχουμε δύο ταχυτήτων τηλεοπτικές οικογένειες. Έχουμε το αθηνοκεντρικό μοντέλο σε τηλεοπτικό επίπεδο όπως είναι δομημένο και τα κανάλια της περιφέρειας, τα οποία πραγματικά φυτοζωούν.

Θα προσπεράσω λίγο το άρθρο 8 που εκεί παίζετε με τη φωτιά, αυτό που καταγγείλαμε ως Ελληνική Λύση περί αντισυνταγματικότητας, σε ό,τι αφορά την ιδιότητα μέλους εθνικής μειονότητας.

Γιατί, ξέρετε, οι λέξεις κάνουν τη διαφορά, αλλά οι λέξεις ελλοχεύουν κινδύνους μελλοντικά, για τους ιστορικούς του μέλλοντος, για να μην ανοίξει ο ασκός του Αιόλου και πληρώσουν οι επόμενες γενιές αμαρτίες. Άρα λοιπόν επιδερμικά μην το αγγίζετε αυτό, γιατί έχει την ιστορική σημασία απέναντι στη Συνθήκη της Λωζάνης και στη Συνθήκη του Νεϊγύ, σε ό,τι αφορά τις θρησκευτικές μειονότητες, και εκεί πρέπει να επιμένουμε.

Όμως, το συζητήσαμε αυτό. Απλά, για μία ακόμη φορά, η Ελληνική Λύση προειδοποιεί για την ιστορία.

Πάμε λίγο στα κανάλια. Σήμερα όλα αυτά τα παιδιά που δουλεύουν στα κανάλια δουλεύουν κάτω από δύσκολες και μαύρες εργασιακές συνθήκες –και σε μεγάλα και σε μικρότερα κανάλια- διότι ούτε τις Κυριακές πληρώνονται ούτε νυχτερινά παίρνουν ούτε το περισσότερο ωράριο, αλλά βασίζονται οι περισσότεροι καναλάρχες στην αγάπη αυτών των παιδιών για το αντικείμενο που υπηρετούν.

Και το λέω αυτό, διότι κάνω τηλεόραση από το 1989 στην περιφέρεια, μια τριακονταετία. Είχα την τιμή να κάνω το πρώτο δελτίο ειδήσεων, διότι η «TVS» ήταν το πρώτο κανάλι ιδιωτικό που εξέπεμψε στην Ελλάδα πριν από τα κανάλια των Αθηνών τον Αύγουστο του 1989.

Όμως, προσέξτε. Τα κανάλια της περιφέρειας στη νέα ψηφιακή εποχή τα δολοφονείτε με την «DIGEA». Υπάρχει ένα μονοπώλιο, με συμβάσεις που υπεγράφησαν για δεκαπέντε χρόνια και σήμερα τα κανάλια πληρώνουν ουκ ολίγα λεφτά στην «DIGEA», όπου οι μισές και παραπάνω διαφημίσεις του προγράμματος είναι για να καλύψουν μόνο την «DIGEA».

Τι να μείνει για τα υπόλοιπα λειτουργικά; Τι να μείνει για τους εργαζόμενους; Τι να μείνει κέρδος; Για άλλους λόγους δίνουν μία μάχη, για να τα έχουν καλά και με την τοπική εξουσία, για να μην κρυβόμαστε.

Όμως, σας δίνω ένα παράδειγμα. Τα δύο κανάλια των Σερρών ναι μεν ανήκουν διοικητικά στην κεντρική Μακεδονία, εκπέμπουν όμως στην «DIGEA» στην ανατολική Μακεδονία. Πληρώνουν 3.500 ευρώ το μήνα, αλλά αν «κουμπώσουν» στην κεντρική Μακεδονία, θα πληρώνουν 5.000, γιατί μπαίνουν πληθυσμιακά κριτήρια.

Και σας ερωτώ, επειδή γίνεται μεγάλη συζήτηση με την ΕΡΤ γιατί δολοφονούμε την περιφερειακή τηλεόραση με αυτόν τον τρόπο, όπως και με την «Αυτοδιαχείριση», όπως και με τη «GEA», όπως και με τα πνευματικά δικαιώματα, που λέμε όχι να μην πληρώνουν τα κανάλια, αλλά το θέμα είναι πού πάνε τα λεφτά. Είναι μία άλλη παράμετρος εκεί.

Η Ελληνική Λύση δεσμεύεται απέναντι στον καλλιτεχνικό κόσμο να προσκομίσει στοιχεία και ντοκουμέντα πού έχουν πάει τα χρήματα και πού πηγαίνουν τα χρήματα που πληρώνουν και τα κανάλια και τα ραδιόφωνα και όλα τα καταστήματα και σήμερα οι καλλιτέχνες έπρεπε να είναι καλά αμειβόμενοι, στην περίπτωση της πανδημίας που ζούμε. Διότι δεν έγινε ένας ουσιαστικός έλεγχος για το πού πάει τα χρήματα και της ΑΕΠΙ και τώρα της «Αυτοδιαχείρισης» που πληρώνουν και τα κανάλια.

Συνεπώς είναι ανενημέρωτοι οι κάτοικοι εδώ της κεντρικής Μακεδονίας για τα τεκταινόμενα, διότι τα κανάλια είναι αναγκασμένα να είναι «κουμπωμένα» σε άλλη περιφέρεια, όπου και τώρα δεν μπορούν να επωμιστούν όλα αυτά τα έξοδα. Έτσι, λοιπόν, οι δημοσιογράφοι και οι εργαζόμενοι στα κανάλια της περιφέρειας δουλεύουν με την καλή τους την καρδιά και την καλή τους θέληση και δεν πληρώνονται τα χρήματα που τους αναλογούν.

Όμως, εσείς σπρώχνετε τους καναλάρχες σε αυτή την κατάσταση με μία ληστρική «DIGEA». Και ερωτώ, επειδή γίνεται αυτή τη στιγμή μεγάλος λόγος για τη δημόσια τηλεόραση: Για να μην έχουν δικαίωμα να «κουμπώσουν» σε έναν ψηφιακό πάροχο στη δημόσια τηλεόραση; Για να έχουμε συναγωνισμό- ανταγωνισμό; Όχι όμως με αυτόν τον τρόπο, όπου πέντε-έξι κανάλια είναι αυτά που διαχειρίζονται πραγματικά την ψηφιακή επίγεια πλατφόρμα εξ ου και οι λέξεις «DIGEA» και «GEA» απέναντι στα κανάλια της περιφέρειας.

Σήμερα λοιπόν τα κανάλια της περιφέρειας καλούνται να πληρώσουν την «DIGEA», χωρίς να έχουν έσοδα. Διότι, για παράδειγμα, αν ένα κατάστημα της Ορεστιάδας διαφημίζεται σε ένα κανάλι των Σερρών, δεν θα μπορούν πραγματικά εκεί να έχουν έσοδα γιατί δεν μπορεί ο καταναλωτής να πάει από τις Σέρρες στην Ορεστιάδα. Τουναντίον, τα μεγάλα κανάλια έχουν το πλεονέκτημα με τις πολυεθνικές και έτσι τα έσοδα είναι πάρα πολύ μεγάλα.

Σας δίνω παράδειγμα. Η ΑΕΠΙ -και νυν «Αυτοδιαχείριση»- στα μέσα μαζικής ενημέρωσης της περιφέρειάς ζητάει χρήματα συγκεκριμένα με απειλητικά τηλεφωνήματα, όπως και στα κανάλια και απειλεί με αγωγές όχι επί του τζίρου, διότι ο κύκλος εργασιών είναι μικρός. Τους λέει «μόνιμο χαράτσι».

Τουναντίον, στα κανάλια και στα ραδιόφωνα των Αθηνών κυρίως, όπου η διαφήμιση είναι ανά δευτερόλεπτο, ανά second που λέμε στις εντολές διαφημίσεις, τους παίρνει χρήματα ανάλογα με τον κύκλο εργασιών. Δύο μέτρα και δύο σταθμά.

Πού είναι αυτός ο περιβόητος νόμος του 1995, του 30% της κρατικής διαφήμισης; Δεν εφαρμόζεται, παρά τις καταγγελίες που έχουν γίνει. Δεν δεσμεύεται το Υπουργείο, όπως και τώρα με τη Νέα Δημοκρατία, για να βγει μια αναλυτική κατάσταση. Το 30% πρέπει να πάει στην περιφερειακή τηλεόραση για να επιβιώσει, γενικότερα η περιφέρεια. Ξέρετε είναι ένα δείγμα κατά πόσο ευαγγελίζεται και η Κυβέρνηση της Νέας Δημοκρατίας την περιφερειακή ανάπτυξη.

Δεν εφαρμόζεται λοιπόν αυτός ο νόμος του 30%. Γιατί; Τώρα θα μου πείτε, αφού τα ιδιωτικοποιήσαμε όλα, κάποια στιγμή έδινε η ΔΕΗ. Και εκεί βέβαια μεσολαβούν αυτά τα media shop, οι διαφημιστικές εταιρείες και παίρνουν ουκ ολίγα λεφτά ως προμήθεια και μένουν λιγότερα στα κανάλια. Όμως, ούτε αυτό δεν γίνεται.

Τώρα με την ιδιωτικοποίηση της ΔΕΗ, με την ιδιωτικοποίηση των τραπεζών, παρά την ανακεφαλαιοποίησή τους, θα χαθεί και ένα μεγάλο κομμάτι βεβαίως της κρατικής διαφήμισης, αλλά παρά ταύτα δεν εφαρμόζεται.

Στις παραγωγές οπτικοακουστικών μέσων να υπάρχουν ποιοτικές παραγωγές. Ξέρετε, συζητάμε για παιδί και τηλεόραση. Μπείτε σε μία μεγάλη έρευνα που έχει γίνει στη Γαλλία. Είναι το λεγόμενο «3-6-9-12» ενός μεγάλου Γάλλου ψυχιάτρου το πώς θα προστατευθούν οι νέες γενιές από την ψηφιοποιημένη τεχνολογία της εποχής, δηλαδή τηλεόραση και διαδίκτυο. Εκεί λοιπόν υπάρχει μία μελέτη που έγινε αποδεκτή στη Γαλλία από την ένωση γενικότερα παιδιάτρων. Είναι μια έρευνα του Serge Tisseron που εφαρμόζεται απαρέγκλιτα, αν θέλουμε να προστατεύσουμε και τα παιδιά και τις ευάλωτες ομάδες.

Κάποτε επί Κώστα Καραμανλή –θυμάμαι- μιλούσαμε για ένα αγροτικό κανάλι που δεν υπάρχει στην Ελλάδα. Εδώ δεν έχουμε δώσει καν στη Βουλή –που το έχουμε πει και το έχουμε επισημάνει ως Ελληνική Λύση- έμφαση στην παραγωγή γενικότερα στον πρωτογενή αγροτοκτηνοτροφικό τομέα. Θυμάμαι, λοιπόν, τότε που ο Κώστας Καραμανλής –το 2005 πρέπει να ήταν- μιλούσε για ίδρυση ενός αγροτικού τηλεοπτικού καναλιού προς ενημέρωση των αγροτών, κτηνοτρόφων και αλιέων –κάτι που λείπει από την Ελλάδα-, με θεματικές τηλεοπτικές ενότητες τότε που θα κάναμε.

Εν πάση περιπτώσει, μιλάμε για μία τηλεόραση δύο ταχυτήτων. Υπάρχουν οι λεγόμενοι «πληβείοι» και «πατρίκιοι» στην τηλεόραση, αυτοί που καρπούνται ένα μεγάλο μέρος των χρημάτων από προϊόντα μεγάλης εμβέλειας που διαφημίζουν –έχουν αυτή τη δυνατότητα- και τα χρήματα που παίρνουν από την Κυβέρνηση και η τηλεόραση της περιφέρειας, που είναι παραμελημένη και αδικημένη.

Όμως, για μία ακόμη φορά να τονίσουμε ότι ο πυρήνας χωρίς τους δορυφόρους δεν μπορεί να λειτουργήσει. Πρέπει να έχει τα πρωτόνια και τα ηλεκτρόνια.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε σιγά σιγά, σας παρακαλώ. Έχετε πάει στα οκτώμισι λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αλλιώς, δεν μπορούμε να έχουμε μία ολοκληρωμένη –ολοκληρώνω, κυρία Πρόεδρε- περιφερειακή τηλεόραση με ουσία.

Να εφαρμοστεί και ο νόμος του 1995 και σε ένα ΕΣΡ το οποίο βλέπει να δείχνουν κάτι τραγικές εικόνες που φοβίζουν τον κόσμο και τους πειράζουν άλλα, αν θέλει το Εθνικό Ραδιοτηλεοπτικό Συμβούλιο πραγματικά να έχει μια αυστηρή κριτική από την εποχή του Δημήτρη Μαρούδα και το 1989 που έχει θεσπιστεί. Και σήμερα τα κανάλια περιμένουν κρατική διαφήμιση για να ορθοποδήσουν.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τώρα τον λόγο έχει ο κ. Κωνσταντινίδης από τη Νέα Δημοκρατία και θα παρακαλέσω να κοιτάτε το ρολόι, για να μην ξεφεύγουμε τόσο πολύ από τον χρόνο μας.

Ορίστε, κύριε συνάδελφε, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, από την εξελιχθείσα συζήτηση για τα οπτικοακουστικά μέσα αυτό που έγινε απολύτως σαφές είναι ότι το νομοθετικό πλαίσιο χρειαζόταν ρύθμιση.

Χρειαζόταν ρύθμιση και σε ό,τι αφορά στο πεδίο αναφοράς της οδηγίας 2018/1808, η οποία ενσωματώνεται με το πρώτο μέρος του προς ψήφιση σχεδίου νόμου, με το οποίο επανακαθορίζεται το πλαίσιο λειτουργίας και δικαιοδοσίας των παρόχων που είναι εγκατεστημένοι στην Ευρωπαϊκή Ένωση, χρειαζόταν, όμως, εκσυγχρονισμό και το εσωτερικό οικοσύστημα των τηλεοπτικών ραδιοφωνικών έντυπων και ηλεκτρονικών μέσων ενημέρωσης.

Και αυτό είναι απολύτως λογικό και προφανές, αφού το πεδίο αυτό γνωρίζει ραγδαία εξέλιξη και είναι βέβαιο ότι και στο άμεσο μέλλον -στο κοντινό μέλλον- θα απαιτηθούν και άλλες αναθεωρήσεις στο πλαίσιο, ώστε να συμβαδίζει κάθε φορά με τις τεχνολογικές αλλαγές και τις καταναλωτικές συνήθειες.

Σήμερα κάθε κομπιούτερ, κάθε τηλεφωνική ακόμα συσκευή δεν είναι μόνο ένα μέσον επικοινωνίας ανάμεσα στους πολίτες, αλλά κυρίως μέσο κατανάλωσης οπτικοακουστικού υλικού, είτε πρόκειται για οργανωμένη εμπορική παραγωγή είτε για κάποια ερασιτεχνική. Προσομοιάζει έτσι ο χαρακτήρας των μέσων αυτών και των υπηρεσιών τους περισσότερο με εκείνο των παραδοσιακών τηλεοπτικών μέσων.

Γι’ αυτό και κάθε μορφή προβολής -είτε πρόκειται για την κλασική τηλεόραση είτε για συνδρομητική είτε για πλατφόρμα διαμοιρασμού βίντεο είτε για τα μέσα κοινωνικής δικτύωσης- πρέπει και θα ρυθμίζεται από τούδε με ενιαίο τρόπο.

Επιπλέον, με τις προβλέψεις του νόμου επιτυγχάνεται ίδιο επίπεδο προστασίας από όλα τα μέσα για το καταναλωτικό κοινό και διαμορφώνεται έτσι περιβάλλον ίσων δικαιωμάτων και υποχρεώσεων ανάμεσά τους.

Στο δεύτερο μέρος του νομοσχεδίου επιχειρούνται αναγκαίες προσαρμογές, που καθίστανται επίσης επιτακτικές από την εξέλιξη, αλλά και από τα δεδομένα που προκαλούν στην αγορά οι επιπτώσεις της υγειονομικής κρίσης. Για αυτές δύσκολα θα μπορούσε να αντιλέξει κανείς στην υποχρέωση καταγραφής όλων των επιχειρήσεων στο μητρώο του ΕΣΡ, στις αλλαγές των προϋποθέσεων για τη μεταβίβαση ή τον μετασχηματισμό επιχείρησης που κατέχει άδεια τηλεοπτικού σταθμού, στις συγγενείς ρυθμίσεις για τη μεταβίβαση και τα ασυμβίβαστα ραδιοφωνικών επιχειρήσεων ή για την κατάργηση της αναχρονιστικής απαγόρευσης συμβάσεων δανείων από εταίρους και μέλη προς την εταιρεία που λειτουργεί τηλεοπτικό σταθμό, αλλά και στη δυνατότητα που παρέχεται για μια αλλαγή στη φυσιογνωμία προγράμματος ραδιοφωνικών και τηλεοπτικών σταθμών μέχρι την έκδοση οριστικών αδειών.

Περαιτέρω, από το σύνολο του νομοσχεδίου θα πρέπει να σημειωθούν και οι ακόλουθες προβλέψεις -πολύ σημαντικές- για την ενίσχυση της προσβασιμότητας στις υπηρεσίες των οπτικοακουστικών μέσων σε άτομα με αναπηρία, για την επόπτευση των νέων και ραγδαία εξελισσόμενων μέσων, όπως είναι οι πλατφόρμες διαμοιρασμού βίντεο, όπου το τοπίο εκεί είναι ακόμα πιο πολύπλοκο, αφού κάθε χρήστης γίνεται ενίοτε και παραγωγός υλικού, με τις ειδικότερες μέριμνες που λαμβάνονται για τις διαφημίσεις -τις άμεσες και τις έμμεσες- για την προβολή περιεχομένου που κρίνεται επιβλαβές, επικίνδυνο για την ανάπτυξη των ανηλίκων και για το υλικό που υποκινεί σε πράξεις βίας ή μίσους και ωθεί σε τέλεση τρομοκρατικών πράξεων.

Από την άλλη και η διάταξη για την προώθηση ευρωπαϊκών έργων και παραγωγών είναι πολύ σημαντική με την υποχρέωση προβολής αυτών από τις πλατφόρμες. Υπάρχει σχετική ρήτρα για το 30% των προσφερόμενων έργων, ενώ σχετική είναι και η πρόβλεψη για την οικονομική συνεισφορά του 1,5% του κύκλου εργασιών που αφορά στην Ελλάδα στους παρόχους κατά παραγγελία υπηρεσιών που εδρεύουν αλλού, αλλά απευθύνονται στο ελληνικό κοινό, κονδύλι από το οποίο θα χρηματοδοτηθούν ελληνικές ταινίες και σειρές, εναλλακτικά και το Εθνικό Κέντρο Οπτικοακουστικών Μέσων και Επικοινωνίας.

Μεγάλη συζήτηση έγινε και για τη στήριξη των μέσων ενημέρωσης -κεντρικών και περιφερειακών- από τη μία από τους ανθρώπους που υπηρετούν την ενημέρωση, ιδίως στην ελληνική περιφέρεια, οι οποίοι ζήτησαν μονιμότερου χαρακτήρα μέτρα σε σχέση με τα ρυθμιζόμενα, προκειμένου να υπάρξουν όροι βιωσιμότητας και να διασφαλιστούν έτσι και οι θέσεις εργασίας.

Και από την άλλη, σηκώθηκε η αναμενόμενη σκόνη από την Αξιωματική κυρίως Αντιπολίτευση, η οποία αδίκως διαμαρτύρεται για δήθεν προσπάθεια χειραγώγησης των μέσων, αφού η δική της θητεία την εκθέτει ανεπανόρθωτα.

Προκλήθηκε στα ζητήματα αυτά και απάντησε με στοιχεία ο κύριος Υφυπουργός για τις παροχές του ΣΥΡΙΖΑ προς τα κανάλια, το 20% του φόρου τηλεόρασης που το έκανε 5% το 2017, με ετήσιο κόστος στον προϋπολογισμό τα 20 εκατομμύρια ευρώ και την επέκταση της μείωσης αυτής και στα περιφερειακά κανάλια λίγες μέρες μόνο πριν τις Ευρωεκλογές.

Επί της ουσίας, όμως, είναι αναγκαίες οι ρυθμίσεις για τον καθορισμό ημερομηνίας για την αδειοδότηση των περιφερειακών και θεματικών τηλεοπτικών σταθμών και πρέπει να τηρηθούν για την οικονομική ενίσχυση των σταθμών με συμψηφισμό οφειλών για την αναβάθμιση του εξοπλισμού τους -και αυτή είναι μία σημαντική πρόβλεψη- για την απαλλαγή των περιφερειακών τηλεοπτικών σταθμών από την καταβολή του 1,5% των ετησίων διαφημιστικών εσόδων για την παραγωγή κινηματογραφικών έργων και από τον άλλο φόρο -ειδικό φόρο διαφήμισης- ύψους 5%, για την ενίσχυση με την κάλυψη οφειλόμενων εισφορών τους προς τον φορέα επικουρικής ασφάλισης του προσωπικού τους για τα έτη 2017 και 2020. Και ίσως πρέπει να δούμε και για το διάστημα μετά το 2020 τι θα γίνει με αυτή την πρόβλεψη.

Όλες οι παραπάνω παρεμβάσεις, καθώς και άλλες θεσμικού χαρακτήρα ήταν αναγκαίες, αλλά και ουσιαστικές για τα μέσα και κυρίως για τα περιφερειακά μέσα, των οποίων οι άνθρωποι δίνουν κοπιαστικό, καθημερινό και προσωπικό –θα πω-αγώνα στις δύσκολες συνθήκες των τελευταίων ετών, αφού κατά κανόνα πρόκειται για ατομικές ή ολιγομελείς επιχειρήσεις με σημαντική παραγωγή έργου και μεγάλη απήχηση στις τοπικές κοινωνίες.

Τέλος, μέσα σε αυτό το ταχύτατα μεταβαλλόμενο περιβάλλον είναι επιβεβλημένες και οι παρεμβάσεις που γίνονται με στόχο να καταστήσουν την ΕΡΤ πιο ανταγωνιστική και το Εθνικό Συμβούλιο Ραδιοτηλεόρασης πιο αποτελεσματικό στον πολυδιάστατο ρόλο του, εξασφαλίζοντας στη δημόσια τηλεόραση και στην ανεξάρτητη αρχή τα αυτονόητα εργαλεία.

Είναι, λοιπόν, σαφές από όσα προείπα ότι το νομοσχέδιο εισφέρει αναγκαίες και θετικές παρεμβάσεις στο ισχύον πλαίσιο και γι’ αυτό το υπερψηφίζω.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε, που ήσασταν και συνεπής στον χρόνο σας.

Τον λόγο τώρα έχει ο κ. Λάππας από τον ΣΥΡΙΖΑ.

Ορίστε, κύριε Λάππα, έχετε τον λόγο για επτά λεπτά.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ πολύ.

Κυρία Πρόεδρε, σε όλα τα νομοσχέδια πάντα λέω ότι εκείνο που πρέπει να ερευνούμε -και μάλιστα βαθιά- και να ανακαλύπτουμε είναι η αρχή και η φιλοσοφία κάθε νομοσχεδίου. Και η φιλοσοφία αυτού του νομοσχεδίου είναι πρόδηλη, προφανής και σχεδόν αποκαλυπτική -θα έλεγα- αφού κανένας δεν αμφιβάλλει πλέον ότι είναι ένα νομοσχέδιο προστασίας των συμφερόντων των καναλαρχών, των συστημικών κυρίως και όχι τόσο των περιφερειακών, κυρίως των τεσσάρων, πέντε συστημικών πανελλαδικής εμβέλειας μέσων ενημέρωσης.

Και αυτό είναι αποκαλυπτικό σε μία στιγμή που η ελληνική κοινωνία πραγματικά στενάζει, υποφέρει, αγωνιά, απελπίζεται, αγανακτεί, οργίζεται και για λόγους της προϊούσας πανδημίας και της οικονομικής κρίσης.

Και ασφαλώς θα ερωτηθεί κανένας γιατί η Κυβέρνηση σπεύδει να ενισχύσει οικονομικά κυρίως τους ιδιοκτήτες των συστημικών μέσων μαζικής ενημέρωσης, των καναλιών, θα έλεγα εγώ.

Διότι, κυρία Πρόεδρε, είναι γνωστό ότι η τηλεόραση σήμερα πλέον αποδεδειγμένα -όλοι οι σχετικοί φιλόσοφοι και οι επιστήμονες, πολιτικοί των ΜΜΕ το διαπιστώνουν- μαζί με την εκπαίδευση είναι η βασική παραγωγή της γνώσης.

Κι ενώ η εκπαίδευση παράγει γνώση, ιδίως η τηλεόραση και τα μέσα μαζικής ενημέρωσης γενικότερα, εκτός από τη γνώση σήμερα διαμορφώνουν και γνώμη και μάλιστα, διαμορφώνουν συλλογική γνώμη και από εκεί αντλούν την πολύ μεγάλη πολιτική, οικονομική, ιδεολογική, αν θέλετε, και θεσμική ισχύ.

Έχει λεχθεί ότι η κοινωνική και πολιτική δύναμη βρίσκεται σήμερα στην τεχνολογία και ότι τα τελευταία είκοσι ή τριάντα περίπου χρόνια εξισώνονται με ανακαλύψεις στις τεχνολογικές επιστήμες αιώνων και χιλιετηρίδων. Άρα κάθε χρόνο που περνάει στην τεχνολογία έχουμε τεράστια επιτεύγματα και αυτά κεφαλαιοποιούνται κυρίως από τα μέσα μαζικής ενημέρωσης με τις εκπομπές που κάνουν. Θα έλεγα σχηματικά ότι δίνεται πλέον στην ιστορία μια παγκόσμια διάσταση, αφού μηδενίζεται ο χρόνος στο δευτερόλεπτο που συμβαίνει το γεγονός, που σημαίνει ότι μηδενίζεται ο χώρος και ο χρόνος.

Θα ρωτούσα τον κύριο Υπουργό, τον κ. Λιβάνιο κάτι που ρωτούσαμε το 2016 - 2017 τους μιντιάρχες που παρήλαυναν ως μάρτυρες από την εξεταστική επιτροπή της Βουλής. Αναρωτηθήκατε ποτέ, κύριε Υπουργέ, γιατί επιχειρηματίες οι οποίοι έχουν διάφορες δράσεις, επιχειρηματικές και οικονομικές, με πολύ μεγάλη επιτυχία, που είναι κερδοφόρες, γιατί ταυτόχρονα επιδιώκουν να έχουν και ένα κανάλι το οποίο δεν είναι κερδοφόρο εσαεί τουλάχιστον; Είναι αποδεδειγμένο. Φανταστείτε ότι το 2016 τα χρέη των ΜΜΕ ήταν 1,3 δισ. Σήμερα δεν ξέρω. Δεν μας λέτε ούτε εσείς ποια είναι τα χρέη τα δανειακά, τα χρέη τους γενικότερα. Εγώ πιστεύω ότι είναι πάρα πολλά. Ιδίως οι δανειακές υποχρεώσεις δεν ικανοποιούνται και δεν εκπληρώνονται.

Γιατί, λοιπόν, θέλουν κι ένα κανάλι; Κύριε Λιβάνιε, έχει αποδειχθεί πλέον -και το λέμε στο πόρισμά μας το 2017- ότι το θέλουν, γιατί εκτός από την οικονομική ισχύ που έχουν, θέλουν να διαθέτουν και πολιτική και ιδεολογική και κυρίως, πολιτική ισχύ, γιατί με την πολιτική ισχύ μπορούν να ασκούν πιέσεις στο κάθε Υπουργείο, στην κάθε Κυβέρνηση να παίρνει μέτρα και να λαμβάνει αποφάσεις προς εξυπηρέτηση των οικονομικών της πλέον συμφερόντων.

Ακούστε τι είπε ένας μιντιάρχης καταθέτοντας ένορκα στην επιτροπή μας. Ο ένας μεν είπε: «Κάποτε εμείς ανεβάζαμε και κατεβάζαμε κυβερνήσεις. Μάλιστα, κάναμε κατά το μεγαλύτερο μέρος τη σύνθεση του Υπουργικού Συμβουλίου.» Ένας άλλος μιντιάρχης κυνικός, αλλά ειλικρινής είπε: «Για εμάς αντικειμενική πληροφόρηση και αντικειμενική ενημέρωση δεν υφίσταται».

Τα ξέρει αυτά το κράτος; Τα ξέρει η πολιτεία. Τα γνωρίζει. Το ξέρει το ΕΣΡ; Το αντιλαμβάνεται. Είναι και γραμμένα. Και θα περίμενε κανένας σαν μία πρωτοβουλία της ελληνικής πολιτείας να κινηθεί προς την πλευρά της ενίσχυσης του ΕΣΡ με τέτοιον τρόπο, ούτως ώστε να εκπληρώνεται ο συνταγματικός του ρόλος και υποχρέωση. Γιατί αυτό είναι που ασκεί τον άμεσο έλεγχο του κράτους, το ΕΣΡ, όπως λέει το Σύνταγμα στην παράγραφο 2 του άρθρου 15. Αυτό είναι. Δεν μπορεί κανένας άλλος να ασκεί έλεγχο, παρά το γεγονός ότι με το νομοσχέδιό σας υπέχουμε εκχώρηση ενός τμήματος όχι εποπτείας. Είναι πολύ αυστηρότερος ο άμεσος κρατικός έλεγχος από την εποπτεία. Ένα μέρος του ελέγχου σήμερα εκχωρείτε σε εσάς, κύριε Υπουργέ. Κι αυτό ήταν η βάση της ένστασης αντισυνταγματικότητας από το ΜέΡΑ25, που ήταν και βάσιμη και νόμιμη.

Άρα θα έλεγα ότι έχουμε μια εκτροπή του βασικού ρόλου των μέσων μαζικής ενημέρωσης. Ποιος είναι ο βασικός, ο πρωταρχικός ρόλος ενός μέσου μαζικής ενημέρωσης; Να ελέγχει την εξουσία, κύριε Υπουργέ, και τον τρόπο άσκησης και διαχείρισής της. Αυτό γίνεται σήμερα; Όχι. Μόνο την εξουσία δεν ελέγχουν τα ΜΜΕ σήμερα, ιδίως τα συστημικά κανάλια, των οποίων τα συμφέροντα σήμερα υποστηρίζετε με παροχές και δωράκια. Τα είπαν οι άλλοι. Να μην τα επαναλαμβάνω.

Διότι έχει εκτραπεί τελείως ο ρόλος αυτών των μέσων και αντί να ελέγχουν την εξουσία που ασκείται από την Κυβέρνηση ή από άλλους φορείς που είναι οι ταγοί πολιτικοί και θεσμικοί της ελληνικής κοινωνίας, ασκούν ουσιαστικά αντιπολίτευση στα κόμματα της Αντιπολίτευσης. Δεν είδαμε ποτέ έναν συστηματικό έλεγχο των κυβερνητικών αποφάσεων και πράξεων και δράσεων. Ούτε μία! Η πανδημία δεν έχει καμμία συνέπεια δυσμενή, η οικονομική κρίση δεν έχει έρθει ακόμα στην Ελλάδα και ας στενάζει το 80% του ελληνικού λαού, επιχειρήσεις, επιστήμονες, επαγγελματίες, εργαζόμενοι. Καμμία έρευνα, καμμία ουσιαστική πρόταση και έρευνα, ένα ρεπορτάζ δεν υπάρχει, γιατί όλα είναι καλώς καμωμένα από την Κυβέρνηση.

Αυτή είναι η θεσμική εκτροπή του ρόλου των ΜΜΕ. Δεν λέμε να μην υποστηρίζεται ό,τι καλό γίνεται για την κοινωνία. Να υποστηρίζεται, βεβαίως. Αλλά δεν γίνεται συστηματικά, αποκλειστικά και μόνο να θεοποιείται το έργο των κυβερνητικών στελεχών και των Υπουργών. Δεν γίνεται! Και είναι η μοναδική χώρα στον κόσμο που γίνεται το πράγμα, να έχει εκτραπεί τελείως ο ρόλος των συστημικών ΜΜΕ.

Και κάνετε τα δωράκια σας. Αυτό θέλετε τώρα ουσιαστικά να το αγοράσετε. Αυτό κάνετε. Κάνετε δουλειές, κύριε Υπουργέ. Τα είπαν και οι προηγούμενοι. Δωράκια από εδώ, διευκολύνσεις από εκεί. Είναι δυνατόν να παρέχονται δημόσια αγαθά, όπως είναι η συχνότητα, και να απαλλάσσετε αυτόν που κάνει χρήση της δημόσιας συχνότητας, το 98,6%; Μα, είναι 100% απαλλαγή. Με ποια δικαιολογία και αιτιολογία; Ούτε δικαιολογία δεν έχετε, όχι αιτιολογία. Τι δηλαδή; Έχουν κρίση; Πείτε μας ποια κανάλια από αυτά που σήμερα ευνοούνται έχουν κρίση και σε ποιον βαθμό. Έχουν αρνητικά ή θετικά αποτελέσματα; Γιατί οι πληροφορίες μας λένε ότι στην εποχή της πανδημίας αυξάνεται η ακροαματικότητα των καναλιών και το διαφημιστικό προϊόν κατά συνέπεια. Άρα, λοιπόν, δεν μας λέτε.

Επίσης, δεν μας λέτε, κύριε Υπουργέ, για ποιο λόγο μπορεί να χρηματοδοτηθεί ή να ευνοηθεί, τέλος πάντων, οικονομικά ένα κανάλι, επειδή επενδύει στον τεχνολογικό εξοπλισμό ή τύπου επενδύσεις. Δεν είναι μέσα στο πρόγραμμα μιας εταιρείας, μιας επιχείρησης να επενδύει, να βελτιώνεται, ώστε να είναι έτοιμη να αντιμετωπίσει το παρόν και το μέλλον; Πρέπει να χρηματοδοτηθεί γι’ αυτόν τον λόγο από τον κρατικό κορβανά, από το ταμείο των Ελλήνων φορολογουμένων πολιτών; Για ποιον άλλον το κάνετε; Τον καφετζή που αγοράζει την καφετιέρα, τον ενισχύετε; Τόσο απλά. Κοιτάτε τι είναι η κοινή λογική. Δεν το κάνετε. Κι αυτό είναι μια σκανδαλώδης ρύθμιση. Θα τη βρείτε μπροστά σας. Πολλαπλώς θα τη βρείτε μπροστά σας.

Ένα άλλο θέμα το οποίο θέλω να θίξω, κυρία Πρόεδρε, είναι το εξής. Στην αρχική διατύπωση του άρθρου 8, κύριε Υπουργέ, όπως ήταν, –το είπα και στην ομιλία μου ως λέγων στις ενστάσεις αντισυνταγματικότητας- χωρίς να το θέλετε…

**ΠΡΟΕΔΡΕΥΟΥΣΑ (Σοφία Σακοράφα):** Θα πρέπει να κλείσετε.

**ΣΠΥΡΙΔΩΝΑΣ ΛΑΠΠΑΣ:** Τελειώνω, κυρία Πρόεδρε.

Έφερε η παράγραφος 2 του άρθρου 8 για συζήτηση το μείζον θέμα το οποίο ήταν, είναι και θα είναι αντικείμενο για το νομικό κόσμο της χώρας. Δηλαδή, η μεταφορά ή η ενσωμάτωση μιας κοινοτικής οδηγίας, η οποία πιθανόν προσκρούει σε ένα θεμελιώδες δικαίωμα το οποίο κατοχυρώνεται συνταγματικά, τι γίνεται; Ποιο είναι το πρωτεύον δίκαιο; Ποιο υπερτερεί;

Και απαντώ: Ό,τι αφορά τα θεμελιώδη ατομικά δικαιώματα, όπως είναι το άρθρο 14, η ελευθερία της έκφρασης για την οποία απαγορεύεται κάθε είδους λογοκρισία, όποια ενσωμάτωση, και αν είναι, οδηγίας, πρέπει να προσαρμόζεται στο πλαίσιο προστασίας αυτού του θεμελιώδους δικαιώματος.

Δεν έχω δει ακόμα την αναδιατύπωση που κάνατε, αλλά σας λέω από τώρα ότι όποια αναδιατύπωση κι αν κάνετε, πρέπει το περιεχόμενο της ρύθμισης της παραγράφου 2 του άρθρου 8 να λαμβάνει υπ’ όψιν τη διάταξη του άρθρου 14, ότι η έκφραση είναι ελεύθερη και δεν μπορεί να περιορίζεται ούτε να λογοκρίνεται. Αυτό δείτε το. Δεν είδα ακόμα τη διάταξη.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Κλείνω, κυρία Πρόεδρε, με την πρόταση του προέδρου μας, του Αλέξη Τσίπρα. Δεν υπάρχει πρόταση με μεγαλύτερη αξιοπιστία και φερεγγυότητα για το πολιτικό σύστημα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Έκλεισα, κυρία Πρόεδρε.

Η διοίκηση ενός ραδιοφωνικού και τηλεοπτικού φορέα δημόσιου, όπως είναι η ΕΡΤ, να επιλέγεται επιτέλους –ολόκληρη η διοίκηση, όχι μόνο ο πρόεδρος- από την Επιτροπή Θεσμών και Διαφάνειας με το ποσοστό των 4/5. Έτσι, και το πολιτικό σύστημα και αξιοπιστία θα κερδίσει…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Και θα είναι αξιόπιστη και η διοίκηση της ΕΡΤ και δεν θα λοιδορείται από την εκάστοτε διοίκηση οιοδήποτε κόμματος.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ευχαριστώ.

Όμως, είστε κοντά στα δέκα λεπτά. Σας παρακαλώ. Στερείτε τον χρόνο από συναδέλφους. Αυτό σας είπα. Σας παρακαλώ. Υπάρχει αυτή η ανοχή στον χρόνο, αλλά όχι τόσο πολύ. Σας παρακαλώ.

Τον λόγο έχει η κ. Ευθυμίου από τη Νέα Δημοκρατία.

**ΑΝΝΑ ΕΥΘΥΜΙΟΥ:** Κυρίες και κύριοι συνάδελφοι, κυρία Πρόεδρε και κύριε Υπουργέ, θα τοποθετηθώ στο νομοσχέδιο αυτό και μέσα από την εμπειρία που είχα με την ιδιότητά μου ως αναπληρώτριας εκπροσώπου Τύπου της Νέας Δημοκρατίας για τα μέσα ενημέρωσης βορείου Ελλάδος.

Και θα ξεκινήσω με δύο βασικές επισημάνσεις.

Πρώτον, είναι η ταχύτητα με την οποία ο Υπουργός ολοκλήρωσε την επεξεργασία του νομοσχεδίου αυτού αλλά και η δημόσια εκπεφρασμένη διάθεσή του -όπως τουλάχιστον εγώ τα είδα από τα πρακτικά της επιτροπής στην οποία δεν μετέχω, αλλά τα μελέτησα ενδελεχώς- να ενισχύσει θεμελιώδεις πυλώνες από τη μία της ενημέρωσης και από την άλλη της παραγωγής και προαγωγής του πολιτισμού. Αναφέρομαι στη διάθεσή του, στην πρώτη περίπτωση, για την ενίσχυση του ΕΣΡ με προσωπικό και εξοπλισμό και στη δεύτερη περίπτωση, για τη στήριξη του Εθνικού Κέντρου Κινηματογράφου με σκοπό την ανάπτυξη της ελληνικής κινηματογραφικής παραγωγής, κάτι που είναι πολύ σημαντικό, ιδίως στην περίοδο της πανδημίας που βιώνουμε και έχει πληγεί ο κλάδος του πολιτισμού πάρα πολύ, καίρια. Έχω εκφράσει πολλές φορές και από το Βήμα της Βουλής αλλά και από το μέσο του κοινοβουλευτικού ελέγχου την ανάγκη στήριξης των ανθρώπων του πολιτισμού σε ένα πολύ αχαρτογράφητο τοπίο εργασιακών σχέσεων που είναι δύσκολο και επιχειρεί για πρώτη φορά να κάνει η Κυβέρνηση της Νέας Δημοκρατίας.

Και η δεύτερη επισήμανση που θα ήθελα να κάνω είναι ότι παρά τα όσα μεμονωμένα ακούγονται για τον χώρο της δημοσιογραφίας, θα ήθελα να καταθέσω ότι συντριπτική πλειοψηφία των δημοσιογράφων ασκούν το επάγγελμα ως λειτούργημα, με αρχές και δεοντολογία και πολλές φορές και με αυτοθυσία. Προφανώς, και ο χώρος των μέσων ενημέρωσης χρειάζεται ρύθμιση με κανόνες και διαφάνεια, με σεβασμό στους εργαζόμενους, με σεβασμό στο ρεπορτάζ, με σεβασμό στους πολίτες.

Κύριε Υπουργέ, θα ήθελα την προσοχή σας στο σημείο αυτό. Θα ήθελα να καταθέσω ότι η ρύθμιση που γίνεται με το νομοσχέδιο αυτό -και παράλληλα, να απαντήσω στον κ. Λάππα για τη φιλοσοφία του νομοσχεδίου- είναι ρεαλιστική, δηλαδή προσαρμοσμένη στα δεδομένα της σύγχρονης πραγματικότητας σε ό,τι αφορά το τρίπτυχο «περιεχόμενο-ιδιοκτήτες μέσων ενημέρωσης και πλατφορμών-εργαζόμενοι». Και κύριε Υπουργέ, είναι εναρμονισμένη και με τη φιλοσοφία του μεταρρυθμιστικού προγράμματος της Νέας Δημοκρατίας, όπως άλλωστε και πρόσφατα αποτυπώθηκε στην πρόσφατη συνέντευξη του Υπουργού Επικρατείας του κ. Γεραπετρίτη στην εφημερίδα «ΤΑ ΝΕΑ».

Με βάση τις παραπάνω συνιστώσες, θα γίνω πιο συγκεκριμένη και θα περάσω στην ουσία του νομοσχεδίου. Ζούμε στην εποχή της τηλεόρασης on demand. Ζούμε στην εποχή που όλοι είμαστε μπροστά στις οθόνες μας και έχουμε κατεβάσει τις εφαρμογές του Facebook, του Instagram, του Twitter, Youtube. Πραγματικά, τα μέσα κοινωνικής δικτύωσης έχουν διεισδύσει στη ζωή μας και σε μεγάλο βαθμό την έχουν επηρεάσει και την έχουν αναδιαμορφώσει.

Να καταθέσω ότι μια έρευνα του Αριστοτελείου Πανεπιστημίου Θεσσαλονίκης σε συνεργασία με το ινστιτούτο «REUTERS» δείχνει ότι οι Έλληνες χρήστες στρέφονται στα μέσα κοινωνικής δικτύωσης για την ενημέρωσή τους περισσότερο και σημαντικά, σε μεγαλύτερο βαθμό από ό,τι οι χρήστες σε άλλες χώρες που επίσης χρησιμοποιούν συχνά και υψηλά τα μέσα κοινωνικής δικτύωσης.

Έτσι, λοιπόν, με το νομοσχέδιο αυτό ρυθμίζεται το οπτικοακουστικό περιεχόμενο σε όλες τις μορφές προβολής και αναπαραγωγής του, είτε αυτή είναι η παραδοσιακή είτε είναι η κατά παραγγελία (on demand) είτε οι πλατφόρμες διαμοιρασμού βίντεο είτε οι υπηρεσίες μέσων κοινωνικής δικτύωσης.

Και εδώ θα ήθελα να θέσω ένα πάρα πολύ σημαντικό θέμα, την προστασία των ανηλίκων από το επιβλαβές περιεχόμενο του διαδικτύου. Έχουμε δει πρόσφατα δημοφιλείς πλατφόρμες, όπως το Youtube και το TikTok. Συγκεκριμένα, θα αναφερθώ στο τελευταίο, όπου καταγράφηκαν και αυτοκτονίες ανηλίκων μέσα από το συγκεκριμένο παιχνίδι.

Έτσι, λοιπόν, θα πρέπει να μπουν κανόνες. Αυτό είναι δεδομένο. Είναι γεγονός. Θα πρέπει να προστατεύσουμε τους ανηλίκους. Γνωρίζω πολύ καλά βέβαια ότι η τεχνολογία τρέχει, εξελίσσεται και πάντοτε η νομοθεσία πηγαίνει πίσω, ακολουθεί και δύσκολα την προλαβαίνει. Και το λέω αυτό, γιατί είχα ικανή εμπειρία ως πρόεδρος της οργάνωσης «Νέοι» μαζί με το Τμήμα Δίωξης Ηλεκτρονικού Εγκλήματος έχουμε μπει στις σχολικές αίθουσες για το θέμα της προστασίας των ανηλίκων από το επιβλαβές περιεχόμενο του διαδικτύου. Μάλιστα, ως οργάνωση «Νέοι» ήμασταν οι πρώτοι που κάναμε έρευνες για τα κοινωνικά δίκτυα, τουλάχιστον πριν δέκα-έντεκα χρόνια πίσω.

Άρα με αυτό το νομοσχέδιο προβλέπεται μια πολύ σημαντική ρύθμιση προς αυτή την κατεύθυνση.

Ως προς τις λοιπές διατάξεις του νομοσχεδίου, συγκεκριμένα το εργασιακό των καναλιών με την ιδιότητα της εργατολόγου, μάχιμης δικηγόρου έχω πολλές φορές χειριστεί υποθέσεις δημοσιογράφων που διεκδικούν την καταβολή των δεδουλευμένων αποδοχών τους. Αλλά υπάρχει και μια πραγματικότητα, μια πραγματικότητα που πρέπει να βλέπουμε. Πρώτη φορά ακούμε ότι τα κανάλια δουλεύουν με εταιρείες παραγωγής; Πρώτη φορά ακούμε ότι τα κανάλια έχουν συνεργαζόμενες εταιρείες που σε αυτές απασχολούνε προσωπικό για τις παραγωγές τους; Δεν είναι η πρώτη φορά προφανώς. Αλλά η λύση σε αυτό είναι ένας συστηματικός έλεγχος για την εφαρμογή σωστά της εργατικής νομοθεσίας.

Όμως, προϋπόθεση για να υπάρχουν εργαζόμενοι στα μέσα ενημέρωσης είναι να υπάρχουν και μέσα ενημέρωσης. Έτσι, λοιπόν, όπως η Κυβέρνηση κάνει μια πολύ σημαντική και δυναμική προσπάθεια στήριξης όλων των επιχειρήσεων, έτσι κρίνει ότι είναι επιβεβλημένο να στηρίξει και τα μέσα ενημέρωσης. Και προέβη σε αυτό και από την ακρόαση των φορέων, καθώς ο πρόεδρος της Ένωσης Ιδιωτικών Τηλεοπτικών Σταθμών Εθνικής Εμβέλειας, ο κ. Κυριακόπουλος, δήλωσε ότι στην περίοδο της πανδημίας οι τηλεοπτικοί σταθμοί είχαν μείωση εσόδων 50%. Επομένως η στήριξη των κλάδων των μέσων μαζικής ενημέρωσης εξασφαλίζει και τις θέσεις εργασίας.

Παράλληλα, στο πλαίσιο της στήριξης των μέσων ενημέρωσης το νομοσχέδιο αυτό ενισχύει ουσιαστικά και τον περιφερειακό Τύπο. Ήμουν αναπληρώτρια εκπρόσωπος Τύπου και είχα στην αρμοδιότητά μου τα μέσα ενημέρωσης στη βόρεια Ελλάδα που κατ’ εξοχήν είναι περιφερειακά. Γνωρίζω πάρα πολύ τη σημασία του περιφερειακού Τύπου για τις τοπικές κοινωνίες, για την ανάδειξη των τοπικών θεμάτων, τοπικών προσωπικοτήτων. Έτσι, λοιπόν, είναι πολύ σημαντικό η στήριξη που δίνεται μέσα από τις ρυθμίσεις αυτές στον περιφερειακό Τύπο. Και συγκεκριμένα μιλάω για την απαλλαγή των τηλεοπτικών σταθμών από την καταβολή του 1,5% των ετήσιων διαφημιστικών εσόδων τους για την παραγωγή κινηματογραφικών έργων και από τον ειδικό φόρο διαφήμισης συντελεστή ύψους 5% ως 31-12-2022, πράγμα που δίνει μια ανάσα. Την ίδια έκφραση χρησιμοποίησε και ο κ. Δημητρίου στην ακρόαση των φορέων με την ιδιότητα του προέδρου της ένωσής τους.

Ακούστηκε έντονη κριτική για τις αμοιβές της ΕΡΤ. Θεωρώ ότι η ΕΡΤ έχει κάνει σημαντικά βήματα τους τελευταίους δεκαοκτώ μήνες. Ένα μόνο θα πω, που φαίνεται από νούμερα. Είναι η δωρεάν για όλους on line πλατφόρμα on demand, το Ertflix. Αυτό καταδεικνύει και την πρόοδο.

Μέσα, λοιπόν, από τη λογική του έντονα ανταγωνιστικού περιβάλλοντος στα κανάλια, θα πρέπει να υπάρχει και στην ΕΡΤ για θέσεις υψηλών απαιτήσεων και προδιαγραφών η λογική των αμοιβών που θα είναι ανάλογες με τις προσφερόμενες υπηρεσίες. Τίποτα παραπάνω, τίποτα παρακάτω.

Τέλος, επιχειρείται με το νομοσχέδιο αυτό να μπει μια λύση σε ένα μείζον θέμα με τον ΕΔΟΕΑΠ. Δίνεται η δυνατότητα να χρηματοδοτηθεί η κάλυψη οφειλόμενων εισφορών των μέσων ενημέρωσης προς τον ΕΔΟΕΑΠ για τα έτη 2017 μέχρι 2020. Έτσι τους φεύγει ένα μεγάλο βάρος. Και φυσικά, στα θετικά είναι και το γεγονός ότι εισάγεται η δυνατότητα ρύθμισης των οφειλών εργοδοτικών εισφορών για τον ΕΔΟΕΑΠ για τα έτη 2017 ως 2020 σε εβδομήντα δύο δόσεις.

Δεν θα μπω στη συζήτηση των δώρων στους καναλάρχες στα οποία αναφέρθηκε ο ΣΥΡΙΖΑ. Το μόνο που θα πω, για να δικαιολογήσω την αλά καρτ κριτική του ΣΥΡΙΖΑ και όχι φυσικά ότι στηρίζουμε τα μέσα ενημέρωσης, είναι ότι το 20%, ο φόρος διαφήμισης, έγινε 5% από την τότε κυβέρνηση του ΣΥΡΙΖΑ τον Μάιο του 2019, δυο εβδομάδες από τις Ευρωεκλογές.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε.

**ΑΝΝΑ ΕΥΘΥΜΙΟΥ:** Καταλήγοντας, λοιπόν, η Κυβέρνηση με το νομοσχέδιο αυτό επιχειρεί να βάλει τάξη στο τοπίο των μέσων ενημέρωσης με διατάξεις προσαρμοσμένες στη σύγχρονη πραγματικότητα και τη σωστή λειτουργία των μέσων ενημέρωσης, με επίκεντρο τους χρήστες και τους πολίτες, στηρίζοντας τα μέσα αυτά αλλά και με σεβασμό στους εργαζόμενους.

Με τις σκέψεις αυτές υπερψηφίζω το νομοσχέδιο και σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει τώρα η κ. Γιαννακοπούλου από το Κίνημα Αλλαγής για επτά λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, βρισκόμαστε εν μέσω μιας πρωτοφανούς κακοκαιρίας, η οποία κτυπάει όλη την Ελλάδα, αλλά ιδιαίτερα την Αττική. Πάρα πολλοί δήμοι, πάρα πολλές γειτονιές της Αττικής βρίσκονται σε blackout. Είναι είτε χωρίς ρεύμα είτε χωρίς νερό. Η πολιτεία οφείλει να δράσει άμεσα και ολοκληρωμένα, με τους πιο ταχείς ρυθμούς, προκειμένου άμεσα να υπάρξει αποκατάσταση αυτών των βλαβών.

Ελπίζω, κυρία Πρόεδρε, επειδή κι εγώ έχω διαρκείς διακοπές ρεύματος από το πρωί, κατά τη διάρκεια της ομιλίας μου να μην πέσει το ρεύμα και αναγκαστικά βγω εκτός.

Να ξεκινήσουμε, λοιπόν, για το εν λόγω νομοσχέδιο. Θα ήθελα κατ’ αρχάς να αναφερθώ στις εκθέσεις του Εθνικού Ραδιοτηλεοπτικού Συμβουλίου, οι οποίες αναλύθηκαν και παρουσιάστηκαν το προηγούμενο χρονικό διάστημα στην Επιτροπή Θεσμών και Διαφάνειας. Είναι ένα πάρα πολύ σημαντικό ζήτημα, κυρία Πρόεδρε, κυρίες και κύριοι συνάδελφοι, γιατί παρουσιάστηκε η προβληματική κατάσταση η οποία επικρατούσε επί διακυβέρνησης ΣΥΡΙΖΑ, αλλά δυστυχώς συνεχίζει να υπάρχει μια απαράδεκτη στάση της τωρινής και Κυβέρνησης, αφού το 90% των παρουσιάσεων στα κεντρικά κανάλια είναι από τη Νέα Δημοκρατία και τον ΣΥΡΙΖΑ, με βεβαίως συντριπτική υπεροχή της Κυβέρνησης. Και νομίζω, αναρωτιόμαστε εύλογα κατά πόσο κάτι τέτοιο αποτελεί πολυφωνία ή πλουραλισμό μέσα σε μία δημοκρατία, όπως η δικιά μας. Είναι ολοκληρωμένη και αντικειμενική ενημέρωση που δίνει σε όλες τις δυνάμεις τη δημοκρατική δυνατότητα να παρουσιάζουν με επάρκεια τις θέσεις τους αυτό το οποίο συμβαίνει; Σε καμμία περίπτωση!

Και μπορεί ο ΣΥΡΙΖΑ να φωνάζει -και καλά κάνει-, αλλά να μην ξεχνάει ότι είναι συνέταιρος σε όλη αυτή την άνιση μοιρασιά με θύματα τα τέσσερα από τα έξι Κόμματα της Βουλής και, βεβαίως, ξεκινώντας από το τρίτο, που είναι το Κίνημα Αλλαγής.

Από την άλλη, η Κυβέρνηση απαντά με μια προσπάθεια συμψηφισμού, λέγοντας ουσιαστικά στον ΣΥΡΙΖΑ ότι «κι εσείς τα ίδια κάνετε».

Αυτό, όμως, το πινγκ πονγκ, κυρίες και κύριοι συνάδελφοι, νομίζω ότι όλοι καταλαβαίνουμε ότι δεν οδηγεί πουθενά. Δεν έχουμε ξεχάσει, άλλωστε, το τι συνέβαινε όταν είχαμε και την προηγούμενη διακυβέρνηση ΣΥΡΙΖΑ - ΑΝΕΛ με τις παρασκηνιακές κινήσεις κατά των μέσων μαζικής ενημέρωσης, με το κυνήγι μαγισσών κατά δημοσιογράφων, με τους αντισυνταγματικούς νόμους και άλλα πολλά.

Τι θα γίνει, όμως; Θα ασκούμε κριτική -και σωστά- κατά όσων έγιναν ή γίνονται αυτή τη στιγμή για να πάμε μπροστά ή για να διαιωνίζουμε αδικίες και παθογένειες λέγοντας απλά πως «και εσείς τα ίδια κάνετε»; Πρέπει, επιτέλους, να μπει ένα τέλος σε όλα αυτά.

Τώρα όσον αφορά το νομοσχέδιο, ο στόχος αυτού του νομοσχεδίου είναι, όπως αναφέρει και η Γενική Γραμματεία Επικοινωνίας και Ενημέρωσης, να δημιουργηθεί ένα νέο ρυθμιστικό πλαίσιο, το οποίο θα αντικατοπτρίζει την ψηφιακή πρόοδο και θα επικαιροποιεί τη νομοθεσία για τις υπηρεσίες οπτικοακουστικών μέσων, καθώς ήδη βρισκόμαστε σε μια νέα εποχή, η οποία εξελίσσεται διαρκώς στην εποχή του YouTube, στην εποχή του Netflix, στην εποχή νέων πλατφορμών και οφείλουμε να προσαρμοζόμαστε σε όλες αυτές τις νέες συνθήκες.

Κατ’ ουσίαν, λοιπόν, με τη συζήτηση και την ψήφιση ή μη αυτού του νομοσχεδίου καλούμαστε να τοποθετηθούμε σε θέματα, τα οποία κατά περίπτωση αφορούν και ουσιαστικά ρυθμίζουν τη λειτουργία των μέσων μαζικής ενημέρωσης μέσα σε όλη αυτή την καινούργια, τη νέα πραγματικότητα, τη διαρκώς μεταβαλλόμενη.

Η θέση μας ως Κίνημα Αλλαγής είναι πάντα και ειδικά στη συγκεκριμένη περίπτωση προς την κατεύθυνση της εποικοδομητικής και ουσιαστικής κριτικής ως Αντιπολίτευση, απομακρυσμένη από κάθε παλαιοκομματική τακτική στείρας αντιπολίτευσης.

Με αυτό, λοιπόν, το σκεπτικό θα ήθελα να κάνω κάποιες σύντομες παρατηρήσεις.

Πρώτον, βεβαίως και το νομοσχέδιο αυτό έχει ορισμένες θετικές ρυθμίσεις, οι οποίες ιδιαίτερα αφορούν στην ενσωμάτωση της οδηγίας, όπως, παραδείγματος χάριν, η απαγόρευση υποκίνησης μέσω οπτικοακουστικών μέσων σε βία, μίσος κατά κοινωνικών ομάδων ή τέλεση τρομοκρατικών εγκλημάτων, η αύξηση της προσβασιμότητας των ατόμων με αναπηρία στις υπηρεσίες οπτικοακουστικών μέσων με την ενίσχυση πολύ χρήσιμων εργαλείων, όπως είναι η νοηματική, όπως είναι ο υποτιτλισμός, όπως είναι η θέσπιση λογοδοσίας των παρόχων κ.α. και, βεβαίως, μια σειρά ρυθμίσεων για προστασία των ανηλίκων, οι οποίες στηρίζουν ακόμα περισσότερο την προστασία της σωματικής, ψυχικής και ηθικής ανάπτυξής τους.

Τα νεότερα παιδιά παρακολουθούν οπτικοακουστικό υλικό στο διαδίκτυο, στο οποίο συμπεριλαμβάνεται και το περιεχόμενο…

(Κόπηκε η σύνδεση)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, δεν σας ακούμε.

Κυρίες και κύριοι συνάδελφοι, θα σας ανακοινώσω πώς θα πάει η σημερινή διαδικασία και θα διακόψουμε κάποια στιγμή για να συνεχίσουμε αύριο το πρωί. Τώρα θα μιλήσουν οι Κοινοβουλευτικοί Εκπρόσωποι, ο κ. Κάτσης πρώτος από τον ΣΥΡΙΖΑ, αμέσως μετά ο κ. Μπουκώρος από τη Νέα Δημοκρατία, ο κ. Γκιόκας από το Κομμουνιστικό Κόμμα Ελλάδας -σας το λέω με τη σειρά που ζητήσατε να μιλήσετε- και τελευταίος ο κ. Σκανδαλίδης από το Κίνημα Αλλαγής.

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, με συγχωρείτε. Αν κατάλαβα καλά, αύριο θα συνεχιστεί η συνεδρίαση;

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε. Θα σταματήσουμε σήμερα εξαιτίας των καιρικών φαινομένων, γιατί πρέπει όλοι να φύγουμε για να προλάβουμε να επιστρέψουμε στα σπίτια μας και οι εργαζόμενοι και θα συνεχίσουμε κανονικά αύριο. Θα σας πούμε και την ώρα που θα ξεκινήσει ακριβώς η διαδικασία. Στις 11 η ώρα θα ξεκινήσουμε αύριο.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ζητώ συγγνώμη για αυτή την ανωμαλία, αλλά δεν μπορούμε να κάνουμε διαφορετικά.

**ΧΡΗΣΤΟΣ ΓΙΑΝΝΟΥΛΗΣ:** Με αυτή την Κυβέρνηση είναι η ελάχιστη δυνατή ανωμαλία.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Κάτση, έχετε τον λόγο.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, την ώρα που μπαίνουμε στο τρίτο κύμα της πανδημίας, τη στιγμή που έχουμε ξεπεράσει τους έξι χιλιάδες νεκρούς και εκατοντάδες συμπολίτες μας δίνουν τη μάχη με τον ιό στα εξουθενωμένα νοσοκομεία της χώρας μας, την ώρα που ο ελληνικός λαός είναι κλεισμένος στο σπίτι του και βλέπει με τρόμο και αγωνία τη νέα οικονομική κρίση, η προτεραιότητα της Κυβέρνησης είναι ένα νομοσχέδιο για την εξυπηρέτηση των μέσων μαζικής ενημέρωσης, όπως αυτό που συζητάμε σήμερα.

Πριν μπω, όμως, σε αυτό, θα ήθελα να αναφερθώ στο μπάχαλο της διαχείρισης ενός έντονου καιρικού φαινομένου, της «Μήδειας», μιας κακοκαιρίας που ήταν γνωστή εδώ και μέρες, όπου κόψατε προληπτικά την Ελλάδα στα δύο. Με τίνος απόφαση έγινε αυτό; Μα, με ποιου άλλου, φυσικά; Του υπερ-Υπουργού, του κ. Χρυσοχοΐδη, που κυβερνά με σιδηρά πυγμή την παιδεία, την υγεία, την πολιτική προστασία, τώρα και τις υποδομές και τις μεταφορές.

Αυτό ειλικρινά δεν ξέρω αν είναι Κυβέρνηση Νέας Δημοκρατίας ή αν είναι «κυβέρνηση Χρυσοχοΐδη» με spokesmen τον κ. Μητσοτάκη. Η ίδια συνταγή ακολουθείται για όλα.

Μπροστά στον πανικό σας και υπό τον φόβο του πολιτικού κόστους επιστρατεύετε απαγορεύσεις και προληπτικά κλεισίματα, όπως χθες που η χιονόπτωση ήταν ακόμα πολύ χαμηλή και οι δρόμοι ήταν εντελώς ανοικτοί. Το αποτέλεσμα είναι εκατοντάδες οδηγοί εγκλωβισμένοι σε ακραίες συνθήκες και, παράλληλα, Σποράδες, Εύβοια, Αττική χωρίς ρεύμα εν μέσω παγετού.

Πού είναι οι ανοικτοί δρόμοι που τάξατε; Που είναι ο ιδιώτης- παραχωρησιούχος; Μήπως την κλείσατε χθες προληπτικά ούτε καν έκτακτα, γιατί με βάση τον ν.4663/2020 προβλέπονται πρόστιμα στον παραχωρησιούχο αν κλείσει ο δρόμος για πάνω από μια ώρα και τον απαλλάξετε και από τον κοστοβόρο μηχανισμό καθαριότητας και ασφάλειας;

Όμως, δυστυχώς, κυρίες και κύριοι συνάδελφοι, δεν έχουμε μόνο τη «Μήδεια», έχουμε και τα μίντια. Βγαίνει στα κανάλια ο κ. Χρυσοχοΐδης και προσπαθεί να δικαιολογήσει το άνοιξε-κλείσε της εθνικής οδού λέγοντας ότι κινδυνεύουν ζωές. Παράλληλα, βγαίνει ο κ. Χαρδαλιάς να μας πει ότι το «112» δεν χρειάστηκε γιατί ενημερώσαμε τους δημοσιογράφους και δεν απειλούνταν ανθρώπινες ζωές.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. **ΑΠΟΣΤΟΛΟΣ ΑΒΔΕΛΑΣ**)

Επισήμως, έχουμε τηλεοπτική δημοκρατία και επισήμως τηλεοπτική και επιτελική Βαβέλ. Καλά, μεταξύ σας οι Υπουργοί δεν μιλάτε;

Βγαίνουν μετά οι δημοσιογράφοι να μας πουν και να δικαιολογήσουν κάθε πράξη της Κυβέρνησης, ενώ σε αντίστοιχη περίπτωση στο παρελθόν εξαπέλυαν μύδρους, έκαναν τηλεδικαστήρια στον κρατικό μηχανισμό.

Και εδώ βρίσκεται η σύνθεση όλων αυτών με το παρόν σχέδιο νόμου, το οποίο αφορά τα μέσα μαζικής ενημέρωσης, γιατί όσο περισσότερο αποκαλύπτεται η αποτυχία της Κυβέρνησης τόσο μεγαλώνει η ανάγκη της για επικοινωνιακή κάλυψη από τα μίντια. Η προπαγάνδα είναι πλέον το μόνο σας αποκούμπι για να δικαιολογείτε τα αδικαιολόγητα και να παραμένετε στις καρέκλες σας.

Και δεν είναι μόνο ο κ. Πέτσας ή ο κ. Λιβάνιος που κάνουν αυτό το αλισβερίσι, που πλήττει την ελεύθερη ενημέρωση, την πολυφωνία και, εν τέλει, τη δημοκρατία. Είναι ο ίδιος ο κ. Μητσοτάκης, ο πιο ανασφαλής Πρωθυπουργός της Μεταπολίτευσης που δεν ανέχεται το παραμικρό ίχνος δημόσιας κριτικής.

Ως Αντιπολίτευση είχε κατηγορήσει με αισχρά ψεύδη τον ΣΥΡΙΖΑ για προσπάθεια χειραγώγησης των μέσων μαζικής ενημέρωσης, για ΣΥΡΙΖΟΕΡΤ, που θα έμπαιναν μέσα με τανκς, κατά τον Μπογδάνο, και σαν Πρωθυπουργός ήλθε και έκανε όλα αυτά, τα οποία ψευδώς μας απέδιδε και με το παραπάνω.

Αφού πήρε όλον τον κλάδο των μέσων μαζικής ενημέρωσης, την ΕΡΤ, το ΑΠΕ-ΜΠΕ, υπό την εποπτεία του, έβαλε χέρι στα δημόσια ταμεία την ώρα, μάλιστα, που αδειάζουν από την πανδημία και μοίρασε εκατομμύρια αδιαφανώς και πελατειακά με τις λίστες Πέτσα, δωράκια και απαλλαγές στα ΜΜΕ, όπως και όπου αυτός ήθελε.

Ποιο ήταν το αποτέλεσμα όλων αυτών, λοιπόν; Κανάλια πανελλαδικής εμβέλειας να παθαίνουν αφωνία για την Ικαρία, να λιβανίζουν την Κυβέρνηση από το πρωί μέχρι το βράδυ και να μαλώνουν πολίτες σε ζωντανή μετάδοση επειδή αυτοί δυσφορούν. Μεγάλα ενημερωτικά sites είδαμε να παίζουν με non paper τις ειδήσεις κατ’ ευθείαν, όπως αυτές έρχονται από τον αόρατο αρχισυντάκτη του Μαξίμου. Στη δημόσια ΕΡΤ είδαμε να διορίζεται πρόεδρος ο κ. Ζούλας και μετά να βγαίνει η προκήρυξη της θέσης για την πλήρωση του Προέδρου στην Επιτροπή Θεσμών και Διαφάνειας, ο κ. Ζούλας, ο οποίος ήταν διευθυντής του Γραφείου Τύπου του κ. Μητσοτάκη. Βλέπουμε να τοιχοκολλώνται ραβασάκια στις πόρτες για να μην παίξουν τα πλάνα του Πρωθυπουργού από την Ικαρία και εικόνες του κ. Λιγνάδη, του εκλεκτού του, για τη διοίκηση του Εθνικού Θεάτρου με κυβερνητικά στελέχη και τον ίδιο. Βλέπουμε να γίνεται ρεπορτάζ με φοιτητή, που υπερασπίζεται το νομοσχέδιο «έκτρωμα» της κ. Κεραμέως για την παιδεία και έπειτα να αποκαλύπτεται ότι πρόκειται για γραμματέα της ΔΑΠ, αιώνιο φοιτητή, μάλιστα. Συγχαρητήρια και για την ανεξαρτησία και την πολυφωνία σας.

Όλη η Αντιπολίτευση καταγγέλλει την πρωτοφανή λογοκρισία και τη μετατροπή της ΕΡΤ σε χυδαίο προπαγανδιστικό μηχανισμό του Μαξίμου. Και εσείς τι απαντάτε; Έχετε μοιράσει ένα non paper στους Βουλευτές σας και λέτε το ίδιο ακριβώς παραμύθι. Τι ακριβώς απαντάτε;

Πρώτον, οι δημοσκοπήσεις μας επιβεβαιώνουν. Παρουσιάσατε μια δημοσκόπηση της εταιρείας «MARC», σύμφωνα με την οποία οι πολίτες είναι πολύ ικανοποιημένοι από την ΕΡΤ, μια δημοσκόπηση που πλήρωσε η ίδια η ΕΡΤ με τριπλάσιο πόσο από τις τιμές της αγοράς, όπως είχε κάνει άλλες φορές στο παρελθόν.

Σας έχουμε απευθύνει και ερώτηση επί τούτου, κύριε Υπουργέ.

Ως προς τις εξωτερικές παραγωγές, βλέπουμε υπέρογκο κόστος και φαινόμενα πελατειασμού. Έχετε μοιράσει 10 εκατομμύρια για τέσσερις μόλις παραγωγές. Είστε γαλαντόμοι -είναι η αλήθεια- με τα δημόσια ταμεία.

Το ενημερωτικό κομμάτι το έχετε απαξιώσει συνειδητά. «Εδώ ΕΡΤ, εδώ ΕΡΤ, σας μιλάει το Μαξίμου», έλεγε ο κ. Ζούλας από τη θέση του, όταν ήταν στην Αντιπολίτευση.

Πανηγυρίζετε στις επιτροπές και εδώ πέρα οι Βουλευτές σας με non paper για την τηλεθέαση. Αλήθεια, τι πανηγυρίζετε; Έχουν βγει όλοι οι Βουλευτές σας σωρηδόν και μιλάνε για την τηλεθέαση. Ένα στοιχείο θα μας δώσετε; Δεν λέει κανένας στοιχεία. Έτσι γενικόλογες αοριστολογίες λέτε.

Πόσο ήταν η ΕΡΤ; Ήταν 5% μεσοσταθμικά επί διακυβέρνησης του ΣΥΡΙΖΑ, 5% μεσοσταθμικά κάνει και επί Νέας Δημοκρατίας. Πώς επικαλείστε και με ποια στοιχεία τον διπλασιασμό της τηλεθέασης; Να σας δώσω εγώ τα στοιχεία των μετρήσεων της «NIELSEN» για το δελτίο ειδήσεων τον Γενάρη του 2021; Ήταν 5,4. Τον Γενάρη του 2020 πόσο ήταν, έναν χρόνο πριν; 6,7. Είχαμε μείωση 20%. Τον Δεκέμβρη του 2020 ήταν 5,2 και τον Δεκέμβρη του 2019 5,8. Από πού και ως πού; Μάλλον θα εννοείτε την παραγωγή μυθοπλασίας. Θα σας πω παρακάτω για αυτό.

Δεύτερο επιχείρημα: Ναι, αλλά ο ΣΥΡΙΖΑ τα ίδια έκανε. Κατ’ αρχάς, να ξεκαθαρίσουμε κάτι, να είμαστε καθαροί. Ο ΣΥΡΙΖΑ το 2015 δεν παρέλαβε καν ΕΡΤ από την κυβέρνηση Σαμαρά - Βενιζέλου. Της είχατε ρίξει «μαύρο», ξεσηκώνοντας θύελλα αντιδράσεων και στο εσωτερικό και στο εξωτερικό της χώρας. Εμείς την ανοίξαμε ξανά, αναβαθμίσαμε τον εξοπλισμό της, φέραμε τις υβριδικές υπηρεσίες πρώτοι. Και τι κάνατε; Κάνατε μια μετονομασία. Το ΕΡΤ Hybrid το κάνατε Ertflix. Εντάξει, μπράβο. Στην πατέντα και στην ιδέα να πετάξετε ένα ωραίο label για να κάνετε λαθροχειρίες είστε πολύ καλοί, πάρα πολύ καλοί.

Όμως, οι υβριδικές υπηρεσίες επί εποχής ΣΥΡΙΖΑ ήρθαν πρώτη φορά. Κάναμε μυθοπλασίες σε δύσκολες εποχές και δώσαμε ρόλο στο μόνιμο προσωπικό της ΕΡΤ και αφήσαμε και 200 εκατομμύρια αποθεματικό. Γεμάτα ταμεία αφήσαμε.

Λέτε συνέχεια: «Η ΕΡΤ της Ακριβοπούλου» και εσείς, κύριε Υπουργέ, ο ίδιος το είπατε: «Η ΕΡΤ της Ακριβοπούλου και του Καψώχα». Ξεχνάτε, όμως, ότι στα πάνελ αυτών των εκπομπών υπήρχε και ο κ. Παπαχλιμίντζος, που τώρα έχει εκπομπή στην ΕΡΤ, η κ. Γιωτάκη, η κ. Τριανταφύλλου στις εκπομπές που αναφέρεστε.

Σήμερα ποιος δημοσιογράφος, αλήθεια υπάρχει να δικαιολογεί την πολυφωνία; Έχετε κόψει όλες τις ενημερωτικές εκπομπές της ΕΡΤ και στα δελτία κάνετε προπαγάνδα με γραπτές οδηγίες -αυτή είναι η πραγματικότητα-, οδηγίες να μην παίξει ξανά το ρεζίλι της Ικαρίας που έπαιξε όπως-όπως μετά την αντίδραση του ΣΥΡΙΖΑ.

Ο Αλέξης Τσίπρας και ο ΣΥΡΙΖΑ σάς κάλεσε να αποπέμψετε τον κ. Ζούλα μετά από όλα αυτά και να οριστεί νέα διοίκηση με διακομματική συναίνεση από την Επιτροπή Θεσμών και Διαφάνειας της Βουλής, να γίνει, μάλιστα, αυτό μόνιμο από εδώ και στο εξής, να σταματήσει έτσι η καχυποψία, να διασφαλιστεί η πολυφωνία και ο πλουραλισμός της ενημέρωσης, αλλά και να σταματήσουν οι απευθείας αναθέσεις, οι υπερκοστολογήσεις και οι διορισμοί ημετέρων.

Σας καταθέσαμε, λοιπόν, από το πρωί, από την αρχή της συνεδρίασης σχετική τροπολογία για διακομματική επιλογή της διοίκησης της ΕΡΤ από την Επιτροπή Θεσμών και Διαφάνειας. Ιδού η Ρόδος ιδού και η ευκαιρία να αποδείξετε ότι εννοείτε όσα με ελαφρότητα και υποκριτικά επικαλείστε. Απαντήστε, λοιπόν, στην πρότασή μας για να βγάλουν και οι πολίτες και εμείς τα ανάλογα συμπεράσματα.

Κυρίες και κύριοι συνάδελφοι, ο σφικτός εναγκαλισμός των μίντια με την εξουσία είναι βαριά επικίνδυνος για τη δημοκρατία. Τα στοιχεία είναι ανατριχιαστικά. Η χώρα κατατάσσεται τρίτη από το τέλος στις είκοσι επτά της Ευρωπαϊκής Ένωσης σε μελέτη των «Ρεπόρτερ χωρίς σύνορα» για λογαριασμό του Ευρωπαϊκού Κοινοβουλίου. Σε έρευνα του 2018 από τον Διεθνή Οργανισμό «PEW» οι Έλληνες είναι τελευταίοι ανάμεσα σε τριάντα οκτώ λαούς στην εμπιστοσύνη που δείχνουν στα ΜΜΕ ως προς την ενημέρωση. Σύμφωνα με το «Reuters Institute Digital News» για το 2020, μόλις το 28% των ερωτηθέντων στην Ελλάδα εμπιστεύεται τις ειδήσεις.

Είναι πραγματικά απογοητευτική αυτή η κατάσταση, αν αναλογιστούμε ότι η κυβέρνηση του ΣΥΡΙΖΑ πάλεψε για να κάνει για πρώτη φορά τον διαγωνισμό και τις τηλεοπτικές άδειες, που ισχύει και σήμερα, για να κατοχυρώσει τις θέσεις εργασίας στα κανάλια, για να εισπράξει τον φόρο διαφήμισης, κυρίες και κύριοι συνάδελφοι της Νέας Δημοκρατίας, τον φόρο διαφήμισης που δεν είχε εισπραχθεί ποτέ. Εισπράξαμε 150 εκατομμύρια από τέλη συχνοτήτων και φοροδιαφήμισης την τετραετία που κυβέρνησε ο ΣΥΡΙΖΑ. Δεν είχαν εισπραχθεί ποτέ. Και μιλάτε για τον φόρο διαφήμισης ότι μειώσαμε από το 20% στο 5% προεκλογικά;

Και να σας πω; Ποιον επιβαρύνει ο φόρος διαφήμισης; Ποιος τον πληρώνει; Τα κανάλια τον πληρώνουν ή οι διαφημιζόμενοι; Τα κανάλια τον αποδίδουν ως μεσάζοντες. Καλά, σοβαρά μιλάτε ή μήπως δεν γνωρίζετε το πλαίσιο μετά την είσπραξη όλων αυτών που δεν είχατε εσείς ποτέ εισπράξει ότι ήταν εξαιτίας του γεγονότος ότι έπρεπε, επιτέλους, να αποδώσουν στον ΕΔΟΕΑΠ; Όμως, είχαν πληρώσει και για τις συχνότητες και για την άδεια.

Καταργήσατε και το ηλεκτρονικό σύστημα διάθεσης τηλεοπτικού διαφημιστικού χρόνου.

Να ανοίξει ξανά η ΕΤΥΤ, να στήσουμε ξανά τη δημόσια τηλεόραση στα πόδια της. Ο ΣΥΡΙΖΑ είχε προσπαθήσει να ανεβάσει τη χώρα και τα κατάφερε στην κατάταξη ως προς την ελευθερία του Τύπου από τη θέση ενενήντα εννιά, που βρισκόμασταν το 2014, στη θέση εξήντα πέντε το 2019. Και τι κάνατε εσείς; Από το 2019 μέχρι σήμερα έχουμε μείνει στην ίδια θέση ακριβώς.

Δυστυχώς μας γυρίζετε πίσω ξηλώνοντας σταδιακά ό,τι σας ζητηθεί από τους εργοδότες-καναλάρχες. Μειώνετε τον απαιτούμενο αριθμό των εργαζομένων στα τηλεοπτικά κανάλια από τετρακόσιους του λεγόμενου νόμου Παππά στους τριακόσιους σαράντα, προωθώντας την ελαστικοποίηση της εργασίας και τους μεταφερόμενους εργαζόμενους. Όλοι οι φορείς των εργαζομένων στα ΜΜΕ έχουν ταχθεί ενάντια σε αυτό που φέρνετε.

Και τι κάνετε; Χαρίζετε σε κάθε κανάλι από 3,45 εκατομμύρια που αντιστοιχούν στη δόση του 2020 για την άδεια των συχνοτήτων. Συμψηφίζετε αυτονόητες επενδύσεις σε εξοπλισμό πρόγραμμα με τα οφειλόμενα. Και ενώ τα κανάλια έχουν επιδοτηθεί τριπλά -μια η λίστα Πέτσα, μία το «Επενδύω στην Ελλάδα» του Υπουργού «Αποανάπτυξης» και «Αποεπένδυσης» κ. Γεωργιάδη, έχουν μπει στον αναπτυξιακό νόμο…

Ναι, γελάτε, κύριε Μπουκώρο, έτσι είναι. Έχουν επιδοτηθεί και από τον αναπτυξιακό.

Επίσης, και από το ΕΚΟΜΕ, το εργαλείο, ναι, που θέσπισε ο ΣΥΡΙΖΑ και έφερε μυθοπλασία, σειρές και βρήκε ο κόσμος του πολιτισμού δουλειά.

Όμως, δεν δώσατε καμμία πρόβλεψη, καμμία μέριμνα, τα κανάλια να πάνε σε όλη την ελληνική επικράτεια και να δώσουν high definition σήμα σε όλη την ελληνική επικράτεια παρά μόνο στα μεγάλα αστικά κέντρα. Έχετε δώσει μέχρι τέλος του 2021 τα κανάλια να εκπέμπουν μόνο στα αστικά κέντρα high definition σήμα και όχι στην περιφέρεια.

Κύριε Μπουκώρο, αλήθεια, στη Μαγνησία πιάνει high definition το «MEGA» ή ο «ANT1» ή οποιοδήποτε άλλο; Δεν πιάνει. Στη Θεσπρωτία πάντως δεν πιάνει σίγουρα. Σας στο λέω μετά λόγου γνώσεως.

Όμως, δεν κάνετε τέτοια, να πείτε στα κανάλια ότι τουλάχιστον για να υπάρχει μια ισονομία και όλοι οι πολίτες να έχουν την ίδια πρόσβαση, να έχουν το ίδιο δικαίωμα στην ίδια ποιότητα περιεχομένου. Δεν δίνετε αυτή τη δυνατότητα στα κανάλια να κάνουν αγορά εξοπλισμού για να μπορέσουν να εκπέμπουν high definition σήμα.

Κύριε Πρόεδρε, κάνω χρήση και της δευτερολογίας μου.

Στα γαλάζια στελέχη, στη διοίκηση της ΕΡΤ, δηλαδή, και στο ΑΠΕ-ΜΠΕ, ανεβάζετε τους μισθούς τους στα επίπεδα αρεοπαγίτη. Στους εργαζόμενους της ΕΡΤ, όμως, δεν δίνετε νέα συλλογική σύμβαση ούτε εντάσσετε τους εναερίτες της ΕΡΤ, που τέτοιον καιρό, ας πούμε, αν πέσει κάπου το σήμα, είναι υποχρεωμένοι να ανέβουν στην κεραία για να εκπέμπει η ΕΡΤ, στα βαρέα και ανθυγιεινά. Δεν τους εντάσσετε αυτούς.

Αλήθεια, οργανόγραμμα έχει η ΕΡΤ; Πώς ακριβώς δίνετε αυξήσεις; Με τι οργανόγραμμα; Έχει επικαιροποιημένο οργανόγραμμα να δούμε πόσοι και πού δουλεύουν, σε ποιες διευθύνσεις;

«Ξεπαγώνετε» τα μέτρα ενίσχυσης του Τύπου, που είχε θεσπίσει ο ΣΥΡΙΖΑ, που τα είχατε «παγώσει». Και γιατί τα είχατε «παγώσει»; Γιατί είχατε επιδοτήσει το «ΜΑΚΕΛΕΙΟ». Τον Χίο είχατε επιδοτήσει και υπήρξε θύελλα αντιδράσεων ακόμα και από δεξιά sites και εφημερίδες. Σας έκραξαν, το πήρατε πίσω και μέχρι τότε δεν έχετε δώσει τα μέτρα ενίσχυσης του Τύπου.

Και παρ’ ότι είναι θετική η αποπληρωμή των χρεών στον ΕΔΟΕΑΠ, -εμείς το λέμε- στην ουσία, όμως, καταργείτε τα μέτρα στήριξης του Τύπου και το πρόβλημα βιωσιμότητας παραμένει. Τι θα γίνει, λοιπόν, μετά το 2021; Δηλαδή, μέχρι το 2020 εξοφλούνται.

Με έναν τίτλο θα έλεγα ότι ξηλώνετε πόντο-πόντο το θεσμικό πλαίσιο της κυβέρνησης του ΣΥΡΙΖΑ για τα ΜΜΕ με σκοπό να εξαγοράσετε την πολιτική τους στήριξη.

Καταφέρατε δε να κάνετε τους πάντες να υπερασπιστούν τον ν.4339 του ΣΥΡΙΖΑ, αν και έχει πολεμηθεί όσο λίγοι νόμοι στην ιστορία του ελληνικού κράτους. Ακόμα και οι καναλάρχες αναγκάστηκαν να υπερασπιστούν τον νόμο του ΣΥΡΙΖΑ, όταν ο κ. Πέτσας προσπάθησε να περάσει φωτογραφική διάταξη για θεματικό κανάλι πανελλαδικής εμβέλειας ενημερωτικού χαρακτήρα. Για αυτό έφυγε κακήν-κακώς ο κ. Πέτσας μαζί με τη διάταξή του και βλέπουμε τώρα ότι δεν υπάρχει αυτή η διάταξη μέσα.

Όμως, και στο πρώτο μέρος του νομοσχεδίου, στην ευρωπαϊκή οδηγία, δεν κρατηθήκατε. Το βάλατε το χεράκι σας, κατ’ αρχάς στο άρθρο 8, το οποίο προσέβαλε την ελευθερία της έκφρασης και την ελευθερία της τέχνης που αποτελούν συνταγματικά κατοχυρωμένες ελευθερίες.

Εμείς σας καλέσαμε με ανακοίνωση να αποσύρετε τη διάταξη, καθώς ο θολός τρόπος που ήταν διατυπωμένη άνοιγε κερκόπορτες λογοκρισίας και ποινικοποίησης της καλλιτεχνικής δημιουργίας στις διαδικτυακές πλατφόρμες.

Οι καλλιτέχνες αντέδρασαν, βγήκαν στον δρόμο γιατί δεν σας έχουν καμμία εμπιστοσύνη. Είναι οι ίδιοι που εδώ και ένα χρόνο παλεύουν να επιβιώσουν εντελώς αβοήθητοι από την πολιτεία. Τελικά, τροποποιήσατε το άρθρο κάνοντας πίσω χωρίς όμως να καλύψετε τις αμφιβολίες που υπάρχουν για προσπάθεια λογοκρισίας στην τέχνη τους. Εμείς θα το δούμε και μέχρι τη λήξη της συνεδρίασης θα τοποθετηθούμε αναλυτικά για την υπερψήφιση ή όχι του σχετικού άρθρου και όσων έπονται και συνδέονται με αυτό, εν πάση περιπτώσει.

Κύριε Υπουργέ, νωρίτερα σας άκουσα στην αίτηση αντισυνταγματικότητας να κατηγορείτε τον ΣΥΡΙΖΑ και να του κουνάτε το δάχτυλο. Αφού φέρατε τροποποίηση αποδέχεστε ότι υπήρχε θέμα. Ή υπήρχε θέμα και φέρνετε τροποποίηση -και καλώς τη φέρνετε- ή δεν υπήρχε θέμα και κακώς φέρνετε τροποποίηση. Δεν γίνεται να ισχύουν και τα δύο.

Ως προς την ετήσια οικονομική συνεισφορά των πλατφορμών, τύπου Netflix, σας ζητήσαμε να αυξήσετε το 1,5% του κύκλου εργασιών που αφορά τη δραστηριότητά τους στην Ελλάδα. Είναι πολύ λίγο. Να το πάτε στο 4%, στο 5% ενδεχομένως. Να δώσετε αυτούς τους πόρους στο Ελληνικό Κέντρο Κινηματογράφου κι όχι στο ΕΚΟΜΕ. Όχι γιατί δεν θέλουμε να στηριχθεί το ΕΚΟΜΕ. Δικό μας εργαλείο είναι και θέλουμε να πάει καλά. Και καλά πάει. Το συνεχίζετε και μπράβο σας. το ΕΚΟΜΕ στηρίζεται από το πρόγραμμα δημοσίων επενδύσεων. Στηρίξτε το Κέντρο Κινηματογράφου, ακούστε τους καλλιτέχνες, ακούστε τους σκηνοθέτες. Ακούστε τους επαγγελματίες του χώρου, την ομοσπονδία θεάματος, ακροάματος.

Κλείνοντας να αναφερθώ στις προτάσεις του ΣΥΡΙΖΑ για τον χώρο των μίντια. Εμείς πιστεύουμε ότι η ενημέρωση είναι αγαθό που πρέπει να παρέχεται στους πολίτες πλουραλιστικά χωρίς λογοκρισία, χωρίς εξαρτήσεις από συμφέροντα. Δώσαμε δείγματα γραφής όταν προσπαθήσαμε να κάνουμε αυτό που κανείς δεν τόλμησε, δηλαδή, να σπάσουμε το τρίγωνο της διαπλοκής: τράπεζες, ΜΜΕ, πολιτικά κόμματα. Πιστεύουμε ότι τα ΜΜΕ μπορούν και πρέπει να συνεισφέρουν στον δημοκρατικό έλεγχο. Δεν είμαστε αντίθετοι στην ενίσχυση των ΜΜΕ από την πολιτεία, ειδικά σε περιόδους πανδημίας. Ωστόσο αυτό πρέπει να γίνεται με διαφάνεια, με κανόνες, με καθολικότητα και με την προϋπόθεση διασφάλισης των ποιοτικών θέσεων εργασίας.

Ζητάμε να προχωρήσει η αδειοδότηση των περιφερειακών σταθμών και ραδιοφώνων και να μην αναβάλλεται λόγω πολιτικής δειλίας, κύριε Λιβάνιε. Απαιτούμε ένα συνολικό σχέδιο στήριξης και διαφάνειας στον χώρο των ΜΜΕ, ώστε να θωρακιστεί ο τόπος από φαινόμενα χειραγώγησης. Η κυβέρνηση όμως θεωρεί ότι με χάρες μπορεί εσαεί να εξαγοράζει την πολιτική στήριξη. Ωστόσο τα απανωτά επικοινωνιακά στραπάτσα που έχει πάθει ακόμα και σε ασφυκτικές συνθήκες ελέγχου αποδεικνύουν ότι η αλήθεια δεν κρύβεται. Όσο η απόσταση από το μιντιακό μάτριξ και την πραγματικότητα θα μεγαλώνει τόσο το αίτημα της κοινωνίας για προοδευτική διακυβέρνηση και δημοκρατικές τομές θα φουντώνει.

Τον τελευταίο χρόνο η κρίση αξιοποιείται ως ευκαιρία από την κυβέρνηση της Νέας Δημοκρατίας. Μέσα στον φόβο της πανδημίας έφερε μια σειρά από αντιλαϊκά νομοσχέδια που αποθεώνουν την ταξική μονομέρεια, την ιδεοληψία, τον αυταρχισμό. Σας προειδοποιούμε όμως, κυρίες και κύριοι της κυβέρνησης και της Νέας Δημοκρατίας. Η ιστορία μάς διδάσκει πως όποιος επένδυσε στον φόβο στο τέλος εισέπραξε την οργή. Και αυτή την οργή ακριβώς θα εισπράξετε κι εσείς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κάτση.

Καλησπέρα σας κι από μένα και καλή εβδομάδα.

Να εκφράσω κι εγώ τα θερμά μου συλλυπητήρια στην οικογένεια του εφοριακού στην Κοζάνη και του Σταύρου Σκοπελίτη, του πρώην Βουλευτή Λέσβου του Κομμουνιστικού Κόμματος Ελλάδας.

Θέλει να κάνει μια παρέμβαση ο Υφυπουργός. Έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Δεν είχα σκοπό να παρέμβω, απλώς στο πλαίσιο του διαλόγου που έχουμε με τον κ. Κάτση, νομίζω ότι πρέπει να πούμε δυο-τρία στοιχεία.

Πρώτον, είπε ο κ. Κάτσης ότι η ΕΡΤ Hybrid ξεκίνησε επί των ημερών τους. Το είπαμε. «Έγινε τώρα Ertflix και σιγά την αλλαγή που κάνατε». Είχαμε ένα ιστορικό υψηλό του EΡΤ Hybrid στις 14ης Απριλίου 2019 με δώδεκα χιλιάδες εκατό επισκέψεις. Ξέρετε πόσοι μπήκαν εχθές στο Ertflix; Τριακόσιες πέντε χιλιάδες εφτακόσιοι τριάντα πέντε μοναδικοί πολίτες. Γύρω στις είκοσι πέντε φορές παραπάνω. Δεν σας λένε τίποτα τα νούμερα.

Μιλήσατε για λογοκρισία. Θα το πούμε για άλλη μια φορά, λοιπόν. Δεν έχω σκοπό να επανέλθω στο θέμα της ΕΡΤ. Κάποιος δράστης που κόλλησε το περιβόητο χαρτάκι, κατά την προσωπική μου άποψη, χωρίς να γνωρίζω ποιος είναι, είναι βλαξ. Είτε βλαξ απλός είτε προβοκάτωρ βλάξ. Είτε βλάκας, γιατί νομίζει ότι προσέφερε υπηρεσία στην κυβέρνηση, είτε προβοκάτωρ βλαξ, γιατί νόμιζε ότι θα προσφέρει υπηρεσίες στην Αντιπολίτευση. Σε κάθε περίπτωση, η βλακεία αυτή ηττήθηκε. Ηττήθηκε για έναν πολύ απλό λόγο. Το ξαναλέω. Έπαιξε ή όχι στο δελτίο των 9 το βράδυ του Σαββάτου, για παράδειγμα, η δήλωση του κ. Ηλιόπουλου; Έπαιξε στο δελτίο των 12 το μεσημέρι η περιβόητη φωτογραφία ή δεν έπαιξε; Έπαιξε η φωτογραφία στις 3 το μεσημέρι την Κυριακή ή δεν έπαιξε; Έπαιξε η φωτογραφία στις 9 το βράδυ ή δεν έπαιξε;

**ΑΝΑΣΤΑΣΙΑ ΓΚΑΡΑ:** Για πλάνα έλεγε.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Πόσο να παίξει; Και το βίντεο έπαιξε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ. Δεν διέκοψε κανέναν.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ρωτάω, λοιπόν. Η φωτογραφία από το κότερο του κ. Τσίπρα πότε έπαιξε στην ΕΡΤ;

Πώς με είπε ο κ. Τριανταφυλλίδης; Είπε κάτι ωραίο. Είμαι «βελούδινος ντελιβεράς συμφερόντων». Φανταστικό. Ωραίο. Αυτό το «βελούδινος» μου άρεσε. Ρωτάω, λοιπόν. Η φωτογραφία του κ. Τσίπρα έπαιξε στην ΕΡΤ τρεις μέρες μετά αφού έκανε δήλωσε ο τότε κυβερνητικός εκπρόσωπος ή δεν έπαιξε; Αλλά φαίνεται ότι τότε τα social media δεν σηκώνανε το θέμα. Δεν θα πω πάλι το «φασίστας». Το είπαμε. Ακούστηκε στον αέρα εκπομπής «θα μιλήσει ο χ Υπουργός όση ώρα θέλει» ή δεν είχε ακουστεί; Στον αέρα κόβατε. Αναφέρατε και τον δημοσιογράφο ο οποίος κάνει τώρα εκπομπή. Ακούστηκε στον αέρα αυτό το πράγμα ή δεν ακούστηκε; Υπήρχε κόντρα δημοσιογράφου με κορυφαίο Υπουργό της κυβέρνησης του ΣΥΡΙΖΑ ή δεν υπήρχε, ο οποίος ανέφερε «κάναμε λάθος στη διαχείριση της ΕΡΤ»; Υπήρξαν γύρω στις δέκα παραιτήσεις στελεχών του ΣΥΡΙΖΑ από την ΕΡΤ επί των ημερών σας ή δεν υπήρξαν; Υπήρξε καταγγελία δημοσιογράφου για ντου συνδικαλιστή ο οποίος απαιτούσε να αλλάξει το θέμα που έπαιζε ή δεν υπήρχε; Μάλλον υπήρχε.

Θα πω και δύο κουβέντες γιατί έχετε ένα κακό. Στο πλαίσιο της αντιπολιτευτικής δραστηριότητας χάνετε λίγο την επαφή με την πραγματικότητα. Έξω αυτή τη στιγμή η Αττική έχει τον μεγαλύτερο χιονιά που έχει συμβεί τα τελευταία τουλάχιστον δεκαεπτά-δεκαοκτώ χρόνια. Μπορεί και παραπάνω. Ρωτάτε γιατί κλείσαμε την εθνική οδό. Εσείς οι ίδιοι θα ερχόσασταν και θα λέγατε «γιατί αφήσατε τη νέα εθνική οδό ανοικτή και εγκλωβίστηκαν πεντακόσια αυτοκίνητα» για παράδειγμα. Υπενθυμίζω ότι σε μια κακοκαιρία που ήταν το ένα δέκατο ίσως και λιγότερο της σημερινής, στις 22 Δεκεμβρίου 2017, υπήρχαν δεκατέσσερα χιλιόμετρα ουρά. Ξέρετε τι κάνατε; Τους είχατε μέσα παγωμένους. Και βρήκατε την εκπληκτική δικαιολογία ότι αυτή τη στιγμή η κυβέρνηση το μόνο που έκανε ήταν να κλείσει την εθνική οδό για να μη βάλει τον παραχωρησιούχο να καθαρίσει τον δρόμο. Θα λέγατε εσείς οι ίδιοι σήμερα «θέσατε σε κίνδυνο ανθρώπινες ζωές». Δρούμε προληπτικά, σας ενοχλεί. Δεν δρούμε προληπτικά, πάλι σας ενοχλεί. Είναι ωραίο πράγμα η αντιπολίτευση τελικά.

Λέτε για το ρεύμα. Έκανα μια πρόχειρη αναζήτηση. Όποτε υπάρχει χιόνι πέφτουν δέντρα πάνω στις γραμμές. Αυτή τη στιγμή γύρω στα χίλια άτομα του ΔΕΔΔΗΕ και σε συνεργασία με όλους τους δήμους προσπαθούν να αποκαταστήσουν τα προβλήματα. Θα έπρεπε να είχε συμβεί; Όχι. Μπορούσαμε να το αποτρέψουμε; Ναι. Να ξεριζώναμε τα δέντρα ή να κάναμε σε μία νύχτα όλα τα καλώδια υπόγεια. Άλλη λύση δεν υπάρχει. Έχετε να προτείνετε κάποια άλλη λύση; Να κοινωνικοποιούσαμε τα δέντρα να μην είχαν χιόνι; Δεν γίνεται.

Κλείνω για να μη φάω τον χρόνο. Μιλήσατε για το «μαύρο» στην ΕΡΤ. Κάποιες παθογένειες οδήγησαν σε αυτό. Το αν ήταν σωστό ή λάθος, έπρεπε ή δεν έπρεπε, είναι άλλη κουβέντα. Να την κάνουμε. Νομίζω ότι έχει κριθεί πλέον. Ξέρετε τι λάθος κάνετε εσείς; Συνεχίσατε τις ίδιες και χειρότερες παθογένειες σε εποχές όπου έπρεπε τουλάχιστον να είχαμε διδαχτεί πέντε-δέκα πράγματα από όλη αυτή την κρίση που περάσαμε. Και συνεχίσατε τις ίδιες παθογένειες. Αυτό, λοιπόν, πρέπει να μας προβληματίσει όλους.

Κλείνω με το θέμα της τροπολογίας, μιας και το αναφέρατε. Να θυμίσω ότι αυτή η Κυβέρνηση με τα άρθρα 20, 47, 35 έχει αλλάξει τον τρόπο διορισμού πλέον όλων των διοικήσεων των εποπτευόμενων φορέων συμπεριλαμβανομένης και της ΕΡΤ, συμπεριλαμβανομένου και του Αθηναϊκού Πρακτορείου Ειδήσεων το οποίο προκηρύσσει τη θέση μέσα στις επόμενες ημέρες. Για πρώτη φορά η κυβέρνηση απεμπολεί το δικαίωμα απευθείας διορισμών διοικήσεων και θα γίνεται μέσω ανοικτής διαδικασίας. Και να είστε σίγουροι ότι θα είναι απολύτως ανοικτή η διαδικασία με απολύτως διαφανή κριτήρια και επιτροπή που έχει την εγγύηση του ίδιου του ΑΣΕΠ.

Ευχαριστώ.

**ΜΑΡΙΟΣ ΚΑΤΣΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Κύριε Κάτση, έχετε το δικαίωμα. Δεν είναι ότι δεν το έχετε. Αλλά είπαμε να διευκολύνουμε τη διαδικασία για να μπορέσουν οι άνθρωποι να πάνε γρήγορα σπίτια τους.

**ΜΑΡΙΟΣ ΚΑΤΣΗΣ:** Για να απαντήσω στον Υφυπουργό.

**ΠΡΟΕΔΡΕΥΩΝ (Απόστολος Αβδελάς):** Θα πρέπει να απαντήσει, όμως.

Όχι ότι δεν έχετε το δικαίωμα. Το έχετε, να ξέρετε, αλλά θα πρέπει να απαντήσει μετά ο Υπουργός. Ευχαριστώ πολύ.

Τον λόγο έχει ο κ. Χρήστος Μπουκώρος, Κοινοβουλευτικός Εκπρόσωπος της Νέας Δημοκρατίας.

Είστε από το πρωί μέσα. Έξω γίνεται χαμός. Πώς θα μπορέσει να πάει ο κόσμος σπίτι του; Έχετε δίκιο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Ως προς τα επίκαιρα κατ’ αρχάς, κυρίες και κύριοι συνάδελφοι, περί εθνικής οδού, ζει μια πρωτοφανή κακοκαιρία η χώρα. Έδρασε προληπτικά η κυβέρνηση. Είχα την ευκαιρία να περάσω χθες το απόγευμα ακριβώς στις επτά παρά τέταρτο από το σημείο της εθνικής οδού που είναι η αιτία για αυτή την απόφαση της δωδεκάωρης παύσης κυκλοφορίας. Πραγματικά έζησα κάτι το απερίγραπτο λίγο πριν ληφθεί αυτό το μέτρο που ορθώς αποφάσισε η κυβέρνηση και τα αρμόδια Υπουργεία. Καταλαβαίνετε, όταν βλέπετε αυτές τις εικόνες στο κέντρο της Αθήνας, πόσο δύσκολη είναι η αντιμετώπιση ιδιαίτερα στο σημείο της εθνικής οδού, σύμφωνα με τα καιρικά φαινόμενα και τις περιοχές που είναι τούτες τις ώρες ιδιαίτερα έντονα, από το Σχηματάρι και μετά, μέχρι τα διόδια Αφιδνών. Πραγματικά, η κακοκαιρία ήταν τρομερή. Κατά την άποψή μου τα αρμόδια Υπουργεία πολύ ορθά αποφάσισαν.

Από εκεί και πέρα λέτε για τις διακοπές ρεύματος αλλά δεν μας είπατε, κύριοι της προηγούμενης κυβέρνησης, της Αξιωματικής Αντιπολίτευσης σήμερα, πόσες επενδύσεις κάνατε σε υπογειοποίηση καλωδίων και σε τι κατάσταση παραδώσατε τη ΔΕΗ. Ένα πραγματικό κουφάρι στα πρόθυρα της χρεοκοπίας την οποία η κυβέρνηση τους τελευταίους δεκαοκτώ μήνες έχει εξυγιάνει σε μεγάλο βαθμό. Σε κάθε περίπτωση αυτά τα έντονα καιρικά φαινόμενα αντιμετωπίζονται. Βεβαίως δημιουργούνται και προβλήματα. Μάλιστα, πολλά προβλήματα. Αλλά τα χιλιάδες άτομα που ως μέλη συνεργείων αυτή την ώρα δουλεύουν κάτω από αυτές τις συνθήκες για να αποκαταστήσουν τις βλάβες δεν πρέπει να αντιμετωπίζονται με αυτόν τον απαξιωτικό τρόπο.

Να έρθουμε τώρα στο νομοσχέδιο που βέβαια δεν είναι νομοσχέδιο για τα μέσα ενημέρωσης. Ρυθμίζει ορισμένα ζητήματα των μέσων ενημέρωσης, γιατί αν ανοίγαμε μια συζήτηση γενικά για τα μέσα ενημέρωσης δεν θα είχε ούτε αρχή ούτε τέλος, κυρίες και κύριοι συνάδελφοι. Από την εμπειρία μου δύο και πλέον δεκαετιών ως εργαζόμενος υπηρετώντας τα μέσα ενημέρωσης, αλλά και από την εξαετή περίπου εμπειρία μου ως Βουλευτής, έχω αντιληφθεί πλήρως ότι υπάρχουν μέσα ενημέρωσης αρκετά αντικειμενικά, μέσα ενημέρωσης λιγότερο αντικειμενικά, μέσα ενημέρωσης, κατά την κρίση του καθενός μας, καθόλου αντικειμενικά. Δεν έχω συναντήσει, δεν έχω υπόψιν μου, ούτε στην Ελλάδα ούτε και στον κόσμο και μάλλον κανείς δεν είχε ποτέ υπ’ όψιν του ένα απολύτως αντικειμενικό μέσο ενημέρωσης. Είναι λογικό και φυσιολογικό. Ενδεχομένως σε καθεστώτα που λειτουργούσαν με αστυνομία σκέψης και όλα τα μέσα ενημέρωσης έλεγαν τα ίδια -είτε ήταν έντυπα είτε ήταν ηλεκτρονικά- να υπήρχε η ψευδαίσθηση μιας αντικειμενικότητας στους λαούς εκείνους. Αλλά αυτό ήταν εντελώς εικονικό και καθόλου πραγματικό. Άρα ο κάθε ένας χρήστης των μέσων ενημέρωσης από τη δική του οπτική γωνία αξιολογεί την πορεία και την παρουσία των μέσων ενημέρωσης. Και βεβαίως αυτοί είναι οι τελικοί κριτές. Δεν έχει σημασία τι θα πει ο ΣΥΡΙΖΑ, το ΚΚΕ, η Νέα Δημοκρατία για ένα μέσο ενημέρωσης. Οι χρήστες είναι αυτοί που αξιολογούν τα μέσα ενημέρωσης. Ποιοι δηλαδή; Οι αναγνώστες, οι ακροατές, οι τηλεθεατές. Αυτό δεν αλλάζει και είναι αποδεκτό στον σύγχρονο κόσμο. Είναι αποδεκτό αυτό. Το τι λέει η κάθε εξουσία η οποία μεταβάλλει και τη θέση της σύμφωνα με την εκάστοτε δύναμή της, δηλαδή με το αν είναι κυβέρνηση ή αντιπολίτευση ή μονίμως αντιπολίτευση, δεν έχει ιδιαίτερη σημασία. Ο αναγνώστης, ο τηλεθεατής και ο ακροατής είναι ο κριτής των μέσων ενημέρωσης.

Τούτων δοθέντων δεν μπορεί να έρχεται ο ΣΥΡΙΖΑ σήμερα εδώ και να μιλάει για υποκειμενική ΕΡΤ ή αν θέλετε για μέσα ενημέρωσης που λιβανίζουν την κυβέρνηση, την ώρα που, αγαπητοί συνάδελφοι, η δικογραφία Καλογρίτσα είναι στη Βουλή. Μπορείτε να ενημερωθείτε, μπορείτε να την ξεφυλλίσετε, να δείτε τι καταλογίζει στην παράταξή σας ο πρώην εκλεκτός σας, ο εκλεκτός εκδότης σας. Προσπαθήσατε να τον κάνετε καναλάρχη με αντίκρισμα βοσκοτόπια. Γιατί δεν πάτε στη δικογραφία, κύριε Κάτση, να δείτε τι ακριβώς σας καταλογίζει ο κ. Καλογρίτσας; Είναι εδώ στη Βουλή. Έχει έρθει η δικογραφία.

**ΜΑΡΙΟΣ ΚΑΤΣΗΣ:** Να φωνάξετε τον κ. Θεοδωρικάκο να μας πει.

**ΧΡΗΣΤΟΣ ΜΠΟΥΚΩΡΟΣ:** Αυτά είναι προφάσεις εν αμαρτίαις. Δεν κατηγορεί ο κ. Καλογρίτσας κανέναν από τη Νέα Δημοκρατία. Εσάς κατηγορεί.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο. Χάνετε χρόνο, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Δεν κάνω διάλογο. Τοποθετούμαι, κύριε Πρόεδρε.

Εσάς κατηγορεί και τον πρώην αρμόδιο Υπουργό. Αλλά βλέπω ότι δεν σας απασχολεί καθόλου. Όπως δεν σας απασχολούσαν και οι καταγγελίες κατά την αδειοδότηση των καναλιών για λειτουργία μπροστινών που θα ανέβαζαν το τίμημα. Όλα αυτά τα περίεργα που ακούγαμε ήταν καλώς καμωμένα. Οι φάκες, οι «γάτες των Ιμαλαΐων». Όλα ήταν παιδικά παραμυθάκια. Τώρα ξαφνικά τα μέσα ενημέρωσης έγιναν υποκειμενικά. Τούτη η κυβέρνηση επιχειρεί να τα χειραγωγήσει. Με τι μυθώδη ποσά, αλήθεια, κυρίες και κύριοι συνάδελφοι; Με 20, 23, 25 και 30 εκατομμύρια ευρώ; Ξέρετε ποιο είναι το κόστος της πανδημίας; Έχει ξεπεράσει τα 30 δισεκατομμύρια ευρώ. Δηλαδή, λιγότερο από το ένα τοις χιλίοις, την ώρα που εσείς οι ίδιοι λέτε ότι η πανδημία πλήττει και τα μέσα ενημέρωσης, κεντρικά και περιφερειακά. Από τη μία λέτε ότι δεν είναι βιώσιμα, από την άλλη εσείς μόλις πριν, κύριε συνάδελφε, ρωτήσατε γιατί επιδοτούνται από την καμπάνια. Γιατί είναι ένας έμμεσος τρόπος. Γιατί ξέρετε ότι τα μέσα ενημέρωσης, ιδιαίτερα τα περιφερειακά, δεν έχουν πρόσβαση στο τραπεζικό σύστημα. Δεν το καταλαβαίνετε αυτό; Δεν καταλαβαίνετε ότι η αποπληρωμή των οφειλών στον ΕΔΟΕΑΠ από την κυβέρνηση είναι το πρόγραμμα ενίσχυσης των περιφερειακών μέσων ενημέρωσης που εσείς είχατε εξαγγείλει; Δεν το καταλαβαίνετε αυτό; Αν δείτε τα ποσά, σχεδόν είναι αντίστοιχα. Ποιον κατηγορείτε, δηλαδή; Τον εαυτό σας; Ζείτε μέσα στις πελώριες αντιφάσεις σας.

Στο κάτω-κάτω, παρατάξεις που είναι προσηλωμένες σε μέσα ενημέρωσης που φέρουν τον τίτλο «κομματικά όργανα» δεν ξέρω πόσο μπορούν να μιλούν για αντικειμενικότητα στα ΜΜΕ. Εμείς εδώ δεν έχουμε αστυνομία σκέψης. Έχουμε πλουραλισμό. Το βλέπετε καθημερινά. Κατηγορούσατε την ΕΡΤ ότι δεν έδειξε την Ικαρία. Και η ΕΡΤ ήταν το πρώτο τηλεοπτικό κανάλι που πρόβαλε την Ικαρία πριν από τα ιδιωτικά κανάλια.

**ΜΑΡΙΟΣ ΚΑΤΣΗΣ:** Ελάτε, κύριε Μπουκώρο.

**ΠΡΟΕΔΡΕΥΩΝ (Απόστολος Αβδελάς):** Κύριε Κάτση, δεν σας διέκοψε. Σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Να σας πω κάτι περί ΕΡΤ. Δεν βρήκατε, λέτε, τίποτα. Φτιάξατε ΕΡΤ. Προφανώς θέλετε την προσηλωμένη ΕΡΤ στην παράταξή σας, στις απόψεις και τις αρχές σας. Τι σας είπε προηγουμένως ο κύριος Υπουργός; Καταλάβατε; Όσοι βλέπουν Ertflix σήμερα έβλεπαν επί των ημερών σας συνολικά ΕΡΤ. Αυτό σας είπε. Πολύ βαρύ. Λέτε για τις δημοσκοπήσεις ότι είναι υποκειμενικές. Οι μετρήσεις δεν είναι υποκειμενικές. Βάσει των μετρήσεων μοιράζονται οι διαφημίσεις και ακουμπάνε σε οικονομικά συμφέροντα. Ούτε κανένα κανάλι αποδέχεται άδικες και πλαστές μετρήσεις. Η αγορά είναι σκληρή και αμείλικτη εκεί. Κατά συνέπεια δείτε τις μετρήσεις επί των ημερών σας. Όπως σας είπα, άποψή μου είναι ότι η αντικειμενικότητα είναι ένας σύγχρονος διαχρονικός, πάντως της εποχής μας, μύθος. Αυτό δεν σημαίνει όμως ότι δεν υπάρχουν μέσα ενημέρωσης που είναι προσηλωμένα στους κανόνες δεοντολογίας, όπου η επαγγελματική ηθική των δημοσιογράφων και των άλλων εργαζομένων είναι σε υψηλά επίπεδα, όπου προάγεται η ελληνική γλώσσα, προάγεται ο πολιτισμός γενικότερα, όπου επιτελούν έναν σπουδαίο κοινωνικό ρόλο. Πράγματι η ενημέρωση είναι αγαθό και ως τέτοιο πρέπει να αντιμετωπίζεται.

Αυτό δεν τα καθιστά απολύτως αντικειμενικά, με την έννοια που ετέθη όρος στη σημερινή συζήτηση. Και η ΕΡΤ σήμερα έχει μεγαλύτερη τηλεθέαση, κυρίες και κύριοι συνάδελφοι, γιατί κάνει κάποια βήματα σωστά.

Τι στιβαρή Αντιπολίτευση αυτή; Μια ανακοίνωση ανυπόγραφη, κολλημένη σ’ έναν πίνακα ανακοινώσεων, μπορεί να γίνεται πρώτο επιχείρημα για τη χθεσινή κυβέρνηση και σημερινή Αξιωματική Αντιπολίτευση της χώρας; Ένα ανυπόγραφο κείμενο, το οποίο μπορεί να τυπωθεί παντού και να το αναρτήσει οποιοσδήποτε, είτε στα social media είτε στον κλασικό πίνακα ανακοινώσεων ενός ραδιοτηλεοπτικού μεγάρου; Μπορεί να έχετε τέτοια επιχειρήματα να αναρωτιέστε μετά γιατί πάνε στραβά οι δημοσκοπήσεις σας;

Δηλαδή, αν είναι να αρθρωθεί σοβαρός λόγος και σοβαρά επιχειρήματα να συζητήσουμε για το πώς η δημόσια ραδιοτηλεόραση θα γίνει ακόμα καλύτερη, ναι. Να συζητήσουμε για το σύγχρονο ρόλο των μέσων ενημέρωσης, ναι. Σε τι διαφωνείτε με το πρώτο μέρος του νομοσχεδίου για τις πλατφόρμες διαμοιρασμού οπτικοακουστικού υλικού; Σε τι διαφωνείτε από τις ρυθμίσεις που φέρνει έτσι κι αλλιώς ένας ευρωπαϊκός κανονισμός, μια οδηγία; Σε τι διαφωνείτε; Διαφωνείτε ότι πρέπει να μπουν περιορισμοί στις διαφημίσεις, ότι πρέπει να προστατεύονται οι ανήλικοι από ανθυγιεινές τροφές και από καπνικά προϊόντα; Σε τι διαφωνείτε, ότι ο Υπουργός αφαιρεί το 5% του φόρου κινηματογράφου από τα περιφερειακά κανάλια και τον μεταβιβάζει στις πλατφόρμες και στα έσοδά τους που προέρχονται από το ελληνικό κοινό; Ποιος παίρνει από τους μεγάλους και δίνει στους μικρούς σε αυτή τη συγκεκριμένη περίπτωση, η Κυβέρνηση ή η Αντιπολίτευση;

Εξακολουθείτε να λέτε ότι τα περιφερειακά μέσα έχουν σοβαρό πρόβλημα και από την άλλη, κάθε ρύθμιση που κάνει η Κυβέρνηση, επειδή δεν μπορεί απευθείας να χρηματοδοτήσει και φέρνει δυο-τρεις ρυθμίσεις σήμερα τέτοιες για τους φόρους, για φοροαπαλλαγές, για συγκεκριμένο χρονικό διάστημα, δεν την στηρίζετε.

Και ποιος σας είπε ότι η τεχνολογική εξέλιξη μιας επιχείρησης δεν επιδοτείται ακόμα και στο 100% από πολύ παλιά, όχι στα σημερινά χρόνια. Τα προγράμματα ψηφιοποίησης των ομίλων μέσων ενημέρωσης -και άλλων επιχειρήσεων, αλλά κυρίως των μέσων ενημέρωσης- δεν ήταν πάντα επιδοτούμενα 100% με ευρωπαϊκούς πόρους; Δεν έχετε δει προγράμματα με συμμετοχή εθνική και ευρωπαϊκή, όπου η τεχνολογική αναβάθμιση των επιχειρήσεων, γιατί είναι ζητούμενο για τη χώρα να ακολουθήσει τις τεχνολογικές εξελίξεις, επιδοτούνται σε πολύ μεγάλα ποσοστά; Πόσω μάλλον όταν αυτό συνδυάζεται και ως βοήθημα για την αντιμετώπιση των επιπτώσεων της πανδημίας που κτύπησε και τη βιομηχανία των μέσων ενημέρωσης.

Εσείς μας λέτε, δηλαδή, αυτό που μας έλεγαν κάποιοι άλλοι κάποτε ότι μπορεί να υπάρξει προλεταριάτο χωρίς εργοστάσια. Μας λέτε ότι μπορεί να υπάρξουν εργαζόμενοι στα μέσα ενημέρωσης χωρίς μέσα ενημέρωσης. Αυτό μας λέτε. Δηλαδή, τι μας λέτε; Να γίνουν όλα κρατικά. Δεν γίνεται αυτό. Δεν μπορεί να γίνει. Δεν έχει συμβεί πουθενά στον κόσμο. Τώρα σας έπιασε ο πόνος για τους εργαζόμενους; Τεσσεράμισι χρόνια ήσασταν κυβέρνηση. Ξέρετε που κατρακύλησαν οι μισθοί των εργαζομένων στα μέσα ενημέρωσης; Κατρακύλησαν σε πρωτοφανή χαμηλά επίπεδα. Ξέρετε πού έφτασε η ανεργία των εργαζομένων στα μέσα ενημέρωσης; Έφτασε σε πρωτοφανή υψηλά επίπεδα.

Τώρα σας έπιασε να διορίσουμε αντικειμενικά την διοίκηση της ΕΡΤ μέσω της Επιτροπής Θεσμών και Διαφάνειας. Τι ωραία ιδέα αλήθεια! Πόσο προωθημένη ιδέα! Γιατί δεν την προτείνατε τεσσεράμισι χρόνια που ήσασταν κυβέρνηση; Δεν προλάβατε ούτε αυτό; Και σας είπε ο κύριος Υπουργός ότι και το Αθηναϊκό Πρακτορείο και η διοίκηση της ΕΡΤ και γενικά οι διοικήσεις οργανισμών δημοσίου δικαίου ΔΕΚΟ και ιδιωτικού δικαίου με την εποπτεία του κράτους έγιναν με ανοικτούς διαγωνισμούς.

**ΠΡΟΕΔΡΕΥΩΝ (Απόστολος Αβδελάς):** Κύριε Μπουκώρο, ολοκληρώστε σας παρακαλώ

**ΧΡΗΣΤΟΣ ΜΠΟΥΚΩΡΟΣ:** Κάνω ήδη χρήση και της δευτερολογίας μου, αγαπητέ Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Είπαμε να βοηθήσουμε τους υπαλλήλους. Κάνετε και οι δύο χρήση της δευτερολογίας, θα κάνει και ο κ. Σκανδαλίδης, θα κάνουν όλοι.

**ΧΡΗΣΤΟΣ ΜΠΟΥΚΩΡΟΣ:** Εντάξει, αν νομίζετε εσείς, κύριε Πρόεδρε, ότι πρέπει ο Κοινοβουλευτικός Εκπρόσωπος της Αξιωματικής Αντιπολίτευσης να μπορεί να κάνει χρήση της δευτερολογίας και ο Κοινοβουλευτικός Εκπρόσωπος της κυβερνητικής παράταξης όχι…

**ΠΡΟΕΔΡΕΥΩΝ (Απόστολος Αβδελάς):** Όχι, δεν νομίζω. Το δικαιούστε. Ζητάω τη βοήθειά σας λόγω της κατάστασης που επικρατεί έξω.

**ΧΡΗΣΤΟΣ ΜΠΟΥΚΩΡΟΣ:** Αν μου το ζητάτε ευθέως, θα σας σεβαστώ.

**ΠΡΟΕΔΡΕΥΩΝ (Απόστολος Αβδελάς):** Σας το ζητάω ευθέως.

**ΧΡΗΣΤΟΣ ΜΠΟΥΚΩΡΟΣ:** Να διακόψω την ομιλία μου;

**ΠΡΟΕΔΡΕΥΩΝ (Απόστολος Αβδελάς):** Μην το θέτετε έτσι. Να βοηθήσετε ζητάω.

**ΧΡΗΣΤΟΣ ΜΠΟΥΚΩΡΟΣ:** Θα βοηθήσω ολοκληρώνοντας σε δύο λεπτά, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ναι είστε καλά. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ:** Θα μπορούσαμε να πούμε πάρα πολλά, γιατί πράγματι είναι ένα ενδιαφέρον θέμα. Πράγματι, πρέπει να το προσεγγίσουμε με μεγαλύτερη ψυχραιμία και σοβαρότητα. Τα μέσα ενημέρωσης, κυρίες και κύριοι συνάδελφοι, έχουν αυτή την ευχέρεια. Εφημερίδες είναι, εφήμερα δηλαδή. Τα νέα σήμερα είναι αυτά, αύριο είναι άλλα.

Μάλλον, όμως, δεν πείθουν τα επιχειρήματά σας και μάλλον γι’ αυτό δεν υιοθετούνται από την πλειονότητα των μέσων ενημέρωσης και όχι για οτιδήποτε άλλο. Γιατί εγώ δεν θέλω να πω για το πώς αξιολογείται η αξιοπιστία των μέσων ενημέρωσης στην Ελλάδα και αν είμαστε εξηκοστοί πέμπτοι ή εβδομηκοστοί πέμπτοι, γιατί υπάρχουν έρευνες σοβαρών οργανισμών, του «REUTERS» αν δεν με απατά η μνήμη μου, που λέει ότι είμαστε και δεύτεροι στη συνωμοσιολογία, αμέσως μετά τη Νιγηρία. Όχι πανευρωπαϊκά, αγαπητέ συνάδελφε. Παγκοσμίως. Οι έρευνες έχουν μια αξία κι αυτές, όπως και οι δημοσκοπήσεις, όπως και οι μετρήσεις της απήχησης των μέσων ενημέρωσης.

Κύριε Υπουργέ, κλείνοντας θα σας έλεγα ότι ιδιαίτερα τα περιφερειακά μέσα ενημέρωσης έχουν ανάγκη ακόμα μεγαλύτερης ενίσχυσης και θα σας παρακαλούσα να εκπονήσετε πολιτικές γιατί είναι σπουδαίος ο ρόλος τους και δεν είναι μόνο ενημερωτικός. Για τις τοπικές κοινωνίες είναι και αναπτυξιακός, όταν αυτά τα μέσα είναι υγιή και βιώσιμα. Και σε κάθε περίπτωση, η αντιπολίτευση που γίνεται δεν είναι ούτε πειστική, γιατί δεν μπορεί να λες από τη μία δεν επιβιώνουν τα μέσα ενημέρωσης και κατ’ επέκταση και οι εργαζόμενοι σε αυτά, ενισχύστε τα, αλλά μην τα ενισχύετε φέρνοντας σήμερα ένα νομοσχέδιο που δίνει πραγματικά μια ανάσα, όπως το χαρακτηρίζουν τα ίδια τα μέσα ενημέρωσης και τα κεντρικά και τα περιφερειακά.

Ασφαλώς, θα χρειαστούν κι άλλες πρωτοβουλίες. Είμαι βέβαιος ότι ο κ. Λιβάνιος, ο αρμόδιος Υπουργός θα τις αναλάβει, διότι χρειαζόμαστε τα μέσα ενημέρωσης που έχουν να ανταγωνιστούν και το διαδίκτυο. Για τις πλατφόρμες λέμε σήμερα και τη δύναμή τους, και πώς θα μπούνε κάποιες ρυθμίσεις σε όλα αυτά, αλλά και το διαδίκτυο γενικώς έχει περιορίσει την απήχηση των συμβατικών. Εμείς τα λέμε νέα μέσα και συμβατικά μέσα. Δεν τα λέμε συστημικά ή όχι. Όταν μας αρέσουν είναι μη συστημικά, όταν δεν μας αρέσουν είναι συστημικά. Υπάρχουν άλλοι διαχωρισμοί και άλλες κατηγορίες μέσων ενημέρωσης.

Θα έλεγα, λοιπόν, ότι για μία ακόμη φορά η Αξιωματική Αντιπολίτευση περιορίστηκε σε κριτική κάνοντας χρήση καθόλου πειστικών επιχειρημάτων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μπουκώρο.

Και πάμε στον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Ιωάννη Γκιόκα.

**ΙΩΑΝΝΗΣ ΓΚΙΟΚΑΣ:** Κύριε Πρόεδρε, θα ξεκινήσω κι εγώ από τη διαχείριση της κακοκαιρίας από την Κυβέρνηση αυτές τις μέρες.

Κατά τη γνώμη μας, κύριε Υπουργέ, η διαχείριση της κακοκαιρίας, των ακραίων φαινομένων -έχει γίνει της μόδας, όλα τα φαινόμενα είναι ακραία, ακόμη μια χιονόπτωση τον χειμώνα- είναι απόλυτα συνεπής με τη διαχείριση που έχετε κάνει σε όλους τους άλλους τομείς, κυρίως στον τομέα της πανδημίας. Ούτε μέτρα προστασίας ούτε μέτρα πρόληψης ούτε οι αναγκαίες υποδομές. Το σχέδιο και για τη διαχείριση της κακοκαιρίας και για τη διαχείριση της πανδημίας είναι ένα: «Μένουμε σπίτι. Καθίστε σπίτι». Αυτό είναι το κυβερνητικό σχέδιο και στη μία περίπτωση και στην άλλη.

Από αυτή την άποψη, λοιπόν, εμείς σας λέμε ότι ήταν το σχέδιό σας απολύτως συνεπές με το σχέδιο που έχετε ακολουθήσει σε όλους τους υπόλοιπους τομείς. Καθίστε σπίτι. Μένουμε σπίτι. Και το αποτέλεσμα ποιο ήταν; Με είκοσι πόντους χιόνι να κλείνουν εθνικοί δρόμοι, να κλείνουν κεντρικοί δρόμοι στην Αθήνα, να ακινητοποιούνται μέσα μαζικής μεταφοράς, να κόβεται το ρεύμα, να μένουν εργαζόμενοι απροστάτευτοι, ιδιαίτερα οι εργαζόμενοι στον τομέα των ταχυμεταφορών και των ντελίβερι και να αποκαλύπτονται για άλλη μια φορά οι τραγικές ελλείψεις που υπάρχουν στον τομέα της πολιτικής προστασίας, στα μέσα και τις υποδομές που θα έπρεπε να υπάρχουν για την ικανοποίηση των λαϊκών αναγκών.

Και αποκαλύπτεται και κάτι άλλο. Αποκαλύπτεται το τραγικό αποτέλεσμα αυτής της λογικής που διέπει τα πάντα, κόστους-οφέλους. Τι δίνω, τι παίρνω. Το ίδιο και στην πανδημία, το ίδιο και στην κρίση, το ίδιο και η διαχείριση της κακοκαιρίας. Ακόμη και το κλείσιμο που έγινε της εθνικής οδού, δεν έγινε για την προστασία των οδηγών. Έγινε για την προστασία των εταιρειών οι οποίες εκμεταλλεύονται τους συγκεκριμένους δρόμους, τους οποίους τους έχει χρυσοπληρώσει ο ελληνικός λαός και όχι μόνο μία φορά. Τους χρυσοπλήρωσε για να κατασκευάσουν, τους χρυσοπληρώνει σήμερα με τα υπέρογκα διόδια και η υποχρέωση που είχαν οι παραχωρησιούχοι για να καθαρίζουν και να κρατάνε ανοικτούς αυτούς τους δρόμους είδαμε πού οδήγησε. Και για να σας προλάβω, το επόμενο δώρο που θα δώσει η Κυβέρνηση θα είναι σε αυτούς που εκμεταλλεύονται τους εθνικούς δρόμους. Γιατί; Γιατί με βάση τις συμβάσεις, προβλέπεται ότι αν κλείνουν οι εθνικοί δρόμοι λόγω ανωτέρας βίας, όπως τώρα, αυτοί δικαιούνται αποζημίωσης. Είναι το επόμενο δώρο που θα δώσει η Κυβέρνηση της Νέας Δημοκρατίας.

Και το σημερινό νομοσχέδιο, κατά συνέπεια, είναι απολύτως συνεπές με την υπόλοιπη κυβερνητική πολιτική. Τι κάνει η Κυβέρνηση; Δίνει νέα δώρα, νέα προκλητικά προνόμια στους καναλάρχες, την ίδια στιγμή που επιδεινώνει τις σχέσεις των εργαζομένων στα μέσα ενημέρωσης. Τι κάνει με την πανδημία και την οικονομική κρίση; Ακριβώς το ίδιο. Ψίχουλα για τους εργαζόμενους, ψίχουλα για τους αυτοαπασχολούμενους, ιδιαίτερα σε ορισμένους κλάδους που είναι στα πρόθυρα της καταστροφής, νέο χτύπημα στα εργασιακά δικαιώματα. Γιατί όπως είπε πρόσφατα κι ένας Βουλευτής της Νέας Δημοκρατίας, «είναι ευκαιρία η πανδημία». Έτσι είπε σε ένα κανάλι. Και την ίδια στιγμή δίνετε νέα δώρα, νέα πακέτα στο μεγάλο κεφάλαιο.

Να, λοιπόν, γιατί λέμε ότι το σημερινό νομοσχέδιο είναι ενταγμένο και είναι απόλυτα συνεπές με την κυβερνητική πολιτική που είναι μια πολιτική κοινωνικά άδικη, αντιλαϊκή, ταξική και προκλητική και θρασύτατη. Γιατί βγαίνετε και εσείς πριν μερικές μέρες και κυβερνητικά στελέχη και Βουλευτές σήμερα της Νέας Δημοκρατίας και λέτε το εξής. «Όπως στηρίξαμε όλους τους υπόλοιπους, έτσι πρέπει να στηρίξουμε και τις επιχειρήσεις στον τομέα της ενημέρωσης». Και κάνουν και το τσουβάλιασμα ανάμεσα στα περιφερειακά μέσα με τα μέσα πανελλαδικής εμβέλειας, που δεν είναι το ίδιο πράγμα. Δεν είναι το ίδιο πράγμα ένα περιφερειακό μέσο σε ένα νομό, όχι ότι κι εκεί δεν υπάρχουν οι μεγαλοεπιχειρηματίες, μια περιφερειακή εφημερίδα ή ο περιφερειακός και τοπικός Τύπος με τους καναλάρχες των μέσων πανελλαδικής εμβέλειας.

Αυτοί τι είναι και χρειάζονται στήριξη; Είναι αναξιοπαθούντες; Μήπως πεινάνε; Είναι εφοπλιστές, είναι βιομήχανοι, είναι μεγαλοεπιχειρηματίες, είναι τραπεζίτες. Για ποιον λόγο, λοιπόν, πρέπει εν μέσω πανδημίας, εν μέσω κρίσης, εν μέσω γενικευμένης ανασφάλειας, να πάτε να χαρίσετε σε όλους αυτούς 3,45 εκατομμύρια ευρώ; Τους βάζετε να καταβάλλουν και 50 χιλιάδες. Τους χαρίζετε 3,5 εκατομμύρια ευρώ, τη στιγμή που θα μπορούσαν αυτά να αξιοποιηθούν για τη στήριξη του δημοσίου συστήματος υγείας, για τα σχολεία, για τα μέσα μεταφοράς, για να στηριχθούν οι εργαζόμενοι, για να καλυφθούν άλλες επείγουσες ανάγκες και προβλήματα. Όχι! Εσείς επιλέγετε να τα δίνετε στους μεγαλοκαναλάρχες και τους μεγαλοεπιχειρηματίες από το ένα χέρι. Γιατί με το άλλο χέρι αυτό που τους προσφέρετε είναι ακόμη πιο φτηνή εργασία με το συγκεκριμένο νομοσχέδιο. Χώρια αυτά που τους δώσατε το προηγούμενο διάστημα με τις συγκεκριμένες λίστες στο πλαίσιο της καμπάνιας διαφήμισης για την πανδημία.

Εμείς, ως ΚΚΕ, καταθέτουμε ξανά για τρίτη φορά, το έχουμε καταθέσει άλλες δύο, τροπολογία έτσι ώστε οι ενημερωτικές καμπάνιες -γιατί δεν πρέπει να γίνεται με όρους διαφήμισης- που αφορούν δημόσια υγεία, πανδημίες, εμβολιασμούς, θα πρέπει να είναι απολύτως δωρεάν για όλα τα μέσα, τόσο για την τηλεόραση και το ραδιόφωνο όσο και για τον έντυπο Τύπο και να μην μπαίνουν σε μια λογική διαφημιστικής καμπάνιας και επιδοτήσεων. Και όπου χρειάζεται να υπάρχει επιδότηση για άλλους λόγους, αυτό να γίνεται με απολύτως διαφανή κριτήρια. Είναι η τρίτη φορά που καταθέτουμε τη συγκεκριμένη τροπολογία και έχει απορριφθεί σχεδόν από όλα τα υπόλοιπα κόμματα.

Τι ζούμε αυτή τη στιγμή λοιπόν; Ζούμε, το έχουμε ξαναπεί, έναν μιντιακό αυταρχισμό. Υπάρχει ο αυταρχισμός των ΜΑΤ, ο αυταρχισμός της καταστολής, των απαγορεύσεων, υπάρχει και η ιδεολογική χειραγώγηση, ο αυταρχισμός των μέσων ενημέρωσης. Αυτό είναι που ζούμε σήμερα και από τα ιδιωτικά μέσα μαζικής ενημέρωσης και από την κρατική κυβερνητική ΕΡΤ.

Ο ΣΥΡΙΖΑ, που καλά κάνει και διαμαρτύρεται για την κατάσταση στο τηλεοπτικό πεδίο, έχει βάλει κι αυτός τη δική του σφραγίδα στο συγκεκριμένο τηλεοπτικό τοπίο. Γιατί όταν ψηφιζόταν ο περιβόητος νόμος Παππά και σας λέγαμε ότι δεν μπορεί να υπάρχει αντικειμενική ενημέρωση όταν αυτή είναι αποκλειστικά στα χέρια των μεγάλων επιχειρηματιών, τότε ξέρετε τι μας λέει ο κ. Παππάς; Θυμάμαι έλεγε επί λέξει: «Τα κανάλια είναι σπορ για μεγάλα πορτοφόλια». Λουστείτε τα, λοιπόν, τώρα τα μεγάλα πορτοφόλια, όπως τα λουζόμαστε κι εμείς, όπως τα λούζεται πάνω απ’ όλα ο ελληνικός λαός! Γιατί όταν η ενημέρωση είναι στα χέρια των μεγάλων επιχειρηματιών, τότε αυτοί θα την οργανώνουν με βάση τα δικά τους οικονομικά και επιχειρηματικά συμφέροντα και με βάση και την πολύμορφη διαπλοκή που επιδιώκουν κάθε φορά με το πολιτικό σύστημα. Γιατί δεν μπορεί να αποσπάται η ενημέρωση ως αγαθό και δικαίωμα και όχι ως εμπόρευμα από το ποιος έχει την ιδιοκτησία των μέσων ενημέρωσης. Δεν μπορεί να αποσπάται.

Όπως, επίσης, τότε όταν σας λέγαμε ότι δεν υπάρχουν ασφαλιστικές δικλίδες για να υπάρχει έστω σε αυτό το πλαίσιο μια στοιχειώδης πολυφωνία, εσείς τι κάνατε; Ψηφίζατε μαζί με τη Νέα Δημοκρατία τη σύνθεση του Εθνικού Συμβουλίου Ραδιοτηλεόρασης το οποίο σήμερα -το λένε σχεδόν όλοι πλέον, μόνο η Κυβέρνηση δεν το λέει, δεν το ομολογεί ενδεχομένως- είναι ένα διακοσμητικό στοιχείο σε όλη αυτή την ασυδοσία και την αυθαιρεσία των καναλαρχών.

Πάμε στην ΕΡΤ. Είναι ένας ακόμη πυλώνας διαχρονικός του μιντιακού αυταρχισμού. Έχει εξαντληθεί το θέμα και συμφωνούμε για τα ραβασάκια, για τις μαζώξεις στην Ικαρία κ.λπ.. Θα αναφερθώ στο εξής. Τις δέκα προηγούμενες μέρες, κύριε Υπουργέ, πριν την ψήφιση του «νόμου Κεραμέως - Χρυσοχοΐδη», ήταν στον δρόμο οι φοιτητές, με μαζικές κινητοποιήσεις. Επί δέκα μέρες αυτοί οι άνθρωποι, χιλιάδες φοιτητές σε όλη την Ελλάδα, λοιδορούνταν, συκοφαντούνταν χαρακτηρίζονταν εστίες μετάδοσης του κορωνοϊού και σε αυτά τα νέα παιδιά, που ήταν εκπρόσωποι συνδικαλιστικών φορέων, οργανώσεων κ.λπ., δεν δόθηκε ούτε από την ΕΡΤ ούτε από κανένα ιδιωτικό μέσο βήμα για να πούνε τους λόγους για τους οποίους αντιδρούν στο συγκεκριμένο νομοσχέδιο. Και πού δόθηκε ο λόγος; Δόθηκε σε έναν φοιτητή που βρέθηκε όλως τυχαίως να υπερασπίζεται το νομοσχέδιο και όλως τυχαίως επίσης ήταν συνδικαλιστικό στέλεχος της ΔΑΠ-ΝΔΦΚ. Αυτό ήταν.

Όχι ότι αυτά δεν γίνονταν επί ΣΥΡΙΖΑ. Εγώ συμφωνώ με τον κ. Κάτση. Αναφέρθηκε σε μια συγκεκριμένη εκπομπή, γνωστή και μη εξαιρετέα, για την οποία έχουμε μιλήσει πολλές φορές. Όντως, κύριε Κάτση, σε αυτή την εκπομπή υπήρχαν και δημοσιογράφοι της Νέας Δημοκρατίας και άλλοι της Κεντροαριστεράς, του ΠΑΣΟΚ κ.λπ.. Στην εκπομπή αυτή πάντως για να βγει η εκπρόσωπος του ΚΚΕ, έπρεπε να αναστηθεί ο Λάζαρος. Για να βγει εκπρόσωπος του ΚΚΕ σε αυτή την εκπομπή θα έπρεπε να αναστηθεί ο Λάζαρος! Και σας το λέω μετά λόγου γνώσης.

Είναι ζήτημα αν τρεις φορές στη συγκεκριμένη εκπομπή βγήκε εκπρόσωπος του ΚΚΕ, εκτός αν το μόνο που σας ενδιαφέρει είναι ο μεταξύ σας συσχετισμός και ο μεταξύ σας ανταγωνισμός, γιατί όσον αφορά -λέω συγκεκριμένα για το ΚΚΕ-έπρεπε να αναστηθεί ο Λάζαρος, για τη συγκεκριμένη εκπομπή και άλλες.

Γιατί; Γιατί δεν υπάρχει καμμία κυβέρνηση που να μη χρησιμοποίησε την ΕΡΤ όλα αυτά τα χρόνια ως κυβερνητικό φερέφωνο, για να λιβανίζει, για να επιβάλει την κυβερνητική πολιτική και φυσικά για να αποκλείει κάθε ενοχλητική φωνή που αντιστέκεται σε αυτή την πολιτική. Γι’ αυτόν τον λόγο θεωρούμε ότι είναι υποκριτική η αντιπαράθεση, όπως είναι υποκριτική και η αντιπαράθεση σε σχέση με τον τρόπο διορισμού της διοίκησης της ΕΡΤ.

Τα τελευταία χρόνια θυμάμαι δύο φορές…

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Την ανοχή σας, κύριε Πρόεδρε.

Θυμάμαι δύο φορές να έχει γίνει συζήτηση για τον τρόπο διορισμού της διοίκησης της ΕΡΤ. Και τις δύο φορές εμείς ως ΚΚΕ είχαμε πει ότι δεν θα πρέπει η διοίκηση της ΕΡΤ να διορίζεται από την εκάστοτε κυβέρνηση. Και επί Νέας Δημοκρατίας έγινε αυτό και επί ΣΥΡΙΖΑ. Τι έγινε; Τίποτα. Τίποτα! Κάθε κυβέρνηση επέλεγε να διορίζει τη διοίκηση της αρεσκείας της και να συνεχίζει τον ίδιο «χαβά» με τις προηγούμενες κυβερνήσεις.

Σήμερα καταθέτετε μια τροπολογία για αλλαγή του τρόπου διορισμού της διοίκησης της ΕΡΤ από την Επιτροπή Θεσμών και Διαφάνειας. Όμως προκύπτει το ερώτημα: Για ποιο λόγο δεν φέρνατε αυτή την πρόταση τεσσεράμισι χρόνια που ήσασταν κυβέρνηση;

Και πού οδηγεί αυτή η πρόταση; Ποια είναι τα 4/5 της Επιτροπής Θεσμών και Διαφάνειας, με βάση το σημερινό κοινοβουλευτικό συσχετισμό; Είναι Νέα Δημοκρατία, ΣΥΡΙΖΑ και Κίνημα Αλλαγής. Με αυτά τα τρία κόμματα συμπληρώνετε τα τέσσερα πέμπτα για τον διορισμό της διοίκησης της ΕΡΤ, όπως έγινε και με το διορισμό της σύνθεσης του Εθνικού Συμβουλίου Ραδιοτηλεόρασης και τα αποτελέσματα τα «λουζόμαστε» ακόμη και σήμερα.

Εμείς θέτουμε το εξής ερώτημα: Για ποιο λόγο θα πρέπει η διοίκηση της ΕΡΤ, της κρατικής ραδιοτηλεόρασης, που έχει να κάνει με την ενημέρωση, τον πολιτισμό κ.λπ., να είναι προϊόν των συμφωνιών, στην ουσία των παζαριών μεταξύ των κομμάτων και να μην έχουν τον πρώτο ρόλο οι ενώσεις των δημοσιογράφων, οι ίδιοι οι εργαζόμενοι της ΕΡΤ ή οι ενώσεις στον χώρο του πολιτισμού, μιας και λέτε ότι η κρατική ραδιοτηλεόραση σχετίζεται και με την ανάπτυξη του πολιτισμού;

Για ποιο λόγο να μη διορίζεται με αυτόν τον τρόπο και θα πρέπει να είναι είτε προνόμιο της εκάστοτε κυβέρνησης είτε ένα κομπρεμί μεταξύ του δικομματισμού και ενός κόμματος «τσόντα», όπως επί της ουσίας προτείνετε;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Γκιόκα.

**ΙΩΑΝΝΗΣ ΓΚΙΟΚΑΣ:** Τελειώνω, κύριε Πρόεδρε. Αφήνω κάποια άλλα που ήθελα να πω και τελειώνω με το εξής.

«Τρομονόμος» και άρθρα 8 και 32. Έχουν δίκαια χαρακτηριστεί, κατά τη γνώμη μας, από ανθρώπους που και σήμερα κινητοποιούνταν μέσα στα χιόνια, ως μουσικός ή διαδικτυακός «τρομονόμος». Δεν αφορά μόνο τους καλλιτέχνες, σωστό. Αφορά όμως και τους καλλιτέχνες και με βάση τέτοιες διατάξεις έχουν κυνηγηθεί, έχουν συρθεί στα δικαστήρια ή έχουν αποκλειστεί από το διαδίκτυο -που το διαδίκτυο πλέον είναι βασικό εργαλείο έκφρασης, ιδιαίτερα νέων καλλιτεχνών- σε άλλες χώρες και έχουν τιμωρηθεί κιόλας πολλοί καλλιτέχνες. Στην Ισπανία μάλιστα υπάρχει μια ολόκληρη κινητοποίηση, με επώνυμους καλλιτέχνες, για τη στήριξη τέτοιων ανθρώπων.

Άρα, λοιπόν, δεν είναι μια μανία καταδίωξης όσων αντιδρούν στο συγκεκριμένο νομοσχέδιο. Είναι διατάξεις, είναι ευρωενωσιακή οδηγία, την οποία στήριξε ο ΣΥΡΙΖΑ ως κυβέρνηση και σήμερα ενσωματώνεται στο Ελληνικό Δίκαιο. Και η νομοτεχνική βελτίωση που κάνετε, κατά τη γνώμη μας, δεν ικανοποιεί και πρέπει να αποσυρθεί.

Γιατί, να σας το πω; Λέει για τη βία και το μίσος κατά κοινωνικών ομάδων κ.λπ.. Ναι, εμείς θεωρούμε και το λέμε ότι ένα καλλιτεχνικό και ριζοσπαστικό θα πρέπει να καλλιεργεί την οργή και το μίσος, αν θέλετε, απέναντι στον φασισμό, στον ρατσισμό, στην εκμετάλλευση, στην προσφυγιά, στους πολέμους. Απέναντι σε όλους αυτούς που δημιουργούν τέτοια φαινόμενα, ναι, θα πρέπει να δημιουργεί, να προκαλεί και να διεγείρει την οργή προς όλα αυτά τα φαινόμενα αδικίας που υπάρχουν στο σημερινό σύστημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Καλείται στο Βήμα ο Κοινοβουλευτικός Εκπρόσωπος του Κινήματος Αλλαγής κ. Κωνσταντίνος Σκανδαλίδης.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Έχει κατατεθεί μία σειρά Βουλευτικών τροπολογιών. Νομίζω ως προς την τροπολογία της Αξιωματικής Αντιπολίτευσης για την ΕΡΤ, έχει κατατεθεί μία τροπολογία η οποία έχει πανομοιότυπο περιεχόμενο, για ρυθμίσεις για εκπομπή σταθμών εκεί που υπάρχουν προβλήματα γεωμορφολογικά. Αυτή δεν μπορεί να εξεταστεί τώρα. Χρειάζεται χρόνο και θα έρθει στο πλαίσιο της αδειοδότησης των περιφερειακών ραδιοφωνικών σταθμών.

Μία παρατήρηση μόνο σε ότι είπε ο κ. Γκιόκας. Τον άκουσα με πολύ σεβασμό. Αυτό που είπατε για το μίσος, εμένα με ανησυχεί. Το καταλαβαίνω...

**ΙΩΑΝΝΗΣ ΓΚΙΟΚΑΣ:** Καταλαβαίνετε πώς το είπα…

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Το καταλαβαίνω πώς το λέτε, προσοχή όμως -και θα καταλάβετε και εσείς τι εννοώ- γιατί πριν λίγο καιρό κάποιοι κάθονταν εδώ πέρα και μισούσαν τα ακριβώς ανάποδα.

Και με την ευκαιρία, να πω ότι πράγματι διάβασα και εγώ για τις διώξεις στην Ισπανία. Ο «κ. Ποδέμος» τι κάνει; Γιατί δεν αλλάζει και δεν αναθεωρεί; Δεν συγκυβερνάει αρκετά ο κ. Ιγκλέσιας, αν δεν κάνω λάθος;

**ΜΑΡΙΟΣ ΚΑΤΣΗΣ:** Για τις τροπολογίες θα πείτε κάτι;

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Είπαμε ότι έχει καλυφθεί από το νομοθετικό…

**ΜΑΡΙΟΣ ΚΑΤΣΗΣ:** Για τις Βουλευτικές…

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):…**(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Νομίζω ότι η σημερινή συζήτηση είναι από τις πιο δύσκολες που γίνονται στη Βουλή και δυστυχώς γίνεται σε μια στιγμή πάρα πολύ κακή και για τη χώρα και ως τιμωρία του ίδιου του πολιτικού συστήματος.

Κύριε Υπουργέ, κάνω μια γενική εισαγωγή για την υπόθεση της κακοκαιρίας και της πολιτικής της Κυβέρνησης. Το ότι η αντιπαράθεση γίνεται μόνο με το παρελθόν δεν βοηθάει να κατανοήσουμε την αλλαγή των γεγονότων, αλλά ούτε την εξέλιξη και τη συνέχεια του κράτους. Εδώ υπάρχει μια εξέλιξη.

Ζήσαμε και άλλες φυσικές καταστροφές. Μάλιστα μία, το 2004, που έτυχε να είμαι υπουργός Εσωτερικών, ήταν η μεγαλύτερη χιονόπτωση που έγινε ποτέ στην Αθήνα. Εγκαινιάστηκαν κάποιες πρακτικές. Πέρασαν κάποιες τεχνικές στη διαχείριση τέτοιων κρίσεων.

Η συνέχεια εμφανιζόταν πιο καλή και τώρα ξαφνικά εμφανίζεται η κυβέρνηση, η οποία έχει πει ότι είναι μια σύγχρονη κυβέρνηση, ότι τα έχει προετοιμάσει, ότι κοιτάζει τα θέματα πολιτικής προστασίας, ότι όλο το καλοκαίρι προετοιμαζόταν για το χειμώνα ή όπως την άνοιξη, ετοιμαζόταν για την επιδημία, όμως η εμφάνιση σήμερα ήταν τραγική.

Εγώ κατέβηκα στο γραφείο μου εξίμισι με επτά παρά το πρωί και το κέντρο της Αθήνας ήταν αδιάβατο, ενώ χιόνιζε από χθες το απόγευμα. Δεν μπορούσες να περάσεις τη Βασιλίσσης Σοφίας. Αυτό δείχνει μια κακή αντίδραση από την Κυβέρνηση. Όσο και να προσπαθήσετε να πείτε ότι έγινε κάποια σοβαρή αντιμετώπιση του φαινομένου, δεν έγινε, όπως και σε πάρα πολλά θέματα που αφορούν την πανδημία. Εδώ δηλαδή φραστικά γίνεται μια προσπάθεια να εμφανιστεί η Κυβέρνηση ότι είναι μια σύγχρονη κυβέρνηση που τα αντιμετωπίζει όλα έγκαιρα, που είναι προετοιμασμένη, προγραμματισμένη κ.λπ..

Οι κρίσιμες καταστάσεις είναι πολλές, οφείλω να ομολογήσω, είναι δύσκολες, γιατί είναι μια δύσκολη εποχή, που έπεσε η πανδημία στον κόσμο και τον άφησε άναυδο κυριολεκτικά. Είναι φανερό ότι είναι πολύ δύσκολα τα πράγματα, αλλά δυστυχώς δεν είναι η Κυβέρνηση προετοιμασμένη να τα αντιμετωπίσει. Τα αντιμετωπίζει πρόχειρα, χωρίς σχέδιο, αποσπασματικά και έτσι αντιμετωπίζει και τα θέματα της καλής νομοθέτησης. Έρχονται συνεχώς νομοσχέδια, κατά ριπάς πια αυτή την εποχή και όλα αυτά τα νομοσχέδια τα χαρακτηρίζει μια προχειρότητα και μια, αν θέλετε, «αρπακολατζίδικη» πολιτική και θα είναι ανεφάρμοστα μετά.

Το λέω αυτό σαν μία γενική πολιτική τοποθέτηση, γιατί πιστεύω ότι σήμερα είμαστε σε μια τόσο δύσκολη κατάσταση, που καλό θα ήταν ο διάλογος να έχει ένα άλλο αντικείμενο, που να έχει σχέση με την πραγματική μετεξέλιξη των θεσμών και του κράτους μας, ώστε να μπορεί να αντιμετωπίζει παρόμοιες καταστάσεις και ασφαλώς να είναι και μια μετεξέλιξη στο ευαίσθητο θέμα της δημοκρατίας, που αυτή την εποχή βρίσκεται σε μια κρίση και σε μια αμφισβήτηση, όχι μόνο σε εθνικό επίπεδο, αλλά σε γενικότερα επίπεδα και στην Ευρώπη και παντού. Άρα, λοιπόν, εδώ πρέπει να έχουμε μια συναίσθηση του πού βρισκόμαστε, τι θέλουμε και τι κάνουμε.

Εδώ μιλάμε για μια πολιτική χειραγώγηση των μέσων και ομολογώ ότι και μένα με ξένισε το ότι επιχειρεί σήμερα ο ΣΥΡΙΖΑ να κάνει αυτή την αντιπαράθεση μαζί σας και φέρνει και αυτή την τροπολογία. Είναι πολύ πρόσφατη η πολιτική που ζήσαμε του δελτίου των 5 στην ΕΡΤ.

Από την άλλη μεριά όμως, εσείς συνεχίζετε το θέατρο σκιών. Είστε μια εξυγιαντική Κυβέρνηση, αλλά η ΕΡΤ ζει στη σκιά της υποβολής. Εμένα δεν με νοιάζει αν πάνε χαρτάκια ή όχι, εμένα με ενδιαφέρει αυτό που παράγεται. Και αυτό που παράγεται είναι φανερό ότι είναι στη σκιά της υποβολής.

Δεν θα αναφερθώ σε ποσοστά, τα είπε ο κ. Κεγκέρογλου και άλλοι εισηγητές εδώ. Το 90% είναι ανισοκατανομή ανάμεσα στην Κυβέρνηση και στο ΣΥΡΙΖΑ. Το 30% της Βουλής έχει ουσιαστικά το 10% της ενημέρωσης. Είναι μια εμφανής αδικία. Αυτή η αδικία δεν σημαίνει ότι η υποβολή γίνεται πάντα με το χαρτάκι, με την εντολή ή το τηλέφωνο.

Η υποβολή γίνεται μέσα από τη σύνθεση των συμφερόντων και η ΕΡΤ θα έπρεπε να είναι το παράδειγμα της αντικειμενικότητας, που θα ανατρέπει τη σύνθεση των συμφερόντων, διότι μια ΕΡΤ πρέπει να δίνει την ποιότητα και την αξία του κρατικού μέσου, που καθοδηγεί, όπως για παράδειγμα πρέπει να καθοδηγεί το δημόσιο πανεπιστήμιο ή όπως για παράδειγμα πρέπει να καθοδηγεί το ΕΣΥ τα υπόλοιπα. Εμείς δεν είμαστε ούτε κατά της ιδιωτικής οικονομίας ούτε κατά των ιδιωτικών μέσων μαζικής ενημέρωσης. Όμως το προϊόν κυριαρχεί, αφού ζούμε σε ένα καθεστώς ανταγωνισμού.

Το πρώτο μέλημα μιας κυβέρνησης που θέλει να λέγεται προοδευτική, θα έπρεπε να είναι η αντικειμενικότητα στην τηλεόραση της ΕΡΤ και η αναβάθμιση του πολιτισμικού και ουσιαστικά λειτουργικού επιπέδου της, ώστε να αποκτήσει ξανά η κοινωνία αξίες συλλογικής δράσης, συλλογικής, αν θέλετε, αλληλεγγύης, συλλογικής αντιμετώπισης των πραγμάτων.

Δεν ισχύει αυτή η πολιτική και πάτε στο παρελθόν. Κι εγώ μπορώ να πω για το παρελθόν χιλιάδες πράγματα. Όμως δεν με ενδιαφέρει το παρελθόν. Το έζησα όταν προσπαθούσαμε να κάνουμε την ΥΕΝΕΔ και ξέραμε τι δυσκολίες υπήρχαν. Το έζησα και σε μεταγενέστερες εποχές, όταν πραγματικά όλες οι εξουσίες προσπαθούσαν να καθοδηγήσουν -και η δική μας- με ένα συγκεκριμένο τρόπο, αλλά σιγά σιγά έγιναν κάποια βήματα. Το κακό είναι ότι δεν συνεχίστηκαν αυτά τα βήματα. Έπρεπε, αφού έχουμε πια μια κοινή συνείδηση του πράγματος, να το αντιμετωπίσουμε.

Εγώ δεν καταλαβαίνω ποιος καθοδηγεί τις ειδήσεις, αλλά δεν μπορεί να μου λέει εμένα καμμία τηλεόραση, προπαντός η ΕΡΤ ότι δεν παράγει ειδήσεις, για παράδειγμα, το Κίνημα Αλλαγής. Κάνει προτάσεις. Ήρθε εδώ η κ. Γεννηματά σε μια ερώτηση στον Πρωθυπουργό. Πρότεινε δέκα μέτρα. Ο Πρωθυπουργός δέχθηκε τα πέντε. Τα άλλα πέντε δεν τα δέχθηκε. Του τα είπε τα μέτρα. Ο Πρωθυπουργός απάντησε. Είχε φέρει μαζί του μέτρα για να απαντήσει. Την άλλη μέρα κάποια από τα μέσα μαζικής ενημέρωσης αποσιώπησαν ότι έγινε η ερώτηση, ωσάν να μην υπήρχε στο σκηνικό η κ. Γεννηματά. Είναι δυνατόν αυτό το πράγμα να θεωρείται ότι είναι αντικειμενική ενημέρωση;

Εγώ σας μιλάω με συγκεκριμένα παραδείγματα. Ήταν συγκεκριμένη ερώτηση στον Πρωθυπουργό. Δεν υπήρχε όχι απλώς στον τίτλο, ούτε στην είδηση. Ανακοινώθηκαν τα μέτρα που πήρε ο Πρωθυπουργός. Ότι τα πήρε γιατί του τα πρότεινε η Γεννηματά ή τα πήρε γιατί έγινε αυτή η συζήτηση και έπρεπε κάτι να πει, αυτό δεν υπήρξε ούτε ως είδηση.

Αυτό είναι αυτό που σας λέω, θέατρο σκιών. Είναι η ΕΡΤ μέσα στη σκιά της υποβολής. Αυτή η υποβολή πρέπει να σταματήσει τώρα. Μπορεί να σταματήσει; Έχετε τα κότσια να την σταματήσετε; Θα προσφέρατε μεγάλη υπηρεσία στον τόπο.

Πάντως αυτό που ζούμε είναι το εξής: Στην προβολή των ειδήσεων και των γεγονότων, ο μεν σχολιασμός νιώθει ότι δίνει εξετάσεις. Κάποιος σχολιάζει το γεγονός στην τηλεόραση. Εγώ ξέρω και ανθρώπους που είναι και δικοί μας, άνθρωποι του χώρου μας, που τους έχουμε και φίλους κ.λπ.. Ο σχολιασμός δίνει εξετάσεις. Είναι η παράλειψη, επιλεκτική και μερική προβολή του γεγονότος στις ειδήσεις. Και το χειρότερο είναι η διαστρέβλωση σε μερικές περιπτώσεις που δεν αντέχεται. Δηλαδή να υπάρχει άλλο γεγονός και να εμφανίζεται αλλιώς.

Αυτό το πράγμα δεν μπορεί να το ζήσει άλλο, στη σύγχρονη εποχή, μια κοινωνία που θέλει να ζήσει με δημοκρατία και με συνευθύνη. Δεν μπορεί να το δεχθεί.

Και έρχομαι στα συγκεκριμένα, σε ό,τι αφορά την εργασιακή ασφάλεια. Η ελεύθερη έκφραση και η αυτονομία του δημοσιογράφου εξαρτάται κυρίως από την επαγγελματική του κατάσταση, όπως και να το κάνουμε. Άρα θα πρέπει να νιώθει ασφαλής. Η δική σας συγκεκριμένη διάταξη τον κάνει να νιώθει ανασφάλεια ή τουλάχιστον το νιώθει ένα μεγάλο κομμάτι των δημοσιογράφων.

Έρχομαι στη βιωσιμότητα των ιδιωτικών μέσων, αυτών που πήραν τις άδειες. Εγώ δέχομαι ότι υπάρχουν τεράστια προβλήματα σήμερα από την πανδημία και από τη γενικότερη ύφεση και στην οικονομία και τα μέσα πρέπει ίσως να διευκολυνθούν, όχι όμως να τους χαριστούν.

Δώστε αυτό που σας πρότεινε ο κ. Κεγκέρογλου. Δώστε τους ένα χρόνο παράταση, να το πληρώσουν από του χρόνου για έντεκα χρόνια. Δώστε τους δόσεις σε πιο μεγάλο χρόνο, όχι όμως να τους χαρίσετε τριάμισι εκατομμύρια ξαφνικά, μέσα στην πανδημία! Αυτό δεν έχει σχέση απλά με τη δημοσιότητα, είναι κερδοσκοπία!

Πάμε στο θέμα της δημόσιας τηλεόρασης και του άρθρου που αφορά τη μισθοδοσία. Και αυτό είναι προκλητικό. Άλλο είναι να προκηρύξετε τη θέση, να γίνει με εντελώς αντικειμενικά κριτήρια, που θα ήταν μια μεγάλη απόφαση για την κρατική ραδιοτηλεόραση και να πείτε ότι από τη στιγμή που λειτουργεί και με αυτόν τον τρόπο, θα πρέπει να υπάρξει και αντίστοιχο μισθολόγιο και άλλο μέσα στην πανδημία στους συγκεκριμένους διορισμένους να τους δίνετε ένα μισθό παραπάνω, σε αντίθεση με ό,τι ζει σήμερα ο κόσμος. Προσέξτε τις διαφορές που θέτω. Είναι πολύ διαφορετική η τοποθέτησή μου από αυτή που ακούσατε μέχρι τώρα. Είναι διαφορετική η συγκυρία.

Και πάμε στο Εθνικό Συμβούλιο Ραδιοτηλεόρασης. Ο ρόλος του είναι κυρωτικός, ρυθμιστικός και ελεγκτικός.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Κύριε Πρόεδρε, θα χρησιμοποιήσω και τη δευτερολογία μου. Δεν θα μιλήσω αύριο.

Ο ρόλος του είναι κυρωτικός και ελεγκτικός, δεν είναι αποφασιστικός. Μια γενναία απόφαση θα ήταν να του αλλάξουμε χαρακτήρα. Δεν γίνεται όμως ένσταση συνταγματικότητας, όταν υπάρχει ένας συγκεκριμένος δρόμος και δεν υπάρχουν οι πρέπουσες αρμοδιότητες.

Επί της ουσίας έπρεπε στο Εθνικό Ραδιοτηλεοπτικό Συμβούλιο σήμερα να έρθει ουσιαστικά μια αλλαγή του καθεστώτος του. Για παράδειγμα, στο άρθρο 11, εκεί που λέει ότι ο Υπουργός προφανώς αποφασίζει για το προεδρικό διάταγμα, αντί να λέει με διατύπωση γνώμης, να λέει είτε με διατύπωση, αν θέλετε να του δώσετε εξουσίες και να είστε αντικειμενικοί είτε με διατύπωση σύμφωνης γνώμης ή τουλάχιστον με κατάθεση πρότασης από τη πλευρά του Εθνικού Ραδιοτηλεοπτικού Συμβουλίου, προκειμένου να πάρει την απόφαση ο Υπουργός με το προεδρικό διάταγμα. Ούτε καν συμβουλευτικός δεν είναι ο χαρακτήρας, όταν είναι μόνο με διατύπωση γνώμης. Είναι στάχτη στα μάτια. Στο άρθρο 11 θα μπορούσατε να προσθέσετε αυτό που σας είπα.

Πάω και σε ένα τελευταίο, το οποίο το θεωρώ πάρα πολύ χρήσιμο, κύριε Υπουργέ. Δεν το έθιξε κανείς. Είπατε και κάτι για τους διορισμούς από εδώ και πέρα στους δημόσιους οργανισμούς. Εγώ είχα μια άλλη εικόνα από εσάς. Μακάρι να με διαψεύσετε. Η εικόνα είναι τέτοια γιατί έγιναν αυτά τρεις φορές αυτές τις μέρες.

Ήρθε ο κ. Βορίδης, στη θέση που είστε και έφερε τροπολογία για τους δημόσιους οργανισμούς και τις επιχειρήσεις. Όταν έφευγε ένας πρόεδρος, ένας διοικητής, για να αντικατασταθεί, ο νόμος προέβλεπε ότι μέσα σε τρεις μήνες έπρεπε να έχουν ολοκληρωθεί οι διαδικασίες. Η προθεσμία άλλαξε, με αποτέλεσμα ο οποιοσδήποτε διοικητής διορίζεται από την Κυβέρνηση να μείνει εσαεί πρόεδρος, για όσο διάστημα τουλάχιστον θέλει η Κυβέρνηση.

Το αυριανό νομοσχέδιο αφορά το μισθολόγιο της ΑΑΔΕ. Έρχεται η Κυβέρνηση και λέει στον διοικητή «εσύ αποφασίζεις στον οργανισμό το μισθολόγιο, τις θέσεις ευθύνης, την αρχική εξέλιξη των υπαλλήλων, τη μισθοδοσία τους σε όλη την κλίμακα» και μάλιστα με μεγάλη αδικία, σε αυτούς που αναφέρονται στην προσωπική διαφορά. Και κάνετε έναν «αυτοκράτορα» που αποφασίζει για τη διοίκηση ως μονοπρόσωπο όργανο σε μία Ανεξάρτητη Αρχή Δημοσίων Εσόδων, που είναι η κρισιμότερη λειτουργία του Υπουργείου Οικονομικών.

Και έρχεστε σήμερα εσείς με το άρθρο 49 και λέτε ότι και για τις ανεξάρτητες αρχές καταργείτε τους έξι μήνες μέσα στους οποίους θα έπρεπε να έχει διοριστεί, να έχουν τελειώσει οι διαδικασίες για την επιλογή της διοίκησης των ανεξάρτητων αρχών. Το καταργείτε, άρα οποιοσδήποτε μεταβατικός στις ανεξάρτητες αρχές μπορεί να διαρκέσει όσο η θητεία της Κυβέρνησης.

Εμένα αυτό μου δείχνει άλλο τύπο διοίκησης. Μου δείχνει το επιτελικό σας κράτος που καταργεί κάθε κανόνα, μου δείχνει μοντέλο διακυβέρνησης που είναι σύγχρονο στα λόγια αλλά παλαιοκομματικό και πελατειακό και συγκεντρωτικό στην αντίληψη και στην άσκηση της πολιτικής στη διοίκηση. Μου δείχνει έναν τύπο διακυβέρνησης που κάθε άλλο παρά ταιριάζει στη σύγχρονη εποχή. Και πιστεύω ότι αυτό είναι ένα κρίσιμο θέμα.

Σκεφτείτε το, γιατί πάνω σε αυτό πρέπει να γίνει η αντιπαράθεσή μας από δω και πέρα. Δεν θα λέμε περί Δεξιάς και Αριστεράς και αν υπάρχουν αντιθέσεις, περί προόδου και συντήρησης και αν υπάρχουν ή αν έχουν καταργηθεί και όλα αυτά τα φληναφήματα που διαβάζω από διάφορους μοντέρνους. Εδώ υπάρχει μια διαδικασία πολιτική στην οποία τα πράγματα πρέπει να αποκτήσουν την αληθινή τους διάσταση. Και οι απαντήσεις που πρέπει να δώσουμε, οι προοδευτικές, θα πρέπει να είναι τέτοιες και τόσο σαφείς και κατηγορηματικές που να μη μας αναγκάζουν να συζητάμε συνέχεια για το χτες, αλλά για το πώς θα γίνει καλύτερη ζωή μας αύριο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ κύριε Σκανδαλίδη.

Και θα κλείσουμε για σήμερα με τον Κοινοβουλευτικό Εκπρόσωπο από την Ελληνική Λύση, κ. Αντώνη Μυλωνάκη. Μου φαίνεται ότι θα είναι ο μόνος συνεπής. Και τώρα πρέπει να ζητήσω συγγνώμη από τον κ. Μπουκώρο που τον διέκοψα και δεν τον άφησα να πάρει την δευτερολογία.

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, άκουσα με προσοχή τα κόμματα και τις απόψεις τους για ένα νομοσχέδιο «Οπτικοακουστικά μέσα και άλλες διατάξεις» το οποίο φέρνετε εν μέσω της πανδημίας άρον άρον και σε μια μέρα όπου εδώ μέσα στη Βουλή συνολικά παραπάνω από δώδεκα, δεκατρία, δεκατέσσερα άτομα δεν είμαστε για διάφορους λόγους. Υπάρχουν προβλήματα στις μετακινήσεις σε ορισμένες περιοχές.

Άκουσα και μου έκαναν εντύπωση δύο πράγματα, τα οποία πρέπει να τα πούμε για να σταματήσει πια αυτό το πανηγυράκι. Κατά τον κ. Μπουκώρο, τον Κοινοβουλευτικό Εκπρόσωπο της Νέας Δημοκρατίας, ο ελληνικός λαός είναι δεύτερος παγκοσμίως μετά τη Νιγηρία σε ιστορίες συνωμοσίας. Ο ελληνικός λαός είμαστε συνωμοσιολόγοι οι χειρότεροι στον κόσμο.

Κύριε Υπουργέ είστε ένας νέος άνθρωπος. Εγώ ξέρετε πάρα πολύ καλά πόσο σας εκτιμώ. Και είστε σε μια θέση δίπλα στον Πρωθυπουργό σε αυτό το τρομερό και απίστευτο -που έχετε κάνει- επιτελικό κράτος εκεί και θέλετε να τα διοικήσετε όλα και να τα φτιάξετε όλα και τελικά από αυτά που κάνετε δεν κάνετε τίποτα παραπάνω από το να υπάρχουν τεράστια προβλήματα.

Και από την άλλη άκουσα τον κ. Γκιόκα από το Κομμουνιστικό Κόμμα. Τι είπε; Είπε ότι σωστά –λέει- καλλιεργείται η οργή και το μίσος. Δεν το πίστευα αυτό το πράγμα. Το μίσος έναντι ποιων και από ποιους και για ποιο λόγο; Πιστεύω ότι ήταν υπερβολές, ότι δεν το εννοούσαν και οι δύο αυτό το πράγμα.

Για δε τον ΣΥΡΙΖΑ, που τώρα μας κάνει ότι πρέπει να φτιαχτεί το θέμα των μέσων μαζικής ενημέρωσης, πρέπει η ΕΡΤ να γίνει ένα δημόσιο αγαθό. Ξεχνάμε τον κ. Καλογρίτσα και τα βοσκοτόπια του; Ξεχνάμε τον κ. Παππά που ήθελε να φτιάξει σώνει και καλά δικό του κανάλι και κάτι άλλους οι οποίοι έμπαιναν σφήνα και λέγανε ότι δεν θα γίνει ποτέ Πρωθυπουργός ο Μητσοτάκης; Δεν τα ξεχνάμε αυτά τα πράγματα.

Άρα λοιπόν χρόνια τώρα παρακολουθώ –έχουν ασπρίσει τα μαλλιά μου- και τα ίδια πράγματα ακούω από κάθε κυβέρνηση. Η κάθε κυβέρνηση φτιάχνει στα μέτρα της τα μέσα μαζικής ενημέρωσης. Δεν μιλάω για την ΕΡΤ. Θα τα πούμε για την ΕΡΤ.

Από την αρχή κάναμε μία αίτηση αντισυνταγματικότητας την οποία καταψήφισαν όλοι. Όμως ο ΣΥΡΙΖΑ, κύριε Υπουργέ, και το Κίνημα Αλλαγής είπαν ότι ναι καταψηφίζουμε την πρόταση της Ελληνικής Λύσης για το άρθρο 8 αλλά θέλουμε να φύγει από μέσα με νομοτεχνική βελτίωση η φράση «ιδιότητα μέλους της εθνικής μειονότητας». Γιατί εθνική μειονότητα δεν είχαμε. Βέβαια προς τιμήν σας -το λέω-, το δεχθήκατε, το παραδεχτήκατε ότι δεν το είδατε, διέφυγε; Το πήρατε από την οδηγία της Ευρωπαϊκής Ένωσης; Λογικό είναι να υπάρχει για κάθε κράτος. Το Βέλγιο έχει, η Γερμανία έχει, η Γαλλία έχει η Πορτογαλία έχει. Λογικό είναι. Άλλα κράτη έχουν εθνικές μειονότητες. Η πατρίδα μας δεν έχει καμμία εθνική μειονότητα. Και η μόνη μειονότητα που αναγνωρίζουμε είναι η ελληνική μουσουλμανική μειονότητα.

Και ξέρετε, επειδή πήγαμε πρόσφατα και γυρίσαμε Ξάνθη, Κομοτηνή, κύριε Σκανδαλίδη, παρεξηγούνται οι ίδιοι οι Έλληνες μουσουλμάνοι όταν τους λέμε μειονότητα! Ξέρετε τι μου είπαν; «Πες Μυλωνάκη στο Κοινοβούλιο να μη μας ξανααποκαλέσετε μειονότητα. Εμείς δεν είμαστε μειονότητα. Είμαστε Έλληνες πολίτες, το θρήσκευμα μουσουλμάνοι». Και εμείς επιμένουμε μειονότητες και μειονότητες και παραμύθια της Χαλιμάς.

Και ερχόμαστε τώρα να περάσουμε σε ένα τέτοιο νόμο «εθνική μειονότητα» για να ανοίξουμε τον ασκό του Αιόλου, την ίδια μέρα που βγάζει Navtex ο Ερντογάν και λέει ότι εγώ θα κάνω ασκήσεις στο Αιγαίο; Που; Δυτικά της Λήμνου, βόρεια βορειοδυτικά της Χίου στον δικό μας θαλάσσιο χώρο.

Πριν λίγο καιρό θα βγάλω –λέει- και το Τσεσμέ. Θυμόσαστε τι είχε γίνει το 1984, θυμίζω. Αλλά τότε φαίνεται οι Έλληνες απάντησαν σαν Έλληνες. Δεν ξέρω τώρα πώς θα απαντήσουμε, εκτός αν απαντήσουμε όπως απαντήσαμε πριν λίγο καιρό που βγήκαν τα ωκεανογραφικά και τα ερευνητικά σκάφη των Τούρκων στην ανατολική Μεσόγειο, πλησίασαν έξι μίλια στη Ρόδο και μηδένισαν την αποκλειστική οικονομική ζώνη, υφαλοκρηπίδα και χωρικά ύδατα του Καστελόριζου και λέμε «δεν πειράζει, έξι μίλια». Απωλέσαμε τα πάντα και κάθε μέρα κάνουμε τα ίδια σφάλματα.

Κύριε Υπουργέ σας το λέω ειλικρινά με όλη τη καλή διάθεση που έχω, όχι για σας προσωπικά, οι νέοι άνθρωποι πρέπει να μπαίνουν στη Βουλή και στην κυβέρνηση μήπως και αλλάξουν τα μυαλά τα δικά μας. Γιατί καταστρέψαμε την Ελλάδα. Από το 1974 μέχρι σήμερα καταστράφηκε η χώρα μας, καταστράφηκε παντελώς. Όσο και να μη θέλουμε να το παραδεχτούμε.

Όσο αφορά τη διαχείριση της κακοκαιρίας υπάρχει κανένας εδώ μέσα που να πει ότι έγινε σωστή διαχείριση κακοκαιρίας; Εκτός από ορισμένες περιφέρειες, όπως στην Κοζάνη, Καστοριά, εκεί στη δυτική Μακεδονία. Έριξαν εκατόν πενήντα τόνους αλάτι και δεν έκλεισε κανένας δρόμος της Κοζάνης. Και εδώ με εντολή του κ. Χρυσοχοΐδη κλείνει η εθνική οδός; Και ποιος είναι ο κ. Χρυσοχοΐδης; Είναι ο Υπουργός Προστασίας του Πολίτη. Τι δουλειά έχει να κλείσει την εθνική οδό; Το κλείσιμο της εθνικής οδού είναι θέμα του κ. Χρυσοχοΐδη ή του κ. Χαρδαλιά; Είναι κυβερνητικό θέμα.

Η Κυβέρνηση αποφασίζει να κλείσει από την Καλυφτάκη στην Κηφισιά μέχρι την εθνική οδό. Για ποιο λόγο; Θα περνάει ο άλλος όλη τη Μαλακάσα που εκεί δεν δημιουργείται πρόβλημα και έρχεται τώρα να κλείσει την εθνική οδό στην Αθήνα; Και πότε θα ανοίξει αυτή; Είκοσι τέσσερις ώρες λέει. Την αφήνουμε επτά ώρες. Και άντε να την ανοίξετε τώρα, άμα συνεχιστεί που θα έχει πιάσει πάγο κάτω.

Γιατί; Χάθηκαν τα εκχιονιστικά; Δεν έχουμε αλάτι; Τι δεν έχουμε εδώ στην Αθήνα; Μας κοροϊδεύει ο κόσμος; Έχει κλείσει ποτέ η εθνική οδός; Πότε, πότε δεν κλείνει η εθνική οδός.

Εδώ στην Αθήνα, να κλείσει από την Καλυφτάκη μέχρι εδώ η εθνική οδός; Πότε την έχετε ξαναδεί εσείς; Εκτός αν ντεραπάρει καμμιά νταλίκα, αλλά άλλο αυτό. Δεν είναι δυνατόν να λέμε τέτοια πράγματα. Έχετε αποτύχει σε όλους τους τομείς.

Όσο αφορά το μεταναστευτικό, με τους λαθρομετανάστες. Πείτε τους πρόσφυγες, μετανάστες, παράνομους, όπως θέλετε πείτε τους. Το θέμα είναι ότι δεν μπορείτε να βγείτε να πάτε στην επαρχία πουθενά. Είδαμε τι έγινε όταν πήγε ο κ. Μηταράκης στην Ορεστιάδα. Είδαμε τι έγινε στο ΚΥΤ εκεί, που μένουν εκατό κάτοικοι γέροι και πάτε να βάλετε δύο χιλιάδες παράνομους μετανάστες. Που; Στην πλάτη του Ελληνικού Στρατού στα σύνορα. Και εκεί πέρα λάθος. Έχετε γεμίσει την πατρίδα μας την Ελλάδα με τέτοια ΚΥΤ και δεν ξέρω πόσα ακόμα θα φτιάξετε.

Όσο αφορά την πανδημία σάς τα είπε ο κ. Χήτας προηγουμένως. Όχι μάσκα, ναι μάσκα, όχι ιατρική μάσκα, ναι πάνινη μάσκα. Ράψτε τις μάσκες έτσι, πλύντε τις και κάθε μεσημέρι γιατί –λέει- μπορείτε να κάνετε οικονομία. Τώρα λέτε όχι μάσκα πάνινη. Βάλτε ιατρική και δεν φτάνει η μία ιατρική. Γιατί έχετε στοκ; Έχει κανένα εργοστάσιο κανέναν σας που να έχει απόθεμα και θέλει να το δώσει στον ελληνικό λαό; Να μας το πείτε, άλλη φορά να φοράω τρεις μάσκες τέτοιες, επί πέντε φορές την ημέρα να την αλλάζω να κάνω κατανάλωση, να καταναλώσουμε το στοκ σας. Δεν γίνεται να μας το λέτε αυτό το πράγμα.

Αυτό το πρόβλημα το οποίο έχει δημιουργηθεί είναι απίστευτο στη χώρα μας και πρέπει να βάλουμε μυαλό. Η Ελληνική Λύση ό,τι προτάσεις έχει κάνει -και το γνωρίζετε πάρα πολύ καλά- είναι με λογική, σοβαρότητα και προπάντων έρευνα. Ερευνά και μιλάει. Και βλέπετε ότι και σήμερα με αυτή την πρόταση που σας έκανε, ουσιαστικά το παραδεχθήκατε και το δεχθήκατε –και καλά κάνατε μπράβο σας- και το αντικαταστήσετε. Διαγράψατε τελείως τη λέξη «εθνική μειονότητα».

Έχουμε πει κυρίες και κύριοι συνάδελφοι, ότι είναι η λογική πάνω από όλα και αυτό το οποίο έχουμε πει στον ελληνικό λαό προεκλογικά θα το κάνουμε. Πόσο λογικό, κυρίες και κύριοι συνάδελφοι, είναι όταν ξεκινάμε μια περίοδο που οι συντάξεις θα είναι στα 384 ευρώ;

Προσέξτε ο προηγούμενος Υπουργός Εργασίας ο κ. Βρούτσης μάς έλεγε ότι τελικά το λύνει το πρόβλημα. Όλο το έλυνε. Και τελικά φτάσαμε από τους εκατόν πενήντα χιλιάδες του ΣΥΡΙΖΑ που δεν είχαν πάρει σύνταξη και περίμεναν οι άνθρωποι στην αναμονή για ένα, δύο, τρία, τέσσερα χρόνια -δεν έχει σημασία πώς πέρναγαν αυτοί, από πού έτρωγαν αυτοί, δεν έχει σημασία- και ήρθαμε τώρα να λέμε ότι θα πάρεις 384 ευρώ και μετά θα πάρεις το 80% και μετά θα πάρεις το 100%. Ζήσε Μάη μου να φας τριφύλλι. Θα έχει πεθάνει αυτός και αν πάρει, θα περιμένουν τα παιδιά του να πάρουν τη σύνταξή του. Αυτή είναι η κατάσταση και κοροϊδεύετε τον κόσμο. Πάρτε –λέει- 384 ευρώ, θα σας δώσω και λίγα αναδρομικά και εντάξει όλα βολεμένα.

Πάμε να πούμε –γιατί τα είπανε όλα- για το ΕΣΡ. Κοιτάξτε να δείτε για τα μέσα μαζικής ενημέρωσης δεν μιλάμε, τα έχουμε ξαναπεί. Έχουμε κάνει εδώ πέρα παράσταση, έχουμε φέρει τον Πρόεδρο του ΕΣΡ για τον συγκεκριμένο λόγο. Δεν υπάρχει κύριε Υπουργέ, όσο και να θέλετε να το ισχυριστείτε, ούτε πολυφωνία ούτε ελευθερία λόγου ούτε παρουσίαση στα κανάλια των κομμάτων ούτε τίποτα.

Προσωπικά δεν έχω βγει σε κανένα κανάλι εκτός από μία φορά που με βγάλανε πανελλαδικά. Είμαστε ενάμιση χρόνο στη Βουλή, κανένας Βουλευτής της Ελληνικής Λύσης, όπως και το ΚΚΕ, το ΜέΡΑ25, για ξεκάρφωμα είναι λίγο περισσότερο το ΚΙΝΑΛ και ο ΣΥΡΙΖΑ αφού δεν μπορείτε να κάνετε διαφορετικά γιατί πρέπει να έχουν κάποιον απέναντι οι νεοδημοκράτες. Γιατί από το πρωί μέχρι το βράδυ Νέα Δημοκρατία ακούμε σε όλα τα κανάλια τα πανελλαδικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε.

Και τώρα έρχεστε να τους χαρίσετε τρία εκατομμύρια τετρακόσια πενήντα χιλιάδες. Για ποιο λόγο; Δεν τους επιβάλλετε να έχουν τετρακόσια είκοσι άτομα προσωπικό, παρά τώρα εξήντα με εβδομήντα άτομα λιγότερα. Αύριο θα είναι εκατό και μεθαύριο παραπάνω. Τα χρήματα τα οποία παίρνουν από τα κανάλια τα πανελλαδικά οι δημοσιογράφοι, οι βοηθοί, οι τεχνικοί είναι ελάχιστα. Είναι 400, 500, 600 ευρώ. Αυτός είναι ο μισθός τους. Αν νομίζετε ότι επειδή οι πέντε, έξι παρουσιαστές παίρνουν 1.000, 1.500, 2.000 ευρώ, όλοι παίρνουν τόσα, κάνετε πολύ μεγάλο λάθος.

Και από την άλλη μεριά τους μπουκώνετε με τις διαφημίσεις με περίπου 35 με 40 εκατομμύρια. Για ποιο λόγο; Για να διαφημίζουν –λέει- το «Μένουμε Σπίτι, Μένουμε Ασφαλείς». Μα αυτά είναι μηνύματα τα οποία αφορούν τη δημόσια υγεία και το ξέρουμε πάρα πολύ καλά. Και η δικαιολογία σας ποια ήταν; Ότι δίνετε τα λεφτά για να μπαίνουν όποιες ώρες θέλουμε εμείς. Μα τι ήταν; Ένα σπιτάκι πάνω δεξιά «Μένουμε Σπίτι». Αυτή ήταν η διαφήμιση. Το θυμόμαστε. Ένα σπιτάκι πάνω δεξιά αυτό βλέπαμε εμείς. Δεν ήταν καμμιά διαφήμιση δευτερολέπτων να πούμε ότι ναι ήταν τόσα δευτερόλεπτα. Τίποτα.

Και βέβαια κάνουν ό,τι τους λέτε. Ό,τι λέει το Μαξίμου, κάνουν, κύριε Υπουργέ, τα κανάλια. Από το πρωί μέχρι το βράδυ λιβανίζουν τον κύριο Πρωθυπουργό σαν Μωυσή, ότι έσωσε την Ελλάδα από την πανδημία, ότι δίνει λεφτά στον κόσμο, περνάει μια χαρά ο Έλληνας, δεν υπάρχουν άνεργοι, δεν υπάρχει τίποτα.

Μέχρι προχθές ισχυριζόταν η Νέα Δημοκρατία, η Κυβέρνησή σας ότι η ανάπτυξη του 2021 θα είναι 4,5% 4,6%. Είναι δυνατόν από τη βουτιά να πάει στην άνοδο; Τι είναι; Πύραυλος είναι; Και τώρα παραδέχονται ότι το δημόσιο χρέος μεγαλώνει, το τεράστιο πρόβλημα της ύφεσης θα είναι το 2021, θέλουμε νέο προϋπολογισμό για να κλείσει ο προϋπολογισμός του 2021, αυτά που λέγαμε δηλαδή. Και είναι λογική, δεν είναι κάτι παράλογο.

Η τηλεόραση είναι δημόσιο αγαθό και η άποψη της Ελληνικής Λύσης ήταν, είναι και θα είναι –διότι έχουμε περάσει και εμείς από αυτή τη δουλειά και βγάζαμε όλον τον κόσμο να πει την άποψή του- ότι όλοι οι εκπρόσωποι των κομμάτων να έχουν παρουσία στα κανάλια τα πανελλαδικά.

Για τα περιφερειακά, κύριε Υπουργέ μου, δεν κάνατε τίποτα. Τα περισσότερα περιφερειακά ετοιμάζονται να κλείσουν. Ζουν από τα τηλεμάρκετινγκ. Δεν ζουν από τίποτα άλλο. Ζήτησαν οι άνθρωποι το 50% της «DIGEA», λιγότερο, να μπορέσουν να μην πληρώσουν φέτος μέχρι το 2021. Δεν το κάνετε. Κάντε το τώρα. Τα περιφερειακά πρέπει να ζήσουν, είναι η ψυχή της περιφέρειας. Από εκεί μεταφέρεται η πραγματική είδηση, αν θέλετε.

Μόνος του ο Πρόεδρος του ΕΣΡ είπε ότι δεν μπορεί να τα βγάλει πέρα. Σας τα είπε και ο κ. Χήτας, ο αγορητής μας, σωστά. Από τα Πρακτικά τα διάβασε. Δεν μπορεί να τα βγάλει πέρα ο άνθρωπος. Προσωπικό δεν έχει; Πιστεύω ότι έχει. Μηχανήματα δεν έχει; Πιστεύω ότι υπάρχουν. Δεν θέλει; Δεν γνωρίζω. Πάντως δεν επιτελεί κανένα σοβαρό λόγο για να είναι ανεξάρτητη αρχή.

Τι ανεξάρτητες αρχές είναι αυτές; Έχουμε τριάντα δύο ανεξάρτητες αρχές. Έχουν δοθεί εκατοντάδες εκατομμύρια στις ανεξάρτητες αρχές και όπου δεν βάζουμε ανεξάρτητες αρχές, βάζουμε εποπτικές διευθύνσεις. Τι είναι αυτό; Δεν έχουμε δημοσίους υπαλλήλους; Δεν έχουμε τμηματάρχες; Δεν έχουμε διευθυντές; Δεν έχουμε γενικούς γραμματείς στα Υπουργεία; Δεν έχουμε ένα κάρο επιστημονικούς συμβούλους και οι Βουλευτές και οι Υπουργοί και τα Υπουργεία; Γιατί να μην κάνουμε τη δουλειά μας και να γλιτώνουμε λεφτά και να τα δίνουμε στον ελληνικό λαό, να τα δίνουμε στις συντάξεις, να τα δίνουμε στην υγεία;

Όλοι παραδεχόμαστε ότι δεν υπάρχει δημόσια υγεία. Όλοι το λέμε. Όχι –λέει- υπάρχει. Πού υπάρχει δημόσια υγεία; Εάν δεν έχεις λεφτά, πεθαίνεις. Το λέει όλος ο κόσμος έξω.

Τι είναι αυτό το πράγμα, ενώ έχουμε άριστους γιατρούς, άριστους νοσηλευτές; Έρχεται η μια κυβέρνηση το ’12, ο κ. Γεωργιάδης κλείνει νοσοκομεία, κλείνει ΜΕΘ, κλείνει ΜΑΘ, να μην του κλέψει τη δόξα ο Τόμσεν, όχι τίποτε άλλο.

Και τώρα ξαφνικά, θα φτιάξουμε, λέει, το νέο ΕΣΥ. Αφού το καταστρέψατε το ΕΣΥ, θα φτιάξετε το καινούργιο ΕΣΥ! Πολύ ωραία!

Και δύο λόγια για την ΕΡΤ και κλείνω. Νομίζω ότι η διοίκηση της ΕΡΤ, κύριε Υπουργέ, πρέπει πράγματι να περνάει με τον ίδιο τρόπο που περνούν οι διοικήσεις όλων των ανεξάρτητων αρχών, κυρίες και κύριοι Βουλευτές. Πρέπει να έρχεται η Κυβέρνηση, ο κάθε Υπουργός και να προτείνει και η Επιτροπή Θεσμών και Διαφάνειας να επιλέγει, με ψηφοφορίες μυστικές. Αυτή είναι η νόμιμη διαδικασία και η δημοκρατική, κύριε Υπουργέ.

Διότι αν μας φέρνετε εδώ Πρόεδρο ανεξάρτητης αρχής τον Μυλωνάκη, θέλουν, δεν θέλουν ο ΣΥΡΙΖΑ, το ΚΚΕ, το ΚΙΝΑΛ, η Ελληνική Λύση και το ΜέΡΑ25, θα περάσει ο Μυλωνάκης που θέλει ο Υπουργός, αφού έχετε την πλειοψηφία. Δηλαδή κοροϊδεύουμε τον εαυτό μας;

Φέρτε λοιπόν δυο, τρεις υποψήφιους, να καθίσει η Επιτροπή Θεσμών και Διαφάνειας και με μυστική ψηφοφορία να επιλέξει τον άριστο, τον καλύτερο. Αυτή είναι μια διαδικασία σοβαρή.

Και η ΕΡΤ πρέπει κι αυτή να περάσει από την Επιτροπή Θεσμών και Διαφάνειας. Η διοίκησή της πρέπει να ορίζεται από εδώ με μυστική ψηφοφορία Και να τα αφήσετε αυτά, που κάθε κυβέρνηση που βγαίνει, κλείνει την ΕΡΤ, φτιάχνουμε την ΕΡΤ τάδε, ερχόμαστε πάλι και φτιάχνουμε την ΕΡΤ τάδε, βγαίνουν οι δικοί μας, άντε φεύγουμε, βάζουμε τους δικούς μας. Αυτή η δουλειά γίνεται. Άντε τώρα να μην κοροϊδεύουμε τον κόσμο.

Η Ελληνική Λύση -για να ολοκληρώσω, κύριε Πρόεδρε-, κυρίες και κύριοι συνάδελφοι, πιστή στις προεκλογικές της δεσμεύσεις, αλλά και τηρώντας απαρέγκλιτα αυτά τα οποία έχει πει στον ελληνικό λαό και το πρόγραμμά της, καταψηφίζει το παρόν νομοσχέδιο της ενσωμάτωσης στην εθνική μας νομοθεσία της οδηγίας 1808/2018 της Ευρωπαϊκής Ένωσης και λοιπών διατάξεων.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Μυλωνάκη.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.03΄ λύεται η συνεδρίαση για αύριο ημέρα Τετάρτη 17 Φεβρουαρίου 2021 και ώρα 11.00΄, με αντικείμενο εργασιών του Σώματος νομοθετική εργασία: α ) Συνέχιση της συζήτησης και ψήφισης επί της αρχής, των άρθρων και του συνόλου του σχεδίου νόμου του Υφυπουργού στον Πρωθυπουργό, αρμόδιου για θέματα επικοινωνίας και ενημέρωσης: «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων», σύμφωνα με την ημερήσια διάταξη που έχει διανεμηθεί.

Ευχαριστώ όλους μέσα και έξω από την Αίθουσα. Να πάτε όλοι με το καλό στα σπίτια σας χωρίς προβλήματα. Καλό βράδυ. Η Παναγιά μαζί σας.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**